
Prietenelor şi prietenilor mei 


Cele mai multe umbre din viața noastră apar din cauză că 
stăm noi înşine în calea luminii. 
Ralph Waldo Emerson 


Copilul din tine trebuie să-şi găsească 
adăpostul 


Orice om are nevoie de un spațiu unde să se simtă protejat, în 
siguranță şi dorit. Orice om tânjeşte după un loc unde să se 
poată destinde şi unde să se poată simți el însuşi. În cazul 
ideal, casa părintească a fost un asemenea loc. Dacă ne-am 
simțit acceptaţi şi iubiți de părinţii noştri, atunci am avut un 
cămin cald. Casa noastră era acel „acasă” după care tânjeşte 
orice om: un sălaş care îți încălzeşte inima. Fiecare dintre noi 
interiorizează aceste sentimente de iubire şi acceptare încă din 
copilărie, sub forma unei surse de energie pozitivă, ce ne 
însoţeşte şi după ce am ajuns la maturitate: ne simțim ocrotiți 
în societate şi în viața particulară. Avem încredere în noi şi le 
putem oferi încredere şi celor din jur. Se vorbeşte chiar despre 
o încredere vitală. Această formă de încredere este ca o oază 
aflată în noi înşine care ne oferă sprijin şi protecție interioară. 
Nu puţini oameni asociază însă amintiri urâte sau chiar 
traumatice cu perioada copilăriei lor. Unii au avut o copilărie 
nefericită, dar şi-au reprimat aceste experienţe. Abia dacă îşi 
mai amintesc de ele. Alții, dimpotrivă, cred că au avut o 
copilărie „normală” sau chiar „fericită”, ceea ce, la o privire mai 
atentă, se dovedeşte a fi o autoamăgire. Dar, chiar dacă 
experiențele de nesiguranță sau respingere din copilărie au fost 
reprimate ori s-au redus odată cu maturitatea, se vede că, în 
viața de zi cu zi, încrederea vitală a acestor oameni nu e prea 
dezvoltată. Aceştia au probleme legate de încrederea în forțele 
proprii, se îndoiesc de faptul că partenerul, şeful sau noua 
cunoştinţă îi place cu adevărat şi că sunt doriți. Nici ei nu se 
plac prea mult, sunt foarte nesiguri şi au adesea dificultăți în a 
relaționa. Nu au reuşit să-şi dezvolte încrederea vitală şi, de 


aceea, simt în mică măsură că au parte de sprijin interior. Îşi 
doresc, în schimb, ca toți ceilalți să le transmită un sentiment 
de siguranță, protecţie, căldură şi adăpost. Îşi caută refugiu în 
partener, în colegi, pe terenul de fotbal sau la magazin şi sunt 
mereu dezamăgiți când ceilalți oameni le dau, în cel mai bun 
caz, sporadic senzația că au un cămin. Aceşti oameni nu 
observă că se află prinşi într-o capcană: cel care nu are un 
sălaş interior nu-l va găsi nici în afară. 

Când vorbim despre aceste experiențe întipărite din copilărie, 
care, pe lângă moştenirea noastră genetică, ne influențează 
foarte puternic ființa şi încrederea în forțele proprii, atunci 
vorbim despre o parte a personalității numită în psihologie 
„copilul interior”. Copilul interior este suma experiențelor 
noastre, bune şi rele, întipărite în copilărie, pe care le-am trăit 
alături de părinții noştri şi de alte persoane importante. Nu ne 
mai amintim conştient majoritatea acestor experiențe. Ele sunt 
însă întipărite în subconştientul nostru. De aceea, copilul 
interior este o parte importantă a subconştientului nostru. 
Este influențat de fricile, grijile şi dificultățile pe care le-am 
resimțit în copilărie şi, în acelaşi timp, este suma experienţelor 
pozitive trăite în copilărie. 

La maturitate însă, experiențele negative ce şi-au lăsat 
urmele asupra noastră sunt adesea cele care ne produc 
dificultăți. Copilul din noi face multe pentru a nu mai retrăi 
ofensele şi rănile pe care le-a adunat în copilărie. În paralel, 
tânjeşte în continuare să i se împlinească dorințele de 
siguranţă şi recunoaştere care în copilăria lui s-au manifestat 
prea puțin timp. Temerile şi dorințele noastre acționează în 
fundalul conştiinţei. Pe plan conştient, suntem adulți 
independenţi, care îşi croiesc singuri drum în viață. Pe plan 
inconştient, copilul din noi ne influențează decisiv percepţia, 
simţțirea, gândirea şi acțiunile mult mai mult decât o face 
rațiunea noastră. S-a demonstrat ştiinţific că subconştientul 
este o instanță psihică extrem de puternică, el cuprinzând 
experiențele şi acțiunile noastre până în proporție de 80-90%. 


Acest lucru poate fi explicat printr-un exemplu: Michael are 
mereu accese de furie când partenera lui de viață, Sabine, uită 
un lucru important pentru el. Recent, a uitat să-i cumpere 
ciocolata preferată, iar el, efectiv, a explodat de furie. Sabine a 
rămas şocată — pentru ea era doar o ciocolată, pentru Michael, 
părea că lumea se sfârşise. Ce s-a întâmplat? 

Michael nu-şi dă seama că, de fapt, copilul din el simte că 
Sabine nu e suficient de atentă la el şi nu-l respectă îndeajuns 
atunci când aceasta uită să-i cumpere ciocolata preferată. El 
nu ştie că motivul furiei sale exagerate nu este Sabine sau 
ciocolata uitată, ci o rană din trecut ascunsă adânc în el, 
respectiv faptul că mama sa nu i-a luat în serios dorințele în 
copilărie. Din păcate, Sabine a pus sare pe rană omițând 
ciocolata. Însă, pentru că Michael nu e conştient de legătura 
dintre experiența avută cu mama lui şi reacţia lui față de 
Sabine, are un control redus asupra sentimentelor şi 
comportamentelor sale. Cearta legată de ciocolată nu e 
singurul conflict de acest gen în relația lor. Michael şi Sabine 
se ceartă adesea din motive banale, pentru că nici unul dintre 
ei nu e conştient de ceea ce se petrece cu adevărat. Pentru că 
şi Sabine, la fel ca Michael, e tributară copilului din ea. Copilul 
din ea este foarte sensibil la critici şi acționează ca atare 
pentru că, în trecut, rareori îşi putea mulțumi părinții. Atunci, 
ea se simte mică şi neînsemnată şi reacționează în consecinţă, 
arătându-se ofensată şi rănită. Uneori, amândoi se gândesc că 
ar fi mai bine să se despartă, fiindcă se ceartă frecvent pentru 
nimicuri şi se rănesc reciproc, foarte profund, prin aceste 
certuri. 

Dacă ar putea observa nostalgiile şi rănile copiilor din ei, ar 
putea face schimb de idei pe acest subiect, în loc să se certe, 
aparent din cauza ciocolatei uitate sau a criticii excesive. 
Atunci ei s-ar înțelege, cu siguranță, mult mai bine şi s-ar 
apropia mai mult unul de celălalt, în loc să se atace reciproc. 

În schimb, inconştientul şi copilul interior nu sunt motivele 
conflictelor numai în relaţiile de cuplu. În cadrul multor 
conflicte - dacă sunt cunoscute conexiunile —, se poate vedea 


că, de fapt, conflictul nu e declanşat de doi adulți cu o 
conştiinţă de sine solidă, ci de copiii din fiecare dintre ei, care 
se ceartă. De exemplu, atunci când angajata reacționează la 
critica şefului dându-şi demisia. Sau când un om de stat îi 
răspunde printr-un atac militar unui alt om de stat, care i-a 
încălcat granițele teritoriale. Ignorarea copilului interior face ca 
mulți oameni să fie nemulțumiți de ei şi de viața lor, 
declanşează conflicte interumane şi determină adesea 
escaladarea necontrolată a acestora. 

Însă nici oamenii a căror copilărie a fost preponderent fericită 
şi care au obținut acest sentiment fundamental de încredere 
nu trec, de regulă, prin viață totalmente lipsiți de griji şi de 
probleme. Chiar şi copiii lor interiori au anumite cicatrici. Asta 
pentru că nu există părinți perfecţi, nici copilărie perfectă. Şi 
aceştia au preluat de la părinți, pe lângă calități, şi moşteniri 
mai grele, care le pot cauza probleme mai târziu în viață. Poate 
că aceste probleme nu sunt la fel de vizibile precum accesele 
de furie ale lui Michael. Poate că unora le vine greu să se 
încreadă în oameni din afara propriei familii. Sau altora nu le 
place să ia decizii importante. Sau alții preferă să se complacă 
în mediocritate, în loc să se arunce în viață plini de curaj. În 
fiecare dintre cazurile menționate, experiențele negative 
întipărite în noi din copilărie ne limitează, ne împiedică 
dezvoltarea şi ne afectează relațiile. 

În cele din urmă, e valabil pentru toți oamenii: abia când 
facem cunoştinţă cu copilul din noi şi ne împrietenim cu el ne 
vom da seama ce năzuințe şi răni profunde avem în noi. Atunci 
putem să acceptăm această parte rănită a sufletului nostru şi 
o putem vindeca, într-o anumită măsură. Astfel încrederea în 
noi înşine poate creşte, iar copilul din noi îşi va găsi, în fine, 
un refugiu. Dacă pornim de la această ipoteză, putem să ne 
modelăm relațiile cu alții astfel încât să fie mai paşnice, mai 
prietenoase şi mai fericite. Şi tot ea este temeiul distanțării 
noastre din relaţiile care nu ne fac bine sau chiar ne fac rău. 

Această carte îşi propune să te ajute să-ți cunoşti şi să te 
împrieteneşti cu copilul tău interior. Te va ajuta să renunti la 


vechile tipare, care te-au condus în mod repetat în fundături şi 
ti-au adus nefericirea. Îți va arăta cum să găseşti, în schimb, 
atitudini şi comportamente utile, cu ajutorul cărora îți poți 
modela viața şi relaţiile, care vor deveni astfel mult mai fericite. 
Mă adresez direct „ție”: Folosind pronumele „tu”, se reduce 
distanța existentă în mod normal între autor şi cititor. Aceasta 
este intenția mea când folosesc în carte adresarea la persoana 
a doua singular. Copilul interior din noi reacționează atunci 
când i te adresezi direct cu „tu”. Nu şi cu „dumneavoastră”. 


Modele de personalitate 


La prima vedere, problemele noastre îi par adesea confuze şi 
greu de soluționat conştientului nostru. De asemenea, uneori 
ne vine greu să înțelegem acțiunile şi sentimentele altor 
oameni. Nu avem perspectiva corectă -— nici în privința noastră, 
nici într-a celorlalți. Totuşi, psihicul uman nu e chiar atât de 
complicat. Mai simplu spus, poate fi împărțit în diverse părți 
ale personalității. Există prin urmare părți copilăreşti în noi şi 
părți adulte, şi există un plan conştient şi un plan inconştient 
ale psihicului nostru. Dacă se cunoaşte această structură a 
personalității, se poate lucra în mod conştient cu ea şi astfel 
vor fi rezolvate multe dintre problemele sale, care înainte 
păreau irezolvabile. Îți voi arăta, în această carte, cum să 
procedezi. 

Precum am scris deja, „copilul interior” este o metaforă ce 
cuprinde părțile inconştiente ale personalității noastre, 
întipărite în noi încă din copilărie. Copilului din noi îi este 
asociată viața noastră emoțională: teama, suferința, tristețea, 
furia, dar şi bucuria, fericirea şi iubirea. Există prin urmare 
părți pozitive şi fericite ale copilului din noi, precum şi părți 
negative şi triste. În această carte, ți le voi prezenta şi îţi voi 
oferi modalități de lucru pentru fiecare dintre ele. 

În paralel, există eul matur, denumit opţional şi „adultul 
interior”. În această instanță psihică este cuprinsă înțelegerea 
noastră înțeleaptă şi rațională, deci gândirea noastră. Din 
perspectiva eului matur, ne putem asuma răspunderi, putem 
face planuri, acționa în mod prospectiv, putem recunoaşte şi 
să înțelege contexte, cântări riscuri, dar ne putem controla, de 
asemenea, copilul din noi. Eul matur acționează în mod 
conştient şi intenţionat. 

Sismund Freud a fost, de altfel, primul care a împărțit 
personalitatea în diverse instanțe. Ceea ce se numeşte, în 


psihologia modernă, copilul interior sau eul din copilărie la el 
era Sinele. Freud a denumit eul adult ca fiind Eul, descriind, 
apoi, şi ceea ce înțelegea prin Supraeu. Acesta este un fel de 
instanță morală, care mai poartă denumirea, în psihologia 
modernă, de „eu parental” sau „critic interior”. Când suntem 
conduşi de criticul interior, vorbim cu noi înşine cam aşa: „N-o 
mai face pe prostul! Eşti un nimic şi nu poți face nimic! 
Oricum, nu vei reuşi asta niciodată!” 

Metodele de terapie mai noi, de exemplu, terapia centrată pe 
scheme cognitive, subîmpart aceste trei instanțe principale — 
din copilărie, adultă şi parentală -— în alte subinstanțe, cum ar 
fi „copilul interior rănit”, „copilul interior voios”, „copilul 
interior furios”, „eul punitiv al părinţilor” şi „eul binevoitor al 
părinților”. Şi cunoscutul psiholog hamburghez Schulz von 
Thun identifică o întreagă serie de subpersonalități existente în 
om şi a consacrat conceptul de „echipă interioară”. 

Vreau să rămân însă la explicaţii cât mai simple şi 
pragmatice. Când se lucrează simultan cu mai multe instanțe 
interioare, lucrurile devin rapid epuizante şi alambicate. lată 
de ce mă limitez, în această carte, la copilul interior vesel, la 
copilul interior rănit şi la adultul interior. Aceste trei instanțe 
sunt, din experiența mea, suficiente pentru a-ţi rezolva 
problemele. Înlocuiesc însă conceptele de „copil interior vesel” 
şi „copil interior rănit” prin „copil-lumină” şi „copil-umbră”. 
Acestea sunt mult mai frumoase şi mai utile. Nu le-am 
inventat eu, ci vechea mea prietenă şi colegă Julia Tomuschat, 
a cărei carte, intitulată Das Sonnenkind-Prinzip [Principiul 
copilului-lumină], a apărut pe piață în toamna anului 2016, o 
carte ce merită citită. 

Copilul-lumină şi copilul-umbră sunt, amândoi, caracteristici 
ale acelei părți a personalităţii noastre care desemnează 
„copilul interior” şi reprezintă inconştientul nostru. În sens 
strict, există doar un inconştient, deci un copil interior în 
fiecare dintre noi. În plus, copilul interior nu este întotdeauna 
un sentiment inconştient. De îndată ce ne îndreptăm atenția 
asupra lui, devine conştient. Copilul-lumină şi copilul-umbră 


reprezintă, în schimb, stări diferite ale conştiinţei. Această 
diferență este, în primul rând, pragmatică, nu ştiinţifică. În 
experiența mea de mulți ani, în care am lucrat ca 
psihoterapeută, am conceput o structură de rezolvare a 
problemelor, care se foloseşte de metaforele „copil-lumină” şi 
„copil-umbră” şi cu care îţi poţi rezolva aproape toate 
problemele. Această încadrare este aproape valabilă pentru 
toate greutățile ce nu ţin de tine. Includ în această categorie, în 
primul rând, loviturile sorții, cum ar fi boala, moartea unei 
persoane apropiate, războiul, catastrofele naturale, agresiunea 
fizică sau abuzul sexual. Pe lângă toate acestea, trebuie 
adăugat, în mod restrictiv, că şi depăşirea unor asemenea 
lovituri ale sorții depinde de personalitatea celui afectat. 
Oamenilor care se luptau din greu cu copilul-umbră din ei încă 
dinainte să intervină soarta, le va fi evident mai dificil decât 
celor ce dispun, mai degrabă, de un temperament de copil- 
lumină. În acest sens, pot extrage învățături din această carte 
şi oamenii a căror problemă principală este o lovitură a sorții. 
Cel mai mult vor profita însă cei ale căror probleme sunt 
„casnice”, adică probleme ce ţin, în sensul cel mai larg, de 
sfera propriei răspunderi. Printre acestea se numără 
problemele din relație, precum şi dispozițiile depresive, stresul, 
teama de viitor, lipsa chefului de viață, atacurile de panică 
ş.a.m.d., deoarece asemenea probleme sunt exprimate sau se 
reflectă, în cele din urmă, asupra bagajului copilului-umbră 
din fiecare. 


Copilul-umbră şi copilul-lumină 


Sentimentele pe care le avem, precum sentimentul eşecului în 
viață, depind în principal de temperamentul nostru înnăscut şi 
de experiențele noastre din copilărie. O influență importantă o 
au, în acest caz, convingerile noastre inconştiente. Prin 
convingere se înțelege, în psihologie, un crez profund ancorat, 
care exprimă o atitudine față de noi înşine sau față de relaţiile 
noastre interumane. Multe convingeri se formează în primii ani 
de viață, prin interacţiunea dintre copil şi persoanele cele mai 
apropiate acestuia. O convingere interioară poate fi, de 
exemplu, „Sunt OK! sau „Nu sunt OK!" De regulă, 
internalizăm, în cursul copilăriei noastre şi după aceea, 
convingeri deopotrivă pozitive şi negative. Convingerile pozitive, 
cum ar fi: „Sunt OK!”, se formează în situațiile în care ne 
simțim acceptaţi şi iubiți de cele mai importante persoane 
pentru noi. Ele ne dau putere. Convingerile negative, cum ar fi: 
„Nu sunt OK!”, se formează, dimpotrivă, în situaţii în care 
simțim ceva greşit la noi şi ne simțim respinşi. Acestea ne 
slăbesc. 

Copilul-umbră cuprinde convingerile noastre negative şi 
sentimentele apăsătoare ce rezultă în urma acestor convingeri, 
cum ar fi tristețea, frica, neajutorarea sau furia. De aici 
rezultă, în schimb, mecanismele de apărare emoţională pe care 
le-am dezvoltat pentru a face faţă acestor sentimente sau 
pentru a nu le mai simți, în cel mai bun caz. Mecanismele de 
apărare tipice sunt: retragerea, dorința de armonie, căutarea 
perfecțiunii, înclinația spre agresivitate şi atac sau chiar setea 
de putere şi dorința de a deține controlul. Voi reveni, pe larg, la 
subiectul convingeri, sentimente şi mecanisme de apărare 
emoțională. Deocamdată, e suficient să înţelegi că acea parte a 
sentimentului nostru de încredere în forțele proprii care este 
afectat şi, în consecință, labil este copilul-umbră. 


Dimpotrivă, copilul-lumină însumează experienţele noastre 
pozitive şi sentimentele bune din noi. Acest concept se referă la 
tot ceea ce-i face pe copii să fie veseli: spontaneitatea, cheful de 
aventură, curiozitatea, inconştiența, vitalitatea, dinamismul şi 
cheful de viață. Copilul-lumină este o metaforă pentru partea 
intactă a încrederii noastre în propriile forțe. Până şi oamenii 
care au de dus un bagaj foarte greu din copilărie au părți 
sănătoase în personalitatea lor. Şi în viața lor există situații în 
care nu reacționează excesiv, şi ei cunosc momente în care 
sunt veseli, curioşi, jucăuşi - în care deci se iveşte copilul- 
lumină. Bineînţeles, la oamenii care au, în urma lor, o copilărie 
foarte apăsătoare, copilul-lumină iese la iveală mult prea rar. 
De aceea, în cartea de față, îi vom cere copilului-lumină, în 
mod deosebit, să-l încurajeze pe copilul-umbră din noi, pentru 
ca acesta din urmă să se simtă băgat în seamă şi să se 
liniştească, astfel creând suficient spaţiu pentru copilul- 
lumină. 

Până acum, a devenit clar, probabil, că partea aferentă 
copilului-umbră din psihicul nostru este cea care ne creează 
mereu probleme. Cu precădere atunci când rămâne 
inconştientă şi, astfel, automată. Aş vrea să mai demonstrez o 
dată acest lucru, în cazul exemplului cu Michael şi Sabine. 
Când Michael îşi studiază comportamentul cu ochii eului său 
adult, îşi dă seama, în general, că adesea reacționează 
exagerat. De aceea şi-a propus de mai multe ori să-şi înfrâneze 
furia. Câteodată, îi reuşeşte acest lucru, dar de cele mai multe 
ori, nu. Motivul succesului limitat al bunelor lui intenţii este 
acela că adultul din el, adică rațiunea, nu este informată de 
rănile copilului-umbră. lată de ce adultul nu poate avea vreo 
influență asupra copilului-umbră. Rațiunea lui, care este 
răspunzătoare de gândirea conştientă, înțeleaptă, nu îi 
controlează sentimentele şi comportamentul, care sunt prin 
urmare determinate de copilul-umbră interior. 

Dacă Michael ar vrea să reuşească să-şi controleze accesele 
de furie, ar trebui ca el să fie conştient de legătura dintre rănile 
lui din copilărie, a căror cauză a fost mama sa, şi 


comportamentul Sabinei. Ar trebui să se gândească la felul în 
care copilul-umbră din el poartă în sine o rană veche, care 
reîncepe să doară ori de câte ori copilul-umbră e de părere că 
dorințele lui nu sunt respectate. Din acest moment, adultul 
din el l-ar putea linişti pe copilul-umbră interior, vorbindu-i 
astfel: „Ai grijă, doar pentru că Sabine a uitat de ciocolata 
preferată de tine nu înseamnă că nu te iubeşte sau că nu îţi ia 
în serios dorințele. Sabine nu este mama ta. lar Sabine, la fel 
ca tine, nu e perfectă. Asta înseamnă că şi ea poate, şi are voie, 
să uite uneori câte ceva, chiar dacă, întâmplător, e vorba fix de 
ciocolata ta preferată!” Prin separarea conştientă a copilului- 
umbră de partea adultă din el, Michael nu ar mai interpreta 
uitarea ciocolatei ca pe o lipsă de respect şi de iubire din 
partea Sabinei, ci ca pe o scăpare omenească. Prin această 
mică modificare de percepţie nu s-ar mai dezlănțui furia din el. 
Deci, dacă vrea să-şi stăpânească accesele de furie, Michael 
trebuie să-şi îndrepte atenţia spre copilul-umbră interior şi 
rănile acestuia. Şi mai trebuie să învețe să acționeze în mod 
conştient din perspectiva eului său adult, binevoitor şi 
circumspect, care poate reacționa prudent şi afectuos la 
impulsurile copilului-umbră, în loc să o facă pe Sabine victima 
acceselor sale de furie. 


Cum se dezvoltă copilul din noi 


Părţile de personalitate reprezentate de copilul-lumină şi 
copilul-umbră sunt dezvoltate în principal, chiar dacă nu 
exclusiv, pe parcursul primilor şase ani de viață. Primii ani de 
viaţă sunt foarte importanţi pentru dezvoltarea unui om 
deoarece, în acest interval, se formează structura creierului, cu 
toate rețelele şi conexiunile sale neuronale. Experiențele pe 
care le avem în această etapă de dezvoltare, alături de cele mai 
apropiate persoane, se întipăresc, astfel, mai adânc în creierul 
nostru. Felul în care suntem tratați de părinți devine un 
şablon al tuturor relațiilor noastre, pe tot parcursul vieţii. Din 
relaţiile cu aceştia, învăţăm ceea ce trebuie să aşteptăm de la 
noi şi de la relaționările noastre interumane. Încrederea în 
forțele proprii şi, totodată, în alți oameni se formează în aceşti 
primi ani de viață, şi - într-un caz mai puţin fericit — tot acum 
ia naştere şi neîncrederea în ceilalți şi în relaţiile noastre. 

În orice caz, ar trebui să ne ferim să gândim prea mult în alb 
şi negru, deoarece nici o relație părinte-copil nu a fost exclusiv 
rea sau bună. Chiar dacă am avut o copilărie fericită, în fiecare 
dintre noi există o parte rănită. Acest lucru este demonstrat 
chiar de condiția copilului: vine pe lume foarte mic, gol şi 
complet neajutorat. Pentru sugar este de o importanţă vitală să 
găsească o persoană de legătură, care să îl accepte; în caz 
contrar, moare. Imediat după naştere şi în continuare, o 
perioadă îndelungată, ne aflăm într-o poziție în care suntem cu 
desăvârşire inferiori şi dependenţi. De aceea, există în fiecare 
dintre noi şi un copil-umbră, care se simte inferior şi mic şi 
care presupune că nu este în regulă. În afară de asta, nici cei 
mai iubitori părinţi nu îi pot îndeplini toate dorințele copilului 
lor. Inevitabil, trebuie să-i şi îngrădească. Mai ales în al doilea 
an de viață, când micuțul poate să alerge deja, el este îngrădit 
de părinți prin multe interdicții şi limitări. Copilul e sfătuit 


permanent să nu strice jucăria, să nu pună mâna pe vaza cu 
flori, să nu se joace cu mâncarea, să facă la oliță, să fie atent 
etc. Prin urmare, copilul simte adeseori că face câte ceva 
greşit, deci că, dintr-un motiv sau altul, „nu este în regulă”. 

Pe lângă aceste sentimente de inferioritate, majoritatea 
oamenilor prezintă şi stări interioare în care se simt „în regulă” 
şi „valoroşi”. În copilăria noastră, nu am avut doar experiențe 
neplăcute, ci şi unele plăcute: am avut parte de ajutor, 
protecție, joacă, distracţie şi bucurie. De aceea îţi voi prezenta 
şi această parte din noi, pe care am denumit-o copilul-lumină. 

Situația devine complicată pentru (adevăratul) copil atunci 
când părinții lui, copleşiţi de educaţia pe care i-o dau şi de 
grija pe care i-o poartă, ţipă la el, îl bat sau îl neglijează. Copiii 
nu pot judeca dacă acțiunile părinților lor sunt bune sau rele. 
Din perspectiva copilului, părinţii sunt mari şi nu greşesc. 
Atunci când tatăl ţipă la copil sau îl bate, cel mic nu gândeşte 
că: „Iata nu poate să-şi controleze agresivitatea şi are nevoie 
de psihoterapie!”, ci justifică loviturile primite prin faptul că el 
însuşi „e un copil rău”. Înainte să vorbească, un copil nici nu 
poate să se gândească la el ca fiind rău, ci simte doar că e 
pedepsit şi că asta, evident, este ceva greşit sau, cel puţin, rău. 

Învăţăm, în primul rând, prin ceea ce simţim în primii doi ani 
de viață — dacă suntem sau nu suntem, în esenţă, doriți. Tot ce 
ține de îngrijirea sugarului şi a copilului se desfăşoară la nivel 
fizic: hrănirea, îmbăierea, înfăşarea. Şi, foarte important: 
mângâierea. Prin mângâierea, privirile iubitoare şi vocile 
persoanelor care-l îngrijesc pe copil, acesta îşi dă seama dacă e 
dorit pe acest Pământ sau nu. Şi pentru că, în primii doi ani de 
viață, suntem expuşi în totalitate acţiunilor părinţilor noştri, în 
această perioadă se formează aşa-numita încredere vitală sau 
neîncrederea vitală, deoarece termenul „vital” indică faptul că e 
vorba despre o experiență existențială foarte profundă. Aceste 
experiențe se înscriu adânc în memoria corporală. Oamenii cu 
o încredere vitală dezvoltată simt, pe un plan foarte profund al 
conştiinţei lor, încrederea în forțele proprii, aceasta fiind şi 
premisa fundamentală a capacităţii de a se încrede în alţii. Cei 


care, dimpotrivă, nu au introiectat acest sentiment simt, pe un 
plan foarte profund, o stare constantă de nesiguranţă şi au 
mai puțină încredere în semenii lor. Când a căpătat încrederea 
vitală, un om se află adesea în acord cu copilul-lumină. Dacă 
însă nu a dobândit această formă de funcţionare, copilul- 
umbră va ocupa foarte mult loc în el. 

Între timp, s-a putut dovedi, în cadrul unor studii 
neurobiologice, că acei copii care au resimțit mult stres în 
primul an de viață, de exemplu, fiind lipsiți de iubire, au, pe tot 
parcursul vieții lor, un exces de hormoni ai stresului. Asta îi 
face să fie şi la maturitate extrem de expuşi față de 
consecințele acestuia: ei reacționează mai puternic şi sunt mai 
sensibili la factorii de stres, fiind prin urmare oameni mai 
puţin rezistenți din punct de vedere psihic decât cei a căror 
copilărie a fost caracterizată preponderent de multă siguranță 
şi ocrotire. Cercetările demonstrează astfel, aflăm că 
persoanele afectate se identifică adesea cu copilul-umbră din 
ei. 

Dar şi următorii ani ai dezvoltării copilului sunt foarte 
importanți şi marcanți şi, desigur, asupra noastră au influență 
şi alte persoane importante, în afară de părinţi, cum ar fi 
bunicii, colegii de şcoală sau profesorii. Aş dori să mă limitez 
însă la influența părinţilor, respectiv a principalelor persoane 
din jurul nostru, deoarece cartea este, şi aşa, prea 
cuprinzătoare. Totuşi, dacă experiențele pe care le-ai avut cu 
cei de-o vârstă cu tine, cu o profesoară sau cu bunica, s-au 
dovedit deosebit de importante, poţi raporta exercițiile din 
carte şi în cazul acestora. 

Apelând la rațiunea noastră, adică la eul adult, nu ne putem 
aminti de primii doi ani de viață, chiar dacă aceştia s-au 
întipărit în subcongştientul nostru. Primele amintiri ale celor 
mai mulți oameni sunt de la vârsta grădiniței sau de mai 
târziu. Începând de atunci, ne amintim în mod conştient cum 
ne tratau mama şi tata şi ce relații aveam cu ei. 


Digresiune. O pledoarie în favoarea 
conştiinţei de sine 


Reflecţie şi a reflecta sunt cuvintele preferate ale psihologilor, şi 
asta dintr-un motiv foarte serios: omul care a reflectat îşi 
cunoaşte motivele, sentimentele şi gândurile interioare şi le 
poate pune pe acestea într-un context psiho-logic, în acord cu 
faptele lui. Pentru că astfel ține sub observație şi laturile sale 
întunecate, le poate controla într-o manieră mai conştientă. 
Astfel, poate observa la timp, de exemplu, că lipsa de simpatie 
pe care o resimte pentru o altă persoană are drept cauză mai 
puţin faptul că aceasta nu ar fi amabilă, ci, mai degrabă, 
faptul că el însuşi este oarecum invidios pe succesul acesteia. 
Constatând acest lucru, va ajunge, probabil, la concluzia că nu 
ar fi prea corect să-i facă rău celeilalte persoane. Aşadar, are 
şanse mari să se comporte prieteneşte şi să-şi regleze invidia în 
interior. Tocmai pentru că are acces la sentimentele lui de 
invidie şi de inferioritate, le poate influența pozitiv, de exemplu, 
fiind în permanență conştient că şi el a realizat deja suficiente 
în viață şi are motive să fie recunoscător. Dacă, dimpotrivă, nu 
ar fi recunoscut că succesul celuilalt îi zgândăre egoul, asta l- 
ar fi impulsionat să-l atace pe celălalt - chiar dacă nu ar fi 
făcut decât să-l denigreze cu mici înțepături - față de terți. 
Acest mic exemplu demonstrează că nu ține doar de a găsi 
soluția pentru problemele tale, ci şi de a te comporta conform 
regulilor societății. Conştiința de sine şi reflectarea nu au doar 
o valoare intrinsecă — au şi o valoare socială. În primul rând, 
sentimentele de neputinţă şi de inferioritate pot fi compensate, 
dacă nu le înțelegem, printr-o sete de putere şi o nevoie 
exagerată de mărire, manifestate într-un mod intolerabil pe 
plan social. În special identificarea cu propriul copil-umbră 
poate conduce la o puternică distorsiune a percepției. Din 


perspectiva copilului-umbră, partenerul de interacțiune este 
mereu mai mare decât el, iar această diferență conduce la 
presupunerea că cel aparent mai puternic are anumite intenții 
rele, aşa cum am văzut deja din exemplul cu Michael şi 
Sabine. Deoarece nu recunoaşte legătura dintre rănile lui din 
copilăria timpurie şi furia pe care o resimte, Michael dă vina pe 
„isnoranța şi lipsa de respect” ale Sabinei; în ochii lui, ea 
devine făptaşă, drept care cearta îşi urmează cursul. Iar în 
acest caz, e vorba de cearta unui cuplu oarecare. În alte cazuri, 
mult mai grave, e vorba de oameni de stat, bărbați şi femei 
care, pe baza lipsei lor de autoreflecţie şi a setei lor de putere 
ce rezultă de aici, duc după ei popoare întregi la pierzanie. 

De aceea, sunt preocupată să le transmit cititorilor şi 
cititoarelor mele că, de fapt, conştiinţa de sine nu e doar calea 
regală prin care se eliberează de problemele lor personale, ci şi 
cea prin care pot deveni oameni mai buni. 


La ce trebuie să fie atenți părinții 


Am înţeles, până acum, că atât copilul-umbră, cât şi copilul- 
lumină sunt marcați de experiențele pe care le-au avut în 
cadrul celor mai strânse relații. De aici, în mod logic, rezultă că 
educația joacă un rol foarte important, legat de faptul că, de 
obicei, suntem fie conduşi de copilul-lumină, care e marcat de 
încredere în forțele proprii şi în ceilalți, fie de copilul-umbră, 
care este nesigur şi neîncrezător față de cei din jurul său. 

Bineînţeles că există diverse sfaturi pentru creşterea copiilor, 
care le arată părinţilor cum îşi pot însoți copilul pe parcursul 
tuturor etapelor copilăriei. Adeseori, apare întrebarea legată de 
modul de soluționare a conflictelor tipice dintre părinți şi copii 
sau de aducere pe calea cea bună a copiilor cu comportamente 
nedorite. 

Din punctul de vedere al psihologiei, educaţia cuprinde teme 
mult mai importante: copiii au nevoi psihice fundamentale. De 
exemplu, nevoia de apartenență sau nevoia de recunoaştere. 
Părinţii care izbutesc să satisfacă într-o măsură corectă aceste 
nevoi psihice fundamentale se asigură că din copilul lor va ieşi 
un om cu încredere vitală şi deci acesta se va putea încrede în 
sine şi în alții. 

Klaus Grawe, cunoscutul cercetător în domeniul 
psihoterapiei, a studiat aceste nevoi fundamentale şi 
semnificația lor pentru oameni. În această carte mă bazez pe 
descoperirile lui. În opinia mea, studierea nevoilor psihice 
fundamentale este o abordare cu care se poate lucra intens, 
pentru a te înțelege pe tine însuți şi copilul-umbră din tine. 
Astfel, putem rezolva două probleme deodată, cu ajutorul celor 
patru nevoi psihice fundamentale. Avem, pe de-o parte, un 
sistem practic, ce îi uşurează oricui înțelegerea propriilor 
experiențe din copilărie, întipărite în el sau ea şi avem un 
sistem ce ajută la înțelegerea problemelor actuale, în special 


pentru că rădăcinile acestora ajung, de cele mai multe ori, 
până în copilărie. Nevoile noastre psihice fundamentale rămân 
neschimbate pe parcursul vieții - exact precum acelea 
corporale. Asta înseamnă că, ori de câte ori ne simțim 
indispuşi sau, dimpotrivă, suntem binedispuşi, sunt vizate una 
sau mai multe dintre nevoile noastre fundamentale - psihice şi 
fizice. În cel mai bun caz, avem senzația că nevoile noastre 
fundamentale sunt satisfăcute - şi ne simțim bine. Sau 
observăm, pe baza stării noastre proaste noastre, că ne lipseşte 
ceva. Cele patru nevoi psihice fundamentale sunt: 

enevoia de apartenență; 

enevoia de autonomie şi control; 

enevoia de satisfacere a plăcerii, respectiv de evitare a 

neplăcerii; 
enevoia de încredere în sine, respectiv de recunoaştere. 


Nu ştiu vreo problemă psihică ce nu are drept cauză 
afectarea uneia sau a mai multora dintre aceste nevoi 
fundamentale. Când Michael devine atât de furios pentru că 
Sabine a uitat să-i cumpere ciocolata preferată, enervarea se 
produce deoarece simte că nu-i sunt satisfăcute nevoia de 
încredere sine şi nevoia de recunoaştere. Dar nici nevoia de 
satisfacere a plăcerii, nici nevoia de control nu-i sunt 
satisfăcute. Ori de câte ori simțim stres, mâhnire, furie sau 
teamă, sunt în joc nevoile noastre fundamentale. De cele mai 
multe ori, nu e vorba de o singură nevoie nesatisfăcută, ci sunt 
mai multe sau poate chiar toate. De exemplu, când suferim din 
dragoste, nu ne este satisfăcută nevoia de apartenență, dar 
nici nevoia de control (pentru că nu avem influență asupra 
iubitului sau a iubitei), nici nevoia de satisfacere a dorințelor 
şi, pe lângă toate acestea, încrederea în noi ne este puternic 
afectată, din cauza respingerii. Pentru că suntem frustrați pe 
toată linia, suferința din dragoste ne poate acapara 
extraordinar de mult şi ne poate dobori psihic. 

Când îţi priveşti problemele ținând cont de cele patru nevoi 
psihice fundamentale, cauzele greutăților devin mult mai clare 


şi mai previzibile. Aparent, problemele foarte complicate se 
reduc la esența lor şi, adeseori, atunci se dezvăluie şi o soluţie 
a problemelor. Dacă, de exemplu, Michael ar fi conştient de 
faptul că nu-i sunt satisfăcute nevoia de încredere în forțele 
proprii şi nevoia de recunoaştere, din cauză că Sabine a uitat 
să-i cumpere ciocolata preferată, ar fi deja cu un pas mai 
aproape de rezolvarea acestei probleme. Partea nevăzută dintre 
stimul (ciocolata uitată) şi reacţie (furie) ar începe să se 
desluşească puțin. El ar putea observa că se înfurie atât de 
mult tocmai pentru că nevoia lui de recunoaştere este ignorată. 
Simplul fapt că recunoaşte acest fenomen ar putea duce deja 
la distanţarea lui de propriul tipar psihic, pentru că l-ar face să 
se întrebe dacă valoarea lui este într-adevăr afectată de faptul 
că Sabine este uitucă. Răspunsul ar fi, probabil, „nu”. În 
lumina acestui adevăr, data viitoare, el ar putea reacționa ceva 
mai cumpătat. Dar poate că s-ar întreba şi care e cauza reală a 
sensibilităţii lui. Această întrebare l-ar face să conştientizeze 
familiaritatea sentimentului că e neimportant şi că-i sunt 
ignorate nevoile, acelaşi din copilărie. l-ar veni în minte 
anumite situații legate de mama sa şi, astfel, ar putea să-şi dea 
seama că nici măcar nu e vorba de relația lui cu Sabine, ci de 
relația cu mama lui. Astfel, s-ar îndrepta către cunoaşterea de 
sine şi spre soluționarea problemei sale. 


Cele patru nevoi psihice fundamentale 


Înainte să-ți explic în ce fel se poate elibera Michael — sau tu — 
de vechile tipare, aş dori să detaliez cele patru nevoi 
fundamentale. Încearcă să-ți dezvolţi, în timp ce continui 
lectura, intuiţia legată de cum au fost influențați copilul- 
umbră şi copilul-lumină din tine, raportat la aceste nevoi 
fundamentale. 


Nevoia de apartenenţă 


Nevoia de apartenență ne însoţeşte de la naştere până la 
moarte. După cum s-a mai spus, sugarul nu poate supraviețui 
în absența sentimentului de apartenenţă. Copiii foarte mici 
mor dacă li se refuză contactul corporal. Dar şi dincolo de 
îngrijirea fizică, printre nevoile noastre sufleteşti fundamentale 
se numără dorința de afiliere, apartenență şi comuniune. 
Nevoia de apartenenţă joacă un rol important în nenumărate 
situații, nu doar în relaţiile de dragoste şi de familie. Astfel, de 
exemplu, nevoia de apartenenţă poate fi satisfăcută când ne 
întâlnim cu prietenii, când petrecem pauza cu colegii, când ne 
afişăm în public sau când scriem o scrisoare. 

Nevoia de apartenenţă a copilului poate fi ignorată de părinți 
foarte larg. În cazurile mai uşoare, un copil se simte neglijat 
deoarece părinţii, altfel iubitori, sunt stresaţi şi suprasolicitați 
din cauze externe, de exemplu, pentru că o familie are patru 
copii şi foarte puţini bani. În cazurile mai grave, copiii sunt 
abuzaţi psihic şi/sau fizic de părinţii sau de persoanele care îi 
îngrijesc şi care suferă de tulburări psihice. 

Când unui copil nu îi e satisfăcută nevoia de apartenență, 
acest lucru poate avea diverse efecte asupra dezvoltării sale 
psihice. Desigur, un anumit rol joacă, în acest caz, şi 


sufletească a copilului. Interacțiunea acestor factori decide 
dacă încrederea în sine este afectată puţin ori se ajunge la o 
tulburare psihică gravă. În majoritatea cazurilor, are de suferit 
capacitatea de ataşament a copilului; odată ajuns la 
maturitate, copilul evită legăturile strânse, le distruge sau 
dezvoltă un comportament prin care se agaţă de partener şi 
devine dependent de acesta şi de alți oameni. 


Nevoia de autonomie şi de siguranţă 


Pe lângă nevoia de apartenenţă, copiii au, la fel ca adulţii, 
nevoie de autonomie. În cazul celui mic, înseamnă că acesta nu 
vrea doar să fie îmbrăţişat şi hrănit, ci vrea să şi cerceteze şi să 
descopere împrejurimile. El are un impuls de explorare 
înnăscut. Copiii îşi doresc din plin să acționeze în mod 
independent, de îndată ce le permit capacităţile. Sunt foarte 
mândri când pot realiza ceva fără ajutorul părinţilor. Până şi 
copiii cei mai mici insistă bucuroşi că „lac singur!”, când 
părinţii vor să le vină în ajutor. Întreaga noastră dezvoltare se 
bazează pe faptul că devenim autonomi, independenți de 
părinţii noştri. 

Autonomie înseamnă control, şi controlul înseamnă, la 
rândul lui, siguranță. Când vorbim despre un „obsedat de 
control”, e vorba despre comportamentul unui om foarte 
preocupat de siguranța lui, deoarece se simte nesigur în forul 
lui interior (ca urmare a experienţelor întipărite în copilul- 
umbră). Tot în nevoia de autonomie se încadrează, pe lângă 
dorința de siguranță, şi setea de putere. De la naştere, avem 
dorința de a exercita o influență asupra mediului nostru 
înconjurător şi de a evita neajutorarea şi neputința. Mijloacele 
prin care ne putem exercita influența se schimbă pe parcursul 
dezvoltării noastre. La început, doar prin strigăte putem atrage 
atenția asupra noastră. Mai târziu - prin vorbe atent alese şi 
prin fapte. 


Nevoia copiilor de a se dezvolta autonom poate fi împiedicată 
şi ignorată de părinţi. Părinții excesiv de protectori, care 
exercită un control puternic, le dau copiilor prea multe 
directive şi le stabilesc granițe prea strâmte, îi afectează în 
creşterea autonomiei lor. În cursul dezvoltării, copilul 
internalizează această anxietate şi controlul excesiv al 
părinților. La maturitate, poate că se va limita în continuare, 
deoarece se îndoieşte de capacitățile sale. 

În schimb, părinţii care îndepărtează cu bune intenţii prea 
multe piedici din calea copilului lor îi influențează mai degrabă 
negativ dezvoltarea celui mic. Copiii lor odată ajunşi adulţi, nu 
se vor simți autonomi, ci dependenţi de o persoană care le 
preia responsabilitățile. La polul opus, se delimitează radical 
de educaţia părintească şi intră, în mod direct, într-un tipar 
prin care rămân independenți şi liberi, exercitând, adesea într- 
o formă excesivă, cât mai multă putere. 


Digresiune. Conflictul dintre autonomie şi 
dependenţă 


Găsirea echilibrului interior dintre nevoile noastre de aparte- 
nență, pe de-o parte, şi de autonomie şi independenţă, pe de 
altă parte, este o întreprindere pe care trebuie s-o facă fiecare 
om pentru sine. Este vorba despre un conflict fundamental al 
omului, numit, în literatura de specialitate, conflictul 
autonomie-dependență. Cuvântul dependență poate fi 
considerat aici sinonim cu apartenență. Este vorba despre 
independența copilului față de ajutorul şi îngrijirea părinteşti. 
Însă această îngrijire poate reuşi doar atunci când cel puţin o 
persoană stabileşte o legătură cu cel mic. În majoritatea 
cazurilor, e vorba despre un părinte sau de ambii părinți. Dacă 
părinţii îi satisfac nevoile fizice şi psihice ale copilului cu 
empatie şi într-o manieră drăgăstoasă, atunci în creierul celui 
mic se creează conexiuni prin care asociază „dependenţa” nu 
cu ceva negativ, ci şi cu o stare de ocrotire. Legătura e păstrată 
deci în creierul copilului precum un lucru „sigur şi demn de 


încredere”. De aceea, în limbajul de specialitate se spune şi că, 
de fapt, copilul a stabilit o legătură securizantă cu persoana 
care îl are în grijă. Contrariul este o legătură nesigură, care se 
creează atunci când copilul a constatat că persoanele care îl au 
în grijă sunt neglijente. Copilului-umbră al oamenilor cu 
legături nesigure i-a fost profund încălcată încrederea legitimă, 
în timp ce copilului-lumină al oamenilor cu legături sigure îi 
vine mult mai uşor să aibă încredere în sine şi în alții. 

În cazul ideal, părinţii satisfac şi nevoile de apartenență şi 
dependenţă ale copilului, precum şi pe cele de liberă dezvoltare 
şi independență. Copiii care cresc astfel capătă o încredere 
vitală, adică un sentiment de siguranță mai profund, care se 
reflectă atât asupra propriei persoane, cât şi asupra fiabilității 
legăturilor interumane. Încrederea vitală poate fi, în orice caz, 
puternic zdruncinată la vârste mai mari, din cauza unor 
experiențe traumatice, cum ar fi violența şi abuzul. În 
majoritatea cazurilor însă, încrederea vitală se conservă şi 
serveşte ca izvor al puterii, pe durata întregii vieți. Oamenii cu 
încredere vitală trec prin viață mult mai uşor decât cei care nu 
au dobândit-o. Ei se mențin adesea conduşi de copilul-lumină. 
În orice caz, copilul-lumină poate fi puternic încurajat şi la 
vârste mai mari. Pe parcursul cărții îți voi arăta cum se petrece 
acest lucru. 

Dacă este ignorată nevoia de apartenenţă şi/sau dezvoltare a 
independenței unui copil, acestuia îi va fi mai greu să se 
încreadă în sine şi în ceilalți. Pentru a-şi compensa 
nesiguranța, copilul caută, în mod inconştient, o soluție, 
respectiv un mecanism de apărare. Această autoapărare apare 
prin alegerea [inconştientă) a evitării sau a dependenței. Dacă 
balanţa interioară înclină în favoarea evitării, atunci omul are 
o nevoie excesivă de libertate şi de independență. Ca urmare, 
acesta -— respectiv copilul-umbră din el - evită să se ataşeze 
prea mult de oameni. Copilul-umbră din el e convins că nu 
poate avea (cu adevărat) încredere în alți oameni. Prin urmare, 
pentru aceşti oameni, siguranța constă în păstrarea 
independenţei şi a autonomiei lor. În plan psihologic, aceşti 


oameni au dificultăți şi nu reuşesc să se ataşeze de cineva - cu 
alte cuvinte, să aibă încredere într-o relație de dragoste. Ei 
suferă de teama de implicare, deci fie nu formează cupluri, fie 
nu-i permit partenerului de cuplu să se apropie cu adevărat de 
ei sau, după momente de apropiere, se îndepărtează de acesta. 

Dacă balanţa interioară a unui om se înclină în favoarea 
dependenţei, atunci acesta are o nevoie excesivă de apropiere 
sufletească. Se agaţă de partenerul de cuplu, respectiv copilul- 
umbră din el are sentimentul că nu poate trăi fără un partener 
de cuplu. Aceşti oameni au temeri nedesluşite, considerând că 
nu pot sta pe propriile picioare. 


Nevoia de satisfacere a plăcerii 


O altă nevoie fundamentală a copiilor — precum şi a adulților — 
este cea de satisfacere a plăcerilor. În acest scop, plăcerea 
poate fi resimțită prin canale extrem de diferite ale percepției, 
de exemplu, în cazul alimentelor, al sportului sau al unui film 
frumos. Plăcerea şi neplăcerea sunt în strânsă legătură cu 
emoțiile noastre şi reprezintă componente importante ale 
sistemelor noastre motivaționale. Mai simplu spus, tindem în 
permanență să ne îndeplinim plăceri şi să evităm neplăceri, 
aşadar, să ne satisfacem, într-o formă sau alta, necesităţile. 

Este vital ca omul să învețe să-şi regleze senzațiile de plăcere 
şi neplăcere. Adică trebuie să dobândim capacităţile necesare 
pentru tolerarea frustrării, amânarea recompensei şi renunțarea 
la instincte. Educaţia constă, în mare măsură, în a-l învăța pe 
copil să facă față sentimentelor de plăcere şi neplăcere. 

Unii părinți îi refuză prea mult copilului îndeplinirea 
dorințelor, iar alții îşi alintă prea mult copiii. La vârsta 
sugarului şi a copilului, există o strânsă legătură între 
împlinirea plăcerilor copilăreşti şi nevoia de apartenenţă. 
Astfel, sugarul resimte exclusiv sentimente de plăcere sau de 
neplăcere: foame, sete, căldură, frig, durere. Sarcina persoanei 
care îl îngrijeşte este să evite sentimentele de neplăcere, 
făcându-i pe plac, obținându-se astfel, simultan, senzaţia de 


plăcere. Dacă această persoană face acest lucru într-o măsură 
insuficientă, atunci nici nevoia de apartenenţă a copilului nu 
va fi satisfăcută. 

De asemenea, în dezvoltarea ulterioară, există o legătură 
strânsă între nevoia de autonomie şi plăcerile resimţite de un 
copil. Când mama îi oferă suzeta ca să sugă înainte de masă, 
în acel moment nu-i sunt îndeplinite bebeluşului nici plăcerea, 
nici nevoia de autonomie. 

Dacă unui copil nu îi sunt satisfăcute suficient nevoia de 
plăcere şi, în acelaşi timp, nevoia de autonomie, acest lucru 
poate face ca, la maturitate, adultul din el - respectiv copilul- 
umbră - să adopte stilul educaţional părintesc, dezvoltând 
norme care îi interzic să se bucure de viață şi un 
comportament compulsiv. Sau, delimitându-se de părinți, se 
abandonează inconştient şi lipsit de măsură în satisfacerea 
dorințelor. Dimpotrivă, dacă un copil e răsfățat prea mult, 
atunci şi la maturitate îi va fi greu să-şi înfrâneze poftele. 

Găsirea unui echilibru adecvat între îndeplinirea plăcerilor şi 
renunțarea la  gratificarea imediată este însă, pentru 
majoritatea oamenilor, o provocare zilnică - independent de 
experiențele întipărite în copilul interior. Puterea voinței 
noastre e solicitată prin numeroase încercări, ce ne aşteaptă 
pretutindeni. Chiar şi mersul la cumpărături necesită, din 
partea noastră, capacități distincte de  reprimare a 
impulsurilor. În plus, puterea voinței noastre este pusă la 
încercare nu doar prin renunțarea la plăceri, ci şi prin 
combaterea neplăcerilor. Prin urmare, zilnic trebuie să facem 
nenumărate lucruri, de care nu avem chef. În cazul celor mai 
mulți oameni, acest lanţ de lucruri neplăcute începe cu trezitul 
şi se termină cu spălatul pe dinţi, seara. Trebuie să ne 
reprimăm în permanenţă impulsuri care vor să ne ducă spre 
frigider, spre internet sau la bar. Disciplina este una dintre 
cele mai importante condiţii ale unei vieți de succes şi este 
extrem de forțată în vremurile noastre, caracterizate de 
nenumărate posibilități de alegere şi de abundență. 


Pe tema puterii voinței şi a disciplinei, respectiv plăcerea 
culinară şi sexuală, voi mai reveni în secțiunile Digresiune. 
Mecanisme de tezaurizare împotriva dependenței şi Invinge-ți 
inerția. 


Nevoia de încredere în sine şi de recunoaştere 


Avem o nevoie înnăscută de a fi apreciați. Aceasta este strâns 
legată de nevoia noastră de apartenență, deoarece, fără să ne 
aprecieze cineva, nu putem lega nici o legătură cu acea 
persoană. Sentimentul de apartenență față de un om este o 
formă de iubire şi recunoaştere; iată motivul pentru care 
aceste nevoi au, de asemenea, un caracter existențial. Faptul 
că tindem spre recunoaştere este asociat şi cu o altă 
împrejurare: în perioada în care suntem sugari ne dăm seama, 
din comportamentul părinților noştri, dacă suntem doriți sau 
nu. David Schnarch, un cunoscut cercetător american în 
domeniul sexualității, denumeşte acest proces încrederea în 
sine oglindită. Prin asta se înțelege că, de fapt, copilul se 
oglindeşte în persoanele care îl îngrijesc, dându-şi astfel seama 
dacă este „în regulă” sau nu. De exemplu, când mama îi 
zâmbeşte, pentru copil e ca şi cum ar ţine o oglindă în fața 
ochilor, care-i arată că mama se bucură de existența lui. Prin 
acțiunile celor care se îngrijesc de el, copilul dezvoltă 
încrederea în forțele proprii. Chiar şi la maturitate, avem 
nevoie de recunoaştere din partea altor oameni, pentru că 
suntem condiționaţi să resimțim încredere în noi înşine, 
oglindindu-ne în ceilalți. Acest lucru e valabil aşadar şi pentru 
oamenii care au avut parte, în copilăria lor, de multă apreciere, 
nu doar pentru cei care prezintă un deficit în această privință. 

Cu toate acestea, sentimentul de încredere în noi 
influențează măsura în care avem nevoie de încurajarea celor 
din jur. Oamenii cu o încredere în sine labilă, care se identifică 
deci adesea cu copilul-umbră din ei, de cele mai multe ori 
depind mai mult de recunoaşterea din exterior decât cei siguri 
de ei, al căror copil-lumină e bine dezvoltat. 


Sentimentul de încredere în forțele proprii este epicentrul 
psihicului nostru; din el se hrănesc resursele noastre psihice, 
dar şi diverse probleme, atunci când e rănit. Aşa cum am 
învăţat, asociem părțile labile ale sentimentului nostru de 
încredere cu copilul-umbră şi pe cele stabile cu copilul-lumină. 
Esenţa acestei cărți constă în cum este întărit copilul-lumină 
şi alinat copilul-umbră. 

Asupra copilului aflat în creştere şi prin urmare asupra 
copilului-umbră, respectiv a copilului-lumină, se pot întipări 
experiențe negative şi pozitive, pe toate cele patru planuri ale 
nevoilor. Poate că, în timp ce citeai aceste paragrafe, te-ai 
gândit la punctele forte şi la cele slabe ale părinților tăi. Îţi voi 
arăta cu precizie cum poţi descoperi care experiențe 
individuale sunt întipărite în psihicul tău. Mai înainte însă aş 
vrea să-i mai pun la dispoziție câteva informaţii adultului din 
tine despre cum experienţele trăite în copilărie duc la anumite 
convingeri şi mecanisme de apărare. 


Cum ne-a marcat comportamentul copilăria 


Când nevoile fundamentale ale unui copil se bucură de prea 
puţină atenţie şi înțelegere din partea părinților, atunci cel mic 
face tot ce poate pentru a le primi. Copiii fac aproape orice 
pentru a fi plăcuți de părinţii lor. Atunci când părinții sunt 
prea puțin capabili să ofere iubire şi/sau le vine greu să intre 
în pielea copilului, pentru a-i ghici sentimentele şi dorințele, 
atunci copilul preia răspunderea ca relaţia lui cu părinții să fie 
una reuşită. 

Dacă, de exemplu, părinții sunt foarte exigenți şi se aşteaptă 
la un comportament docil şi manierat din partea copilului, 
atunci cel mic se va strădui să atingă obiectivele stabilite de 
părinţii săi, pentru ca ei să fie mulțumiți de el sau, măcar, ca 
să nu fie pedepsit. Pentru a reuşi să se adapteze mai bine, 
trebuie să-şi reprime toate dorințele şi sentimentele care 
contravin imaginii visate de părinți. Astfel, de exemplu, nu va 
învăța să-şi manifeste cu măsură sentimentul de furie. Furia 
este indiciul biografic al faptului că ne putem afirma singuri şi 
că suntem în stare să ne apărăm limitele. Când afirmarea de 
sine a copilului se frânge mereu în fața puterii excesive a 
părinţilor lui, atunci copilul învaţă, la un moment dat, că e mai 
potrivit să-şi reprime furia. Astfel, nu învaţă să-şi gestioneze cu 
măsură această emoție şi nici să se afirme într-un mod 
rezonabil. Va dezvolta convingeri interioare, precum: „Nu am 
voie să mă apăr!”, „Nu am voie să fiu furios!”, „Trebuie să mă 
adaptez!”, „Nu am voie să am o voință proprie!” Chiar şi atunci 
când, mai târziu, de cele mai multe ori la pubertate, copilul 
dezvoltă o nouă atitudine şi se revoltă împotriva presiunii de a 
se conforma tuturor aşteptărilor părinţilor, el rămâne în 
continuare captiv în modul de gândire cu care a fost învestit de 
părinţi, deoarece, în atitudinea de frondă, copilul este la fel de 
puţin liber precum în cazul în care încearcă să se adapteze. 


Copilul-umbră al acestor tineri, mai târziu adulți, este marcat 
de experiența dominării de către părinți. Prin ochelarii acestei 
experiențe întipărite în copilul-umbră din ei, li se va părea 
imediat că alți oameni sunt dominatori şi le sunt superiori ca 
putere. lar în acest caz vor reacţiona fie evitând anumite 
situații, fie revoltându-se. Abia când un asemenea om ajunge 
să-şi recunoască în el copilul-umbră şi experiențele profund 
întipărite, precum şi să se desprindă de convingerile acestuia 
se va simți, în forul lui interior, pe aceeaşi treaptă cu semenii 
săi. 


Mama mă înţelege! Empatia părintească 


Părinții puţin empatici față de nevoile copiilor lor au dificultăți 
în privința perceperii corecte a sentimentelor şi nevoilor 
acestora din urmă. Astfel, copiii ajung deseori la concluzia că 
„nu e bine ceea ce simt şi gândesc” — cu toate că e, de fapt, 
corect ceea ce simt. Părinții care nu pot empatiza cu copiii lor 
nu-şi înțeleg aşa cum trebuie nici propriile sentimente, 
deoarece contactul cu propriile sentimente stă la baza 
empatiei. De exemplu, când copilul e trist pentru că un prieten 
nu vrea să se joace cu el, mama trebuie să intre în contact cu 
propriile ei sentimente de tristețe, pentru că altfel nu poate 
intra în pielea celui mic. Dacă mama îşi ignoră propriile 
sentimente de tristețe, dându-le la o parte, va proceda la fel şi 
cu tristețea copilului său. Sentimentul de neajutorare o poate 
face să îi răspundă cu duritate celui mic; îi poate spune, de 
exemplu, să înceteze să se comporte aşa, pentru că prietenul 
lui oricum este un prostănac. Astfel, copilul învață că nu e în 
regulă să resimtă tristețe şi-şi va căuta prieteni nepotriviți. 
Dacă mama (sau vreo altă persoană de referință) îşi 
gestionează bine propriile sentimente de tristețe, atunci poate 
resimțţi tristețea copilului ei şi o poate accepta. În acest caz, îi 
va spune copilului, de exemplu: „Of, pot să înțeleg foarte bine 
că eşti supărat pentru că Jonas nu a vrut să se joace astăzi cu 
tine”. Mai departe, îi va explica motivele pe care ea le-ar putea 


atribui refuzului lui Jonas şi va discuta cu copilul ei, aflând 
dacă nu cumva şi el are un aport la situaţia creată. În acest fel, 
copilul învață cum se numesc sentimentele pe care le are, în 
acest caz tristețea; mai învaţă că nu e părăsit atunci când are 
nevoie de înțelegere şi că poate găsi o soluție la problemă. 

Prin acţiunile empatice ale părinţilor lui, copilul învaţă să 
facă diferenţa între sentimentele pe care le resimte şi să le 
identifice. Şi, pentru că părinţii îi arată că sentimentele lui 
sunt, în esență, normale, cel mic învaţă să le gestioneze şi să le 
regleze într-o manieră potrivită. 

În concluzie, capacitatea părinţilor de a se pune în pielea 
copiilor lor este cel mai important criteriu al competenţei 
educaționale. Altfel spus, familia este mediul prin care primim 
experiențele întipărite în noi — bune sau rele. 


De la genetică la caracter. Alţi factori care 
influenţează copilul din noi 


În anii 1960, în domeniile psihologiei şi pedagogiei a prins 
teren ideea că un copil vine pe lume tabula rasa, adică „coală- 
albă”. Comunitatea ştiinţifică era convinsă că, în fapt, precum 
caracterul şi traiectoria dezvoltării unui om sunt decise 
exclusiv de influențele mediului înconjurător şi ale educației. 
Această teorie s-a schimbat însă fundamental în urma 
cercetărilor neurobiologice şi genetice din ultimii ani. În 
prezent, se ştie că genele noastre ne determină, într-o măsură 
deloc neglijabilă, trăsăturile de caracter şi inteligența. Ca să 
ilustrez acest lucru, aş vrea să detaliez predispoziţiile genetice 
constatate ale trăsăturilor de personalitate, numite introversie, 
respectiv extraversie. 

Aceste trăsături de personalitate se corelează cu o mulțime 
de calități: introvertiţii îşi încarcă bateriile în solitudine, iar 
contactul interuman îi epuizează mai repede şi mai uşor decât 
pe extrovertiți — prin urmare, nu apelează prea des la el. Când 
li se adresează o întrebare, mai întâi încearcă să găsească în ei 
răspunsul, apoi vorbesc. Dimpotrivă, extrovertiții pot gândi în 


timp ce vorbesc şi, de aceea, sunt uneori ei înşişi surprinşi — în 
sensul bun sau rău -— de răspunsul pe care-l dau. Extrovertiţii 
îşi încarcă bateriile într-o companie plăcută şi nu prea le place 
să fie singuri. În total, au nevoie de un număr mai mare de 
stimuli exteriori decât introvertiții pentru a se simţi atraşi şi a 
le fi stârnit interesul. Dimpotrivă, introvertiții reacționează 
reticent la stimulii din afară şi de aceea se simt mai rapid 
copleşiți de stimuli decât extrovertiții. 

În funcţie de diferitele lor nevoi de contact social, introvertiţii 
şi extrovertiții se deosebesc şi ca stil de lucru, ceea ce poate 
avea o influență şi asupra meseriilor alese de fiecare dintre ei. 
În general, se poate spune că introvertiții preferă locuri de 
muncă liniştite, unde nu le e distrasă atenţia şi se pot adânci 
în munca pe care o fac (ore şi zile în şir). Extrovertiţii iubesc 
contactul cu lumea din afară. Fie îşi aleg profesii care le 
satisfac nevoia de contact, fie apelează, după un interval de 
concentrare, la un scurt contact interuman, pe internet sau în 
lumea reală, pentru a-şi încărca bateriile. 

Un om predispus la extraversie simte mai repede 
însingurarea şi plictiseala când e singur decât un introvertit, 
indiferent de educație şi de experiențele întipărite în copilul- 
umbră, respectiv în copilul-lumină din fiecare. 

Dar şi sensibilitatea, şi înclinația spre teamă sunt deja 
întipărite în genele noastre şi stabilesc felul în care ni se 
dezvoltă încrederea în forțele proprii. Unii copii sunt mai 
temperamentali din naştere decât alții. Conform cercetărilor, 
există chiar un procent de 10%, ce reprezintă aşa-numiţii 
„copii invulnerabili” — aceştia au trecut, de asemenea, mai mult 
sau mai puţin teferi printr-o copilărie dificilă şi cu încrederea 
în forțele proprii relativ intactă. 

Experiențele din copilărie, întipărite în psihicul nostru, 
depind şi de dinamica dintre calităţile copilului şi ale părinților 
acestuia. Psihologii vorbesc, în acest caz, despre aşa-numita 
compatibilitate părinți-copii. De exemplu, dacă un copil cu o 
sensibilitate accentuată înnăscută are o mamă care nu prea 
posedă capacitatea de a empatiza, atunci comportamentul 


mamei îi poate face acestuia mai mult rău decât i-ar fi făcut 
unui copil care e mai puţin sensibil, din naştere. În schimb, 
părinţilor cu copii care ţipă mult şi/sau care sunt hiperactivi le 
vine mai greu să reacționeze, din punct de vedere emoțional şi 
pedagogic, într-o manieră rezonabilă decât părinţilor ai căror 
copii sunt „maleabili”. 

Copiii cu o tendință spre hiperactivitate întâmpină dificultăți 
mari în a-şi canaliza excesul de energie, ceea ce-i face să-şi 
irite semenii. Prin urmare, primesc adesea, de la alți copii şi de 
la profesori, mesajul: „Nu eşti aşa cum trebuie!”; aşadar cei 
mai mulți dintre aceştia dezvoltă un nivel scăzut de încredere 
în sine, chiar dacă au părinți iubitori. Bineînţeles că nu doar 
părinţii pot influența dezvoltarea unui copil, ci şi alte persoane 
importante, cum ar fi colegii de şcoală, profesorii sau bunicii. 

Aşadar, experienţele care ne marchează în copilăria noastră 
nu țin exclusiv de stilul educativ al părinților noştri, ci e vorba 
întotdeauna de interacțiunea mai multor factori. În orice caz, 
părinţii pun o piatră de temelie foarte importantă în acest 
sens. Cu cât e mai fragil, din cauza relaţiilor cu cei de acasă, 
cu atât copilul e mai susceptibil să fie rănit de alte persoane. 
Un copil care are părinți atenți şi empatici este mai degrabă 
afectat, de exemplu, când e necăjit de colegii de şcoală decât 
un copil ai cărui părinți manifestă prea puţină înțelegere 
pentru sentimentele lui. 


Copilul-umbră şi convingerile sale 


Dacă vrem să ne rezolvăm problemele din prezent, trebuie să 
înțelegem pe un plan profund în ce constă, de fapt, problema 
noastră. În acest sens, este important să-i „dăm cuvântul” 
copilului-umbră din noi, pentru a ne da seama care sunt 
punctele noastre slabe, aşa-numitele declanşatoare. Mulţi 
oameni nu vor să intre în contact cu această parte a 
personalităţii lor. Nu vor să-şi recunoască rănile şi temerile 
interioare. Această atitudine reprezintă un mecanism de 
apărare foarte natural şi o dorință foarte uşor de înțeles. Cine 


nu ar vrea să nu se simtă trist, temător, inferior sau chiar 
deznădăjduit? Cu toţii vrem să evităm, pe cât posibil, aceste 
sentimente şi să ne bucurăm doar de cele plăcute, cum ar fi 
fericirea, bucuria şi iubirea. De aceea, mulți oameni îşi alungă 
din minte rănile interioare. Sau, cu alte cuvinte, îşi ignoră 
copilul-umbră când acesta vrea să le spună ceva. Problema 
este, în acest caz, că se comportă față de copilul-umbră la fel 
cum se comportă faţă de copiii din viața reală, iar aceştia 
cerşesc atenție cu atât mai mult, cu cât li se oferă mai puţină. 
Când însă unui copil i se oferă atenţie, iar preocuparea lui e 
luată în seamă, acesta se va retrage mulțumit, jucându-se apoi 
din nou singur, măcar o vreme. 

Acest gen de oameni se comportă foarte asemănător şi față 
de copilul-umbră din ei: când teama, ruşinea sau furia din ei 
nu are voie să se manifeste niciodată, acestea continuă să 
acționeze în fundalul conştiinţei. Acolo, produc dezastre, fără 
ca eul adult să-şi dea seama de asta şi atunci se întâmplă 
exact ceea ce Michael trăieşte foarte frecvent: copilul-umbră 
neiubit, ignorat se manifestă, din când în când, cu toată forța 
şi-şi descarcă furia într-un plan paralel. 

În literatura de specialitate, părţii de personalitate 
reprezentate de „copilul interior” i se asociază, de cele mai 
multe ori, numai sentimentele. Sunt însă de părere că, de fapt, 
„copilul interior” (cu părțile de copil-umbră şi copil-lumină) e 
marcat şi de convingeri interioare, care sunt adesea doar 
preliminare sentimentelor. Aşa cum am afirmat deja, prin 
convingere se înțelege un crez adânc înrădăcinat, care exprimă 
ceva despre încrederea noastră în forțele proprii şi despre 
relațiile noastre cu ceilalți. De exemplu, când un copil se simte 
iubit şi acceptat, el deprinde convingeri precum „sunt dorit”, 
„sunt iubit”, „sunt important”, care întăresc în el copilul- 
lumină. Dacă părinții sunt mai degrabă distanți şi-l resping, 
atunci într-un copil se pot întipări convingeri precum „nu sunt 
dorit”, „sunt o povară”, „nu voi reuşi”, care marchează copilul- 
umbră din el. Convingerile sunt deprinse în copilărie, dar se 
ancorează adânc în subconştientul nostru şi, astfel, sunt 


preluate la maturitate, sub forma unei scheme mentale. Au o 
influență acaparatoare asupra percepției, simțţirii, gândirii şi 
acțiunilor noastre. 

Aş vrea să explic modul de acțiune al convingerilor pe baza 
exemplului cu Michael şi Sabine: după cum am afirmat, mama 
lui Michael acorda prea puţină atenţie atât dorințelor lui, cât şi 
lui, ca persoană. Acesta mai are doi frați mai mici, iar părinții 
lui administrează împreună o brutărie. Mama sa era, pur şi 
simplu, prea stresată şi suprasolicitată pentru a-i oferi fiecărui 
copil atenţia şi grija de care ar fi avut nevoie. Nici tatăl său nu 
a putut să compenseze acest deficit al mamei, pentru că 
muncea încontinuu. Din cauza prezenței emoționale şi psihice 
insuficiente a părinţilor, lui Michael i-au fost adeseori 
satisfăcute insuficient atât nevoia de apartenenţă, cât şi nevoia 
de creştere a încrederii în forțele proprii. Astfel, el a dezvoltat, 
printre altele, convingeri care sună astfel: „Nu voi reuşi”, „Nu 
sunt important”. Aceste convingeri îi marchează percepțiile 
până în prezent, în mod inconştient. Ori de câte ori se simte 
ignorat, copilul-umbră din el strigă imediat: „lar mi se 
întâmplă. Nu voi reuşi”. Aceste convingeri, de fapt, reprezintă 
motivul pentru care Michael se enervează groaznic şi atât de 
rapid, când i se pare că Sabine le dă prea puţină atenție lui şi 
dorințelor sale. 

Sabine, în schimb, a avut părinți care s-au ocupat de ea 
destul de mult, dar care au ridicat prea mult ştacheta în 
privința ei. Părinţii o îngrădeau foarte mult, hotărând ei ce era 
corect şi ce nu. Adeseori, Sabine avea sentimentul că nu-şi 
putea mulțumi părinții nicicum. Aceştia mai mult o criticau 
decât o lăudau. Sabine a suferit, pentru că nevoia ei de 
recunoaştere şi de creştere a încrederii în forțele proprii a fost 
adesea ignorată de părinții săi — acelaşi lucru întâmplându-se 
şi cu nevoia ei de autonomie şi dezvoltare liberă. De aceea, 
copilul-umbră din Sabine are convingeri cum ar fi: „Nu fac 
destul” şi „Trebuie să mă mulez după tine”. Acum, ne putem 
imagina foarte bine cum interacționează copilul-umbră din 
Sabine şi cel din Michael. Iritabilitatea lui Michael — respectiv, 


cea a copilului-umbră din el — şi criticile lui excesive în privința 
micilor neglijențe ale lui Sabine lovesc puternic în copilul- 
umbră din ea, care se simte mic, inutil şi dădăcit. Copilul- 
umbră din Sabine reacționează la aceste sentimente cu furie, 
plânsete şi reproşuri, şi astfel escaladează certurile dintre cei 
doi. 

Convingerile noastre constituie, în linii mari, sistemul nostru 
psihic de operare. Oricât de simplu ar suna, ele exercită o 
putere enormă asupra noastră - în bine şi în rău —, deci 
asupra copilului-lumină şi copilului-umbră. Convingerile sunt 
ochelarii prin care vedem realitatea. De aceea, este foarte 
important să avem grijă de ele. 


Copilul-umbră răsfăţat 


Convingerile negative apar nu doar în urma lipsurilor, neglijării 
sau protejării excesive. Părinții care-i permit prea mult 
copilului şi-l alintă prea mult pot întipări în el convingerea că 
totul trebuie să se supună voinţei sale şi că nici nu trebuie să 
se străduiască prea mult pentru asta. Ei pot dezvolta deci 
convingeri care nu cuprind o subestimare a propriei 
importanțe şi însemnătăți a copilului, ci o supraestimare. 
Aceşti copii sunt convinşi că e de la sine înţeles că trebuie să 
primească tot ce vor şi reacționează deosebit de violent şi 
furios când nu se întâmplă aşa. Copiii excesiv de răsfățați 
capătă o toleranță redusă la frustrare. Aşadar, suportă mai 
greu şi cele mai mici treceri cu vederea ale nevoilor lor. În timp 
ce capacitatea de adaptare a copiilor care au crescut 
înconjurați de anumite dificultăți e destul de ridicată, a copiilor 
alintați este redusă, de obicei. Răsfățații au învățat prea puţin 
să se disciplineze şi să se adapteze într-o comunitate, dar au 
fost  „şeful” sau  „prințesa” mamei sau ai tatălui lor. 
Convingerile lor sună, probabil, astfel: „Sunt foarte important”, 
„Sunt iertat, orice aş face”, „Primesc tot ceea ce vreau”, „Totul e 
la dispoziția mea”, „Sunt mai puternic decât ceilalți”, „Sunt cel 
mai tare”. Asta-i poate face să aibă, la grădiniță, la şcoală sau 


mai târziu, în viața de adult, dificultăți de adaptare, şi e posibil 
să fie considerați agasanţi de către semenii lor. În plus, trebuie 
să învețe mai întâi că nu primesc totul gratis în viață şi că 
trebuie să facă eforturi. Asta duce, în cazul unora, la 
coborâşuri în timpul educaţiei, respectiv întreruperi ale 
educaţiei. În cazurile mai uşoare, se pot integra foarte bine 
într-o comunitate şi sunt, de asemenea, funcționali, dar e 
posibil să suporte foarte greu faptul că uneori mai şi pierd. De 
exemplu, o respingere pe plan amoros le poate aduce o 
deznădejde ieşită din comun, pur şi simplu pentru că nu sunt 
obişnuiţi să nu primească un lucru pe care şi-l doresc 
neapărat. 


Să-ţi critici părinţii? Nu e deloc simplu! 

Când abordăm subiectul copilăriei noastre şi al părinților 
noştri, unii dintre noi se împotrivesc atunci când e vorba să-şi 
facă răspunzători părinții pentru anumite probleme. Sunt pusă 
mereu în situația în care pacienții mei intră într-un conflict cu 
loialitatea față de părinţi atunci când trebuie să-i privească cu 
ochi critici. Îşi iubesc părinţii şi le sunt recunoscători pentru 
multe lucruri. Se simt vinovați când trebuie să-mi relateze ce 
comportament al părinţilor poate că nu a fost prea benefic 
pentru ei. Au sentimentul că-şi trădează, cumva, părinții. De 
aceea, doresc să subliniez aici că nu e vorba de a pune la 
îndoială eforturile părinților noştri sau de a-i face răspunzători 
pentru problemele noastre de la maturitate, ci, pur şi simplu, 
de a înțelege ceva mai bine experiențele care ne marchează şi 
pe care le-am avut în casa părintească. În plus, nu e vorba 
doar de părţile criticabile, ci şi de experiențele memorabile 
pozitive, pentru care le suntem recunoscători acestora. În afară 
de asta, e bine să nu uităm că părinţii noştri au fost, la rândul 
lor, marcați de părinţii lor, fiind astfel victimele educaţiei pe 
care au primit-o. De exemplu, părinții mei erau foarte iubitori. 
Eram cu adevărat copilul lor mult dorit şi am, în principal, 
amintiri fericite din copilărie. Dar mama mea tolera foarte 


prost sentimentele de slăbiciune. Era cea mai mare dintre 
nouă frați şi surori şi, când avea unsprezece ani, a izbucnit cel 
de-al Doilea Război Mondial, aşa încât a prins o perioadă în 
care nu mai exista loc pentru slăbiciuni. Trebuia să fie 
funcţională şi, pentru că ea însăşi nu prea se pricepea la 
capitolul acesta, era năpădită de sentimente de slăbiciune, 
cum ar fi tristețea, deci era uneori destul de neajutorată când 
mă întristam. Astfel, printre convingerile mele, s-au dezvoltat 
unele care sună astfel: „Trebuie să fiu puternică!” şi „E penibil 
să plângi!” Nici părinții iubitori nu sunt infailibili. 

Importantă este şi întrebarea: ce exemplu ți-au dat părinții 
tăi? De exemplu, când o fetiță are o mamă foarte iubitoare, dar 
cam slabă, care se adaptează permanent în funcţie de tatăl 
dominant, cea mică poate să dezvolte, prin identificare cu 
mama ei, convingeri precum: „Femeile sunt slabe”, „Trebuie să 
mă adaptez”, „Nu am voie să contrazic”. Sau dezvoltă, 
delimitându-se de mama ei, convingeri precum: „Nu trebuie să 
plâng”, „Nu trebuie să mă subordonez niciodată”, „Bărbații 
sunt periculoşi”. 

Atât normele, cât şi valorile care au existat în casa 
părintească joacă un rol important. Astfel, într-o casă 
eminamente iubitoare, unde predomină însă norme foarte 
rigide legate de sexualitate, un copil poate fi astfel influențat 
încât mai târziu să aibă probleme mari în dezvoltarea unei 
relații naturale cu corpul şi sexualitatea lui. Prin urmare, şi 
oamenii care au multe motive de recunoştinţă față de părinţii 
lor pot să fi dezvoltat din cauza lor una dintre convingerile care 
le provoacă probleme în prezent. 

Unora le vine însă foarte greu să-şi facă o imagine realistă în 
privința propriilor părinți. Acest lucru se poate întâmpla, de 
exemplu, când felul în care-l văd pe unul dintre părinți este 
extrem de puternic marcat de manipulările exercitate de 
celălalt părinte. Când o mamă i se plânge adesea copilului ei, 
spunându-i că tatăl său este „rău”, copilul îşi va percepe tatăl 
prin ochii acesteia. Din activitatea mea îndelungată de 
consultant în procese de dreptul familiei, ştiu că asemenea 


experiențe trăite pot acționa într-atât de negativ, încât aceşti 
copii ajung să aibă pe tot parcursul vieții lor relaţii proaste cu 
tatăl sau chiar să nu aibă nici o relație cu acesta. Acelaşi lucru 
este valabil şi în cazul în care taţii se plâng de mamă. 

Mai există însă un motiv pentru care anumitor oameni le 
vine greu să-şi formeze o imagine realistă în privința părinților 
lor, şi anume înclinația copiilor de a-şi idealiza părinții. Copiii 
depind, la nivel existenţial, de părinţii lor şi trebuie să aibă 
încredere în aceştia şi să-i perceapă ca fiind buni şi drepți. 
Copiii trebuie să-şi idealizeze părinţii, pentru că altfel s-ar 
instala o teamă copleşitoare de a fi la dispoziția unor părinți 
care fac greşeli sau, poate, care sunt realmente răi. Această 
idealizare este adoptată de unii oameni până la maturitate. 
Asta poate îngreuna, uneori, formarea unei imagini realiste 
asupra propriilor părinţi, care să conţină, pe mai departe, 
punctele lor forte şi pe cele slabe. Când îmi percep, la 
maturitate, părinţii prin prisma idealizării, nu mă pot detaşa 
de ei într-un mod sănătos şi, dacă nu pot face asta, va fi dificil 
să-mi găsesc propriul drum în viață. Dacă vreau să mă 
recunosc pe mine însămi - ca punct de plecare a dezvoltării 
mele viitoare —, atunci este important să-mi formez o imagine 
cât mai realistă asupra mea în relația cu părinții mei. O 
imagine realistă nu contravine unei profunde preferințe față de 
unul dintre părinți. Îmi pot iubi şi prețui pe deplin părinţii 
pentru ceea ce sunt şi au fost. Pentru asta, nu trebuie să fie 
perfecţi şi infailibili. Aşa este întotdeauna când iubeşti în viață: 
dacă nu poți iubi decât ceea ce este perfect, atunci nu e vorba 
de iubire adevărată. 


Digresiune. Condiţionarea genetică a proastei 
dispoziții 


În ceea ce priveşte experiențele negative întipărite în noi, sunt 
suficiente câteva evenimente negative ca să lase urme adânci 
în mintea noastră. Din păcate, nu acelaşi lucru se întâmplă cu 
evenimentele pozitive, deoarece suntem condiționați genetic să 
acordăm atenție mai degrabă veştilor proaste decât celor bune 
şi să ne amintim de cele dintâi o perioadă mult mai 
îndelungată. Cauza acestui fenomen o reprezintă faptul că e 
mult mai important pentru supraviețuire să fim atenţi la 
pericole decât la lucrurile care decurg bine. De exemplu, când 
o familie din Epoca Pietrei juca un joc amuzant, şi, brusc, 
apărea tigrul cu colții ca nişte săbii, era esențial pentru 
supraviețuire ca emoţiile plăcute, asociate cu jocul, să dispară 
pe loc, lăsându-i loc fricii. Creierul trebuia să treacă, astfel, 
imediat de la sentimentul bucuriei la sentimentul fricii, pentru 
ca, de teama tigrului, familia să fugă şi să aibă o şansă de 
supraviețuire. Pentru supraviețuirea omului preistoric, era, 
desigur, mai important să memoreze mai degrabă plantele 
otrăvitoare decât pe cele neotrăvitoare. Greşelile puteau şi pot 
fi mortale. De aceea, creierul nostru e predispus să fie atent la 
greşeli şi deficiențe. Iar asta influențează, din păcate, prea des 
faptul că ne putem împotmoli, de-a dreptul, în sesizarea 
greşelilor, în special atunci când ne aflăm sub influența 
copilului-umbră, motiv pentru care ne amintim întâmplările 
dureroase mai uşor decât pe cele vesele. Astfel, ani de zile ne 
putem ruşina de o întâmplare în care ne-am aflat într-o 
situație penibilă, de parcă întâmplarea ar fi avut loc ieri, în 
timp ce bucuria datorată unui eveniment fericit se atenuează 
destul de repede. Un efect secundar foarte urât al acestor gene 
este şi acela că o singură experiență negativă în relația cu un 


om poate compensa cu vârf şi îndesat sute de experiențe 
pozitive cu acelaşi om. Deci, data viitoare când te superi pe un 
prieten sau pe altcineva, gândeşte-te foarte bine la cât de 
multe lucruri frumoase ai trăit deja cu acea persoană, înainte 
să fii cuprins din ce în ce mai mult de propria-ți enervare. 


Cum ne influențează convingerile percepția 


Înainte să-ți arăt cum îți poţi forma propriile convingeri, aş 
vrea să-ți explic în ce măsură ne influențează acestea viața. 

Convingerile noastre profunde şi inconştiente reprezintă un 
filtru al percepției noastre, după cum am văzut din exemplul 
anterior, cu Michael şi Sabine. Totodată, percepția unei situații 
influenţează ceea ce simțim, gândim şi facem. În acelaşi fel, şi 
gândurile şi sentimentele noastre ne influențează percepţia. 
Astfel, e posibil ca un om pe care eu îl percep ca fiindu-mi 
superior să declanşeze în mine sentimente de inferioritate. 
Dacă am însă o zi bună, în care mă simt puternic şi plin de 
succes, e foarte posibil să percep acelaşi om drept egal ca 
valoare cu mine sau poate chiar inferior mie. 

Cu cât mai conştienţi devenim de toate aceste fenomene şi 
relaţii, cu atât mai uşor ne putem schimba perspectiva şi, în 
cele din urmă, comportamentul, în privința unor lucruri. 
Pentru asta însă e necesar să ne distanțăm de problema 
noastră. Atât timp cât ne identificăm total cu problema noastră 
— deci, şi cu convingerile, sentimentele şi gândurile noastre 
negative care formează problema -, aceasta rămâne o realitate 
pe care o resimțim profund şi de care nu putem să ne 
detaşăm. Aş dori să explic lucrul acesta în cazul lui Sabine: 
când Michael ţipă la ea, Sabine alunecă în mod inconştient în 
percepţia copilului-umbră din ea. Văzut prin ochii acestuia, 
Michael e mare şi are puterea s-o judece şi să decidă în 
privința ei. Copilul-umbră din Sabine proiectează - fapt 
neconştientizat de ea —, suprapunând-o peste Michael, figura 
autoritară a tatălui ei. Convingerile sale că „nu sunt destul de 
bună” şi „trebuie să mă adaptez” îl fac pe copilul-umbră din 
Sabine să se simtă mic şi lipsit de valoare. Pentru că, în 
această situaţie, se identifică total cu copilul-umbră din ea, 
Sabine resimte pe deplin că ea este mică şi inutilă. Critica lui 


Michael aruncă un pumn de sare pe rana deschisă a 
sentimentului lui Sabine de nesiguranță de sine. 

Dacă Sabine ar rămâne în eul ei adult sau sub influența 
copilului-lumină, ea s-ar menține „pe aceeaşi treaptă” cu 
Michael. Atunci, ea şi-ar putea da seama că Michael este sub 
influența copilului-umbră din el, iar furia lui, în fond, nu are 
nimic de-a face cu ea. În acest caz, accesul de furie al lui 
Michael nu ar trezi în ea sentimente de inutilitate, ci Sabine ar 
rămâne relaxată. Poate că ar putea chiar atenua 
comportamentul pueril al lui Michael. Dacă Sabine nu s-ar 
angaja în ceartă, ci ar rămâne liniştită, după puțin timp, 
Michael s-ar linişti şi el. De îndată ce Michael se linişteşte şi 
trece sub influența eului său adult, îşi dă seama şi el rapid că 
a exagerat peste măsură, şi atunci se dovedeşte pregătit să-i 
ceară scuze lui Sabine. Dacă Sabine ar rămâne deci relaxată, 
furia lui Michael s-ar disipa în cel mult cinci minute. 

Probabil că unii cititori şi cititoare se vor întreba: dar doar 
Michael  greşeşie, de ce să lucreze doar Sabine la 
comportamentul ei? Aceasta e clasica „problemă a vinei” cu 
care mă întâlnesc adesea, în discuţiile mele de psihoterapie, în 
special când lucrez cu perechi. Un partener de cuplu aşteaptă 
de la celălalt să se schimbe, deoarece e „foarte clar” că 
răspunderea pentru repetarea problemei X este a lui. Exact 
acesta e punctul de vedere pe care-l adoptă Sabine. Dar ea nu 
are nici o influență asupra faptului că Michael îşi schimbă sau 
nu comportamentul. Ea îl poate cel mult ruga pe Michael să se 
schimbe, făcând, eventual, presiuni asupra lui. Dar, dacă asta 
va duce sau nu la rezultatul dorit, nu depinde de ea. Singurul 
om pe care-l putem influența este propria noastră ființă. Deci, 
dacă Sabine vrea să ia măsuri, pentru ca situația să se 
schimbe, atunci trebuie să se schimbe pe sine. 


Credem aproape nestrămutat în experiențele 
noastre din copilărie 


Nu ai cum să estimezi cât de profund sunt ancorate aceste 
convingeri în tine şi cât de rar se întâmplă să recunoşti că 
acționezi în numele părții rănite din tine, adică al copilului- 
umbră prezent în fiecare dintre noi. Zilnic descopăr că oameni 
care ar putea reflecta foarte precis, în eul lor adult, 
experiențele care-i marchează rămân totuşi blocaţi în vechile 
lor mentalități. Ei percep experiența pe care o au din copilărie, 
cu părinţii lor, ca fiind, pur şi simplu, mai adevărată decât 
orice gândire rațională. Am observat cât de departe poate 
merge această atitudine la una dintre clientele mele: doamna 
B. (58 de ani), care a fost abuzată sexual în copilărie de un 
vecin. l-a povestit atunci tot ce se întâmplase mamei sale, care 
nu a vrut s-o creadă şi i-a explicat, în schimb, fiicei că „totuşi” 
trebuia să fie politicoasă cu bărbatul respectiv. Doamna B. 
fusese traumatizată de combinaţia dintre abuzul sexual şi 
manifestarea de ignoranță a propriei familii. Printre 
convingerile ei, se numărau: „Sunt expusă”, „Nimeni nu mă 
ocroteşte” şi „Bărbaţii sunt periculoşi”. Ajunsă la vârstă adultă, 
resimțea o teamă teribilă de bărbaţi, ceea ce-i afecta cumplit 
viața particulară şi profesională. Când a venit la mine, doamna 
B. făcea de zece ani psihoterapie, inclusiv terapia traumei, şi 
ținea sub control, astfel, multe dintre problemele care o 
afectau. Teama ei profundă față de bărbați nu dispăruse însă, 
în pofida terapiei care dura de ani de zile. Nici după ce a lucrat 
cu mine, lucrurile nu s-au îmbunătăţit imediat. Însă, la un 
moment dat, s-a petrecut un lucru care m-a uimit profund: 
într-o şedinţă, copilului-umbră din ea brusc i-a devenit clar că 
situația trecuse, că făptaşul murise demult, că ea era de-acum 
adultă şi că nu toți bărbaţii sunt violatori. Am rămas uluită. 


Eram ferm convinsă, încă de la început, că toate acestea îi 
erau clare deja de multă vreme. În cazul recunoaşterii tuturor 
acestor fapte, era vorba despre o realitate foarte clară, despre 
care vorbiserăm deja de multe ori şi pe care ea o prelucrase în 
nenumărate şedinţe de terapie! Dar această veste 
fundamentală fusese, de fapt, ancorată doar în eul ei adult, în 
timp ce copilul-umbră trăia mai departe în realitatea din urmă 
cu cincizeci de ani. Abia în acea zi şi-a dat seama şi copilul- 
umbră că abuzul trecuse şi că ea nu mai trebuia să se teamă. 
După această şedinţă, doamna B. a fost ca şi vindecată. 

Precum copilul-umbră din doamna B., care trăia în realitatea 
din copilăria ei, la fel procedează copiii din fiecare dintre noi. 
Acest lucru e valabil şi pentru cei care au fost marcați, în 
copilăria lor, de multe experiențe pozitive şi care au dobândit 
încredere vitală - care dispun deci de un copil-lumină extrem 
de bine dezvoltat. Aceştia îşi proiectează tocmai experiențele 
pozitive asupra altora şi asupra lumii, iar asta face ca viața să 
fie, în majoritatea cazurilor, mai simplă. Uneori, pot fi excesiv 
de naivi şi de bună-credință, pe baza proiecției copilăriei lor 
extrem de pozitiv pigmentate. Oamenii a căror copilărie a fost 
foarte fericită sunt nevoiţi să învețe, uneori în mod dureros, la 
maturitate că lumea nu e mereu la fel de bună ca mama şi 
tata. Însă, pentru că, de obicei, dispun de un sentiment 
puternic de încredere în forțele proprii, se află adesea sub 
influența copilului-lumină şi de cele mai multe ori suportă bine 
acest şoc al realităţii. Mult mai multe probleme ne pregăteşte 
copilul-umbră, care proiectează multe lucruri negative asupra 
lui şi lumii înconjurătoare. De aceea ne vom ocupa de el mai 
întâi. 


Copilul-umbră şi convingerile lui 
Sentimentele neplăcute apar fulgerător 


Am înțeles acum că, de fapt, convingerile copilului-umbră din 
noi ne pot face multe probleme, pentru că au o influență 
extrem de puternică asupra percepţiei noastre, iar percepţia ne 
influențează, la rândul ei, foarte puternic sentimentele - şi 
reciproc. 

Când Michael şi Sabine se identifică, fiecare, cu copilul- 
umbră din ei şi se ceartă, înseamnă că sunt conduşi, în primul 
rând, de sentimentele lor. Aceste sentimente apar în câteva 
milisecunde, din interacțiunea cu convingerile lor, care le 
influențează percepţia, deci interpretarea realității. Când 
Sabine uită să cumpere ciocolata preferată de Michael, atunci 
copilul-umbră din el interpretează astfel situaţia, pe baza 
convingerilor lui că „nu voi reuşi”, „nu sunt important”: 
„Sabine nu mă iubeşte suficient şi nu ia în serios dorinţele 
mele”. Aşa percepe el cele petrecute, iar asta îl duce cu viteza 
fulgerului şi nemijlocit la senzaţia că e lezat, care este urmată, 
la rândul ei şi într-o clipă, de izbucnirea furiei - şi cearta 
începe. Această înlănțuire convingere — interpretarea realității — 
sentiment - comportament nu e conştientizată de Michael. 
Conştiința lui intervine abia la izbucnirea furiei, pe când 
declanşatorul, aflat mai în profunzime, îi rămâne necunoscut. 
El nu ştie nimic despre convingerile lui şi nu-i e cunoscut nici 
faptul că furia lui este precedată de un sentiment de rănire. 
Exact aici rezidă problema: situaţiile şi întâlnirile pot declanşa 
în noi, extrem de rapid, sentimente care ne cvasi-acaparează şi 
ne controlează gândirea şi acțiunile. Nu contează că e vorba de 
furie, tristețe, singurătate, teamă, invidie sau de bucurie, 
fericire şi iubire. Şi absența oricărui sentiment, o senzație 
predominantă de gol interior, care apare în anumite situații, 


poate fi urmarea acestui mecanism. În primul rând însă, 
sentimentele negative de furie, teamă, tristețe sau invidie ne 
pot împovăra enorm - pe noi înşine şi relaţiile noastre. 

Poate vei obiecta că există şi o furie sau tristețe îndreptăţită, 
provocată nu de rănile copilului-umbră, ci de circumstanțele 
exterioare, cum ar fi tristețea declanşată de moartea unei ființe 
iubite sau furia pe care o resimțim în urma unei nedreptăți 
trăite. Acest lucru, evident, este foarte adevărat. Nu toate 
sentimentele noastre au de-a face cu copilul-umbră sau 
copilul-lumină. Totuşi, aceste sentimente nu ne fac mari 
probleme, de cele mai multe ori. Suntem, pur şi simplu, trişti 
când moare un prieten. Nu intrăm în conflicte cu alți oameni şi 
nu suntem uluiți de reacțiile noastre. Acest lucru este adevărat 
şi în cazul multor sentimente pozitive, pe care le resimțim. Ne 
bucurăm şi suntem fericiți. Aceste emoţii sunt resimţite de 
orice om. De regulă, nu ele sunt cele care ne fac probleme. 

Totuşi sentimentele de tipul celor care apar la Michael şi 
Sabine, din cauza copilului-umbră, şi care nu sunt filtrate prin 
gândirea lor, ci, pur şi simplu, exteriorizate — acelea ne creează 
probleme cu noi înşine şi ne afectează relaţiile. Dacă vrem să 
ne rezolvăm problemele, exact aici trebuie să intervenim. 


Copilul-umbră, adultul şi încrederea în 
propria valoare 


Copilul interior şi convingerile lui reprezintă, ca să spunem 
aşa, centrala sentimentelor noastre de încredere în sine. 
Convingeri ca „sunt valoros” ori „nu am nici o valoare” ne 
permit să simțim, pe un plan de o extremă profunzime, dacă 
suntem doriți pe lume sau nu. În fond, e vorba mereu de 
sentimente care ne pot ridica sau doborî. Încrederea vitală, ba 
chiar şi neîncrederea vitală sunt stări profunde, stocate în 
memoria noastră corporală. De cele mai multe ori, nu resimțim 
conştient aceste sentimente, dar ele sunt mai uşor de evocat. 
În primul rând, oamenii care nu şi-au dobândit încrederea 
vitală se simt imediat nesiguri, inferiori. Se află deci, de cele 
mai multe ori, sub influența copilului-umbră din ei. 
Dimpotrivă, oamenii care au preponderent convingeri pozitive, 
care dispun deci de încredere vitală şi, într-o măsură anume, 
au intact sentimentul încrederii în forțele proprii simt, pe un 
plan la fel de profund, că sunt OK aşa cum sunt. Se află deci, 
de cele mai multe ori, sub influenţa copilului-lumină, ceea ce 
nu înseamnă că nu au momente sau etape în viaţă în care au 
îndoieli puternice ori sunt extrem de nesiguri pe ei, adică 
momente sau etape în care copilul-umbră din ei este activ. Dar 
ei depăşesc mai rapid aceste faze, pentru că, în fond, copilul- 
lumină din ei, cu sentimentele lui bune şi convingerile sale 
sănătoase, e mai puternic decât copilul-umbră. Sau, cu alte 
cuvinte, majoritatea rănilor li se vindecă după o vreme, în timp 
ce oamenii care sunt foarte nesiguri pe ei poartă o aşa-numită 
rană de durată care poate provoca o suferință puternică, 
inclusiv atunci când e pus pe ea doar un grăunte de sare. 
Partea reflectată - adică „trecută prin filtrul gândirii” - a 
sentimentului de încredere în sine este rațiunea noastră, 


adultul din noi. Astfel, de exemplu, cu ajutorul rațiunii 
noastre, ştim că am obținut deja multe în viață, că putem fi 
mândri de noi şi că, de fapt, suntem OK, deşi copilul-umbră se 
simte mic şi acum. Când lucrez cu clienții mei la întărirea 
încrederii în sine, aceştia explică adesea logic: „Eu ştiu c-aş 
putea fi mulțumit de mine, dar, în forul meu interior, simt că 
lucrurile nu stau chiar aşa, de fapt!” Alţii se identifică total cu 
copilul-umbră din ei — aceştia simt şi cred că nu sunt destul de 
buni. Aşadar, nici măcar cu ajutorul rațiunii lor de adulți nu 
se pot elibera de copilul-umbră. Alții sunt de părere că nu au 
nici o problemă legată de încrederea în sine. Ei sunt captivi în 
gândirea rațională şi au reprimat copilul-umbră din ei. În 
ultima categorie intră şi Michael. Dacă este întrebat în legătură 
cu încrederea lui în sine, el răspunde că nu are probleme cu 
asta. Şi-a reprimat vulnerabilitatea. Pe de altă parte, Sabine se 
preocupă mult în legătură cu defectele ei reale şi imaginare şi e 
conştientă de faptul că are o încredere în sine şubredă. 

Cu toții cunoaştem situația în care gândirea şi simţirea sunt 
contradictorii şi ajungem în această situație aproape mereu. 
Cât de des nu ne spunem: „Mi-e clar că..., dar tot nu reuşesc 
să mă schimb”. Astfel, de exemplu, adultul înțelept din fiecare 
ştie foarte bine că i-ar fi mai bine să se hrănească mai sănătos, 
dar, când copilul din el e cuprins de pofta de dulce, lupta este 
adesea pierdută. Exact în cazul alimentelor sau al 
dependențelor de substanțe ne vine adesea foarte greu să ne 
ponderăm senzaţia de poftă şi să le dăm prioritate rațiunii şi 
voinței, adică eului adult. 

Copilul-umbră şi eul adult nu trebuie deci să aibă neapărat 
aceeaşi părere - indiferent dacă e vorba de încrederea în forțele 
proprii sau de alte teme. Mulţi oameni trăiesc adeseori situația 
în care copilul-umbră din ei preia controlul asupra gândirii, 
simțirii şi acțiunilor lor. Dar, cu cât suntem mai conştienţi de 
copilul-umbră din noi şi de experiențele întipărite în el, cu atât 
avem şanse mai mari ca eul adult să-l pondereze şi să preia 
controlul, respectiv să treacă foarte conştient în sub influența 
copilului-lumină. 


Descoperă copilul-umbră din tine 


În următoarele paragrafe, aş dori să lucrăm împreună asupra 
copilului-umbră din tine. Probabil că ţi-a devenit clar, între 
timp, că acest lucru este important pentru a-ți putea schimba 
comportamentul şi atitudinile care-ţi fac probleme în mod 
repetat. Trebuie deci să recunoşti experiențele negative care te- 
au marcat. Apoi, vom ajunge la experienţele tale pozitive şi la 
copilul-lumină din tine. Este foarte clar că-ți voi cere ceva, 
când te încurajez, în primul sfert al acestei cărți, să te 
confrunți cu copilul-umbră din tine şi cu sentimentele 
împovărătoare ale acestuia. Puteam trece direct la exerciții 
pentru copilul-lumină din tine, pentru a te apropia de 
resursele şi de punctele tale forte, înainte să-ţi pui propriile 
întrebări. Dar, în psihologia abordării integrate, se cere să faci 
pasul de la copilul-umbră la copilul-lumină, şi nu invers. În 
timp ce facem cunoştinţă şi înțelegem copilul-umbră din noi, 
ne putem dezvolta copilul-lumină din noi, construind pe 
această bază, pentru a pondera şi îndruma într-o manieră 
iubitoare copilul-umbră din tine. 


Exerciţiu. Află care sunt convingerile tale 


Pentru exercițiul următor, vei folosi o coală de hârtie de 
mărimea cel puțin A4. Ca să te ajute la exercițiu, pe coperta 
interioară a cărții este ilustrat un exemplu. Te poţi orienta după 
acela. 

Te rog să desenezi pe coala de hârtie silueta unei fete sau a 
unui băiat — în funcție de sexul căruia îi aparții. Această siluetă 
reprezintă copilul-umbră din tine. La dreapta şi la stânga față de 
capul siluetei de copil, scrie mama şi tata, sau mami şi tati, 
folosind numele cu care li te adresai părinților în copilărie. Dacă 
nu ai fost crescut de părinţi, trece acolo câteva dintre persoanele 
care au avut grijă de tine. Notează, pur şi simplu, numele celor 


care erau persoanele tale de referință principale. Ţi-aş recomanda 
să simplifici lista, pe cât se poate, lăsând loc doar pentru cele mai 
apropiate persoane de referință, nu pentru întreaga familie 
lărgită. 

1. Imaginează-ți cel puțin o situație pe care ai trăit-o în copilărie 
împreună cu mama ta şi care ți s-a părut absolut aiurea. Poate 
pentru că te-ai simţit fie trecut cu vederea, fie rănit, fie 
descurajat. Pentru că nu a fost alături de tine sau pentru că ai 
avut sentimentul că nevoile sau greutăţile tale nu au fost sesizate 
sau luate în serios. 

2. Pornind concret de la această situație, adună cuvinte-cheie. 
Cum era mama ta? Poţi face acelaşi lucru şi în cazul tatălui tău 
sau al alteia dintre cele mai apropiate persoane de referință (la 
trăsăturile pozitive, ajungem când vom trece la copilul-lumină). 

Exemple de trăsături negative: iritabil, rece, copleşit, se agăța 
de mine, excesiv de protector, dezinteresat, slab, foarte alintat, 
foarte permisiv, inconsecvent, dependent, impulsiv, dezechilibrat, 
cu toane, de neclintit, dominator, temător, lăudăros, arogant, 
foarte drastic, lipsit de empatie, lipsit de înțelegere, absent, vocal, 
agresiv, sadic, incult. 

3. Apoi, gândeşte-te dacă aveai vreun rol anume în cadrul 
familiei. Acest rol poate lua şi forma unei misiuni tacite. Unii 
copii, de exemplu, simt însărcinarea părintească de a se comporta 
mereu astfel, încât părinţii să poată fi mândri de ei. Sau simt 
menirea lor de a fi intermediari între tata şi mama. Unii au 
sarcina de a fi prietenii buni ai mamei. Sau, poate, că trebuie să-i 
facă pe mama şi pe tata fericiți etc. Gândeşte-te încă o dată la 
anumite situaţii din copilăria ta, în care nu te-ai simţit prea bine, 
şi la ce rol, ce sarcină aveai de la părinții tăi. 

4. Acum, poți nota expresii caracteristice ale părinților tăi, cum 
ar fi: „Eşti exact ca mătuşa Elli...”, „Cap sec, nimic înăuntru...”, 
„Tu eşti de vină că sunt atât de nefericit”, „Aşteaptă numai până 
se-ntoarce tata acasă...”, „Uite ce harnic este X în comparaţie cu 
tine...”, „Nu e nimic de capul tău...”. Notează toate acestea pe lista 
cuvintelor-cheie asociată fiecărei persoane care te-a avut în grijă. 

Apoi, deasupra capului tău, trasează încă o linie de legătură 
între persoane şi scrie pe ea care au fost aspectele mai dificile ale 


relației dintre ele. De exemplu: „Se certau adesea”, „Trăiau vieți 
separate în aceeaşi casă”, „Mama hotăra, iar tata era un om slab”, 
„Mama şi tata au divorțat”. 

5. După ce ai notat toate acestea, pătrunde în străfundul 
propriei tale ființe şi intră în legătură cu copilul-umbră, 
înțelegând sentimentele pe care le stârnea în tine comportamentul 
părinților tăi. A sosit timpul să-ți exprimi convingerile profunde, 
subconştiente, sub forma convingerilor negative. Ce convingeri 
negative a stârnit aşadar comportamentul părinţilor tăi în tine, 
când erai copil? Nu vorbim de faptul că părinţii tăi voiau sau nu 
să-ți transmită această convingere, ci despre convingerile la care 
ai ajuns singur în copilărie. Aşa cum am scris deja în altă parte, 
copiii nu se pot distanța critic prea mult față de comportamentele 
părinților lor şi se raportează la comportamentele acestora, 
indiferent dacă sunt bune sau rele. Dacă mama, de cele mai 
multe ori, este iubitoare şi binedispusă, îi transmite copilului 
sentimentul că e mulțumită de el şi-l iubeşte. Dacă mama este 
adesea stresată şi iritabilă, îi transmite copilului sentimentul că el 
este o povară pentru ea. În majoritatea cazurilor, copilul se simte 
oarecum responsabil pentru schimbările de dispoziție ale mamei 
sau ale părinților şi dezvoltă convingeri pe această bază. 

Ca să te ajut să-ți găseşti convingerile personale, îți pun la 
dispoziție o înşiruire de convingeri posibile. Această listă, desigur, 
nu e completă, ci reprezintă doar o sursă de inspirație pentru a-ți 
descoperi propriile convingeri. Deci, să ne concentrăm mai întâi 
asupra convingerilor negative; cele pozitive vor veni apoi de la 
sine. 

Important este de reținut că aceste convingeri au o anumită 
formulare, cum ar fi: „eu sunt...” sau „nu sunt...”, „eu pot...” sau 
„nu pot...”, „am voie...” sau „nu am voie...”. Poţi exprima însă şi 
păreri generale despre viață, cum ar fi: „Bărbaţii sunt oameni 
slabi”, „Relaţiile sunt periculoase”, „Cearta duce la despărțire” etc. 

Atenţie, propoziţiile de tipul: „Sunt trist...” nu reprezintă 
convingeri. Tristeţea este un sentiment care poate rezulta dintr-o 
convingere precum: „Sunt un om de nimic!” Sentimente ca 
tristețea, teama, bucuria nu exprimă convingeri. Nici intenții, 
cum ar fi: „Vreau să fiu perfect”. Asemenea intenții sunt, de cele 


mai multe ori, contra-programe pentru convingeri subiacente, 
cum ar fi: „Nu sunt suficient de bun”. 

Îţi pun la dispoziţie, în cele ce urmează, câteva exemple de 
convingeri, lista nefiind completă. Are doar menirea să-ți 
servească drept stimulent, ca să-ți găseşti convingerile negative. 
De cele mai multe ori, corecte sunt acelea care-ţi vin în minte 
spontan. Când parcurgi lista care urmează, fii atent la 
sentimentele tale. Care convingere declanşează o reacţie în tine? 
Ai simţit deja unele efecte ale convingerilor tale, când le auzeai 
rostite de alții, de exemplu: „Renunți prea uşor!” sau: „Vrei să-i 
împaci pe toţi!” 

= 

Convingeri negative care vizează nemijlocit încrederea în 
forţele proprii: 

Sunt un om de nimic! 

Nu sunt dorit! 

Nu sunt bine-venit! 

Nu merit să fiu iubit! 

Sunt rău! 

Sunt prea gras! 

Nu sunt suficient de bun! 

Sunt vinovat! 

Sunt mic! 

Sunt prost! 

Nu sunt important! 

Nu sunt în stare de nimic! 

Nu am voie să simt! 

Nu voi reuşi! 

Eu sunt cel mic! 

Sunt un ratat! 

Greşesc! — ş.a.m.d. 

= 

Convingeri negative despre relaţia cu persoanele care m-au 
avut în grijă: 

Sunt o povară! 

Eu sunt de vină pentru schimbările tale de dispoziție! 

Nu mă pot încrede în tine! 


Trebuie să fiu mereu în gardă! 
Trebuie să ţin cont de sentimentele tale! 
Sunt vulnerabil! 
Trebuie să fiu atent la tine! 
Sunt mai puternic decât tine! 
Sunt neputincios! 
Sunt neajutorat! 
Sunt la mâna ta! 
Nu mă iubeşti! 
Mă urăşti! 
Te dezamăgesc! 
Sunt de nedorit! — etc. 
x 
Convingeri negative care oferă soluția problemei 
(mecanismul de apărare) cu persoanele care mă au în grijă: 
Trebuie să fiu iubitor şi cuminte! 
Nu am voie să mă apăr! 
Trebuie să fac totul corect! 
Nu am voie să am o voință proprie! 
Trebuie să mă adaptez! 
Trebuie să mă descurc singur! 
Trebuie să fiu puternic! 
Nu am voie să manifest vreo slăbiciune! 
Trebuie să fie cel mai bun! 
Trebuie să vin cu note bune acasă! 
Trebuie să rămân mereu cu tine! 
Trebuie să-ți confirm aşteptările! 
Nu am voie să mă desprind de tine! — etc. 
x 
Convingeri negative cu caracter general: 
Femeile sunt slabe! 
Bărbații sunt răi! 
Lumea e rea/periculoasă! 
În viață, nu primeşti nimic pe gratis! 
Oricum mergea prost! 
Nu ajută cu nimic să vorbeşti! 
E bine să ai încredere, dar mai bine e să controlezi! — etc. 


* 


Notează-ţi convingerea în burta şablonului desenat, care te 
reprezintă (vezi şi ilustraţia de pe coperta interioară a cărții). 

Convingerile tale negative sunt cauza problemelor pe care le ai 
în viață, în măsura în care e vorba despre nişte probleme la care 
şi tu ai un aport, în această categorie intrând toate problemele, în 
afara loviturilor destinului. Deci, dacă ai probleme la locul de 
muncă, în relaţie sau legate de felul în care-ţi modelezi viața — 
dacă suferi de temeri, depresie sau constrângeri —, oricare ar fi 
problema ta depinde, în tot cazul, în mod cauzal de convingerile 
tale negative. Acestea reprezintă programul tulburării. Oricât de 
diferite şi de complicate ți s-ar părea problemele tale, la o 
examinare mai atentă, vei constata că se pot reduce la o structură 
de bază simplă. Recunoaşterea şi modificarea acesteia constituie 
tema şi subiectul acestei cărți. 

Dacă ţi-ai notat deja convingerile cele mai importante, numărul 
acestora fiind opțional, să trecem la pasul următor. 


Exerciţiu. Simte copilul-umbră din tine 


În exercițiul următor, vom încerca să simţim conştient emoțiile 
care declanşează în tine convingeri negative. Sunt acele emoții 
care ne pot duce cu viteza fulgerului şi cu încăpățânare în 
fundături emoționale. Când eşti condus de copilul-umbră interior 
şi se activează, în interiorul tău, o convingere, cum ar fi: „Nu voi 
reuşi niciodată să fac asta!, apare şi o emoție care te 
demoralizează. Cu cât putem să recunoaştem aceste senzații mai 
bine şi mai rapid, cu atât le vom putea mai bine tempera, 
respectiv ne vom putea asigura că vor apărea mult mai rar. 

Toate sentimentele noastre, indiferent dacă e vorba de bucurie, 
iubire, ruşine, teamă sau tristețe, au un plan de percepție fizic. 
Probabil sesizezi, eventual la instalarea senzației de teamă, că 
inima-ți bate nebuneşte, că ți se înmoaie genunchii sau îţi 
tremură mâinile. Dar şi sentimentele de o intensitate mai joasă 
decât teama se fac simţite prin percepții fizice, pentru că altfel 
nici nu ţi-ai da seama de ele. Astfel, tristețea le provoacă multora 
o senzație de nod în gât şi/sau o greutate în piept. Bucuria este 


resimțită de mulți ca o senzație de „furnicături”. Astfel, fiecare 
sentiment este exprimat pe plan fizic, chiar dacă, adeseori, nu 
percepem foarte conştient acest lucru, pentru că nu suntem 
obişnuiţi să dăm atenţie acestor senzații. Poţi conştientiza planul 
fizic al sentimentelor reamintindu-ți un lucru plăcut, o situaţie în 
care ai fost foarte fericit. Apoi, plonjează în această amintire, 
închizând ochii şi imaginându-ți-o cu toate cele cinci simțuri. 
Apoi, încearcă să sesizezi senzațiile pe care le declanşează în tine, 
în zona torace-abdomen, această amintire. Ne referim la un plan 
al percepţiei, cum ar fi: am o senzaţie de căldură în piept, am o 
senzație ciudată în stomac, inima-mi bate puternic etc. 


Descoperă-ţi convingerea principală 


Acum, te-aş ruga să reciteşti lista cu convingerile tale. 
Parcurge-le una câte una - citindu-le cu voce tare, de 
preferință. Identifică între una şi trei propoziții negative, care te 
emoționează ori demoralizează cel mai tare. Acestea sunt aşa- 
numitele tale convingeri principale. Poţi stabili convingerile tale 
principale şi întrebându-te în ce situații îți pierzi cumpătul 
rapid, te simți rănit sau îţi este teamă. Dacă l-am fi întrebat pe 
Michael, din exemplul nostru de la început: „Când îţi pierzi 
cumpătul şi te simți apoi tu însuți penibil?” şi: „Care e cel mai 
profund gând al tău, care te scoate din minți?”, atunci, el ar şti 
să spună imediat: „Atunci când nu sunt luat în serios!” Prin 
urmare, aceasta e convingerea lui principală. 

Convingerile principale sunt cele mai importante convingeri 
ale tale, respectiv cea mai importantă convingere, dacă ai 
descoperit doar una. Celelalte convingeri sunt adeseori variații 
pe tema celei principale. 

După ce ţi-ai descoperit această convingere principală sau 
aceste convingeri principale, închide ochii şi pătrunde în 
străfundul propriei tale ființe, orientându-ţi atenţia spre 
spaţiul  toraco-abdominal. Vezi ce senzație sau senzații 
declanşează aceste propoziţii în tine. Căutăm acum emoțiile 


care se fac simţite în plan fizic, prin senzaţii de apăsare, 
contractare, furnicături, bătăi de inimă ş.a.m.d. 

Poate că resimţi senzaţii pe care le cunoşti de multă vreme şi 
poate resimți că, la fel ca Michael şi Sabine, ajungi în mod 
repetat în această stare care te blochează, te scoate din minți, 
te deprimă, te face să-ți cauţi un refugiu sau îți dă orice altă 
senzație. Poate că e bine că, în cursul acestui exercițiu, te 
simţi destul de prost şi trist, deoarece îți conştientizezi foarte 
corect experiențele negative. Lasă-te cuprins de aceste senzații, 
deoarece fac parte din procesul de vindecare. E suficient să 
percepi senzaţia doar pentru scurtă vreme, după care poți ieşi 
din această stare. Teoria că trebuie să-ți resimţi din plin 
sentimentele, pentru a le prelucra, s-a dovedit falsă. 
Dimpotrivă, nu e bine să te laşi pradă, un timp prea 
îndelungat, stărilor de spirit negative. 

Motivul pentru care te rog să intri în această stare este ca să 
devii mai conştient de tine însuţi, pentru a observa în sinea ta, 
cât mai devreme, când aluneci în respectiva stare. Cu cât ne 
dăm seama mai repede că ies la iveală, în noi, emoții negative, 
cu atât mai bine le putem atenua. Când furia se află deja 
aproape de apogeu ori deznădejdea e foarte puternică, abia 
dacă mai poți suporta sentimentele acestea puternice. 
„Recunoaşterea lor în stadiul incipient” este prin urmare, nu 
doar în medicină, ci şi în psihologie, cea mai bună măsură de 
prevenție. 

Te rog, notează, în interiorul şablonului tău, sentimentele şi 
senzațiile pe care le-ai resimţit în timpul acestui exercițiu (vezi 
ilustrația de pe coperta interioară a cărții). 


Cum te poţi detaşa de sentimentele negative 


Dacă îți vine greu să te distanțezi de acest sentiment, 
concentrează-te pe alte lucruri. Distragerea atenției, oricât de 
banal ar suna, este una dintre cele mai eficiente căi de ieşire 
dintr-o stare de spirit negativă. Creierul nu are capacitatea de 
a face simultan mai multe lucruri. Când atenţia îţi este 


acaparată de altceva, nu poţi simţi, concomitent, durere. Îţi 
poţi abate atenţia, să zicem, forțându-te să-ți orientezi 
percepția asupra mediului înconjurător. Numără, de exemplu, 
zece obiecte din jurul tău care sunt de culoare roşie sau 
albastră. Sau găseşte, pentru fiecare literă din alfabet, o țară a 
cărei denumire începe cu ea. 

Mai poți scăpa de sentimentele negative şi printr-un exercițiu 
fizic: să te loveşti, uşor, cu mâinile. Corpul şi sentimentele 
noastre sunt strâns legate între ele. Prin postura corpului şi 
activitatea lui, ne putem influența sentimentele. Asupra acestei 
fine conexiuni voi mai reveni adesea. 

Există un alt exercițiu eficient pentru atenuarea propriilor 
sentimente: concentrează-te deplin asupra senzațţiilor fizice 
resimtite în asociere cu un sentiment, de exemplu, frica („Îmi 
bate inima puternic”) sau tristețea („Mi se strânge pieptul”). 
Apoi, alungă-ți din minte imaginile şi amintirile aferente 
acestui sentiment. Şterge-le. Înnegreşte-le. Concentrează-te 
exclusiv asupra senzației resimţite în corp şi rămâi concentrat 
pe ea. Vei vedea, respectiv simți, că dispare relativ rapid. 
Folosindu-te de acest exercițiu de imaginație, îți poți calma 
toate sentimentele. Ajută chiar şi în cazul suferinței din 
dragoste. 

E foarte posibil să nu simți nimic atunci când te afunzi în 
convingerile tale negative. Acest lucru se întâmplă deoarece, 
momentan, poate că nu eşti concentrat sau eşti blocat. Repetă 
exercițiul altă dată. Poate se dovedeşte necesar să-l repeți de 
mai multe ori, ca să ajungi să simți ceva. Este posibil, de 
asemenea, să nu fii conectat la sentimentele tale. Revin cu 
detalii despre această problemă în secțiunea de după cea 
următoare. 


Exerciţiu. Puntea sentimentelor 


Puntea sentimentelor - denumită de John Watkins „puntea 
afectului” - constituie tema exerciţiului următor, cu ajutorul 


căruia poți înțelege cum apar în mod repetat, în prezentul tău, 
sentimente din trecut, aducând cu ele necazuri. 

1. Pentru acest exercițiu, ia o situație caracteristică din viața ta 
de adult, în care acționează una dintre convingerile tale principale 
(sau o altă convingere importantă), o situație care se repetă, cu 
mici variațiuni de loc şi de acţiune, şi în care convingerea ta 
negativă se resimte cu adevărat şi în mod consecvent. De 
exemplu, o situaţie în care te simți respins şi care îți confirmă 
convingerea că „nu sunt suficient de bun” sau o situaţie în care 
nu te simţi destul de respectat şi care activează convingerea ta că 
„sunt inferior”. 

2. Când ai găsit o asemenea situaţie, pătrunde cu toată puterea 
imaginației tale şi cu toate simțurile tale în adâncul acesteia. 
Dacă acest lucru te afectează prea mult, în loc să plonjezi cu 
totul, e suficient să ţi-o imaginezi cu o anumită detaşare 
interioară sau să-ți imaginezi doar o parte a acestei situații. 
Important este să te laşi cuprins de sentimentul aferent situaţiei, 
ca acesta să poată ieşi la iveală — chiar dacă, eventual, într-o 
formă atenuată. 

3. Când se instalează un sentiment aferent acestei situații, de 
exemplu, teamă sau tristețe, întoarce-te cu acest sentiment în 
trecutul tău, până la primul moment în care-ţi aminteşti că l-ai 
resimţit. Încearcă să-ți dai seama, prin acest exercițiu, de câtă 
vreme cunoşti acest sentiment şi ce situații din copilăria ta ţi l-au 
imprimat în suflet. Analizează ce comportament al părinţilor tăi 
sau al altor persoane te-a condus la a te simţi astfel. 

Sensul acestui exercițiu şi al celui anterior este să ajungi să 
înţelegi ceea ce resimţi în urma propriilor experiențe marcante şi 
tipare, pentru ca ele să nu se activeze automat, ca la Sabine şi 
Michael, ci tu, conştientizându-le, să ai şansa de a le gestiona. Cu 
cât eşti mai conştient de sentimentele tale, cu atât mai repede le 
poți recunoaşte şi poţi lua măsuri în mod corespunzător. 


Digresiune. Oameni care-şi reprimă problemele sau 
care simt prea puţin 


Oamenilor mai deschişi față de sentimente lor le vine mult mai 
uşor să se analizeze, să-şi rezolve problemele decât celor care- 
şi reprimă o mare parte din sentimente. Aceştia din urmă sunt 
preocupaţi, de asemenea, mult prea puţin la nivel mental de 
procesele lor sufleteşti. Nu le face plăcere să se analizeze pe ei 
sau viaţa lor - de cele mai multe ori, din cauza unei frici 
subliminale că ar putea resimți prea multe sentimente 
negative. Se lasă aproape mereu distraşi de la ei înşişi. Alții, 
dimpotrivă, se gândesc adesea la ei înşişi, dar rămân fixați în 
consideraţii teoretice şi nu au acces la lumea sentimentelor 
copilului-umbră din ei. 

Cei care au tendința de a fi condiționați de educaţie, de a se 
identifica total cu judecata şi gândirea lor, astfel încât 
sentimentele sunt neglijate sunt, în special, bărbații. Acest 
lucru nu este valabil pentru toți bărbaţii şi există şi femei care 
nu-şi prea cunosc sentimentele. Bărbaţii au însă mai degrabă 
tendința de a-şi reprima sentimente de „slăbiciune”, cum ar fi 
tristețea, neajutorarea şi teama. Majoritatea bărbaților resimt 
însă intens sentimentele „puternice”, cum ar fi bucuria şi furia. 
Acelaşi lucru se întâmplă şi în cazul lui Michael: nu percepe 
rănirea sa ca pe un „sentiment de slăbiciune”, resimțit în 
condiţiile neglijenței Sabinei. În schimb, resimte doar furia, 
care este însă o consecință a afectării încrederii lui în sine. 
Furia se instaurează mereu, când nu-i este satisfăcută o nevoie 
de bază, fizică sau psihică. 

S-a împământenit în societate, de-a lungul a mii de ani, 
ideea că bărbaţii nu au voie să manifeste sentimente de 
slăbiciune. Recent, a avut loc o transformare în conştientul 
colectiv şi s-a acceptat faptul că un băiat poate fi trist sau 
temător, iar expresia prostească „Băieţii nu plâng!” dispare din 
bagajul de citate al părinților. 

Pe lângă educaţie, şi evoluţia bărbaților îi îndeamnă să 
depăşească sentimentele asociate cu modul în care sarcinile 


erau împărțite în Epoca Pietrei. Dacă doreau să aibă succes la 
vânătoare, erau nevoiți să înveţe să dea deoparte sentimentele 
de slăbiciune. Trebuiau să fie curajoşi. Şi femeile erau - şi sunt 
- nevoite să procedeze similar, dar domeniul lor de activitate 
era, în Epoca Pietrei şi a rămas şi acum, într-o oarecare 
măsură, în familie. Ele au deci nevoie mai degrabă de empatie 
decât de curaj. În concluzie, bărbaţii vin pe lume cu o anumită 
predispoziție genetică spre o gândire obiectivă, pe când 
femeilor le vine mai uşor să empatizeze cu cei din jur. 

Înclinația multor bărbaţi de a ignora sentimentele negative 
are, în orice caz, părţile ei bune, în primul rând când e vorba 
de rezolvarea unor sarcini materiale. În relațiile interumane, 
faptul că unii bărbaţi nu-şi manifestă sentimentele poate crea 
însă probleme. În psihoterapie şi la seminarele mele, întâlnesc 
adesea bărbaţi care dau ocol problemelor interumane cu care 
se confruntă, ca un vapor fără busolă, pentru că nu au acces 
la sentimentele lor. Sentimentele sunt necesare pentru 
aprecierea unei situații şi evaluarea acesteia. Sentimentele ne 
arată cât de importantă sau de neimportantă este, pentru noi, 
o problemă. Teama ne avertizează de un pericol şi ne motivează 
să-l evităm. Tristețea ne explică faptul că am pierdut sau nu 
putem obţine ceva important. Ruşinea ne arată că am încălcat 
o normă socială sau personală. Bucuria ne arată ce dorințe 
avem. 

Când un om e detaşat de sentimentele lui, atunci nu prea 
este în contact nici cu nevoile lui. Nu puţini se plâng prin 
urmare de faptul că nu ştiu ce vor. Cunosc câțiva bărbaţi care 
au o inteligență deosebită în planul gândirii abstracte, dar, în 
viață, parcă nu ajung nicicum să se descurce cum trebuie. Pe 
plan profesional, au realizări sub capacitatea lor, iar în viața 
particulară suferă din cauza unor probleme relaționale. Unii 
ajung, datorită capacităţii lor intelectuale, foarte departe, dar 
în viața amoroasă ori de familie rămân în urmă. Ei se încurcă 
în consideraţiile lor abstracte şi se pierd în enumerarea 
avantajelor şi a dezavantajelor, când e vorba să ia o decizie 
emoțională importantă ori să-şi stabilească țeluri personale. Le 


lipseşte legătura cu sentimentele lor, care le-ar putea oferi, 
împreună cu demersurile logice, o orientare. Pentru că şi 
deciziile care se nasc în rațiunea noastră se resimt puternic. 
lar această senzație, chiar dacă nu e decât inconştient 
percepută, deschide, în cele din urmă, calea pentru luarea 
unei decizii. 

Unii oameni sunt stăpâniți şi de un puternic sentiment care 
se află în prim-plan, indiferent că e vorba de teamă, depresie 
sau agresivitate. În spatele acestor „sentimente conducătoare”, 
de cele mai multe ori se ascund alte emoţii, care nu sunt 
percepute; la fel ca în cazul lui Michael, pentru care 
preponderentă este furia, rănirea nu e conştientizată. 

Dacă vrei să afli mai multe despre lumea sentimentelor 
bărbaților, îți pot recomanda cartea lui Björn Süfke, intitulată 
Mănnerseelen [Sufletele bărbaţilor]. 


Ce pot face dacă nu simt prea mult? 


Dacă te numeri printre acei bărbați cărora le e greu să-şi 
recunoască sentimentele, iar exercițiile de mai sus nu te-au 
ajutat, închide ochii şi concentrează-te asupra zonei tale 
toraco-abdominale. Mai întâi, percepe doar fluxul respirației 
tale. Pătrunde aerul adânc în abdomen? Se opreşte undeva? 
Adeseori, ne reprimăm în mod inconştient sentimentele, 
respirând superficial. De aceea, inspiră o dată adânc, până în 
abdomen. În acest scop, cel mai bine e să fii întins. Apoi, 
concentrează-te exclusiv pe senzațiile din corpul tău, pe felul 
în care le simţi. Dacă nu simți nimic, deşi respiri adânc, atunci 
rămâi atent la zona toraco-abdominală şi conştientizează 
profund în ce fel simți acest „nimic”, în interiorul corpului tău. 
Cum te simţi, de fapt, când resimți acest nimic? Percepe cum 
simte corpul tău acest nimic. Stomacul este detensionat? 
Inima îți bate liniştit? Ai o respirație profundă? Cum resimți 
nimicul? Încearcă să-ți dai seama dacă nu cumva, dincolo de 
acest „nimic”, mai este un alt spațiu. 


În rest, ajută să exersezi simțirea prin intermediul atenției. 
Faptul că nu simţi este, de cele mai multe ori, un mecanism de 
autoapărare, pe care te-ai antrenat în mod inconştient să-l 
manifeşti de când erai copil ca să nu fii atins de sentimentele 
de durere şi neajutorare, declanşate de părinţii tăi în tine. Ai 
învățat să te detaşezi de sentimentele lor. La fel, poți învăța să- 
ți orientezi atenția spre sentimentele tale. 

Pentru asta, adesea, este suficient ca pe parcursul zilei să 
pătrunzi în adâncul ființei tale în mod repetat şi să-ți orientezi 
atenția spre propria persoană, în timp ce-ţi adresezi 
întrebarea: cum mă simt acum? Fii atent la zona toraco- 
abdominală şi la senzațiile pe care le percepi. De exemplu, 
dacă simți furnicături, contractare, o senzație de nod în gât, 
presiune, atunci orientează-ți atenția spre aceste senzaţii. Ce 
sentiment le-ar corespunde? Teama? Tristeţțea? Ruşinea? 
Furia? Bucuria? Iubirea? Uşurarea? lar apoi, le poți adresa o 
întrebare acestor senzații fizice. Întrebarea este: Ce lucru din 
viața mea mă face să simt această... presiune, furnicătură, 
bătaie de inimă sau orice altceva resimți în corpul tău. Pune-ţi 
această întrebare, când ai acest sentiment, şi lasă să se 
dezvolte din ea un răspuns. Nu căuta răspunsul în minte, 
adică în eul tău adult. De cele mai multe ori, primul răspuns e 
corect, chiar dacă, la prima vedere, îți sună absurd. Acest 
răspuns poate veni şi sub forma unei amintiri sau a unei 
imagini. Vine din subconştientul tău, deci din copilul din tine — 
fie din copilul-umbră, fie din copilul-lumină. Pe această cale, 
poți comunica direct cu el. Acest mod de a-ți concentra 
sentimentele provine dintr-o metodă din psihologie numită 
focusing — „concentrare” —, inventată de Eugene Gendlin. 

Cu cât îți vei îndrepta mai des atenţia spre fenomenele pe 
care le resimți în interiorul corpului, cu atât mai bine le vei 
putea percepe. Unora, le e de ajutor să mediteze. 


Proiecţia noastră e realitatea noastră 


Tot ce trebuie să înţelegi este că, în cazul convingerilor tale 
negative, nu e vorba de realitate, ci de realitatea ta subiectivă, 
care a fost marcată în tine, cel puţin parţial, de eşecurile 
educaționale ale părinților tăi. Te vezi pe tine însuți şi pe 
semenii tăi prin ochelarii acestor convingeri - aceasta e 
deformarea ta personală a realităţii. Este proiecția ta asupra 
realității, inoculată prin educație. Aşadar, trebuie să scapi de 
această proiecţie nefolositoare şi s-o înlocuieşti cu alta, mai 
bună şi mai realistă. Pentru asta, inevitabil trebuie să separi 
copilul-umbră de adultul rațional din tine. Aceştia doi nu mai 
au voie să se amestece mereu în percepţia ta, cum s-a 
întâmplat până acum. Prin urmare, cu ajutorul rațiunii tale 
adulte, trebuie să recunoşti că, în cazul experienţelor întipărite 
în copilul-umbră, e vorba tocmai de aşa ceva. Adultul din tine 
te va ajuta să înţelegi că, dacă părinții tăi ar fi fost altfel sau 
dacă ai fi avut alți părinţi, atunci ai fi avut alte convingeri. 
Rațiunea ta de adult trebuie să înțeleagă faptul că toate aceste 
mici propoziții răutăcioase nu spun nimic despre tine şi 
valoarea ta, ci doar despre educaţia pe care ai primit-o. 

Dacă ai, de exemplu, convingerea că „nu sunt destul!”, 
atunci rațiunea ta de adult trebuie să-şi dea seama că este o 
prostie, pentru că tu eşti suficient de bun, de frumos, de 
deştept etc., chiar dacă ai făcut greşeli în viață. Majoritatea 
greşelilor pe care le facem în viață sunt urmări ale 
convingerilor noastre negative. Când revine convingerea că „nu 
însemn nimic”, atunci rațiunea ta de adult trebuie să 
recunoască faptul că asta e o nesăbuinţă, pentru că fiecare om 
înseamnă ceva. Şi există cel puțin un om pe lumea asta pentru 
care însemni mult. 

Un copil vine pe lume nevinovat, iar când părinții îi transmit 
că nu înseamnă nimic, chiar dacă nu aceasta este intenţia lor, 
copilul nu se poate apăra în nici un fel. Nu e vina lui. Cum 
poate deveni adultul din fiecare mai puternic cu ajutorul unor 


argumente bune, voi explica mai jos, în secțiunea Exerciţiu. 
Întăreşte-ţi eul adult. 

Cunoscutul psiholog şi antrenor Jens Corssen afirmă: „De la 
naştere începând, eşti o stea luminoasă!” Este o formulare 
frumoasă, pe care vreau s-o preiau cu drag. Aşadar, eşti o stea 
luminoasă începând chiar cu naşterea, deşi uneori te comporti 
„cum nu trebuie”. 

Când eului tău adult îi e clar că eşti o stea luminoasă şi că 
n-ai nici o vină pentru comportamentul părinţilor tăi, trebuie 
să-i explici copilului-umbră din tine acest lucru, ca să-l 
înțeleagă şi el. Altfel, continui să trăieşti într-o realitate dublă, 
ceea ce înseamnă că, de fapt, copilul din tine crede în 
continuare că e mic şi că lumea din afară este alcătuită din 
mama şi tata, în timp ce partea adultă din tine e de părere că 
este adevărat tot ce gândeşte şi simte. La fel se întâmplă 
lucrurile pentru toți oamenii care, în sinele lor interior, nu 
reflectează şi nu rezolvă problemele. Asta îmi aminteşte de 
pacienta mea, care abia când avea aproape 60 de ani a simțit 
pentru prima dată copilul-umbră din ea, a conştientizat că 
torționarul ei murise de mult şi că ea era, de-acum, adultă. 
Copilul din ea, respectiv din tine, rămâne prins într-o vârstă 
mai fragedă a dezvoltării. Copilul-umbră al acestei paciente 
avea, de exemplu, vârsta de numai cinci ani. Pătrunde în 
adâncul propriei tale ființe, ca să vezi ce vârstă are copilul- 
umbră din tine. Te rog să mă crezi când îți spun că, de fapt, 
copilul-umbră din tine e captiv în realitatea lui de mai demult 
şi-ţi influențează enorm gândirea, simțirea şi acțiunile. Este 
important să iei în serios efectul convingerilor tale. 

În cazul proiecției, situația este asemănătoare. Astfel, 
proiectăm în capetele celorlalți imaginea pe care ne-o facem 
despre noi înşine, puternic influențată de convingerile noastre. 
Dacă avem o părere bună despre noi, credem că şi ceilalți 
trebuie să gândească la fel. Dacă avem o părere proastă despre 
noi, proiectăm acest verdict şi în mintea celorlalți. Fii foarte 
atent cu ce frecvență ai impresia că altul crede (proiectezi în 
mintea celuilalt) că eşti prea gras, prea urât, prea prost, prea 


plictisitor etc. şi, crezând că celălalt gândeşte ca tine, îţi 
compromiți moralul. Imaginează-ți că trăieşti pe o insulă 
pustie: cât de rea s-ar mai dovedi aceeaşi problemă? În acest 
caz, celor mai mulți dintre noi le-ar fi indiferent dacă sunt prea 
graşi, prea proşti sau prea plicticoşi — atât timp cât nu observă 
un altul. Într-un fel, de cele mai multe ori, ceea ce credem 
depinde de ceea ce cred ceilalți. Cu proiecţiile noastre în 
capetele celorlalți, ne desființăm singuri. În spate se ascunde 
mecanismul percepției oglindite a încrederii în sine, pe care am 
descris-o deja mai sus. 

De aceea, un exercițiu foarte bun este să te uiţi, pur şi 
simplu, la lumea care te înconjoară şi să vezi doar ce e de 
văzut; încetează să te mai vezi prin ochii celorlalți (deci prin ai 
tăi). Atunci, vei vedea mult mai multe şi vei percepe mult mai 
exact tot ceea ce se petrece în jurul tău. 

În secțiunea intitulată Vindecă-l pe copilul-umbră din tine, îţi 
prezint exercițiile care te ajută să faci pace cu copilul-umbră 
interior şi să te împrieteneşti cu el. În continuare, aş dori să-ți 
prezint mecanismele de apărare ale copilului-umbră. Este 
vorba despre acele comportamente cu care reprimăm - de cele 
mai multe ori, în mod inconştient - copilul-umbră din noi şi 
vrem să-l înlăturăm. În acest moment, probabil ai anticipat că 
majoritatea supărărilor nu au de-a face cu convingerile noastre 
negative, ci cu mecanismele de autoapărare adoptate din cauza 
convingerilor noastre. 


Mecanisme de apărare ale copilului-umbră 


Dacă credem cu străşnicie în trăsăturile negative cu care am 
fost învestiți în copilărie, atunci ne identificăm în mod 
inconştient şi, de aceea, pe deplin cu copilul-umbră, şi tindem 
să-l reprimăm, respectiv să ne comportăm astfel încât, pe cât 
posibil, să nu simțim convingerile negative ale acestuia. Ne 
străduim îndeosebi ca nimeni să nu remarce cât de neîmpliniți 
ne simțim, de fapt. Dezvoltăm astfel mecanisme de apărare 
care ar trebui să ne protejeze de sentimentele şi gândurile 
negative ale copilului-umbră din noi. Am dezvoltat multe dintre 
aceste mecanisme de apărare încă din copilărie, însă pe unele 
le adăugăm la maturitate, cum ar fi refugiul în dependenţă. 
Este important să înțelegem că avem în noi un număr mare de 
convingeri, care apar, la cei mai mulți oameni, ca urmare a 
faptului că nu le-au fost satisfăcute mai multe dintre cele 
patru nevoi psihice fundamentale. Astfel, majoritatea 
oamenilor au mai multe mecanisme de apărare. Majoritatea 
mecanismelor de apărare se manifestă în plan comportamental 
— ele se reflectă deci în comportamentul nostru. 

În această secțiune, aş dori să-ți explic funcția şi consecința 
fundamentală a mecanismelor de apărare. În următoarele 
secțiuni, vom studia mai îndeaproape acele mecanisme de 
apărare adoptate frecvent. 

De exemplu, când un om crede în adâncul lui că „nu sunt 
suficient de bun”, atunci (în mod inconştient) fie va face multe, 
pentru a elimina această convingere, fie se va resemna şi va 
face (în mod inconştient) multe, ca s-o confirme. Un mecanism 
tipic de anulare a acestei convingeri (şi a altora asemănătoare 
care privesc în mod nemijlocit încrederea în forțele proprii) 
este, de exemplu, căutarea perfecțiunii. Căutarea perfecțiunii 
rezultă mai rar dintr-o dedicare pătimaşă unei îndeletniciri, şi, 
de cele mai multe ori, din teama ascunsă de a suferi un eşec şi 


din teama de a fi respins. Din cauza convingerilor negative pe 
care şi le-au format, mulți oameni se străduiesc enorm să facă 
totul cum trebuie. Greşeala şi eşecul generează în ei 
sentimente profunde de ruşine - dar acestea sunt doar patetice 
confirmări ale inadecvării pe care o resimt. Alţii, dimpotrivă, s- 
au resemnat. Aceştia au trăit adesea, în copilărie, experiența 
că strădania nu le aduce nimic. Ei se consolează în mod 
repetat cu gândul că, oricum, convingerile lor sunt corecte. Se 
comportă în iubire astfel încât relaţiile lor să eşueze, iar pe 
plan profesional astfel încât să nu aibă succes. Fac asta, de 
exemplu, căutându-şi parteneri care sunt prea puţin potriviți 
şi/sau comportându-se atât de complicat, încât e dificil pentru 
partener să-i înțeleagă. Pe plan profesional, teama lor de eşec îi 
poate determina să amâne îndeplinirea sarcinilor importante şi 
să se piardă în amănunte. Sau, de teama de eşec, rămân cu 
mult sub capacităţile lor. Unii au dezvoltat însă şi un 
mecanism de apărare, care, în limbaj de specialitate, e denumit 
narcisism. Asta înseamnă că supracompensează copilul-umbră 
labil din ei printr-o apariție deosebit de arogantă, prin care 
încearcă să se convingă pe sine şi să-i convingă pe ceilalți că ei 
sunt cei mai extraordinari. (Voi reveni cu mai multe detalii 
despre acest subiect, precum şi despre cel legat de căutarea 
perfecțiunii.) 

Dacă unui copil nu i-a fost satisfăcută suficient dorința de 
autonomie şi control, atunci a dezvoltat, probabil, convingeri 
cum ar fi „Sunt la mila ta” sau „Sunt neputincios”. Pentru a 
reuşi, cât de cât, să evite să simtă asta, adultul poate avea o 
dorință puternică de a deţine controlul şi o sete de putere, 
deoarece copilul din el este mereu îngrijorat să nu ajungă într- 
o poziție subordonată. Oamenii cu o apetență deosebită pentru 
putere vor să aibă mereu ultimul cuvânt în conversaţie, în 
profesie, în relație. Nu puțini suferă de teama de implicare, 
deoarece copilul din ei asociază apropierea cu teama de 
abandon. Ei resping relaţiile de dragoste sau, după momente 
de apropiere, pun imediat distanță între ei şi parteneri. Când 
copilul-umbră dintr-un asemenea om s-a resemnat, atunci 


adultul se agaţă de oameni pe care-i consideră puternici, 
dominatori, şi li se subordonează de bunăvoie. El repetă deci 
experiențele dureroase pe care le-a trăit deja cel puţin cu unul 
dintre părinți. Un exemplu tipic în acest sens este o femeie 
care se agaţă de un bărbat care o domină sau chiar o 
maltratează. Sau un bărbat care se supune soției lui 
bărbătoase. 

Dacă nevoia unui copil de apartenenţă nu a fost satisfăcută, 
astfel încât una dintre convingerile lui este: „Sunt singur!”, 
atunci acesta ar putea adopta, ca mecanism de apărare, un 
comportament prin care se agaţă de alții. El se va gândi mereu 
la armonie şi compensare, pentru a nu-şi periclita apropierea 
de alți oameni. Sau copilul-umbră îşi reprimă temerile de a nu 
fi părăsit, respingând relaţiile strânse, conform devizei: ce nu 
am, nu pot pierde. Astfel, controlează ceea ce i se întâmplă. În 
acest caz, copilul-umbră a învățat că singurătatea este cea mai 
sigură opţiune. 

O convingere legată de nevoia psihică fundamentală de satis- 
facere a plăcerilor, respectiv de evitare a neplăcerii, ar putea 
suna astfel: „Nu am voie să savurez!” Aceşti oameni se apără 
adesea, refugiindu-se în muncă, pentru că nu prea ştiu ce să 
facă în timpul liber. Unii au rutine de-a dreptul restrictive şi o 
disciplină de sine dusă la extrem. Alții, dimpotrivă, 
supracompensează experiențele din copilărie, consumând 
excesiv şi fără măsură. Acestora le lipseşte disciplina, astfel 
încât se lasă adesea purtaţi de impulsuri. 

Acestea au fost doar câteva exemple prin care am încercat să 
explic felul în care acționează mecanismele de apărare. Pe un 
plan superior, mecanismele de apărare se împart în: adaptare, 
retragere sau supracompensare. 

Mecanismele de apărare şi convingerile nu se asociază cu 
nevoile fundamentale în mod biunivoc, aşa cum am încercat eu 
mai sus măcar să fac. Astfel, una şi aceeaşi convingere, cum ar 
fi: „Sunt inutil”, poate fi cauzată de nesatisfacerea nevoilor de 
apartenență, control, încredere în sine şi plăcere. De 
asemenea, un mecanism de apărare, cum ar fi setea de putere 


şi căutarea perfecțiunii, poate lua naştere din nesatisfacerea 
diverselor nevoi fundamentale. În plus, multe mecanisme de 
apărare au şi în mare măsură suprapuneri: căutarea 
perfecțiunii şi setea de control sunt strâns înrudite, sau 
dorința de armonie şi sindromul salvatorului. 

Cum am spus, de cele mai multe ori, mecanismele de 
apărare constituie adevăratele motive ale problemelor noastre. 
Când un om are în el convingerea că „nu sunt vrednic să fiu 
iubit!” şi, în consecință, se retrage din compania celorlalți 
oameni, respingând relaţiile apropiate, atunci singurătatea, ce 
rezultă din această retragere, constituie adevărata lui 
problemă. Dacă ar rămâne în contact cu alții şi le-ar povesti că 
el crede că nu merită să fie iubit, atunci nu ar fi singur, ci ar fi 
în legătură cu cineva. Prin urmare, nu convingerile negative în 
sine sunt cele care ne împovărează relaţiile interumane şi 
modul de viață, ci mecanismele de apărare pe care le alegem 
pentru a ne contracara convingerile. Majoritatea problemelor pe 
care le avem sunt cauzate deci, în ultimă instanță, de 
mecanismul nostru de autoapărare. 

E foarte important să preţuieşti şi să apreciezi mecanismele 
tale de apărare. În copilărie, au fost oportune şi rezonabile. 
Când erai copil, te-ai adaptat mentalității părinţilor tăi. Sau te- 
ai răzvrătit împotriva lor şi ai avut motive bune şi pentru asta. 
Până şi în prezent, te străduieşti foarte mult ca, uzând de 
mecanismele tale de apărare, să te protejezi tine însuți şi de 
ceilalți. Şi aceste eforturi merită întreaga ta apreciere. Există o 
singură problemă: copilul-umbră din tine nu a înțeles încă 
faptul că acum ai crescut. El trăieşte în continuare în 
realitatea din trecut. De fapt, copilul-umbră din tine şi eul 
adult sunt liberi în prezent şi pot avea grijă de ei înşişi singuri. 
Nu mai depinzi de mama şi de tata. Adultul s-ar putea apăra şi 
afirma cu mijloace mult mai bune decât folosind mecanismele 
sale de apărare. Îţi voi prezenta aceste mijloace în secțiunea De 
la mecanismele de apărare la mecanismele de tezaurizare. Mai 
întâi însă e necesar să-ți recunoşti şi sa-ţi înţelegi mecanismele 


din copilărie, înainte să le apreciezi şi să le modifici în sens 
pozitiv. 

În cele ce urmează, voi prezenta meta-mecanismele în care se 
împart mecanismele individuale şi cele speciale. De exemplu, 
dacă-ți place să te aperi, intrând necontenit în jocurile pe 
calculator, evadând astfel din realitate, atunci poţi trece asta în 
categoria mecanismului de apărare intitulat „refugiu şi 
retragere”. Sau, când te tot învârți în jurul ideii în fața 
superiorilor tăi, când tu, de fapt, ar trebui să-ți exprimi direct 
punctul de vedere, poți încadra acest obicei la categoria 
„dorința de armonie”. În timp ce continui să citeşti, fii atent la 
tine însuți, la mecanismele pe care le foloseşti personal şi care 
nu sunt specificate explicit în cele ce urmează. 


Negarea realităţii 


Negarea realităților neplăcute sau insuportabile reprezintă un 
mecanism de apărare fără de care abia dacă putem funcționa. 
Dacă aş fi mereu conştientă de toate lucrurile cumplite care 
există în lume, inclusiv de vulnerabilitatea mea şi de 
efemeritatea existenței mele, atunci m-ar copleşi, probabil, 
nişte sentimente atât de puternice de teamă şi de neputinţă, 
încât abia dacă aş mai putea acționa. Negarea este prin 
urmare un mod sănătos şi valoros de autoapărare. 

Când neg ceva, acel ceva se sustrage percepţiei mele, iar 
când nu percep ceva, nici nu pot dezvolta sentimente, gânduri 
şi acțiuni (conştiente) legate de acesta. De aceea reprimăm 
psihologic numai realități care generează în noi sentimente 
neplăcute, cum ar fi teama, tristețea sau neputința. Nu avem 
nici un motiv să alungăm ceva ce ne aduce multă bucurie şi 
plăcere (în afara cazului în care ne-ar aduce într-un conflict, 
de exemplu, dacă ne-am înşela partenerul). Acesta e şi motivul 
pentru care oamenii care au avut o copilărie foarte frumoasă 
şi-o reamintesc perfect, iar oamenii cu o copilărie tristă şi-o 
reamintesc incomplet. 


În esenţă, reprimarea este „esenţa tuturor mecanismelor de 
apărare”, pentru că întreaga autoapărare se bazează, în fond, 
pe alungarea senzațţiilor pe care nu vrem să le resimțim, 
respectiv perceperea celor pe care vrem să le resimțim. Toate 
celelalte mecanisme de apărare, cum ar fi setea de putere şi 
căutarea perfecțiunii, dorința de armonie sau sindromul 
salvatorului, stau, în cele din urmă, în slujba negării. 

Când îmi reprim însă problemele, nu le pot prelucra, iar dacă 
le reprim un timp prea îndelungat, acest lucru poate duce la o 
acumulare a problemelor în fața cărora, la un moment dat, nu 
mai pot închide ochii. De exemplu, mecanismul de apărare 
„căutarea perfecțiunii” te poate obosi până la epuizarea totală 
sau chiar până se „alege praful”. Totodată, aceasta din urmă 
este încă una dintre consecințele care se reflectă, în 
majoritatea cazurilor, doar asupra celui afectat şi asupra 
mediului său apropiat. Lucrurile pot deveni mai problematice 
când un om îşi reprimă sentimentul de neputinţă printr-o 
exagerată sete de putere, în special atunci când persoana are 
mare influență. 


Proiecţie şi victimizare 


Aşa cum reprimarea este un mecanism de apărare universal, 
fiind baza pentru toate celelalte, acelaşi lucru este adevărat în 
cazul autoapărării prin proiecție. Proiecţia este un termen de 
specialitate din psihologie, care desemnează faptul că îi percep 
pe ceilalți prin prisma propriilor mele nevoi şi sentimente. De 
exemplu, când mă simt nesigur şi inferior, mi se poate 
întâmpla cu uşurinţă să proiectez în alți oameni puterea şi 
dominația. Foarte frecvent se întâmplă să proiectezi asupra 
partenerului de cuplu experiențele pe care le-ai avut cu tatăl 
sau cu mama ta. De exemplu, dacă ai avut o mamă obsedată 
să controleze totul, e posibil să te simți imediat controlat de 
partenera de cuplu, deoarece o percepi, în mod inconştient, ca 
fiind la fel ca mama ta. Sau, când tu însuți ai tendința spre 
zgârcenie şi lăcomie, atunci presupui cu uşurinţă că şi alți 


oameni au aceleaşi tipare. Poţi proiecta însă şi sentimente 
pozitive şi dorințe. De exemplu, dacă ai crescut într-un mediu 
relativ sănătos, e posibil să crezi, oarecum naiv, că toți ceilalți 
oameni sunt în egală măsură fiabili şi buni, la fel ca propriii tăi 
părinți. 

Reprimarea şi proiecția se referă la funcția psihică a per- 
cepției. Percepția este baza tuturor celorlalte funcții psihice, 
cum ar fi gândirea, simțirea şi acțiunea. Prin percepţie se 
clădesc toate celelalte; aceasta este aproape la fel de 
importantă precum conştiinţa. De aceea, nici măcar nu 
recunoşti o distorsiune perceptivă atunci când are loc. 
Introspecţia asupra unei distorsiuni perceptive poate avea loc, 
în cel mai bun caz, după aceea. Atunci e posibil ca, brusc, „să- 
ți cadă vălul de pe ochi” şi să-ţi dai seama că eşti prins într-un 
„cu totul alt film”. În cazul altor mecanisme de apărare, care 
mai degrabă acoperă planul comportamental şi pe cel al 
acțiunilor, ai, dimpotrivă, şanse mult mai mari să-ți dai seama 
de ele în timp ce le foloseşti. 

Noi, oamenii, spre deosebire de animale, suntem dotați cu 
capacitatea de a ne reflecta pe noi înşine. În orice caz, există 
diferențe colosale în ceea ce priveşte măsura în care folosim 
această capacitate. Unii dintre noi sunt mereu preocupaţi de 
autoreflecție şi dezvoltarea lor personală viitoare, în timp ce 
alții abia dacă sunt interesați de aceste subiecte. Oamenii pe 
care-i apasă conştiinţa de sine au, de cele mai multe ori, o 
teamă neobişnuită de a intra în contact cu copilul-umbră din 
ei. Astfel, de exemplu, copilul-umbră din Petra crede că e rău 
şi că nimeni nu l-ar putea iubi. Această inferioritate resimţită e 
greu de suportat pentru Petra, care, în consecință, simte 
nevoia să se apere. Astfel, ea nu are acces la prelucrarea 
sentimentului de inferioritate. Să ne imaginăm că Petra se 
întâlneşte cu Julia, pe care o percepe ca fiind mai bună şi mai 
puternică decât ea. În mod automat, dar inconştient, Petra 
presupune că Julia o va privi de sus şi o va respinge. Petra se 
percepe deci pe sine, în mod subînțeles, drept victimă a Juliei. 
Nici acest proces interior nu e reflectat de Petra. În schimb, 


copilul-umbră şi adultul din ea fac împreună o şmecherie 
psihologică: ei consideră că Julia nu e demnă de încredere şi 
antipatică. O resping. Propria inadecvare resimțită este aşadar 
proiectată de Petra într-o presupusă duşmănie față de Julia, 
considerată aparent mai puternică. 

Oamenii care manifestă, la fel ca Petra, o înclinație puternică 
spre a se ţine, pe cât posibil, departe de conştiinţa lor 
dureroasă de sine sunt foarte înclinați şi să-şi proiecteze 
sentimente neplăcute asupra altor oameni. Ei asociază mereu, 
în special cu cei pe care-i percep, într-o formă sau alta, ca 
fiindu-le superiori, motive, sentimente şi intenţii care izvorăsc, 
de fapt, din propriile impulsuri psihice. Astfel, şi sentimentele 
de vinovăţie sunt dejucate pe această cale. Oamenii nu vor să 
accepte că au făcut ceva greşit, ci proiectează vina asupra unui 
tap ispăşitor. Acest mecanism funcționează între doi vecini la 
fel de bine ca pe marea scenă politică. 

Nimeni nu e scutit de distorsiunea perceptivă şi de proiecţii. 
Tuturor ni se întâmplă asta, mereu. Există însă oameni care 
manifestă o apărare de-a dreptul agresivă față de conştiinţa de 
sine. Cu aceşti oameni, este şi foarte greu, adesea imposibil, să 
porți o discuţie constructivă asupra problemei în cauză. Prin 
refuzul lor încăpățânat de a se autoanaliza, respectivii au 
pierdut lupta din start. Sentimentul propriei valori este prea 
fragil ca să-şi recunoască propria vină. Sunt mereu uimită de 
cât de distorsionat şi de nedrept pot gândi şi acționa unii 
oameni complet normali, atunci când nu sunt pregătiți să-şi 
recunoască aportul adus unei situaţii. Lucrurile devin foarte 
rele şi periculoase, atunci când colectivități întregi cad pradă 
unor asemenea proiecții, deoarece astfel vor legitima 
nedreptatea şi violența mult mai repede. Dimpotrivă, când 
persoana A percepe că persoana B denaturează grav realitatea, 
atunci lui B îi mai rămâne posibilitatea să-l evite pe A -— cel 
puţin atunci când B nu este într-o relație de dependenţă față 
de A. 

În timp ce reprimarea şi proiecția sunt mecanisme de 
apărare folosite de orice om, care afectează funcţia psihică 


fundamentală a percepţiei, următoarele mecanisme de apărare 
sunt specifice şi mai individuale. Ele privesc, în primul rând, 
planul acţiunilor şi sunt prin urmare mai uşor de recunoscut 
şi mai uşor de schimbat. 


Căutarea perfecțiunii, obsesia faţă de frumuseţe şi 
dependenţa de recunoaştere 


Convingeri caracteristice: Nu sunt suficient de bun! Nu am voie 
să fac greşeli! Sunt rău! Nu sunt bun de nimic! Sunt un ratat! 

Majoritatea oamenilor care nu sunt siguri de propria valoare 
îşi duc viața în defensivă. Ei nu vor să ofere nici un motiv 
pentru care să fie atacați. Perfect înseamnă lipsit de greşeli. 
Perfecţioniştii sunt în pericolul de a se epuiza total - roata 
hamsterului, privită din interior, pare o scară a ascensiunii 
profesionale. În cazul acestui mecanism, problema este că nu 
există noțiunea de „suficient”. Există mereu mai sus, mai 
departe, mai bine. Cei în cauză aleargă mereu în urma 
propriilor aspirații. Abia a fost cucerit un trofeu, şi deja trebuie 
obținut următorul. Succesele dorite le dau satisfacție doar pe 
termen scurt. Acestea îl bucură, în primul rând, pe adultul din 
ei, în timp ce copilul-umbră rămâne total neimpresionat. 
Succesul public nu vindecă rănile adânci ale copilului-umbră. 
Acesta rămâne captiv în realitatea lui de mai demult şi este 
absolut convins că nu e suficient. Acesta e motivul pentru care 
mulți dintre noi au îndoieli profunde şi nu sunt niciodată cu 
adevărat mulțumiți de ei înşişi, deşi, dacă situaţia este privită 
obiectiv, sunt oameni realizați. Aceştia cred, adesea, că 
succesul lor se datorează mai degrabă norocului şi că, de fapt, 
nu l-au meritat. 

O variantă a căutării perfecțiunii este obsesia frumuseții. 
Când vizează aspectul exterior, acest lucru poate fi perfect axat 
pe subiect. Caloriile şi kilogramele pot fi numărate, părul poate 
fi vopsit şi se pot cumpăra creme. Dimpotrivă, îndoiala 
copilului-umbră, ascunsă în adâncul sufletului, este greu de 
observat şi deci mult mai greu de contracarat. De aceea, mulți 


oameni nesiguri îşi proiectează temerile asupra aspectului lor 
exterior, deoarece, la acest capitol, pot lua măsuri concrete. 
Succesul obținut cu ajutorul frumuseţii exterioare aduce, de 
asemenea, uşurare, dar nu o vindecare pe termen lung. Cu cât 
persoana este mai în vârstă, cu atât mai greu îi va fi să scape 
de mecanismul ei de apărare. 

Comun celor două mecanisme de apărare este faptul că 
persoanele în cauză se străduiesc peste poate să-şi obțină 
recunoaşterea din partea semenilor lor. Mulţi oameni fac 
incredibil de multe pentru a avea parte de recunoaşterea 
celorlalți. Nu puțini sunt cei care-şi aleg şi pasiunile, 
achizițiile, partenerul etc. după acest criteriu. Pasiunea, 
proprietatea şi partenerul ales sunt în slujba creşterii 
încrederii în forțele proprii. Aproape că nu există om care să fie 
lipsit de asemenea ambiţii. Ele sunt motivate de faptul că 
suntem animale care trăiesc în grupuri şi, astfel, suntem 
orientați spre legături. Recunoaşterea este, ca să spunem aşa, 
moneda folosită pentru legătura cu societatea şi integrarea în 
ea. Nevoia noastră de apartenență este însoțită de teama 
puternică de a fi respinşi. Ca în multe alte cazuri, problema nu 
constă în faptul că ne bucurăm cu toţii de recunoaştere şi ne 
ruşinăm puțin când suntem respinşi, ci în măsura în care 
folosim recunoaşterea. Oamenii care sunt de-a dreptul 
dependenţi de recunoaştere acţionează, în mare măsură, după 
acest criteriu şi pierd legătura cu adevăratele lor dorințe şi, în 
parte, şi cu valorile lor morale. 

Evaluarea acestui mecanism: cine caută perfecțiunea are 
natură de luptător. Ai multă putere, eşti harnic şi disciplinat. 
Toate acestea sunt calități valoroase. De aceea, cu ajutorul 
acestui mecanism, ai şi ajuns departe. Poţi fi mândru de tine. 

Primul ajutor: te-ai hotărât să-ți protejezi copilul-umbră, 
nedându-i nimănui vreun motiv să te critice. Mecanismul tău 
de apărare te ajută cu mare succes, dar eşti în pericol să te 
epuizezi. În afară de asta, cu acest mecanism, nu vei ajunge să 
intri în contact cu copilul-umbră din tine. De aceea, întreabă- 
te dacă nu ai putea alege căi mult mai scurte şi mai puțin 


stresante pentru a-ți încuraja copilul-umbră. Trebuie să 
conştientizezi faptul că întreaga problemă legată de succes şi 
recunoaştere se derulează, în principal, în capul tău. De fapt, 
probabil că ai fi mai simpatic dacă ai lua-o mai încet. Şi mai 
trebuie să conştientizezi faptul că, în realitate, copilul-umbră 
din tine are nevoie de „doze din ce în ce mai mari” de 
recunoaştere. Pe termen lung, cu acest mecanism de apărare, 
nu-ți vei găsi liniştea. Îţi voi explica în această carte, în detaliu, 
cum îţi poţi linişti copilul-umbră, apelând la măsuri mai puţin 
stresante. 


Căutarea armoniei şi conformarea excesivă 


Convingeri tipice: Trebuie să mă adaptez în funcţie de tine! Nu 
sunt suficient de bun! iți sunt inferior! Trebuie să fiu mereu 
iubitor şi cuminte! Nu am voie să mă apăr! 

Căutarea armoniei este, precum căutarea perfecțiunii, un 
mecanism de apărare foarte frecvent folosit. Adeseori, acestea 
vin la pachet. Ambele mecanisme îl apără pe copilul-umbră de 
teama exacerbată de a fi respins de ceilalți. 

Oamenii care caută armonia ar dori să corespundă, pe cât 
posibil, tuturor aşteptărilor semenilor lor. În copilărie, au văzut 
că acesta este cel mai indicat drum pentru a obține atenție şi 
recunoaştere. Pentru a se adapta cât mai bine, „doritorii de ar- 
monie” au învățat, încă de la o vârstă fragedă, să-şi reprime 
dorințele şi sentimentele. O voință puternică stă în calea unei 
adaptări reuşite. Ei îşi reprimă din reflex emoții precum furia şi 
agresivitatea, care i-ar putea conferi propriei voințe o 
incredibilă forță. Sunt prudențţi, în caz de agresivitate. La 
invadarea şi afectarea spaţiului personal, aceştia reacționează 
mai degrabă cu tristețe decât cu furie. De aceea, oamenii cu 
acest mecanism de apărare sunt în pericol mai mare de a 
aluneca în depresii decât oamenii care se înfurie uşor. În orice 
caz, sentimentele de furie ale oamenilor care urăsc 
agresivitatea nu se manifestă, ci se transformă într-un fel de 
furie rece, care duce la rezistență pasivă. În loc să spună cu 


voce tare ce vor, se retrag răniți şi ridică un zid în jurul lor. 
Asupra temei formelor agresiunii pasive şi active, voi reveni cu 
detalii în secţiunile Setea de putere şi Dorința de a deține 
controlul. 

Faptul că un om alege să se adapteze sau să opună 
rezistență nu depinde doar de experiențele acestuia din 
copilărie, ci şi de felul lui înnăscut de a fi: prin urmare, 
oamenii cu o mare nevoie de armonie vin pe lume cu un 
temperament în mare măsură paşnic şi sensibil, pe când copiii 
care se revoltă împotriva aşteptărilor părinteşti aleg să se 
răzvrătească, având un temperament mai degrabă impulsiv. 

Cei care îşi doresc armonie au exersat atât de bine 
reprimarea propriilor dorințe, încât adesea nici ei nu ştiu ce 
vor. Le e dificil să-şi definească țeluri personale şi să ia decizii. 

În relaţiile interumane, aceştia sunt foarte plăcuţi şi 
prietenoşi, însă mecanismul lor de apărare poate să le 
împovăreze relaţiile uneori sau îi poate duce chiar la 
despărțire. Dependenţii de armonie se tem cumplit să nu 
obosească şi, de aceea, fug de conflicte. Adesea, nu spun 
sincer ceea ce simt, gândesc şi vor — atunci când se tem că se 
vor confrunta cu o opoziție. Copilul-umbră din ei îl percepe 
rapid pe partenerul lor de interacțiune ca fiind mare şi 
superior. Pornind de la această distorsiune perceptivă, 
asemenea oameni ajung să joace, adesea, rolul victimei: de 
teamă față de cel aparent mai puternic, i se subordonează 
acestuia de bunăvoie şi fac lucruri pe care, de fapt, nu vor să 
le facă. Cel aparent mai puternic poate trece însă, în ochii lor, 
drept agresor. Acest lucru se întâmplă deoarece, de cele mai 
multe ori, adultul din ei nu reflectează asupra faptului că 
proiecţiile  copilului-umbră sunt cele care-l conduc la 
subordonarea benevolă. În schimb, îi reproşează în sinea lor 
partenerului de interacțiune faptul că-i domină, în aparenţă. 
Cu cât îşi face mai bine loc în ei sentimentul că nu sunt 
suficienți şi sunt dominați de cealaltă persoană, cu atât vor fi 
mai înclinați să se retragă din fața acestor oameni, pentru a-şi 
ocroti spațiul liber personal. De regulă, cel care este aparent 


mai puternic nu are nici o şansă de a interveni în acest proces, 
fiindcă acela care se fereşte de conflict ar trebui să se 
dezvăluie, lucru care nu se întâmplă, din teama sa 
fundamentală de a nu fi respins. Şi astfel, apare un efect 
psihologic ce este adesea observabil: apărarea celui care este în 
aparență mai slab îl face pe cel mai puternic în aparență să 
acționeze exact aşa cum a încercat să evite primul. lar în acest 
caz, îl respinge. Acest fenomen se numeşte transformarea din 
victimă în agresor. 

Evaluarea acestui mecanism: te străduieşti din cale-afară să 
te descurci cu semenii tăi şi să nu-i răneşti. Asta te face 
simpatic şi demn de a fi iubit, eşti un partener simpatic la 
munca în echipă, fiindcă adeseori te pui pe ultimul plan - pe 
tine şi nevoile tale. 

Primul ajutor: copilul-umbră vrea să rămână, pe cât posibil, 
ascuns. De aceea, nimeni nu ştie prea bine cum să te ia. 
Explică-i copilului-umbră că se poate arăta mai des. El are voie 
să-şi exprime dorințele şi nevoile. Prin asta, nu pierzi neapărat 
din simpatie, ci poţi chiar să câştigi în plus, pentru că vei 
deveni, în ochii semenilor, mai uşor de înțeles şi mai 
transparent. Nu va mai trebui ca ei să se întrebe mereu ce se 
petrece în mintea ta. Dă-ți seama de faptul că, pentru cei din 
jurul tău, e mai uşor să spui ceea ce vrei decât să te retragi şi 
să te îmbufnezi. Astfel, poți evita să devii, fără să vrei, din 
victimă, agresor. 


Sindromul salvatorului 


Convingeri caracteristice: Sunt un om de nimic! Nu sunt 
suficient de bun! Trebuie să te ajut, ca să fiu iubit! Sunt inferior! 
Depind de tine! 

Oamenii care suferă de aşa-numitul sindrom al salvatorului 
îşi apără copilul-umbră, oferindu-se să-i ajute pe alți oameni, 
pe care-i percep ca fiind nevoiaşi. Prin faptele lor bune, cei în 
cauză se simt revalorizați şi utili. În acest sens, sindromul 
altruistului ţine de mecanismele de autoapărare emoţională 


cele mai acceptabile în plan social. Problema este, mai 
degrabă, că altruiştii au tendința să se lege de oameni pe care 
nu-i pot ajuta. Se pot încurca în proiecte de ajutorare fără 
perspectivă, în special atunci când cel pe care încearcă să-l 
ajute e propriul partener. Ei se leagă în mod precumpănitor de 
parteneri care prezintă deficiențe vizibile. Altruistul se 
imaginează cavalerul pe cal alb, care-şi scapă de suferință 
partenerul, devenind astfel inestimabil de valoros pentru 
acesta. În acest scop, ei consideră potriviți parteneri cu 
probleme psihice, dependenți, care necesită îngrijire 
permanentă sau chiar parteneri care sunt, din punct de vedere 
financiar, aproape la pământ. 

Oamenii care sunt pe picioarele lor produc, dimpotrivă, în 
cazul salvatorilor, mai degrabă sentimente de inferioritate, 
deoarece aceştia nu au nevoie de ajutorul lor. Ecuația pe care 
o deduc salvatorii în relații sună mutatis mutandis: „Ai nevoie 
de mine, deci rămâi cu mine!” Problema este doar că această 
ecuație rareori funcționează. Salvatorii luptă adesea până la 
epuizare pentru cauze pierdute. Ei nu vor să înțeleagă faptul 
că influența lor asupra obiectului acțiunilor lor este, în fond, 
redusă. Dacă acesta nu-şi asumă nici o responsabilitate 
pentru situația deplorabilă în care trăieşte şi nu vrea să 
schimbe ceva, nu-l ajută nici cele mai bune sfaturi. Astfel, se 
inversează relația de dependență: salvatorul, care ar dori să-şi 
facă partenerul dependent de el, devine la rându-i dependent, 
deoarece nici nu-l poate ajuta, nici nu se poate elibera de el. 

leşirea din impas este foarte grea, deoarece copilul-umbră 
din salvator e de părere că din vina lui este partenerul aşa cum 
este. Într-un final, problemele partenerului ajung să-l afecteze 
nu doar pe acesta, ci şi relația — deci, şi pe salvator. De cele 
mai multe ori, salvatorii nu sunt trataţi frumos de partenerii 
lor. Propriile lor nevoi de atenție şi ajutor nu ajung, pur şi 
simplu, să fie satisfăcute. Astfel, copilului-umbră din salvator i 
se confirmă teama sa fundamentală că e rău şi lipsit de 
valoare. Pentru a-şi dovedi contrariul, el continuă să lupte cu 
speranța nestrămutată că-şi va schimba partenerul, şi acesta îl 


va trata cumva mai bine. Prin această luptă, rămâne însă 
agăţat în undița partenerului. 

Evaluarea acestui mecanism: faci un efort enorm să ajuţi şi 
să fii un om bun. Pentru asta, meriți tot respectul. Pe unii, 
chiar i-ai ajutat, şi aceştia îți mulțumesc. 

Primul ajutor. problema legată de mecanismul tău de apărare 
este că eşti înclinat să te epuizezi în proiecte fără perspectivă. 
De aceea, fă-ți copilul-umbră mereu conştient că e suficient de 
bun şi valoros, chiar dacă nu sare imediat în ajutorul cuiva. 
Fă-l să fie conştient că nu ai cum să-i ajuţi pe unii oameni şi 
explică-i că nu numai voi, copilul-umbră şi adultul din tine, 
sunteți răspunzători de fericirea voastră, ci şi ceilalți oameni 
sunt responsabili pentru fericirea lor. Desigur că poți continua 
să ajuţi oameni, este o calitate minunată. Dar uită-te atent 
unde e folositor ajutorul tău şi unde nu e. Fă-ţi copilul-umbră 
conştient de faptul că-i foloseşte, pe oamenii pe care vrea să-i 
ajute, drept cârje pentru a se ajuta pe sine. Îți voi arăta, în 
această carte, cum să descoperi o atitudine interioară mai 
sănătoasă decât să te epuizezi în sindromului salvatorului. 


Rezistenţa 


Convingeri caracteristice: Sunt în slujba ta! Sunt neputincios! 
Nu mă pot apăra! Nu sunt suficient de bun! Nu am voie să fac 
greşeli! Nu am voie să mă încred în nimeni! Trebuie să controlez 
totul! Nu voi reuşi! 

Copilul-umbră din oamenii cu acest mecanism de apărare 
posedă o teamă exagerată să nu ajungă într-o poziție de 
subordonare şi slăbiciune, să nu fie atacat şi distrus. În 
copilărie, cei afectaţi au avut adesea impresia că erau la bunul 
plac al părinţilor lor. Ca oamenii obsedați de armonie, copilul- 
umbră al celor cu sete de putere proiectează, în semenii lui, o 
potenţială superioritate şi dominație. Doar că, în acest caz, 
persoana în cauză nu reacționează adaptându-se, ci se revoltă. 
Oamenii care se încadrează în acest tipar vor să-şi păstreze 
avantajul în relaţiile interumane. Astfel, aceştia pot să aleagă 


(în mod inconştient) între două mecanisme: rezistența activă şi 
rezistența pasivă. Majoritatea le folosesc pe amândouă. 
Rezistenţa activă şi cea pasivă sunt, în orice caz, 
comportamente care nu se limitează la oameni cu putere, ci pe 
care le folosim cu toţii — în mod necesar —, pentru a ne apăra 
granițele personale. În cazul oamenilor care au o dorință 
accentuată de putere şi control, acestea joacă un rol deosebit, 
motiv pentru care le evidențiez în cele ce urmează. 

Pentru a opune rezistență, ei folosesc un anumit grad de 
agresivitate - de aceea se vorbeşte de agresivitate activă, 
respectiv pasivă. Agresivitatea directă poate fi recunoscută ca 
atare. Persoana în cauză insistă pentru dreptul ei, se ceartă, 
atacă. 

Agresivitatea pasivă, respectiv rezistența pasivă, nu este, la 
prima vedere, la fel de uşor de sesizat. Un om care se comportă 
pasiv-agresiv nu-i transmite partenerului său de interacțiune 
propria voință în mod deschis, ci se eschivează prin acte de 
sabotaj mai mari sau mai mici. Toate acestea se învârt în jurul 
faptului că persoana respectivă nu face exact ceea ce se 
aşteaptă de la ea. Astfel, face promisiuni care sunt apoi 
„uitate” sau, pur şi simplu, nerespectate. Sau sunt puse în 
practică, dar cu o lentoare chinuitoare. 

O formă caracteristică de rezistență pasivă este şi aşa- 
numita „ridicare a unui zid”: celălalt, pur şi simplu, nu e lăsat 
să treacă de acest zid. În acest caz, nu ajută nici rugămințţile, 
nici amenințările. În spate se ascunde copilul-umbră, care 
crede că, în relația cu persoana B, trebuie să facă mult prea 
multe compromisuri. Unul dintre pacienții mei s-a mutat, de 
exemplu, „împotriva voinței sale” la Trier, pentru a locui 
împreună cu partenera de viață, deşi ar fi preferat să rămână 
în locul său de baştină. Asta l-a deranjat atât de mult la nivel 
subliminal, încât i-a pierit orice chef de sex din acel moment. 
Lipsa poftei sexuale este o modalitate frecventă de exprimare a 
agresivității pasive -— atât la bărbați, cât şi la femei. Din acest 
mic exemplu, se vede cât este de important să-ţi asumi 
răspunderea pentru deciziile tale. Pacientul meu s-a 


transformat, în mod inconştient, în victima partenerei sale 
aparent dominatoare şi, astfel, nu şi-a dat seama că, de fapt, 
copilul-umbră din el s-a subordonat de bunăvoie dorințelor ei. 

Încăpățânarea este o trăsătură de caracter strâns legată de 
rezistența pasivă. Oamenii extrem de încăpățânați şi care nu 
fac compromisuri stârnesc în semenii lor impulsuri puternice 
de agresivitate, pentru că aceştia se simt extrem de 
neajutorați, neputând avea nici o influență asupra celui 
încăpățânat. Desigur, şi oamenii cu un comportament agresiv 
activ le stârnesc furia semenilor lor, în cazul în care nu e 
teama preponderentă. Dar atacatorul activ poate fi, cel puțin, 
recunoscut cu uşurinţă, şi-şi asumă în acest sens răspunderea 
pentru comportamentul lui. Cel pasiv-agresiv acționează exact 
invers, sub masca liniştii exterioare. Acest comportament îl 
poate înfuria pe partenerul acestuia în aşa măsură, încât 
partenerul ajunge să fie „vinovatul”, deoarece, în furia lui 
neputincioasă, loveşte împrejur. În limbajul de specialitate, 
ultimul dintre ei se numeşte „pacient identificat”. Asta 
înseamnă că acela care prezintă simptome, în acest caz, furie 
şi agresivitate, este „psihopatul” în ochii participanților, nu cel 
pasiv-agresiv, care, prin manipulările lui subterane, îşi 
boicotează aproapele. 

Oamenii care prezintă o puternică sete de putere sunt 
obositori în interacțiunile interumane, pentru că vor să aibă 
mereu dreptate; de cele mai multe ori, lucrurile trebuie să se 
desfăşoare conform dorinței lor sau pentru că ei resping o 
cooperare logică, prin comportamentul lor pasiv-agresiv. De 
multe ori se ajunge, şi în acest caz, la dinamica victimă- 
agresor: copilul din omul puternic, care se percepe ca victimă 
(a părinţilor săi) şi ca subordonat, proiectează în cel de lângă el 
o dominare/superioritate aparentă, împotriva căreia trebuie să 
se apere. Prin strategiile lui de putere, îi induce apoi 
partenerului de interacțiune tocmai acele senzații de neputinţă 
pe care ar vrea să evite cu orice preț să le resimtă el însuşi. 

De altfel, până şi oamenii care se arată foarte doritori de 
iubire şi de armonie sunt stăpâniţi, cel puţin „uneori”, de o 


puternică sete de putere. Adeseori, copilului-umbră din ei îi 
face plăcere să-şi exercite puterea, de exemplu, rănindu-şi fără 
motiv partenerul de cuplu. O pacientă extrem de simpatică şi 
de cordială mi-a povestit că avusese de mai multe ori pornirea, 
când partenerul ei de cuplu se simțea foarte bine şi era foarte 
drăgăstos, de a-i submina moralul cu observaţii acide. Ea 
însăşi era de părere că acest comportament e foarte neplăcut şi 
nu-şi putea explica din ce motiv proceda în acest fel. Când am 
analizat fiecare situație în parte, şi-a dat seama că, de fapt, 
copilul-umbră din ea îşi exercita puterea asupra partenerului. 
Astfel, se răzbuna în mod inconştient pe tatăl tiranic. 

Un element marcant al setei de putere este şi un 
comportament foarte solicitant. Oamenii care se vădesc foarte 
pretenţioşi au adesea o convingere inconştientă, care sună 
astfel: „Nu am reuşit”. Pe baza acestei convingeri, se simt 
imediat asupriți. Pentru a se apăra, copilul-umbră din ei a luat 
decizia să nu mai permită să i se ia „cireaşa de pe tort”. El cere 
deci, de-a dreptul imperios, ca nevoile să-i fie satisfăcute. Cei 
afectați cer mult mai mult decât dau. Ei înşişi văd situația cu 
totul altfel — prin prisma convingerii lor, se percep mai degrabă 
ca fiind victime. În interacțiunea cu ei, ai adeseori sentimentul 
că unor asemenea madame, respectiv monsieur, trebuie să i se 
intre în grații prin favoruri făcute de bunăvoie. 

Într-o formă mai atenuată, îşi fac, pur şi simplu, dreptate în 
mod meschin. Au mare grijă să li se respecte drepturile, acordă 
o anumită atenție şi drepturilor celorlalți, dar nu sunt 
niciodată generoşi — nici pe plan financiar, nici cu laudele sau 
favorurile. Totul e calculat în termeni pro şi contra. Copilul- 
umbră din ei se protejează prin „acumulare”. 

Evaluarea acestui mecanism: eşti un tip puternic. Te aperi şi 
le ţii piept potrivnicilor tăi. Eşti contrariul resemnatului. Ai o 
dorință neobişnuit de mare de supraviețuire şi autoafirmare. 
Asta te-a şi protejat adesea şi te-a dus mai departe. 

Primul ajutor: fă copilul-umbră din tine conştient de faptul că 
a depăşit perioada în care era în grija lui mami şi a lui tati. 
Astăzi, voi — eul adult şi copilul-umbră din tine - aţi crescut. 


Desigur că aveţi aceleaşi drepturi precum ceilalți şi desigur că 
aveți dreptul să vă apărați. Problema este însă că tragi adesea 
cu tunul după vrăbii. Lumea exterioară nu e chiar atât de rea, 
cum crezi. Relaxează-te şi ai mai multă încredere în tine şi în 
ceilalți. Multe conflicte, pe care ai vrea să le rezolvi sau pe care 
le provoci prin setea ta de putere, sunt inutile. Bunăvoința şi 
empatia te-ar duce, într-o manieră mai relaxată, mult mai 
departe. Îţi voi arăta mai târziu cum merg lucrurile. 


Dorinţa de a deţine controlul 


Convingeri caracteristice: Trebuie să am totul sub control! Mă 
pierd! Sunt la mâna ta! Nu pot avea încredere în tine! Nu sunt 
suficient de bun! Nu sunt bun de nimic! 

O variantă a setei de putere este o dorință de control excesivă. 
La fel ca puterea, controlul serveşte nevoii noastre de siguranță 
şi în acest sens trebuie să exercităm, într-o oarecare măsură, 
controlul asupra propriei persoane şi mediului înconjurător, 
pentru a trece relativ teferi prin viață. Oamenii care au o mare 
dorință de a deţine controlul folosesc însă în mai mare măsură 
certitudinea şi siguranța decât media. În spatele lor, se 
ascunde teama copilului-umbră de haos, de pieirea propriei 
persoane - teama că e vulnerabil şi poate fi rănit. Prin ordine, 
perfecționism meticulos şi respectarea strictă a anumitor 
reguli, ar trebui să-şi învingă teama. La fel ca în cazul căutării 
perfecțiunii, care este o variantă a aspiraţiei spre controlul 
absolut, persoanele în cauză au tendința ca, din teama de 
pierdere a controlului, să se epuizeze fără sens şi au mai cu 
seamă probleme în delegarea sarcinilor. 

În orice caz, oamenii care doresc să dețină controlul au 
tendința nu doar de a se îmbunătăți pe sine, ci şi de a ţine sub 
observație strictă partenerul de cuplu şi membrii familiei. 
Obsedaţii de control ar dori să fie bine informați în legătură cu 
acțiunile acestora - pe cât de puţină încredere au în ei înşişi, 
pe atât de greu le vine să aibă încredere în ceilalți. În cazuri 
extreme, această bănuială se poate accentua până la gelozia 


obsesivă. Astfel, unele relaţii s-au stricat din cauza nevoii 
excesive de control a unuia dintre parteneri. La fel de mult 
împovărează excesul de control şi dezvoltarea sănătoasă a 
urmaşilor. 

Mulţi obsedaţi de control practică şi o autodisciplină de-a 
dreptul restrictivă, pentru a-şi menţine astfel controlul asupra 
propriei sănătăți sau asupra aspectului exterior. Copilul- 
umbră din ei le proiectează, în acest caz, vulnerabilitatea 
interioară asupra corpului. Cazurile extreme iau forma grijilor 
ipohondrice la adresa sănătăţii. La fel ca în cazul obsesiei 
pentru frumuseţe, corpul oferă o suprafaţă de proiecție mult 
mai concretă - şi deci mai uşor controlabilă - decât temerile 
difuze de pieire care se ascund în spatele acesteia. 

O altă formă de exercitare a controlului este aşa-numita 
gândire compulsivă. Mulţi oameni se plâng de faptul că, pur şi 
simplu, nu-şi pot opri gândurile. Gândurile lor urmează, la fel 
de restrictiv, mereu aceleaşi căi. Pornirea de a reflecta poate fi 
considerată o încercare neajutorată de rezolvare: creierul, pur 
şi simplu, nu se linişteşte până când situația nu e disecată. 
Şlefuirea la nesfârşit a unei idei, operație prin care problema e 
studiată neîncetat, împiedică însă, de cele mai multe ori, 
rezolvarea acesteia, în loc să ajute la soluționarea ei. 

Evaluarea acestui mecanism: eşti neobişnuit de stăpânit şi 
disciplinat. Disciplina este o resursă foarte valoroasă, care te 
ajută să treci prin viață. Ai o voință puternică, cu care te poți 
mândri. 

Primul ajutor: problema ta este că faci adesea prea mult bine, 
pentru a-ți proteja copilul-umbră de teama lui fundamentală 
de a fi atacat şi rănit. Te simți adesea stresat de dorința ta de a 
ține totul sub control şi-i stresezi şi pe cei din jur. Pentru tine, 
este deosebit de important să capete mai multă încredere în 
sine copilul-umbră din tine. Dar e bine să ai şi mai multă 
încredere că lucrurile se vor aranja. Încearcă să te relaxezi mai 
mult şi să te bucuri de viață, explicându-i copilului-umbră din 
tine, cu ajutorul eului adult, că e suficient aşa cum e şi nu mai 


trebuie să se străduiască atât de mult. Acordă-ți mai des câte o 
pauză şi recompensează-te când rezolvi ceva cu succes. 

Dacă suferi de pornirea de a reflecta neîncetat, e bine să-ți 
acorzi o jumătate de oră pe zi, în care să încerci să rezolvi 
problema cu creionul pe hârtie. Apoi, să încerci, cu toată 
puterea, să-ți îndrepți gândurile şi atenţia asupra altor 
preocupări şi lucruri. Adultul din tine are certitudinea că, în 
caz de urgenţă, totul e scris pe hârtie şi nu se pierd informații. 


Agresivitatea şi atacul 


Convingeri caracteristice: Sunt inferior! Nu pot avea încredere în 
tine! Nu am voie să mă delimitez! Lumea e rea! Nu voi reuşi! Nu 
sunt important! 

Aşa cum am mai afirmat, scopul furiei şi al agresivităţii este 
de a ne permite să ne apărăm granițele personale. În prezent, 
problema este că nu ne putem identifica la fel de obiectiv 
duşmanii precum în Epoca Pietrei. Pe baza proiecției şi a 
distorsiunii noastre perceptive, considerăm uneori că ne sunt 
duşmani oameni care, de fapt, nu sunt inamicii noştri. 
Oamenii al căror copil-umbră se simte în inferioritate față de 
alți oameni se simt, în mod subiectiv, imediat atacați de 
aceştia din urmă. De exemplu, anumite observaţii le pot cădea 
greu, şi e posibil să reacționeze ca şi când ar fi fost răniți în 
urma unor afirmaţii care, la drept vorbind, sunt inofensive. 
Rănirea cuiva poate declanşa o agresivitate extremă (activă). În 
primul rând, în cazul celor care nu-şi reprimă din reflex furia, 
cum se întâmplă în cazul celor ce doresc armonia. 

Oamenii care au un caracter mai rebel reacționează, în mod 
inconştient, la atacuri efective sau presupuse, lovind la rândul 
lor. În acest ghid, nu vreau să mă refer la cazurile extreme, 
cum ar fi soțul gelos, al cărui ego rănit generează atâta ură, 
încât îşi înjunghie soția, ci mă voi rezuma la exemplele de zi cu 
zi. De exemplu, la bine cunoscutele „înțepături”. Înțepătura 
este un concept din păcate asociat doar cu femeile, dar există 
şi destule înțepături masculine, aşa că-mi iau libertatea să-l 


folosesc pentru ambele sexe. Cu toții cunoaştem situații în 
care persoana cu care vorbim ne înțeapă cu remarci totul 
imprevizibile, şi apoi se întreabă, descumpănită, ce a spus ori 
făcut atât de rău. În cazul bârfei, are loc o înlănțuire 
fulgerătoare stimul-reacție-acțiune, după cum am arătat în 
exemplul cu Michael şi Sabine. După un presupus atac, 
urmează senzaţia de rănire, care provoacă furie şi-l face pe 
furios să lovească impulsiv - fie verbal, fie fizic. Aceste atacuri 
verbale sau fizice nu se mai încadrează la categoria 
„înțepături”. 

Impulsivii suferă adesea în urma acestora. În cele din urmă, 
după ce accesul de furie a trecut, şi impulsivul a revenit la eul 
său adult, îşi dă seama că a exagerat. Problema este că furia 
impulsivă e foarte greu de canalizat. Dacă vrei să-ți controlezi 
impulsivitatea, măsurile pe care le iei trebuie să aibă ca scop 
evitarea izbucnirilor furioase. Prevenţia trebuie programată 
deci în cazul rănirii şi este una dintre ideile principale ale 
acestei cărți. La tema rănirii voi mai reveni. 

Evaluarea acestui mecanism: nu-ţi convine nimic. Eşti foarte 
puternic şi ştii cum să te aperi. Eşti un luptător. Impulsivitatea 
te face şi un om extrem de activ - nimeni nu se plictiseşte cu 
tine. 

Primul ajutor: copilul-umbră este uşor de rănit. De aceea, el 
are imediat senzaţia că nu e tratat cu respect şi se simte 
atacat. Încearcă, pe cât posibil, să rămâi în ipostaza eului 
adult şi pe aceeaşi treaptă cu semenii tăi, ca să poţi reacționa 
rațional şi cu măsură. În acest scop, te poate ajuta foarte mult 
să te pregăteşti pentru situații care îți pot provoca furia. 
Analizează cu mare atenţie în ce măsură copilul-umbră din 
tine îți distorsionează percepția şi separă-l de eul adult din 
tine. Adultul trebuie să dețină supremaţia — neapărat. În acest 
scop, te poate ajuta foarte mult să-ți pregăteşti mecanisme de 
răspuns. Îţi voi arăta cum să procedezi în secțiunea Exerciţiu. 
O mică lecţie de prezență de spirit. 


Regresia afectivă 


Convingeri caracteristice: Sunt lipsit de putere! Sunt mic! Sunt 
dependent! Trebuie să mă adaptez! Nu am voie să te 
dezamăgesc! Nu mă descurc singur! Nu sunt suficient de bun! 
Nu am voie să te părăsesc! 

Unii oameni nu vor să crească — vor să rămână în continuare 
copii. Ei se agaţă de alți oameni, în speranța că aceştia îi vor 
purta prin viață. Se pot agăța de partenerul de viață sau de 
propriii părinți. Nu sunt puţini aceia care nu s-au desprins de 
părinții lor. Ei nu au încredere să meargă pe drumul lor, ci, 
atunci când au de luat decizii importante, simt că depind de 
acordul părinţilor şi/sau al altor oameni. Copilul-umbră din ei 
nu are curajul să-şi croiască singur drum în viață. Se simte 
dependent şi mic. În plus, are puternice sentimente de 
vinovăţie la gândul că s-ar desprinde fie de părinţi, fie de 
partener. 

Pentru a se simți dependent de părinți şi de judecata lor, nu 
trebuie să aibă neapărat o relaţie bună cu ei. Unii oameni nu 
mai au nici un contact cu părinții lor şi totuşi se comportă 
după recomandările acestora, pe care le-au interiorizat. Îmi 
amintesc de un pacient - îl voi numi Harald —, care-şi ura 
puternic părinţii, deoarece îi făcuseră copilăria mizerabilă. 
Locuia la sute de kilometri distanță de ei şi-i vizita foarte rar. 
Totuşi, copilul-umbră din el se identifica în proporţie de 
aproape 100% cu valorile şi atitudinile pe care i le 
transmiseseră părinții, în principal tatăl autoritar. Pentru tatăl 
lui, soluția era exclusiv munca. Timpul liber şi distracţia erau 
lipsite de valoare în ochii acestuia. Mama lui Harald se temea 
de soțul ei şi deci nu-şi apăra fiul de solicitările extreme şi 
pedepsele brutale ale tatălui. Deşi pacientul îşi ura tatăl încă 
din copilărie, îşi însuşise obsesia față de muncă în totalitate şi, 
la primele şedinţe de psihoterapie, nu s-a putut distanţa de ea 
nici măcar prin eul adult. Conform învestirii părinteşti, 
ajunsese să aibă o carieră de succes şi muncea în permanență. 
Abia dacă-şi permitea mici bucurii şi, de fapt, nici nu prea ştia 


cum să se bucure de viață. Îşi dorea totuşi foarte mult să se 
relaxeze şi să se simtă bine. Dar îi era foarte frică să nu cadă 
în extrema cealaltă, în care ar fi dat prea mult frâu liber 
dorințelor sale. Unul dintre cele mai importante mecanisme de 
apărare ale sale era dat de control şi autodisciplină. Harald 
este un exemplu impresionant de om adult care rămâne copil(- 
umbră), chiar dacă ia, din proprie inițiativă, decizii aparent 
adulte şi păstrează distanța față de părinții lui. 

Nu puţini sunt oamenii care au o problemă cu asumarea 
răspunderii pentru ei înşişi, precum şi pentru deciziile lor de 
viață. Ei lasă decizia la mâna sorții, a partenerului sau a 
părinţilor,  adaptându-se recomandărilor şi aşteptărilor 
acestora. Se tem să nu dezamăgească ori să sufere vreun eşec, 
dacă ar merge pe propriul lor drum. În plus, au un nivel redus 
de toleranță la frustrare, adică nu-şi pot stăpâni sentimentele 
negative care pun stăpânire pe ei atunci când fac o greşeală. 
Când îmi asum răspunderea pentru acțiunile mele, pe de-o 
parte, am libertatea de decizie şi, pe de altă parte, există riscul 
să iau o decizie greşită şi să suport asta ca pe un „eşec 
personal”. În acest sens, pentru persoana în cauză, este mai 
sigur ca persoanele care o protejează să-i spună ce să facă. 

În plus, această persoană este obişnuită, încă din copilărie, 
să decidă alții pentru ea şi, de cele mai multe ori, să nu ştie 
nici ea însăşi ce vrea. Oamenii aceştia sunt adesea 
nemulțumiți şi prost dispuşi, pentru că fac multe lucruri pe 
care nu vor să le facă. Acţionează, cel mai adesea, dintr-un 
greşit sentiment de obligație, nu din proprie voință sau 
dorință. De aceea, s-ar cuveni să ajungă să-şi dea seama clar 
cine sunt şi ce vor. 

Unii părinți exercită presiuni până la şantaj. Ajung până în 
situaţii în care îi semnalează copilului că va fi dat afară din 
familie, dacă nu face aşa cum consideră părinții că e bine. Cei 
afectaţi ar trebui să se despartă de familie, dacă vor să meargă 
pe propriul drum. Mulţi se tem şi fac pasul înapoi, pentru că, 
în fond, simt că au o legătură cu familia. În plus, copiii ar avea 
nevoie, pentru acest pas radical, exact de ceea ce părinții 


obsedați să dețină puterea au reprimat în ei: o puternică 
siguranță de sine. Dacă părinții se amestecă prea mult - în 
bine şi în rău - în deciziile de viață ale copiilor lor, aceştia vor 
deveni nesiguri pe ei atunci când va veni momentul să ia o 
decizie rațională, fără ajutorul părinților. 

La fel se întâmplă şi în cazul în care unii oameni cu putere 
îşi ameninţă partenerul cu sancțiuni sau cu despărțirea, dacă 
nu fac ceea ce vor ei. Partenerul se simte prea dependent 
pentru a se opune serios ori a-şi căuta libertatea, iar în 
această  circumstanță,  copilul-umbră al partenerului 
dependent se teme foarte mult, pentru că nu poate trăi fără 
partener. Se adaugă aici vinovăția pe care o resimte imediat 
copilul-umbră din oamenii care adoptă mecanismul de apărare 
„rămân în continuare copil”. Copilul-umbră simte că poartă şi 
el vina pentru situația grea pe care i-o induc, nu rareori, 
părinţii sau partenerul. Recunoaşterea propriei vinovăţii face 
însă relația cu „persecutorii” şi ceva mai suportabilă: propria 
vină îi pune într-o lumină mai bună pe părinți sau pe partener. 
Prin această idealizare a relaţiei cu presupugşii ocrotitori, se 
poate perpetua dependența față de aceştia. Ea apără însă 
victimele de despărțire şi/sau de o confruntare dură, care le 
provoacă frică. În plus, recunoaşterea unei presupuse vinovății 
îi poate reda celui vizat senzaţia că deţine controlul, respectiv îi 
poate reduce din neputința resimțită. Unul dintre pacienții mei 
considera, de exemplu, că aproape fiecare cerere pe care i-o 
făcea soția dominantă şi manipulatoare era îndreptățită. Ea îl 
critica în permanenţă şi-l făcea să se simtă vinovat pentru 
depresiile şi migrenele ei. Fiind de acord cu ea, el şi-a păstrat 
(în mod inconştient) impresia iluzorie că deţinea controlul cât 
de cât. Alternativa ar fi fost să recunoască faptul că era pradă 
judecății ei nedrepte. 

Foarte aproape de recunoaşterea unei presupuse vinovății 
este vina proprie de a se autoamăgi. Persoanele în cauză 
preferă să reprime gravitatea propriei dependențe şi le iau 
apărarea partenerului şi părinţilor lor. Au o mare loialitate față 
de aceştia, chiar dacă relaţia este complicată. Din marea lor 


dorință de apartenență şi dependenţă percepută, acestea 
reprimă răutățile din relația cu „ocrotitorul” lor. 

Mai demult, de obicei, femeile erau cele care deveneau 
dependente de soţii lor, situație care se perpetuează, într-o 
anumită măsură, şi în prezent. Există însă şi destui bărbați 
care le deleagă răspunderea soțiilor, aşteptându-se ca „mami” 
să se ocupe de toate lucrurile care nu au legătură cu 
câştigarea pâinii şi, uneori, nici măcar cu asta. Sunt din ce în 
ce mai mulți bărbaţii dependenți financiar de soțiile lor, şi asta 
nu pentru c-ar prelua ei înşişi sarcina creşterii copiilor, ci 
pentru că nu au locuri de muncă stabile. 

Evaluarea acestui mecanism: Îţi dai mare osteneală să 
ocroteşti copilul-umbră din tine şi să faci, pe cât posibil, totul 
cum trebuie. Te strădui enorm să fii un „băiat bun”, respectiv o 
„fetiță cuminte şi drăgălaşă”. Astfel, te străduieşti ca părinții să 
fie mândri de tine. 

Primul ajutor: Copilul-umbră din tine are o teamă exagerată, 
să nu dezamăgească şi să facă greşeli. Cu ajutorul adultului 
din tine, fă-l să priceapă că este ceva omenesc - şi că are voie — 
să greşească. Este important să-ți întăreşti eul adult. Poţi 
reuşi, exersând să argumentezi. Un argument bun este că eşti 
singurul responsabil pentru fericirea ta în viață, la fel cum 
sunt şi părinții tăi pentru fericirea lor. Nu ai venit pe lume 
pentru a corespunde aşteptărilor semenilor tăi. Explică-ți că 
fiecare decizie pe care o iei te duce mai departe pe drumul tău. 
Dacă rămâi însă pe loc, atunci nu te poți rătăci, dar nici nu 
ajungi undeva. Îţi voi arăta, în secțiunea Pregăteşte-te să faci 
fată conflictelor şi modelează-ți relaţiile, cum poţi să exersezi 
argumentarea. 


Refugiu, retragere şi evitare 


Convingeri caracteristice: Sunt la dispoziția ta! Sunt un om 
slab! Sunt lipsit de valoare! Sunt inferior! Nu pot avea încredere 
în tine! E mai sigur să fiu singur! Nu mă descurc! 


Refugiul şi retragerea sunt mecanismele de apărare preferate 
atunci când se doreşte evitarea unei confruntări, pentru care 
un om nu se simte suficient de matur pentru a-i face față. 
După cum am afirmat în repetate rânduri, în mod normal, 
folosim mai multe mecanisme de apărare, în funcție de 
situație. Într-o situaţie, atacăm, iar în alta, preferăm să fugim, 
în funcţie de aprecierea propriilor şanse de succes. În plus, 
mecanisme de apărare, cum ar fi atacul sau fuga, nu sunt ca 
atare problematice ca reacții logice şi naturale de apărare în 
fața pericolelor. Problema constă în definirea pericolului. Cu 
cât copilul-umbră din tine se simte mai slab şi mai lipsit de 
protecție, cu atât mai rapid precipită aprecierea unei situații ca 
fiind periculoasă. Oamenii care-şi subapreciază capacitățile pe 
baza propriilor convingeri pot avea o predispoziție cronică spre 
fugă. Astfel, fug atât de confruntarea cu propriile lor temeri şi 
presupuse slăbiciuni, cât şi de confruntarea cu alți oameni, 
care i-ar putea pune față în față cu slăbiciunile lor. 

Oamenii care se protejează, în principal, prin retragerea în ei 
au interiorizat adesea, pe baza experienţelor din copilărie, o 
convingere conform căreia viața în solitudine este varianta 
alternativă care oferă siguranță în ceea ce priveşte legăturile 
interumane. Când sunt singuri, nu numai că se simt în 
siguranță, ci se simt şi liberi, pentru că numai în momentele 
de solitudine au sentimentul că au voie să decidă şi să 
acționeze liber. Atât timp cât în preajma lor sunt alți oameni, 
se activează predispoziția lor din copilărie de a fi constrânşi să 
corespundă aşteptărilor (aparente). Mai multe despre acest 
subiect, în secțiunea următoare. 

În orice caz, nu trebuie să ne retragem forțat în solitudine 
pentru a fugi de noi înşine şi/sau de semenii noştri. Ne putem 
refugia şi în activități cum ar fi munca, pasiunile noastre sau 
internetul. Refugierea în diverse activități ne ajută să ne 
abatem gândurile de la principalele noastre probleme. Acest 
lucru probabil că nici nu e conştientizat de persoanele în 
cauză. Tocmai pentru că, în cazul lor, refugierea în aceste 
activități serveşte exact acestui scop, la alungarea supărărilor 


ascunse ale copilului-umbră. Activitatea permanentă permite 
distragerea atenţiei de la îndoielile de sine şi temerile copilului- 
umbră. Milioane de oameni nu pot sta locului deoarece, în 
repaus, convingerile lor negative ies la suprafață. Se stresează 
singuri şi-i stresează pe cei din jur cu frenetica lor trebăluire 
fără odihnă. În orice caz, şi în această situație, granița dintre 
sănătos şi nesănătos este îngustă. „Abaterea atenţiei” poate fi 
şi o măsură foarte rațională pentru a ieşi din stările negative. 
Când problema devine însă, prin ignorare, mai mare, nu mai 
mică, atunci ar fi mai bine să apuci taurul de coarne şi s-o 
rezolvi. Pentru asta, trebuie să recunoşti că ai o problemă, 
acesta fiind cel mai important pas pentru rezolvarea problemei. 

Pe lângă refugiu şi retragere, evitarea este un alt mijloc de 
autoapărare. Evităm cu toţii, fără excepție, situațiile sau 
activitățile neplăcute. Din nou, este doar o problemă de 
estimare a presiunii căreia suntem supuşi. Întâmpinăm 
îndeosebi situațiile şi activităţile care declanşează în noi teama 
sau nefericirea, încercând să le evităm. În acest caz, problema 
este că, prin evitare, sentimentele de nefericire şi de teamă 
devin mai puternice, nu mai slabe. Mulțimea de probleme pe 
care trebuie să le rezolv, dar le amân atunci când am 
sentimente de nefericire devine din ce în ce mai mare, ceea ce- 
mi accentuează nefericirea. lar teama creşte cu fiecare ocol pe 
care-l fac în jurul ei. Prin evitare, suntem din ce în ce mai 
convinşi că nu putem stăpâni situația. Evitarea confirmă, în 
mod logic, sentimentele noastre de teamă şi nefericire. În plus, 
evitarea ne împiedică să ne dăm seama că putem să depăşim 
situația cu succes. Iar în mod reciproc, suntem foarte mândri 
de noi atunci când reuşim să rezolvăm cu succes o sarcină, în 
pofida temerilor noastre. Data viitoare, ne vom teme de ea mult 


mai puţin. 
O formă de refugiu şi evitare aparte este reflexul prin care o 
faci pe mortul - persoanele în cauză se închid în sine, 


deconectându-se de la toate problemele, în forul lor interior. De 
cele mai multe ori, acest proces nu are loc din proprie voință, 
ci automat, din reflex. Acest mecanism de apărare se formează 


în primii ani de viață, când copiii nu pot nici să fugă, nici să se 
apere, ci le rămâne, din păcate, doar posibilitatea de a se 
închide în sine şi a încerca, pe cât posibil, să nu simtă nimic. 
În limbajul de specialitate, acest mod de autoapărare se 
numeşte disociere. 

Persoanele în cauză se ascund în ele însele atunci când se 
simt suprasolicitate de contactul cu alți oameni. Interlocutorul 
simte atunci, foarte clar, că partenerul lui de discuţii este 
absent. Oamenii care au tendința de a se disocia cu greu pot 
trasa granițe, atât la nivel atât interior, cât şi exterior. Asta 
înseamnă că preiau oscilaţiile şi dispoziţiile celorlalți şi le 
interiorizează, simțindu-se răspunzători pentru acestea. 
Antenele lor sunt setate în permanență pe recepție, iar asta le 
poate produce un stres puternic în contactele interumane. Din 
cauza granițelor interioare „perforate”, se simt imediat invadați 
atunci când se apropie de ei un alt om. Persoanele în cauză nu 
se protejează doar prin retragerea în sine, ci practică, de 
asemenea, retragerea față de lume. Se simt cel mai în 
siguranță când sunt singure. Copilul din ele a trăit experiența 
faptului că, în realitate, contactul interuman înseamnă stres, 
indiferent dacă nu aveau voie să se disocieze de o mamă tristă 
şi slabă, sau de un tată trist şi slab, sau pentru că au avut 
părinţi pe care i-au considerat periculoşi. Oamenii care au fost 
traumatizaţi (chiar şi la maturitate) prezintă, de asemenea, 
stări disociative. 

Evaluarea acestui mecanism: E logic să-ți protejezi copilul- 
umbră din tine prin refugiu sau retragere când acesta se simte 
copleşit. Astfel, ai grijă de tine şi-ţi împarți puterile. 

Primul ajutor: Chiar dacă retragerea este un mecanism foarte 
logic, ajungi să fugi adesea de „fantome”. Nu e nevoie să te 
ascunzi. Cu ajutorul exerciţiilor din această carte, explică-i clar 
şi în mod repetat copilului-umbră din tine că e suficient şi, 
foarte important, că are voie să se afirme şi să se apere. Când 
începi să-ți susții drepturile, dorințele şi nevoile, vei observa că 
te simți mult mai liber şi mai sigur de tine în prezența altor 
oameni. 


Digresiune. Teama de apropiere şi acaparare a 
copilului-umbră 


Atunci când un copil trebuie să se conformeze strict 
aşteptărilor părinţilor lui, acesta nu se poate afirma în mod 
corespunzător. În schimb, se antrenează şi-şi întinde antenele 
pentru a putea reacționa la timp, pe cât posibil, la toanele şi 
dorințele părinţilor săi. Pentru copil devine foarte greu atunci 
când părinţii nu-i transmit normele în mod ferm şi cu 
autoritate, ci semnalizându-i că sunt dezamăgiți atunci când el 
nu se comportă cum vor ei. Un copil a cărui mamă se 
întristează pentru că el nu corespunde aşteptărilor ei nu are 
nici o şansă de a se delimita de ea. Asta deoarece lui îi e milă 
de mama tristă şi se simte vinovat şi responsabil pentru 
suferința ei. De aceea, copilul face „de bunăvoie” ceea ce şi-ar 
dori mama, pentru ca ea să fie fericită şi mulțumită. Un copil a 
cărui mamă se înfurie atunci când copilul nu corespunde 
dorințelor ei are şanse mult mai mari de a gândi: „Nesuferita!” 
şi a se delimita, cel puţin la nivel interior, de ea. 

Adesea vin la mine, la psihoterapie, oameni care suferă de 
teama de acaparare. Le e greu să se afirme într-un mod 
sănătos şi, de aceea, se simt imediat sub presiune în urma 
apropierii partenerului. Nu rareori au trăit, în copilărie, 
situația în care unul dintre părinţi era foarte acaparator — 
adesea, mama. De exemplu, mama reacționa neplăcut atunci 
când copilul prefera să se joace cu prietenii lui, în loc să stea 
cu ea în casă, şi se arăta dezamăgită. Un exemplu în acest 
sens e Thomas (39 de ani): mama lui suferea foarte mult din 
cauza tatălui, pentru că acesta o trata cu cruzime şi avea 
aventuri extraconjugale. De aceea, mama era deseori tristă. 
Micul Thomas îşi dorea extrem de mult s-o încurajeze pe biata 
sa mamă şi a alunecat astfel, din ce în ce mai mult, în rolul 
partenerului-surogat pentru ea ori de câte ori mama plângea 
cu sughițuri în fața lui, din cauza comportamentului tatălui 
său. Micul Thomas simțea că mamei sale îi făcea bine când el 
era prin preajmă. De aceea, renunța deseori să se joace după- 


amiaza cu prietenii lui, pentru a o face pe mama fericită. Nu a 
învăţat deci să se delimiteze într-un mod sănătos şi să-i lase 
mamei răspunderea pentru problemele ei personale. Astfel, 
Thomas a dezvoltat convingeri precum: „Nu am voie să mă 
distrez”, „Sunt răspunzător pentru fericirea ta”, „Trebuie să fiu 
mereu lângă tine”, „Nu am voie să am o voință proprie”. Din 
cauza acestui program, Thomas, odată ajuns la maturitate, nu 
putea suporta decât într-o măsură limitată apropierea 
partenerei sale. Dacă prietena lui se afla cu el în aceeaşi 
încăpere, avea imediat senzația de constrângere. Se simțea 
liber şi independent doar când era singur. De aceea, după 
momente de apropiere, punea mereu distanță în cuplu. Din 
cauza stresului pe care-l provoca în el prezenţa iubitei, se 
schimbau şi sentimentele lui pentru ea. Dragostea de la 
început eşua într-o deznădejde profundă, Thomas ajungând să 
se întrebe în legătură cu fiecare iubită dacă era femeia 
potrivită. De aceea se refugia în muncă, uneori avea aventuri 
sau încheia relația şi-şi căuta o femeie „mai bună”. Până când, 
la un moment dat, a recunoscut că, de fapt, căutarea lui 
neobosită după „femeia perfectă” nu avea neapărat legătură cu 
defectele fostelor iubite, cât, mai degrabă, cu faptul că el 
suferea de teama de acaparare. 

Prin psihoterapie, Thomas s-a eliberat de proiecția mamei şi 
a învățat că se poate simți un om liber şi în interiorul unei 
relații. Astfel, a fost nevoit să înveţe să se afirme şi să aducă în 
discuție dorințele şi nevoile lui în relație. Copilul din el 
interiorizase astfel faptul că relaţiile evoluează ca atare şi nu 
pot fi modelate în mod activ. Şi, cu cât s-a dezvoltat în Thomas 
sentimentul că nu era, pur şi simplu, la dispoziția iubitei lui, ci 
că avea şi el drepturile lui în cadrul relației, cu atât mai mult a 
reuşit să savureze apropierea de iubită, în loc să fugă. 

Dacă eşti deosebit de interesat de „teama de acaparare”, poţi 
afla mai multe din cărțile mele Vom Jein: zum Ja şi Jein! 


Un caz special. Refugiul în dependenţă 


Consumul de alimente, băuturi alcoolice, ţigări, droguri şi 
medicamente îl încurajează pe copilul-umbră care caută 
protecție, ocrotire, relaxare şi recompensă. Dar şi 
cumpărăturile, munca, joaca, sexul şi sportul pot fi practicate 
ca dependențe, pentru a uita de probleme şi de griji. 
Dependența priveşte, în primul rând, plăcerea resimţită de noi. 
Drogurile, fie ele legate de substanțe, fie comportamentale, 
eliberează mesagerul chimic dopamină, aşa-numitul „hormon 
al fericirii”. Când cedăm unei dependențe, aceasta ne scapă de 
sentimentul de nefericire şi produce starea de fericire. Prin 
consumul unei substanțe sau prin comportament, suntem 
răsplătiți nemijlocit, iar sentimentul de nefericire se prezintă 
din nou, sub formă de sevraj, când nu mai primim substanța 
sau când nu putem manifesta un anumit comportament. 
Resimţirea plăcerii şi a neplăcerii reprezintă baza motivațţiei 
noastre, şi tocmai asta îngreunează atât de mult eliberarea de 
o dependenţă. În viață, încercăm întotdeauna să evităm 
nefericirea şi să dobândim fericire. Mereu suntem în căutarea 
fericirii şi, de aceea, suntem vulnerabili în fața dependenței. 
Consecințele negative pe termen lung sunt undeva în viitor, de 
aceea pot fi reprimate cu succes. Sau dependentul suferă, în 
urma consecințelor comportamentului său - de exemplu, are 
un ficat gras ori o bronşită cronică —, dar nu se poate lăsa de 
prostul obicei, pentru că, dacă-şi imaginează viața fără drog, 
acest lucru îi provoacă o teamă şi o nefericire prea mari sau 
de-a dreptul dureri fizice. 

O dependență legată de o substanță, de exemplu, 
alcoolismul, este catalogată, în prezent, „ca fiind o boală 
metabolică”, pentru că determină modificări în creier, având 
astfel o influență extrem de negativă asupra liberului-arbitru. 
Sevrajul poate fi atât de rău, respectiv nevoia de drog atât de 
mare, încât voința, pur şi simplu, se frânge sub acțiunea 
substanței. 


Există, în orice caz, cercetători, cum ar fi Gene M. Heymann, 
psiholog la Şcoala de Medicină de la Harvard, care sunt de 
părere că dependența nu este o boală, ci o „tulburare 
deliberată a comportamentului decizional” (în eng., disorder of 
choice). Un argument relevant în favoarea acestui punct de 
vedere este că, în urma unor studii epidemiologice, aproximativ 
jumătate dintre dependenţii de droguri reuşesc, la un moment 
dat, să se elibereze de dependență. Această opțiune nu există 
la oamenii care suferă de boli precum schizofrenia, boala 
Alzheimer sau diabetul. 

Heymann susține că dependența este un comportament 
controlat prin consecințele sale - spre deosebire de 
comportamentul automat, declanşat de stimuli ca, de exemplu, 
clipitul. Clipitul apare ca reflex la un stimul, cum ar fi lumina 
unui bliț. Făcutul cu ochiul, dimpotrivă, este voit şi dirijat de 
structuri ale creierului, care evaluează urmările 
comportamentului nostru. Astfel, un bărbat cântăreşte dacă s- 
ar putea bucura de succes făcându-i cu ochiul unei femei care- 
i place. În acest sens, dependența e subordonată aceloraşi legi 
ale motivaţiei şi deciziei. În sprijinul acestei supoziții vine şi 
faptul că majoritatea dependențţilor renunţă la comportamentul 
lor atunci când costurile continuării devin prea ridicate. Invers, 
nu se eliberează de dependenţă pentru că, în fond, costurile 
renunțării par mai mari decât eliberarea. Asta ține şi de un 
fenomen perfid al dependenţei, respectiv faptul că, în realitate, 
cu cât e mai îndelungată dependența, cu atât receptorii pentru 
comportamentele alternative se activează din ce în ce mai greu. 

Tocmai în cazul dependenţei există, de cele mai multe ori, o 
enormă discrepanţă între punctele de vedere ale adultului 
matur şi sentimentele copilului-umbră. Adultul din tine ştie, 
de cele mai multe ori, fără urmă de îndoială, că are un 
comportament dăunător, dar copilul-umbră vrea neapărat să 
fie recompensat imediat (!) şi vrea să se simtă imediat (!) bine. 
Tocmai dependențele orale, cum ar fi mâncatul, băutul şi 
fumatul, exercită asupra copilului-umbră un efect neobişnuit 
de încurajator şi liniştitor. Prin asocierea profundă, cu toate că 


inconştientă, cu sânul matern, dependențele orale satisfac 
foarte bine nevoia de hrănire, de îngrijire şi de ocrotire a 
copilului. Dependențele nu-l privesc însă doar pe copilul- 
umbră care caută încurajare şi distragerea atenției, ci şi pe 
copilul-umbră care-şi doreşte distracție, aventură şi agitație. 
De aceea, cad pradă dependenţei nu doar oamenii care vor să 
atenueze o suferinţă ori să uite de problemele lor, ci şi cei care 
caută, pur şi simplu, un imbold, o distracție şi o aventură. 
Ideea este, în acest caz, că de la natură copilul din el este 
înclinat spre excese. Copilul vrea să facă mereu ceea ce-i 
promite cele mai multe avantaje. Problema este că plăcerea 
poate duce la dependenţă, deoarece, prin condiționarea 
obiceiurilor, creierele dependențţilor pierd controlul asupra 
dependenței. Dăunător la o dependenţă este faptul că, cu cât 
durează şi continuă mai mult, cu atât scade speranța 
dependentului de a reuşi să se lase de viciu. lar adultul din el 
ajunge să creadă: „Nu voi reuşi!” 

Renunţarea la o dependență are mult mai mulți sorți de 
reuşită atunci când recompensele pe termen lung sunt mai 
atrăgătoare pentru copilul-umbră decât satisfacția pe termen 
scurt. Astfel, mulți dependenţi de droguri izbutesc să se lase de 
acest viciu atunci când apare o schimbare pozitivă în viața lor, 
cum ar fi o slujbă nouă sau o nouă iubire. De aceea, multe 
programe de renunțare se bazează pe principiul obţinerii unei 
plăceri pe termen scurt, pentru a spori atractivitatea țelurilor 
pe termen lung. Nu puţini fumători au renunțat la fumat 
numai datorită interdicţiilor din spaţiul public, pentru că 
plăcerea obținută pe termen scurt atunci când trebuie să ieşi 
afară, în faţa uşii, pe ploaie şi frig, este mult mai redusă. În 
opinia mea, în cazul eliberării de o dependenţă, decisiv este să 
ai acele senzații care te motivează să-ți schimbi 
comportamentul. Deci, simțind teama față de consecințele pe 
termen lung, în loc s-o reprimi, dar şi bucuria de a trăi şi 
uşurarea pe care le vei simți atunci când reuşeşti să te 
eliberezi de dependență. În secțiunea Digresiune. Mecanisme de 
tezaurizare împotriva dependenței, îți mai prezint câteva măsuri 


prin care poate fi motivat copilul-umbră şi adultul din fiecare 
să renunțe la dependenţă. 

Evaluarea acestui mecanism: Cele mai multe dintre 
dependențe sunt, pur şi simplu, extraordinar de distractive, 
după ce te-ai obişnuit cu ele. Băutul, fumatul, mâncatul etc. 
au impact şi eliberează o mulțime de senzaţii plăcute. În plus, 
tentaţiile sunt pretutindeni. Într-adevăr, nu e deloc uşor să te 
opui mereu propriei voințe. În fond, vrei doar să te simți bine. 

Primul ajutor. Din păcate, problema este că pentru 
majoritatea dependențţelor plăteşti un preț mare şi, de aceea, te 
cuprind adeseori sentimente de vinovăţie, care îți subminează 
moralul. Eşti într-o mare dilemă: pe de-o parte, dependența, 
care te face fericit măcar pe termen scurt; pe de altă parte, 
teama de consecințele ei. Primul lucru pe care trebuie să îl faci 
este să manifeşti înțelegere pentru tine şi dependența ta. E 
suficient faptul că suferi de acest comportament; nu e nevoie 
să te mai şi chinui, făcându-ți reproşuri. Copilul-umbră din 
tine e trist şi are nevoie de atenţia ta iubitoare. 


Narcisismul 


Convingeri: Sunt inutil! Sunt un nimeni! Nu valorez doi bani! 
Sunt un ratat! Nu am voie să simt! Trebuie să mă descurc 
singur! Nu mă împlineşte nimic! 

În mitologia greacă, frumosul tânăr Narcis s-a îndrăgostit de 
sine însuşi atunci când şi-a văzut chipul reflectat într-un lac. 
Restul vieții, a suferit de o neobosită iubire față de sine. Un 
narcisist, prin urmare, este un om care se consideră 
extraordinar, important, fiind îndrăgostit de propria persoană. 
De fapt, demonstrarea propriei măreţii şi a infailibilităţii este 
doar un mecanism de apărare, dezvoltat în mod inconştient de 
un om cu scopul de a-l face pe copilul-umbră din el să nu 
simtă, pe cât posibil, nimic. 

Oamenii care ajung să aibă o personalitate narcisistă au 
învăţat de timpuriu să reprime copilul-umbră din ei, care se 
simte lipsit de valoare şi descurajat, în timp ce adaugă un al 


doilea sine ideal. Acest sine ideal e construit de narcisist, care 
face totul pentru a ieşi din mediocritate. Narcisiştii se 
străduiesc foarte mult să fie deosebiți, deoarece copilul-umbră 
din ei simte exact contrariul. Pentru a ține în şah copilul- 
umbră, visează la realizări neobişnuite, putere, frumusețe, 
succes, recunoaştere. Narcisismul constă deci într-un buchet 
întreg de mecanisme de apărare. Din păcate, printre acestea se 
numără şi devalorizarea celorlalți. Prin urmare, narcisiştii au 
un instinct supradezvoltat pentru slăbiciunile semenilor lor, pe 
care le verbalizează sub forma criticilor acide. Narcisiştii nu-şi 
pot suporta slăbiciunile, de aceea nu le suportă nici la cei din 
jurul lor. Concentrându-se asupra slăbiciunilor acestora îşi 
pierd total din vedere propriile slăbiciuni. Prin criticarea lor, 
declanşează, în semenii lor, exact acele sentimente pe care nu 
vor să le simtă ei înşişi: o profundă nesiguranță şi un puternic 
sentiment de inferioritate. În cazul narcisiştilor, se vede foarte 
bine prezența principiului preschimbării victimă-agresor. 

Pentru a se revaloriza, unii narcisişti aleg strategia opusă. 
Idealizează oamenii care sunt aproape de ei. În acest caz, se 
laudă mult cu partenerul lor extraordinar, copiii lor grandioşi, 
prietenii lor importanţi. Mulți merg în paralel pe ambele căi: 
idealizează şi devalorizează. Nu de puţine ori, o nouă 
cunoştinţă sau iubire este mai întâi idealizată, după care 
devalorizată şi abandonată. 

Independent de faptul că narcisiştii aleg idealizarea sau 
devalorizarea, le place să se mândrească şi să se laude cu 
capacitățile, proprietăţile şi realizările lor. Nu fac acest lucru 
neapărat cu voce tare şi cu mare tam-tam. Există şi narcisişti 
liniştiți, nu de puţine ori intelectuali, care îşi etalează cu ton 
molcom superioritatea şi se laudă cu ceea ce au fost odată. 

Narcisiştii au însă şi laturi încântătoare. Ei pot fi deosebit de 
şarmanți, demni de iubit şi interesanțţi. Unii au personalități 
de-a dreptul charismatice. Dorința lor de succes îi duce 
adesea, pe plan profesional, foarte departe, aşa că se pot 
bucura de un respect deosebit. Eforturile lor de a fi speciali 
sunt adesea fructuoase. lar asta atrage alți narcisişti în 


drumul lor, dar şi oameni care au o structură complet 
indiferentă. Dacă doi narcisişti activi formează un cuplu, 
acesta e, cel mai adesea, marcat de o cursă contracronometru 
a patimii şi rănirilor reciproce. Dacă partenerul narcisistului 
are, dimpotrivă, o natură submisivă, atunci adesea nu prea se 
apără în fața atacurilor verbale ale narcisistului şi se 
străduieşte harnic să corespundă aşteptărilor acestuia - un 
demers condamnat eşecului, deoarece, oricât s-ar comporta de 
„cuminte”, partenerul nu schimbă cu nimic distorsiunea 
perceptivă a narcisistului. Această distorsiune perceptivă 
constă în ampla ascundere a propriilor slăbiciuni, în 
combinaţie cu o percepţie exacerbată a micilor şi presupuselor 
slăbiciuni ale partenerului. Când narcisistul ajunge în această 
stare a percepţiei, privirea i se concentrează, de exemplu, 
asupra nasului cam prea lung al partenerei, în timp ce 
avantajele ei dispar din câmpul vizual. Acest defect aparent îl 
face pe narcisist deosebit de furios, pentru că partenera 
trebuie să servească valorizării sale. De aceea, trebuie să fie şi 
ea perfectă, exact ca el. 

Împotriva concentrării pe defecte a narcisiştilor, nici un 
partener nu are vreo şansă. Partenerii dependenți cred însă că, 
dacă ar fi mai buni şi mai frumoşi, atunci narcisistul ar fi 
mulțumit de ei. Acesta e un sofism tipic al copilului-umbră, 
care nu e observabil numai în relaţiile cu o structură 
preponderent narcisistă. Mulţi oameni au tendința de a fi 
deprimaţi în urma unei critici - pentru că e considerată 
nedreaptă şi inoportună. Aceştia, pe baza experiențelor care i- 
au marcat, au mereu şi în mod fundamental senzaţia că sunt 
vinovați şi nu sunt suficienți. Situaţia nu se schimbă nici când 
eul adult al celui în cauză a recunoscut de mult că partenerul 
său e narcisist şi că nu e vina lui că acesta îl devalorizează 
mereu. Copilul-umbră nu ajunge să recunoască acest lucru, ci 
rămâne captiv sentimentelor sale de mediocritate, accentuate 
de critica narcisiştilor. Pentru a se tămădui, copilul-umbră 
vrea mereu să obțină recunoaşterea narcisistului şi se 
străduieşte şi mai mult să fie pe placul acestuia. Narcisistul 


însă nu se schimbă. Dependentul se simte aşadar ineficient şi 
neputincios, ceea ce nu face decât să adâncească dependența 
percepută de acesta. Un cerc vicios. 

Ambiţia şi dorința lor de putere îi fac pe narcisişti să fie, de 
asemenea, colegii şi şefii care nu sunt iubiți de colectiv. Ceea 
ce îngreunează şi mai mult relația cu ei este faptul că sunt 
foarte uşor de rănit. Pentru terți, e greu să-şi dea seama din ce 
motive inofensive s-ar putea simți răniți narcisiştii, pur şi 
simplu, pentru că prezentarea cu siguranță de sine a 
narcisistului nu lasă deloc impresia că el ar fi vulnerabil. 
Copilul-umbră din el, profund nesigur şi rănit, nu se retrage 
trist în sine, când se simte lovit, ci e cuprins de o furie 
cumplită. Furia şi ranchiuna se numără printre emoțiile 
predominante ale narcisiştilor. Totuşi, aceştia pot fi cuprinşi 
inclusiv de stări eminamente depresive, şi anume atunci când 
strategiile lor de a reuşi dau greş, narcisiştii suferind câte o 
lovitură personală. Copilul-umbră intră atunci în cea mai mare 
deznădejde, pentru că simte întreaga anvergură a 
imperfecțiunii şi a defectelor lui. Pentru a-şi proteja copilul- 
umbră, adultul se va strădui să aibă din nou succes, apelând 
la vechile lui strategii. Uneori, presiunea suferințelor este însă 
atât de mare încât narcisistul se sinucide sau ajunge să facă 
psihoterapie. În cazul bun, acolo învață să-şi accepte copilul- 
umbră şi să-l încurajeze, pentru ca acesta să se simtă înțeles 
şi valoros, fără să fie nevoit să facă vreun lucru deosebit. 

Narcisismul, de fapt, este un mecanism de autoapărare pe 
care-l folosim cu toţii; depinde doar de măsura în care se 
spune: „Omul acesta e un narcisist”. Într-o mai mică măsură, 
aplicăm cu toții toate strategiile de apărare narcisiste: vrem să 
ne prezentăm cât mai bine şi într-o lumină cât mai bună. Ne 
cam place să ne lăudăm şi ne-am gândit, din când în când, 
cum ar fi dacă am fi faimoşi. Privirea ni se concentrează, 
uneori, asupra defectelor altor oameni, şi ne ruşinăm când 
partenerul ne face „de ruşine”. Încercăm, pe cât posibil, să nu 
simțim copilul-umbră şi să ne ascundem defectele. În 
consecință, ne simțim răniți când suntem criticați şi respinşi. 


Evaluarea acestei strategii: Te străduieşti, într-adevăr, peste 
măsură să ai rezultate bune şi să arăţi bine. Pentru asta, e 
nevoie de multă putere şi efort. Poate ai şi multe succese de 
etalat, de care poți fi mândru. 

Primul ajutor: Această strategie de apărare consumă foarte 
multă energie şi conduce mereu la faptul că generezi tensiunea 
dintre tine şi alții. Dă-ţi seama că strădania ta de a fi un om 
deosebit nu vindecă, de fapt, copilul-umbră din tine. Îl poţi 
vindeca doar atunci când va fi, în sfârşit, acceptat de tine. 
Încetează să mai lupți împotriva presupuselor tale greşeli şi 
acceptă că eşti doar un om ca toți ceilalți. Abia atunci te vei 
putea relaxa - poate pentru prima dată în viață. 


Camuflajul, jocul de roluri şi minciunile 


Convingeri: Nu am voie să fiu eu însumi! Trebuie să mă 
adaptez! Sunt rău! Nu sunt suficient de bun! Nimeni nu mă 
iubeşte! Sunt lipsit de valoare! 

Fiecare om respectă, mai mult sau mai puţin, normele şi 
regulile sociale şi este obligat să se adapteze. În cadrul 
interacțiunilor zilnice, există o mulțime de ritualuri sociale pe 
care le respectăm, fără să le mai punem în discuție. Nu putem 
şi nu vrem să ne deschidem total şi în fața tuturor mereu, 
comportându-ne aşa cum simțim. Autoapărarea manifestată 
printr-o anumită reţinere şi „camuflare” este sănătoasă, 
naturală şi acceptabilă pe plan social. Unii oameni joacă roluri 
de-a dreptul şi se ascund în spatele unei măşti. În special cei 
care sunt în conflict cu sentimentele lor şi cu copilul-umbră 
din ei se consideră adesea, în cadrul interacțiunilor umane, 
„lipsiți de valoare”. Un pacient care avea această problemă mi- 
a povestit odată că, atunci când mergea dimineața la serviciu, 
se percepea drept un „bărbat cu costum, care merge la firmă”. 
Acesta aproape că nu avea contact cu sine însuşi, descriindu- 
se, la un moment dat, ca „interpretând rolul unui om”. Copilul- 
umbră din el era modelat să se adapteze şi să corespundă 
aşteptărilor celorlalți. Adeseori, asemenea persoane spun 


despre ele însele că, în interacţiunile umane, „pur şi simplu 
funcționează”. Ele rulează un program comportamental, joacă 
un rol, se ascund în spatele unei măşti. Nu au curajul de a fi 
ele însele. Teama lor de a fi respinse şi expuse atacurilor 
semenilor lor e foarte mare. În plus, acestea par aproape 
întotdeauna foarte sigure de ele. 

Dar există şi oameni care au o legătură mai bună cu ei înşişi 
şi cu sentimentele lor decât cei descrişi mai înainte, care sunt 
adesea de părere că în societate, trebuie să joace anumite 
roluri față de alți oameni. Îşi ascund propriile nevoi şi se 
orientează în funcție de dorințele celorlalți. Unii nu au curajul 
să iasă în lume când au o zi proastă. Se simt prea vulnerabili. 
Vor să prezinte lumii doar părțile lor puternice şi vesele. Acest 
mecanism este folosit aşadar în proporţie mare de cei marcați 
de dorința de armonie şi perfecțiune. 

Oamenii care au curajul să iasă din casă doar cu o mască 
sunt de părere că este împovărătoare şi istovitoare o asemenea 
costumație. Totuşi, teama lor de a se lovi de un refuz, dacă ar 
arăta mai mult din adevărata lor fire, e mai puternică decât 
senzația de sufocare pe care o simt sub mască. Copilul-umbră 
din ei este ajustat să păcălească şi să se adapteze. Nu sunt 
puţini aceia care nici măcar nu au curajul de a se arăta 
partenerului aşa cum sunt în realitate. Cred mereu că trebuie 
să ascundă anumite părți din ei. Vor să-i prezinte 
partenerului, pe cât posibil, „eul acceptabil”. Au impresia că, 
dacă s-ar comporta natural şi şi-ar susține dorințele şi nevoile, 
ar împovăra prea mult relația. De fapt, lucrurile stau exact 
invers: autenticitatea face relația incitantă şi vie. Unele relații 
sunt încremenite în jucatul unor roluri. Aici are un aport şi 
enorma teamă de conflict a celui în cauză. Din pura 
constrângere de a se adapta, el nu-şi verbalizează nevoile. 
Capătă, pe termen lung, sentimentul că nu va reuşi în relație, 
ceea ce produce în el frustrare, pentru că se macină teribil, în 
schimb, de teama unui conflict. Astfel, se adună din ce în ce 
mai multă furie rece în persoana în cauză, care poate afecta şi 
sentimentele acesteia față de partener. Atunci, relația devine 


rigidă şi pustie. La un moment dat, scânteia dispare, şi 
persoana încheie relația. Până se ajunge acolo însă, nu s-a 
rostit nici un cuvânt urât. 

Oamenii care se adaptează foarte frecvent şi joacă roluri nu- 
şi pot păstra, în acelaşi timp, verticalitatea. Pentru asta, ar 
trebui să renunțe la autoapărare şi să-şi exprime deschis 
dorințele şi opiniile. Chiar dacă aceşti oameni nu mint 
neapărat în mod activ, pentru partener este adesea dificil să-şi 
dea seama ce sentimente au. Când aceştia se retrag dintr-o 
relație de prietenie sau de cuplu, fără a-i comunica 
partenerului motivele acestei retrageri, nu e neapărat corect 
felul în care procedează. La fel de nedrept este ca, la sfârşitul 
unei relații, să-i pună partenerului în față un fel de „decont 
final”, când ei, în timpul prieteniei sau al relației de dragoste, 
şi-au exprimat rareori nemulțumirea. În acest context, am fost 
surprinsă adesea văzând cu câtă ardoare se consideră unii 
oameni oneşti şi sinceri, dar, în acelaşi timp, nu au curaj să 
vorbească deschis cu partenerul sau cu un prieten bun. 

Evaluarea acestei strategii: Dai tot ce ai mai bun în tine 
pentru a fi iubit şi recunoscut. Te străduieşti teribil să-ți arăţi 
doar partea bună. Ai o capacitate de adaptare şi o stăpânire de 
sine uriaşe. 

Primul ajutor: Copilul-umbră din tine se simte destul de 
descurajat. Crede că, pentru a fi iubit, ar trebui să fie altfel 
decât este în realitate. Spune-i că asta e o prostie. Adultul din 
tine ar trebui să-l trateze cu multă iubire şi bunăvoință, pentru 
ca el să aibă curaj să se afirme. Exersează ca, în situații 
neînsemnate, să fii mai mult tu însuți şi să-ți susţii părerile şi 
dorințele. Vei fi surprins de cât de bine e primită această 
schimbare de către ceilalți. 


Aceasta a fost trecerea în revistă a celor mai importante 
mecanisme de apărare. Aşa cum am scris la început, este 
important să-ți recunoşti mecanismele de apărare, chiar dacă 
poate nu au fost prezentate aici. Probabil ai înțeles, între timp, 
că mecanismele de apărare sunt, adeseori, adevăratele cauze 


ale problemelor noastre. Atunci, îți voi prezenta următorul 
exercițiu. 


Exerciţiu. Descoperă-ţi propriile mecanisme de 
apărare 


E posibil ca mecanismul tău de apărare să difere în funcţie de 
aspectele vieţii. Astfel, pe plan profesional, poate că te aperi de 
atacuri, îndeplinindu-ți cât mai aproape de perfecțiune sarcinile 
trasate, în timp ce, în relaţie, ai izbucniri de furie din senin şi 
„începi cu una, cu două să înțepi”. Adeseori, avem mecanisme de 
apărare tipice, pe care le folosim, în esenţă, pentru toate situațiile 
şi problemele dificile. Astfel, de regulă, oamenii perfecționişti au 
tendința să fie cât mai aproape de perfecțiune în toate contextele 
vieții de zi cu zi. Alții reacționează, față de majoritatea 
problemelor, prin retragere şi evitare. De aceea, percepem 
mecanismele noastre de apărare şi pe ale altora ca pe un fel de 
trăsături de caracter. Când cineva se apără, de exemplu, 
retrăgându-se şi jucând roluri, spunem despre el sau ea că se 
închide în sine. De asemenea, mecanismul de apărare narcisist e 
strâns legat de personalitatea celui sau celei în cauză. 

Majoritatea oamenilor au una sau alta dintre convingerile 
enunțate, care ilustrează tocmai un mecanism de apărare, cum ar 
fi: „Trebuie să fiu mereu iubitor şi cuminte!” sau „Nu am voie să 
fac greşeli!” 

Ca să-ți recunoşti rapid cele mai importante mecanisme de 
apărare, îți poţi reaminti două-trei situații de săptămâna trecută, 
când nu te-ai simţit bine şi ai gândit: am o problemă! Poate fi 
vorba de un conflict la locul de muncă, o situație cu partenerul de 
cuplu, care te-a enervat, supărat sau te-a scos din sărite. Vei 
observa rapid, în cursul acestui exercițiu de memorie, ce situații 
te pun mereu în dificultate. În funcţie de situaţii, vei vedea foarte 
clar care sunt mecanismele tale de apărare. Treci la atac? Te 
retragi? Te adaptezi? 

Te rog să notezi, în zona picioarelor desenate ale copilului, 
mecanismele tale de apărare personale (vezi ilustrația de pe 
coperta interioară a cărții). Te rog să le formulezi prin propoziţii 


complete şi într-un mod cât mai concret. De exemplu, nu scrie, 
pur şi simplu, „retragere”, ci „Evit conflictele”. Sau „Mă învârt pe 
după vişin şi nu-mi exprim părerea” ori „Mă refugiez pe internet”. 
Mecanismele de apărare pot fi descrise, de cele mai multe ori, prin 
comportamente concrete. Sunt o parte din felul nostru de a 
acționa. De aceea, notează-ți mecanismele de apărare, cum ar fi: 
„Merg în atelier şi meşteresc la maşina mea”. Sau „Merg la 
cumpărături” ori „Inventez poveşti, mint”. 

După ce ţi-ai notat mecanismele de apărare pe şablonul 
copilului, ai în față acea parte a psihicului tău care îți produce 
mereu probleme: copilul-umbră. 


Copilul-umbră e mereu prezent 


Precum am afirmat, toate problemele pe care le ai în viață şi 
care îngăduie să se vadă o participare proprie sunt legate de 
copilul-umbră. Nimic de spus în plus. De fapt, e vorba mereu 
despre o temă şi variațiuni ale acesteia. În orice caz, celor mai 
mulți dintre noi ne vine greu să credem acest lucru. De fapt, 
nici nu e uşor să înţelegi că, în spatele problemelor noastre 
aparent foarte diferite şi complicate, este ascuns, în 
majoritatea cazurilor,  copilul-umbră, cu  simplele lui 
convingeri. Observ asta mai mereu la pacienții mei. 

De exemplu, Billy (27 de ani) vine la a zecea şedinţă de 
terapie şi-mi povesteşte o problemă pe care a avut-o cu o 
săptămână în urmă, cu cea mai bună prietenă a ei. Când îi 
spun că totul e determinat de tiparul ei din copilărie, rămâne 
surprinsă. Parcurgem apoi, încă o dată, convingerile ei şi 
mecanismele de apărare, şi atunci îi cade (încă o dată!) vălul de 
pe ochi: îşi dă seama că e vorba doar de variațiuni ale aceleiaşi 
teme. În cazul ei, din cauza sentimentelor de inferioritate ale 
copilului-umbră din ea, care are, printre altele, convingerea: 
„Nu sunt suficient de bună!”, cea mai măruntă critică o 
răneşte, aşa că Billy reacționează, retrăgându-se în sine. 

Deci, chiar dacă ai făcut cunoştinţă cu copilul-umbră din 
tine, ţi se poate întâmpla foarte uşor să uiţi, în viața de zi cu zi, 


şi deci să nu-ţi dai seama când percepi lumea care te 
înconjoară prin prisma lui şi te comporți conform vechiului tău 
tipar. Te pierzi din vedere atât de mult, încât revii la propriile 
proiecții. 


Îţi construieşti singur realitatea 


Dacă vrei să ieşi din constrângerile căpătate în copilărie, adică 
dacă vrei să fii mai fericit, trebuie să recunoşti că-ți 
construieşti singur realitatea, cu ajutorul copilului-umbră din 
tine şi al convingerilor lui. Adică problemele tale — în măsura în 
care nu e vorba despre lovituri ale sorții — rezultă din felul în 
care îți percepi subiectiv propria persoană şi mediul 
înconjurător. Tot ce trebuie să înţelegi este că eşti liber să-ţi 
modelezi singur percepția, gândurile şi sentimentele. Probabil că 
nu mă crezi când îți scriu asta. De aceea ni se pare că propriile 
noastre sentimente sunt adesea foarte puternice şi inevitabile 
şi suntem obişnuiţi, încă din copilărie, că există o realitate 
unică, şi anume realitatea noastră. De aceea, priveşte şi 
conştientizează cât de profund îţi influenţează sentimentele 
convingerile tale negative şi cât de adânc pătrund mecanismele 
tale de apărare în viața ta de zi cu zi. 

Motivul pentru care aceste programări mentale din copilărie 
acționează şi îşi asumă rolul de ochelari subiectivi se datorează 
împrejurării că, de fapt, creierul nostru învață prin 
condiționare: cu cât mai des ne trece prin minte un gând, 
efectuăm o acţiune sau resimțim un sentiment, cu atât mai 
reale devin acestea, cu atât mai profund se impregnează ca 
asocieri neuronale  stimul-reacţie în creierul nostru, în 
conştiinţa noastră. Conexiunile neuronale din creierul nostru 
se transformă, în urma repetiției uzuale a gândurilor, 
senzațţiilor şi faptelor, în căi de date din ce în ce mai largi, în 
timp ce gândurile, sentimentele şi faptele alternative se 
transformă, în cel mai bun caz, într-o cărăruie disponibilă. 

Repet: îți construieşti singur realitatea şi, până-l observi, 
acest proces decurge automat şi în mod inconştient. Când îl 


observi, îți poți modifica realitatea, schimbându-ți gândurile, 
sentimentele şi acțiunile. Aceasta e concluzia la care s-a ajuns 
în stadiul actual al cercetării creierului şi nu este ezoterism. În 
secțiunile următoare, îți voi arăta cum se realizează această 
modificare, ca să-ți modelezi realitatea într-un mod constructiv 
şi rațional. Înainte să trecem la copilul-lumină din tine şi la 
mecanismele lui de apărare, îl vom descoperi, mai întâi, pe 
copilul-umbră din tine, îl vom încuraja şi chiar vindeca. 


Vindecă-l pe copilul-umbră din tine 


Cea mai mare supărare din viață este atunci când ne facem 
griji că luăm decizii greşite şi facem greşeli. Ne dorim mult să 
fim corecți şi să acționăm corect. Nu prea ştim să ne iertăm 
pentru greşelile făcute. Mulţi oameni nu numai că se 
întristează pentru deciziile lor greşite, ci consideră că au, pe 
undeva, un defect. Au senzația ascunsă că nu sunt suficienți 
şi ar trebui să fie oarecum altfel. Acest sentiment e provocat de 
copilul-umbră din ei şi de convingerile lui. Bietul copil. Se 
simte neînțeles şi respins de adulți — citeşte: de eul adult din 
tine. La fel cum nu se simțea înțeles, mai demult, de mama şi 
tata (şi/sau de către alți copii). Cu cât se simte mai puțin dorit 
şi acceptat, cu atât îi merge mai rău. A sosit timpul să aibă 
parte de încurajarea şi înțelegerea ta. 

În următoarele secțiuni, vreau să-ți prezint câteva exerciţii 
practice, cu care-ţi poți vindeca sau, cel puţin, încuraja 
copilul-umbră din tine. Cum s-ar spune, e foarte important să- 
i explici, în mod repetat, adultului din tine că toate aceste mici 
propoziții şi sentimente urâte reprezintă doar rezultatul 
experiențelor trăite în copilărie, şi nu realitatea. Poate că nu 
mă crezi deocamdată, dar îmi dau silința ca, pe parcursul 
cărții, acest lucru să-ți devină din ce în ce mai clar. 

Între timp, am înţeles că, din cauza copilului-umbră din noi 
şi a strategiilor lui de apărare, ne facem rău nouă înşine, iar, 
uneori, şi altora. De aceea este foarte important să separăm 
copilul-umbră de eul adult, pentru a ne echilibra şi a ne 
controla mai bine pe noi înşine. Pentru asta, e nevoie să ne 
dăm seama întotdeauna când simțim şi acționăm prin prisma 
copilului-umbră din noi. Pentru că numai când ne dăm seama 
putem ieşi din mentalitatea copilului-umbră şi trece în eul 
nostru adult. Următoarele exerciții reglează în principal 


percepţia, gândirea şi sentimentele noastre. Altfel spus: rolul 
lor este managementul de sine. 

Important este să-ți asumi răspunderea pentru procesul tău 
de schimbare de unul singur, iar asta înseamnă să faci 
exerciţiile şi să le aplici în viața ta de zi cu zi, nu doar să le 
citeşti. Cu cât faci asta mai des, cu atât se vor întipări mai bine 
în creierul tău noile programe şi sentimentele. E ca şi cum ai 
studia un dans - la început, îl exersezi fiind foarte concentrat, 
şi este anevoios. Cu timpul, mişcările se întipăresc din ce în ce 
mai mult în memoria corporală, până ce ajungi să le faci 
automat. 


Exerciţiu. Găseşte ajutor în tine însuţi 


La unul dintre seminarele mele, un participant povestea că, 
pentru el, era foarte greu să le facă singur pe toate. Îşi dorea, pur 
şi simplu, ca, în unele situaţii dificile, să-i fie cineva alături. Buna 
mea prietenă şi coantrenoarea Karin i-a replicat că nici n-ar 
trebui să țină singur sub control toate aceste situații. I-a povestit 
apoi despre Rahmee, prietena ei care s-a născut în Camerun şi a 
venit împreună cu familia în Germania când era mică. În prezent, 
este o femeie de afaceri de succes. Când intră într-o negociere cu 
partenerii ei de afaceri germani şi cu cei din străinătate, nu face 
asta niciodată singură. În spatele ei, se află diverşi membri 
puternici din familie: bunica, bunicul, capul familiei, cel mai 
bătrân din familie, unchiul ei şi chiar medicul din satul său natal. 
Prezența simbolică a acestora îi conferă puterea pe care o 
foloseşte pentru a negocia cu încredere în forțele proprii. 

Această autoîntărire mi se pare atât rezonabilă, cât şi magică, 
motiv pentru care ţi-o transmit mai departe: găseşte-ți sprijin din 
interior şi susținători care să-ți stea alături în situațiile grele. 
Poate că e vorba de o singură persoană sau de o întreagă echipă, 
ca în cazul lui Rahmee. Îți poți imagina persoane extrem de reale, 
chiar dacă au murit deja. Poţi chema în ajutor şi personaje 
fantastice, cum ar fi o zână din poveşti sau pe Superman. Lasă-ţi 
ajutoarele să apară, pur şi simplu, din imaginaţia ta. Poate îţi 


cauţi diverse ajutoare pentru diverse situaţii - în funcţie de 
competenţe şi de nevoia ta. 

Ori de câte ori ai nevoie de sprijin, imaginează-ți că sunt lângă 
tine şi te însoțesc. Acest lucru e valabil şi pentru exerciţiile 
următoare. 


Exerciţiu. Întăreşte-ţi eul adult 


Pentru a-l vindeca pe copilul-umbră din tine, ajută-te de adultul 
puternic şi care te sprijină aflat tot în interiorul tău. Acesta poate 
înțelege că, de fapt, convingerile tale negative sunt, pur şi simplu, 
rezultatul experiențelor care te-au marcat în copilărie. Rațiunea 
noastră înțeleaptă e dotată cu capacitatea de a gândi, apelând la 
argumente logice. Argumentele sunt ca un echipament pe care-l 
purtăm şi care ne poate întări, făcându-ne astfel să găsim 
siguranța de care avem nevoie. Voi mai reveni asupra acestui 
subiect pe parcursul cărții. Mai întâi, iată câteva argumente, 
respectiv adevăruri la care poţi fi atent, pentru a pune o distanță 
între copilul-umbră şi eul adult din tine: 

e Nici un copil nu e rău din naştere. Copiii nu pot fi oameni răi. 

e Copiii pot fi enervanțţi şi stresanți, dar asta nu le afectează 
valoarea cu nimic. E responsabilitatea părinţilor să-şi facă 
gânduri în această privință - încă dinainte să devină părinți —, 
dacă vor să-şi asume stresul vieții de părinte. 

e Copiii trebuie să ne enerveze. Pentru că, de fapt, sunt 
neputincioşi şi trebuie să-i impresioneze cumva pe adulți, ca să le 
fie satisfăcute nevoile importante. Planul lor este, în fond: 
Supraviețuieşte! Creşte! Învață totul! 

e Când sunt copleşiți de educarea copiilor lor, părinţii ar trebui 
să ceară ajutor. Copiii nu-i pot ajuta cu nimic. 

e Un copil are dreptul să-i fie satisfăcute nevoile psihice şi fizice. 

e Sentimentele şi nevoile sunt, în esență, normale şi corecte, 
chiar dacă un copil trebuie să înveţe că nu are voie să-şi exprime 
chiar fiecare sentiment şi nevoie. 

e Stă în sarcina părinţilor să înțeleagă sentimentele şi nevoile 
copilului lor. Nu e răspunderea copilului să înțeleagă şi să 
satisfacă sentimentele şi nevoile părinților săi. 


e Stă în sarcina părinților să-şi iubească propriul copil şi să-i 
arate că e dorit pe lumea asta. Nu e sarcina copilului să se 
comporte astfel încât să poată fi iubit de părinți. 

e Multe dintre lucrurile pe care le considerăm stresante la copii 
(diverse interese, dorința de a contrazice etc.), la un adult sunt 
acceptabile şi importante. În acest sens, e şi sarcina părinților să 
le suporte o vreme şi să le îndrume pe căi bune. Cine le respinge, 
pur şi simplu, îşi pregăteşte singur o situație precară. 

Se întâmplă ca, pe baza poveştii tale de viață, a convingerilor 
personale şi în funcție de situaţia în care te afli, să-ți faci gânduri 
negative. Prin urmare, exersează argumentarea. Adică învaţă să-i 
dai adultului din tine putere şi sprijin. 

Sfat bun: încearcă să te obişnuieşti ca, atunci când te gândeşti 
sau vorbeşti despre tine însuți, să te distanțezi puţin de problema 
ta, evitând cu consecvență să gândeşti: „Mă tem să nu fiu respins, 
părăsit, sfidat etc.”. Gândeşte, în schimb, astfel: „Copilul-umbră 
din mine se teme...”. Exersez acest lucru frecvent cu pacienții mei 
şi, într-adevăr, ajută la o oarecare distanţare față de propriile 
probleme. Această formulare împiedică identificarea totală cu 
copilul-umbră din tine. 


Exerciţiu. Acceptă-l pe copilul-umbră din tine 


Există o lege în psihologie conform căreia cu cât simțim mai 
mult stres şi împovărare, cu atât mai mult luptăm, de fapt, 
împotriva noastră. Mulți oameni îşi administrează sinele printr-o 
luptă permanentă împotriva propriei persoane. Acest lucru este 
solicitant şi nefolositor. Acceptarea de sine este premisa pentru 
relaxare şi o dezvoltare viitoare înfloritoare. Să nu fiu înțeleasă 
greşit: a mă accepta pe mine însămi nu înseamnă că trebuie să 
consider în regulă tot ce e legat de mine. Acceptarea de sine 
înseamnă că sunt împăcată cu mine aşa cum sunt, cu 
sentimentele mele pozitive şi negative. Că am voie să le simt. 
Înseamnă că-mi recunosc punctele forte, dar şi limitările. Pentru 
că numai atunci când le recunosc le pot accepta, iar, dacă vreau, 
pot să lucrez mai departe la ele. Acceptarea de sine nu înseamnă 
stagnare. 


Pentru exercițiul următor, te rog să-ți închizi ochii şi să intri în 
legătură, în forul tău interior, cu copilul-umbră din tine. Reuşeşti 
acest lucru dacă îţi rosteşti convingerile negative şi intri în 
adâncul ființei tale. Poate vei reuşi să-ți şi chemi copilul-umbră 
din tine mai uşor, dacă te gândeşti, pur şi simplu, la o situație în 
care a fost, respectiv este, foarte activ. Poate vreo situație din 
copilăria ta, în care te-ai simțit ruşinat, ai simţit că eşti tratat 
nedrept, că eşti înțeles greşit sau că eşti singur. Poate că există, 
de asemenea, o situație din viața ta de adult în care copilul- 
umbră din tine s-a simţit îngrozitor. Sesizează ceea ce simți. Poate 
apar însoțitori bine-cunoscuțţi, cum ar fi teama, nesiguranța, 
tristețea, presiunea sau furia. Intră în contact cu aceste 
sentimente, respiră adânc şi spune-ți: Da, aşa este, acesta e 
copilul-umbră din mine. Aşa este, iubitul meu copil-umbră. Poţi 
rămâne aici. Îți urez bun venit. 

Vei vedea: cu cât îl accepți mai mult, cu atât va fi mai liniştit. 
Se va simți implicat, acceptat şi înțeles. 


Exerciţiu. Adultul îl încurajează pe copilul-umbră 


În următorul exercițiu, trecem mai departe. Adultul din tine 
trebuie să-i explice copilului-umbră că, în cazul convingerilor şi 
sentimentelor sale negative, e vorba de o eroare de programare 
mentală. 

Adultul din tine adoptă, pentru acest exercițiu, o atitudine 
binevoitoare, sinceră. Îți poate fi de ajutor să priveşti o fotografie 
veche de-a ta din copilărie. Dacă îţi vine greu să adopți o atitudine 
iubitoare față de copilul-umbră din tine, imaginează-ți un copil 
trist şi speriat. Poate pentru că se teme că restul copiilor nu vor 
să se joace cu el. Cum l-ai încuraja? Spunându-i: „Nu fi atât de 
timid, micuțule!” sau luându-l de mână şi îndreptându-te cu el 
spre ceilalți copii? Probabil, ai alege ultima variantă. Poţi 
transpune această atitudine binevoitoare, prietenoasă şi asupra 
interacțiunii cu  copilul-umbră din tine. Exersează deci 
bunăvoința față de tine însuți. Bunăvoința nu e doar esența 
oricărei legături interumane, ci este şi foarte importantă pentru a 
face pace cu copilul-umbră din tine. 


Adoptând această atitudine interioară binevoitoare, îi vorbeşti 
copilului-umbră din tine cu o voce extrem de prietenoasă. Poţi 
vorbi fără grijă cu voce tare — de cele mai multe ori, efectul e mai 
puternic. Dacă nu te simţi confortabil procedând astfel, poţi rosti 
şi în minte cuvintele pe care i le adresezi copilului-umbră. 

1. Adultul din tine îi lămureşte copilului-umbră cum era pe 
vremuri, cu mama şi tata. Lucrurile stau, de exemplu, astfel 
(înlocuieşte, bineînțeles, cu povestea ta): Vai, bietul de tine! Pe 
atunci nu îți era deloc uşor cu mama şi tata. Mama era mereu 
foarte obosită şi stresată şi adesea era bolnavă. Aveai mereu 
senzația că, pentru mama, orice era prea mult. De aceea, erai 
mereu extrem de drăgăstos şi cuminte, ca să nu-i fii o povară. Dar 
nu ai reuşit niciodată s-o faci pe mama prea fericită. Ea era, de 
cele mai multe ori, tristă şi nici tata nu te prea ajuta. Mereu se 
ciondănea cu mama şi, de cele mai multe ori, şi cu tine. Dar, 
când era binedispus, putea fi chiar amuzant. Atunci erai de-a 
dreptul fericit şi ţi-ai fi dorit să rămână în continuare aşa. Dar nu 
rămânea prea mult timp neschimbat şi se certa iar cu mama. Şi, 
pentru că mama şi tata erau atât de nefericiți împreună şi erau şi 
foarte stresaţi şi copleşiți, ai ajuns să ai convingeri eronate. 
Gândeşti: „Nu sunt suficient de bun”, „Trebuie să fiu mereu 
drăgăstos şi cuminte”, „Sunt o povară”... (aici, citeşti convingerile 
tale principale). 

2. Te rog să foloseşti, atunci când vorbeşti cu copilul-umbră din 
tine, cuvinte din vocabularul copiilor, pentru ca el să simtă că i te 
adresezi. De exemplu, dacă mama ta era foarte dominatoare, 
cuvântul dominator face parte din limbajul adulților. Tradu-l în 
limbaj copilăresc, de exemplu, spunând că mama era mereu 
foarte hotărâtă. Nici cuvinte cum ar fi depresiv sau agresiv nu fac 
parte din limbajul copiilor şi ar trebui înlocuite, în mod 
corespunzător, cu trist sau furios. 

3. La pasul următor, îi transmiți vestea importantă că, pentru 
toate, nu a fost vina lui şi că, dacă mama şi tata nu ar fi fost atât 
de suprasolicitaţi, el ar fi ajuns la cu totul alte convingeri. I-ai 
putea spune asta în felul următor: Pentru mine, e foarte 
important ca tu să înţelegi că nu ai fost vinovat pentru nimic! 
Mama şi tata au făcut greşeli, nu tu! Iar dacă mama şi tata n-ar fi 


fost atât de suprasolicitați sau dacă ai fi avut alți părinţi, atunci 
ai fi ştiut că eşti dorit aşa cum eşti. Ai şti că sunt foarte mândri 
de tine. Că te iubesc, chiar dacă uneori eşti obraznic şi ai propria 
ta voinţă, şi, bineînţeles, ai voie să fii o povară pentru ei uneori, 
pentru că ei se ocupă bucuros de tine când ai nevoie de ei. 

Poţi formula propoziţiile astfel încât să corespundă situației 
tale, problemelor şi convingerilor tale negative. Nu e vorba să 
preiei textul meu cuvânt cu cuvânt, ci să înţelegi principiul. 
Anume, să-i explici copilului-umbră din tine, cu ajutorul eului 
adult, că sunt cu totul întâmplătoare convingerile lui şi nu au 
absolut nimic de-a face cu valoarea ta reală. 

Poţi face acest exercițiu, bineînțeles, chiar dacă ai avut o 
copilărie fericită, şi părinţii tăi au făcut în mod clar doar puţine 
greşeli. Poţi, de asemenea, să deschizi discuţia printr-o 
introducere, în care-i explici copilului-umbră din tine: Dragul 
meu copil-umbră, mama şi tata au făcut multe lucruri în mod 
corect, şi-i iubim foarte mult pentru asta, dar într-o privinţă ar fi 
putut face mai mult/mai puțin... 


Este foarte important să ai grijă, de acum încolo, să nu-l mai 
laşi pe copilul-umbră din tine să preia controlul asupra 
acțiunilor tale. El poate fi temător şi trist şi ar prefera să fugă 
sau să lovească la rândul său. Dar adultul hotărăşte ce trebuie 
făcut. Lucrurile trebuie să se întâmple la fel ca în realitate, 
când ai de-a face cu copii propriu-zişi. De exemplu, în cazul în 
care copilul se teme să meargă la dentist, părintele iubitor îl ia 
de mânuţă şi-l ajută să depăşească stresul vizitei la dentist. Nu 
i se permite însă copilului să preia conducerea şi să anuleze 
programarea la dentist. Nici nu i se permite să chiulească de la 
şcoală, pentru că nu are chef să meargă la ore. Îți mai poți 
imagina următoarele, în privința copilului-umbră din tine: că-l 
asculți şi-i ceri să-ți povestească grijile şi temerile lui. Totuşi, 
în cele din urmă, tu decizi ce trebuie făcut, folosindu-te de 
rațiunea ta. 

Discuţia cu copilul-umbră din tine ar trebui purtată frecvent, 
până când acesta ajunge să înțeleagă mesajul. În acest scop, 
nu trebuie să porți de fiecare dată o discuţie îndelungată. De 


exemplu, când te afli, în viața ta de zi cu zi, în fața unei situaţii 
complicate şi îți dai seama că te agăți de convingerile tale 
negative sau te laşi cuprins de sentimentele de teamă, furie 
sau deznădejde, atunci poate că e suficient uneori doar să-l 
mângâi pe căpşor pe copilul-umbră din tine, în minte, pentru 
a-l alina, a-i da curaj sau a-l linişti. Îl poţi încuraja şi prin 
câteva cuvinte. Prin acest gest, pui o mică distanță între 
mentalitatea ta din copilărie şi realitatea de la maturitate. 
Astfel, programarea ta mentală nu se mai poate derula 
automat. Prin mica distanță dintre percepția copilului-umbră 
din tine şi eul tău adult, ţi-ai dat posibilitatea să-ţi treci singur 
tiparul prin filtrul gândirii. Astfel, ai şansa să ajungi la noi 
decizii comportamentale. 


Exerciţiu. Suprascrierea vechilor amintiri 


După cum am văzut mai devreme, experiențele pe care le-am 
avut cu părinţii noştri sau cu alte persoane de referință lasă urme 
în memoria noastră. Acest film al amintirilor este codat în creierul 
nostru, prin sinapsele neuronilor. Uneori, sunt suficienți 
declanşatori minusculi ca să alunecăm total înapoi în vechile 
amintiri, chiar dacă acestea nici măcar nu ne trec prin minte în 
mod conştient — îmi amintesc de Michael şi de ciocolata uitată. 
Unele amintiri sunt întipărite atât de adânc în creierul nostru, 
încât mereu recădem - şi foarte rapid - în vechiul nostru tipar. 
Însă putem schimba scenariul acestor filme. Creierul nostru nu 
face prea bine diferența dintre imaginație şi realitate. Astfel, e 
suficient să ne imaginăm o situaţie stresantă, cum ar fi un 
examen, pentru a resimți teamă. La fel, îți poţi folosi forța 
imaginației, pentru a-ți remodela nişte amintiri negative. Există 
deci teoretic posibilitatea să suprascriem vechi amintiri. Asta 
ajută la vindecarea rănilor vechi. Prin suprascriere, modificăm o 
bucată din trecutul îndepărtat şi, astfel, şi sentimentele negative 
pe care le poate genera aceasta. După cum a spus deja Erich 
Kästner: Nu e niciodată prea târziu pentru o copilărie fericită. 

Următorul exercițiu face parte din terapia centrată pe scheme 
cognitive, şi l-am împrumutat din cartea Schematherapie in der 


Praxis [Terapia bazată pe scheme cognitive în practică — 2011], de 
Gitta Jacob şi Arnold Arntz. 

Îți vei aminti, probabil, de una, dacă nu de mai multe situații 
din copilăria ta, care au fost cel puţin „nefavorabile”, chiar dacă 
nu au fost foarte impresionante, înfricoşătoare sau, în cel mai rău 
caz, traumatizante - situații care au fost, poate, tipice pentru 
educația primită de la părinți, respectiv de la persoanele care te- 
au avut în îngrijire. 

1. Găseşte o situație concretă din copilăria ta care are legătură 
cu evenimente care l-au marcat pe copilul-umbră din tine. Dacă 
această amintire trezeşte în tine sentimente foarte împovărătoare, 
nu e necesar să plonjezi total în ea. De exemplu, dacă ai trăit 
experiența violenței unui părinte, poate că e suficient să-ți 
imaginezi cum ridică părintele mâna - nu trebuie să derulezi în 
minte toată scena. Totuşi, ar trebui să adopţi o „perspectivă din 
interior”, adică să nu te vezi în această amintire din afară, ci prin 
ochii copilului care ai fost odinioară. 

2. Simte exact ceea ce ai simțit în situația respectivă -— prilej cu 
care, aşa cum am mai spus, nu trebuie să resimți prea puternic 
acel sentiment. Dacă ai simţit, de exemplu, teamă, e suficient să 
simți doar puţină teamă când rememorezi evenimentul. 

3. Imaginează-ţi că eşti ajutat în această situație. Permite, 
astfel, să-ți sară în ajutor o persoană pe care o poți alege liber. 
Poate fi o persoană reală, cum ar fi mătuşa sau bunica, dar poate 
fi şi o persoană fictivă, cum ar fi Superman sau o zână din 
poveste. În acest exercițiu, dă frâu liber fanteziei. Poţi apărea 
chiar tu la maturitate în această situație, pentru a interveni. În 
cele ce urmează, îți dau câteva sugestii legate de suprascrierea 
situației: 

e Dacă persoana care te avea în grijă era foarte stresată, îți poți 
imagina cum apare cineva care îţi sare în ajutor şi-i explică faptul 
că nu are voie să se poarte astfel cu tine. Persoana care te avea în 
grijă a fost trimisă la psihoterapie şi, de atunci încoace, alături de 
tine s-a aflat o zână bună, care te ocroteşte şi acum. 

e Dacă persoana care te avea în grijă era foarte amenințătoare, 
atunci îți poți imagina că vine poliția sau un erou de acțiune şi o 
închide. 


e Dacă părintele tău era deseori trist şi deprimat, aşa că, în 
copilărie, ai avut grijă de el, poate veni un lucrător de la Protecţia 
Copilului şi se poate ocupa de el, astfel încât copilul care erai să 
aibă voie să se joace, iar părintele să primească ajutorul de care 
avea nevoie. În plus, pentru copil poate fi găsită o persoană de 
legătură de încredere şi ocrotitoare - pe care o poţi prelua, la fel, 
din realitate sau din imaginație. 

e Dacă persoana care te avea în grijă era foarte drastică şi 
severă, cea care îți vine în ajutor îi arată că trebuie să-i mai şi 
lauzi pe copii şi cum poate intra mai bine în pielea copilului. 
Persoana care te avea în grijă primeşte, de exemplu, un antrenor 
care e mereu alături de ea, ocrotind astfel copilul. 

Aşadar, îți poţi crea, cu toate mijloacele fanteziei, un final 
fericit. Acest exercițiu, desigur, e deosebit de potrivit pentru 
amintirile împovărătoare, care nu au de-a face cu părinții tăi. 


Exerciţiu. Apartenenţă şi siguranţă pentru copilul- 
umbră 


Acest exercițiu are ca scop rezolvarea nevoilor de iubire şi 
apartenență ale copilului şi adultului. Cu ajutorul lui, îți întăreşti, 
în imaginaţia ta, experiențele de apartenenţă pozitive pe care le-ai 
avut cu părinţii sau cu alte rude apropiate. Pătrunzi astfel, încă o 
dată, în adâncul sufletului tău, amintindu-ţi clipe frumoase, de 
apropiere, tandre, confortabile şi delicate, pe care le-ai trăit cu 
persoanele care te-au avut în grijă. Întoarce-te mental în situația 
respectivă şi lasă loc, în tine, sentimentelor de ocrotire, siguranță 
şi încurajare. Simte legătura, simte că, în acel moment, ai fost 
foarte dorit şi iubit. 

Dacă, în amintirea ta, nu ai clipe de apropiere cu părinții sau 
rudele apropiate, îți poți alege părinți imaginari. Lasă-ţi fantezia 
să-ți dăruiască părinţii de care ai fi avut nevoie în copilărie — 
aceştia pot fi ori ființe reale, cum ar fi părinţii unui bun prieten, 
ori personaje imaginare. Închide ochii şi  îngăduie-i 
subconştientului să-ți dăruiască părinți iubitori. 

Imaginează-ţi cât de bucuroşi şi de fericiți sunt noii tăi părinți 
alături de tine. Lasă-i să se comporte exact cum ţi-ai fi dorit în 


copilărie. Oferă-ți un nou cămin. Poţi apela oricând la noii părinți 
- în orice moment ai nevoie de ei. 


Exerciţiu. Scrie-i o scrisoare copilului-umbră din 
tine 


Pentru acest exercițiu, va fi util, poate, să ai în față o fotografie 
din copilărie. Scrie-i copilului-umbră din tine o scrisoare, aşa 
cum i-ar scrie o mamă iubitoare sau un tată iubitor copilului 
pentru care îşi face griji şi pe care vrea să-l încurajeze. De 
exemplu: 

Draga şi micuța mea Rikki, 

Eşti o fetiță foarte drăgălaşă şi sunt foarte mândră de tine, şi-mi 
pare foarte rău că te necăjeşti atât de mult din cauza înfățişării 
tale. Pentru mine, nu trebuie să fii perfectă. Eu te iubesc aşa cum 
eşti şi văd multe lucruri frumoase la tine! În ochii mei, eşti cea 
mai dulce fetiță pe care o cunosc. Nu te mai compara cu modelele 
de la televizor şi din reviste. Mai bine mergi pe jos, du-te la înot, 
uită-te în jurul tău, şi vezi că foarte puţine femei şi fete arată ca 
în revistele de modă. Deci, nu te mai prosti. A ta, extrem de 
iubitoare, Rikki mare. 

Iată încă un exemplu: 

Dragul meu Jürgen, 

Te stresezi singur din cauza grijilor legate de atâtea lucruri care 
ar putea să se întâmple. Mereu te temi îngrozitor de eşec sau ca 
nu cumva să faci vreo gală în societate. De aceea porneşti mereu 
în trombă la serviciu, dar şi în timpul liber. Vreau să-ți spun că 
nu trebuie să-ți dai sufletul de fiecare dată. Eşti bun aşa cum eşti 
şi o să îți faci treaba bine chiar dacă o iei uneori mai uşor. Toate 
convingerile tale, cum ar fi: „Nu sunt suficient de bun”, „Trebuie 
să mă descurc singur” vin de mai demult, de la mama şi tata. Ştiu 
că nu ţi-a fost uşor. Mama era mereu stresată, iar tata nu era 
aproape niciodată acasă. Te-ai străduit mereu enorm s-o faci pe 
mama fericită. Dar niciodată nu ai reuşit pe deplin. Era mereu 
epuizată şi nefericită. Atunci, te gândeai că ar trebui să fii un 
băiat şi mai bun. De aceea ai depus eforturi uriaşe la şcoală. Dar, 
uite, nu era deloc vina ta că mama era mereu prost dispusă! 


Mama ar fi trebuit să ceară ajutor atunci şi cel mai bine era dacă 
făcea psihoterapie. În fond, era atât de copleşită pentru că mereu 
copilul-umbră din ea se îndoia de sine. Mama se gândea mereu că 
nu e suficientă. Dar tu nu puteai face nimic pentru asta! Acum, 
lumea arată cu totul altfel. Noi am crescut şi suntem liberi! Haide 
să ne bucurăm de viață! Nu trebuie să fii mereu cel mai bun. 
Relaxează-te şi du-te din nou pe stadion - întotdeauna ţi-a plăcut 
foarte mult să joci fotbal. Fă-ţi mai mult timp pentru distracție. 
Asta îți face mult mai bine pentru moral decât chinul. 

Cu multă dragoste, 

Al tău, Jurgen 


Exerciţiu. Înţelege-l pe copilul-umbră din tine 


Şi următorul exercițiu ar trebui să te ajute să percepi diferența 
dintre copilul-umbră din tine şi eul tău adult, astfel încât să fii 
mai liber să decizi şi să acționezi. 

1. Pentru acest exercițiu, ia o problemă concretă, pe care o ai cu 
alți oameni sau cu tine însuți. la două scaune şi aşază-le față în 
față. Apoi, aşază-te pe unul dintre ele şi preia conştient 
identitatea copilului-umbră din tine. Vorbeşte despre problema 
ta, povesteşte-o exclusiv din perspectiva copilului-umbră din tine. 
Lasă-l pe acesta să vorbească despre sentimentele şi convingerile 
lui legate de problemă. Dă-ți seama, cât se poate de conştient, 
cum se aude şi se simte problema când o povesteşti şi o trăieşti 
integral din perspectiva copilului-umbră din tine. 

2. leşi apoi de sub influența copilului-umbră şi lasă-te condus 
de eul adult. Pentru a „ieşi din pielea” copilului-umbră din tine, 
poți ţopăi sau îți poţi lovi corpul cu palmele. Sub influența eului 
adult, aşază-te pe celălalt scaun. Din această poziție, priveşte 
copilul-umbră care a stat pe scaunul din fața ta şi analizează-ți 
problema cu spiritul tău critic. 

lată un exemplu: Babsi are atacuri de panică. Se teme să 
meargă pe jos sau cu maşina din locul A în locul B. Se teme că-şi 
va pierde controlul şi va leşina. O rog să intre complet în pielea 
copilului-umbră din ea şi să-mi descrie de acolo problema ei. 


Copilul-umbră: „Când îmi imaginez că merg singură pe stradă, 
intru imediat în panică. Mă simt mică şi neajutorată. Am o teamă 
cumplită să nu cad. Mi-ar fi foarte ruşine. E posibil să şi mor. 
Nimeni nu mă ajută. Ar trebui să vină mama şi să fie alături de 
mine. Altfel, nu mă descurce!” 

Acum, o rog pe Babsi să treacă pe celălalt scaun şi să se 
identifice total cu eul ei adult. 

Eul adult: „Văd în fața ochilor fetița care nu are deloc încredere 
în sine. Privind obiectiv, nu poate păți nimic. Chiar dacă ar leşina, 
lucru de altfel total improbabil, trecătorii ar lua, desigur, imediat 
măsuri ca s-o ajute. Nu, eu cred că, de fapt, problema este că 
micuța crede că fără mama ei nu s-ar descurca. Mie, din poziția 
mea, îmi e clar că nu s-a desprins deloc de părinţii ei. Fetița vrea 
să aibă cineva grijă de ea şi să preia răspunderea pentru ea. Nu 
se simte independentă - nu s-a maturizat deloc pe parcursul 
vieții. Cred că trebuie să mă ocup mai mult de ea. Ar trebui s-o 
ascult mai des, ca să aflu ce simte de fapt...” 

Lui Babsi îi devine clar, în cele din urmă, prin intermediul 
acestui dialog în care foloseşte diverse scaune, că, în spatele fricii 
ei de a ieşi singură din casă, se ascund temeri vechi din copilărie. 
Astfel, devine conştientă că l-a reprimat pe copilul-umbră din ea, 
care tânjeşte după sprijin şi atenţie. Dându-şi seama de acest 
lucru, poate înțelege că nu s-a desprins de părinți şi poate lua în 
mod activ măsuri pentru a deveni mai independentă şi mai 
încrezătoare în sine. 

Celor mai mulți oameni le vine greu să-şi separe copilul din ei 
de eul adult. Vorbesc, de exemplu, din ipostaza copilului, folosind 
limbajul adultului, şi afirmă lucruri pe care un copil mic nu le-ar 
spune niciodată - şi invers. Aşa a fost, la început, la Babsi — 
dialogul cu scaune, de mai sus, a fost inventat de mine şi 
îmbunătățit. De exemplu, sub influența copilului-umbră din ea, 
Babsi spunea: „Ştiu că temerile mele sunt exagerate”. Această 
observaţie logică izvorăşte însă din eul ei adult. În postura de 
adult, spune, dimpotrivă: „Cel mai mult mi-ar plăcea să mă 
cuibăresc acasă” — o dorință care vine, în schimb, de la copilul- 
umbră. Poate că te vei întreba de ce nu poate avea şi Babsi-adultă 
dorința de a se cuibări acasă. Răspunsul este: pentru că această 


dorință este rezultatul fricii copilului-umbră din ea care nu se 
descurcă în lumea largă. Dacă n-ar fi temerile ei, lui Babsi-adultă 
i-ar plăcea foarte mult să fie printre oameni. 

Nu e uşor să separi total întotdeauna partea copilărească de 
partea adultă. De aceea, fiind în ipostaza de copil, ai mare grijă să 
vorbeşti şi să simţi tot ca un copil. Iar în ipostaza de adult, fii 
foarte atent să-ți analizezi problema în termeni pragmatici şi 
lipsiți de încărcătura afectivă. 

Poţi face exercițiul, bineînţeles, şi în scris, pentru că aşa este 
uneori mai uşor să separi cele două ipostaze. 


Exerciţiu. Cele trei ipostaze ale percepţiei 

Acest exercițiu e strâns legat de cel anterior. În orice caz, n-ar 
trebui să-l consideri un „exercițiu”, ci un ajutor în vederea 
structurării realității tale. Cele trei ipostaze ale percepției 
reprezintă, ca să spunem aşa, terenul solid pe care îți poţi rezolva 
problemele şi-ţi poți pune în ordine sentimentele. Poți exersa, la 
început, cele trei ipostaze ale percepției, schimbându-ţi poziția, 
între timp, în încăpere - atunci ar trebui să-ți schimbi poziția în 
capul tău, progresiv, astfel încât să le poți accesa mereu şi 
pretutindeni. 

Imaginează-ţi un conflict tipic, cu o persoană cu care te 
confrunți aproape mereu. De exemplu, descoperi mereu că 
partenerul nu te ia în serios şi te cam ignoră. Sau şeful tău îţi 
trânteşte mereu pe birou câte un vraf enorm de acte, de care să te 
ocupi. Sau o colegă îți cere mereu sfatul, chiar dacă eşti ocupat 
până peste cap etc. 

1. Caută un loc în încăpere (stând în picioare). Intră în pielea 
copilului-umbră din tine. Priveşte, exclusiv din perspectiva 
copilului-umbră, o problemă pe care o ai cu persoana X. 
Conştientizează felul în care simte problema copilul-umbră şi ce 
convingeri ale lui se aplică în acest caz. 

2. leşi din ipostaza copilului-umbră din tine, atingându-te cu 
palma sau țopăind, apoi schimbă-ţi locul în încăpere şi intră în 
pielea partenerului cu care interacționezi. Priveşte-te pe tine şi 


situația respectivă prin ochii acestuia. Ce simte el sau ea față de 
tine? 

3. Schimbă-ţi încă o dată locul în încăpere şi priveşte-te pe tine 
şi pe partenerul de interacțiune din afară. Intră deci în pielea 
adultului din tine şi analizează situația din afară. Percepe-te pe 
tine şi pe partenerul tău de interacțiune ca pe doi actori aflați pe 
o scenă. Gândeşte-te ce sfat i-ai da copilului-umbră din tine. 

Ceea ce trebuie neapărat să conştientizezi, de fapt, este că 
foarte repede copilul-umbră nu se mai află pe aceeaşi treaptă cu 
celălalt. Când e prins în această perspectivă, interlocutorul devine 
imediat duşman. Din perspectiva copilului-umbră, trebuie să: te 
aperi, ataci, justifici sau să te refugiezi. 

Mai adaug un exemplu, din practica mea terapeutică: Hermann 
(69 de ani) are, de câţiva ani, o legătură cu Miranda (65 de ani). 
Copilul-umbră din el are, printre alte convingeri, următoarele: 
„Nu am voie să mă apăr!”, „Trebuie să mă adaptez în funcţie de 
tine!”, „Nu am voie să fiu eu însumi!” Din acest motiv, a dezvoltat, 
ca mecanism de apărare, un enorm impuls de a se refugia şi de a 
căuta libertatea. Cu alte cuvinte, Hermann suferă de teama de 
intimitate. La o şedinţă de terapie, mi-a povestit că s-a supărat 
(iar) pe Miranda: el a vrut inițial ca, după o scurtă excursie cu 
prietenii, duminică seara să vină acasă. Apoi, fiul lui, Manuel, l-a 
invitat în vizită (pentru că era pe undeva prin apropiere), 
Hermann răspunzând afirmativ, în mod spontan. A sunat-o pe 
Miranda şi i-a spus că ar vrea să întârzie o zi. Luni, fiul lui mai 
mare, Bernd, l-a vizitat pe fratele său, şi amândoi l-au rugat pe 
Hermann să mai rămână o zi, iar această idee i s-a părut bună lui 
Hermann, care a informat-o pe Miranda că mai rămâne o noapte. 
Atunci, Miranda a început să „bombăne”. Asta l-a enervat pe 
Hermann, care tare ar fi vrut (încă o dată) să încheie relaţia cu ea. 

Cu Hermann, am lucrat folosind cele trei ipostaze: 

1. Ipostaza copilului-umbră: „De ce-mi dă ea instrucțiuni? Nu 
am voie să fac ce vreau? Trebuie să dansez după cum îmi cântă 
ea? Nu mai e loc de flexibilitate? Sunt de-a dreptul sătul!” 

2. Ipostaza în care Hermann intră în pielea Mirandei: „Sunt 
dezamăgită, m-aş fi bucurat să fiu cu el duminică seara şi luni 
seara, iar el vine abia marți. Hermann face mereu ce vrea. Eu nu 


prea am dreptul la opinie. Doar el decide când vrea să fie lângă 
mine şi când nu”. 

3. Ipostaza eului adult din Hermann: „Ei, dar nu Miranda e cea 
care stabileşte totul, ci eu sunt cel dominator. Totul merge aşa 
cum vreau eu. Când îmi schimb spontan planurile, atunci 
Miranda e nevoită să se plieze şi să accepte, şi după aceea mă 
simt victimă. Fir-ar să fie”. 

Prin separarea consecventă a acestor poziții ale percepţiei, 
Hermann a putut privi problema dintr-un unghi nou şi mult mai 
rațional. În viaţa lui de zi cu zi, el e, de cele mai multe ori, pe 
primul loc, deci total identificat cu copilul-umbră din el. Din 
prima ipostază, nu poate vedea dincolo de marginea farfuriei. Are 
empatie doar pentru sine şi nu poate manifesta empatie pentru 
Miranda. Din ipostaza copilului-umbră, se simte ca o biată 
victimă; în a doua şi a treia ipostază, poate recunoaşte propriul 
aport la situația creată şi-şi poate da seama de faptul că el este 
cel care are ultimul cuvânt, nu partenera lui. Recunoaşterea 
acestui fapt îi schimbă sentimentele, şi astfel ajunge să-i schimbe 
comportamentul. În cazul lui: să facă mult mai des compromisuri 
cu Miranda. Pentru a reuşi aplicarea în viața cotidiană a celor 
învățate din acest exercițiu, a convenit cu Miranda să-şi ia, în 
situațiile importante, un scurt timp de gândire. 

Hermann se numără printre cei care-i ocrotesc pe copiii-umbră 
din ei, delimitându-se de presupusele solicitări din partea 
semenilor lor şi se retrag față de aceştia. El se află deci adesea în 
prima ipostază. Oamenii care-l protejează pe copilul-umbră din ei 
prin dorința lor de armonie şi de adaptare au adesea problema că 
nu se pot defini cu adevărat: prin urmare se află adesea în a doua 
ipostază a percepției, adică sunt dominați de ceea ce vor ceilalți şi 
ce aşteaptă de la ei. Aceşti oameni trebuie să înveţe să simtă mai 
puternic ceea ce vor ei înşişi, ceea ce este important pentru ei. 
Trebuie deci să înveţe să se definească mai bine. În acest scop, 
cartea de față oferă numeroase sfaturi. 


Descoperă-l pe copilul-lumină din tine 


Copilul-lumină este o stare de spirit interioară, pe care o iubim 
cu toţii! Dar ce face copilul-lumină din noi? În primul rând, ne 
dă capacitatea de a ne dedica lui. Acum şi aici. Copilului- 
lumină îi plac distracţia şi comunicarea, e curios şi spontan. 
Nu se gândeşte la sine şi se iubeşte aşa cum e. Nici nu se 
compară cu ceilalți copii, pentru că privirea lui nu e întoarsă 
spre sine, ci îndreptată spre lumea care-l înconjoară. Pentru că 
nu se tot studiază pe sine, nici nu-şi face prea multe gânduri 
legate de impresia pe care le-o lasă celorlalți copii. Poate să 
râdă, pur şi simplu, spontan şi tare, poate ţopăi, cânta şi sări, 
poate savura viața, dar poate şi lucra şi învăţa, profund 
absorbit de ceea ce face. 

Avem cu toţii potenţialul de a simţi bucuria şi distracţia unui 
copil neîmpovărat, ale copilului-lumină din noi, chiar dacă nu-l 
folosim decât rareori. Aminteşte-ți cum râdeai cu voce tare şi te 
jucai, abandonat în gândurile tale, când erai copil. Aminteşte-ţi 
de curiozitatea din copilărie şi de cheful de aventură. 
Aminteşte-ţi de spontaneitatea şi dezinvoltura cu care priveai 
lumea copilăriei tale. Gândeşte-te la cât de puțin te-ai 
comparat cu ceilalți în copilărie. Conştientizează faptul că 
normele de frumos şi urât, corect şi greşit, succes şi eşec de 
acum, când eşti adult, nu prea aveau importanţă în gândirea 
copilărească: lucrurile erau, pur şi simplu, aşa cum erau. 
Aminteşte-ţi de clipele fericite petrecute împreună cu familia şi 
de cum te distrai cu prietenii tăi de joacă. 

Atunci când mergem pe drumuri noi şi vrem să ne eliberăm 
de tiparele noastre vechi, ajută prea puțin să ne propunem să 
nu mai credem în vechiul nostru tipar; în schimb, apelăm la o 
viziune asupra lucrurilor în care dorim să credem. Folosim o 
stare-țintă, în funcție de care ne putem orienta şi prinde. 
Folosim ceva ce putem pune în locul tiparului vechi. În acest 


scop, vom relua exercițiul pe care l-am folosit pentru copilul- 
umbră din noi — de astă dată însă vei descoperi copilul-lumină 
din tine. Acum căutăm convingerile auxiliare şi ne vom dedica 
punctelor tale forte. În plus, vom căuta valorile tale personale, 
care îți pot oferi, şi ele, sprijin şi îndrumare pentru noi 
atitudini şi comportamente şi, în cele din urmă, îți arăt căi prin 
care îți poţi crea relații mai sănătoase şi mai puternice. Îţi voi 
arăta, de asemenea, moduri de comportament alternative la 
mecanismele tale de apărare. Le vom numi, pe acestea, 
mecanisme de tezaurizare. 

Vrem deci să ajungem la o desfăşurare plenară a copilului- 
lumină din tine. Prin asta, nu va fi vorba „să te redescoperi”, 
deoarece aproape totul e deja bun şi corect la tine. Gândeşte-te 
mereu că eşti, încă de la naştere, o stea strălucitoare. Vrem să 
modificăm în sens pozitiv doar acele atitudini şi 
comportamente care îți creează probleme ţie şi, uneori, celor 
din jurul tău. Înainte să trecem la exerciţiile concrete, aş dori 
să mai scriu câteva cuvinte despre propria responsabilitate. 


Eşti răspunzător pentru fericirea ta 


De cele mai multe ori, trăim cu iluzia că restul oamenilor, 
evenimentele şi situațiile produc sentimente în noi. La fel 
credea şi Michael, din exemplul nostru de la început, că Sabine 
era vinovată de furia lui, pentru că uitase să-i cumpere 
ciocolata preferată. La fel ca Michael simt şi cred majoritatea 
oamenilor. Dacă partenerul de cuplu e prost-dispus dimineața, 
ne strică şi nouă dispoziția. Dacă ni se face un compliment, ne 
bucurăm. Dacă suntem criticați, devenim supăraţi sau 
melancolici. Dacă suntem blocaţi, ne enervăm. Adesea, ne 
resimțim sentimentele şi dispozițiile ca pe ceva declanşat de 
evenimente exterioare — de semenii noştri sau de experiențe. 
Această percepţie ne determină să dăm vina pe alți oameni sau 
pe soartă pentru problemele şi dispoziția noastră. Credem că 
partenerul care ne înşală e vinovat că ne merge atât de rău — 
sau şefa capricioasă, sau menopauza, sau vremea, sau maşina 


stricată etc. Totuşi, noi suntem unicii răspunzători pentru 
dispoziția noastră şi, desigur, pentru deciziile noastre — ambele 
sunt, în fond, strâns legate între ele. De noi depinde ce 
abordări şi ce atitudini dezvoltăm față de evenimente. Astfel, în 
loc să ne simțim răniți, am putea să ne bucurăm efectiv de 
faptul că partenerul se bucură de o schimbare în plan erotic. 
Şefa capricioasă ne-ar putea trezi empatia. O femeie ar putea 
considera menopauza o perioadă incitantă a transformării. 
Vremea poate fi acceptată printr-o atitudine relaxată. Maşina 
stricată poate fi considerată o bună ocazie de a face mai multă 
mişcare şi/sau de a cumpăra o maşină mai bună. Fiecare 
dintre aceste evenimente poate fi acceptat ca un bun exercițiu 
la capitolul răbdare şi relaxare. 

Modul acesta de a privi lucrurile ţi se poate părea esoteric şi 
absurd acum: cine poate fi de-adevăratelea mereu binedispus, 
indiferent ce evenimente exterioare intervin? Nici eu nu cred că 
e posibil aşa ceva. Teoretic, nu există om totalmente relaxat 
față de comportamentului semenilor lui sau de loviturile 
destinului personal, indiferent de cât de mult ar cugeta şi 
medita în viață. Cu toate acestea, avem mult mai multe 
posibilități de manevră şi de modelare ale sentimentelor, 
gândurilor, dispozițiilor şi acțiunilor noastre decât acceptăm, 
în general. 

Putem avea însă o influență activă asupra sensibilităţii 
noastre sufleteşti doar atunci când ne recunoaştem propria 
răspundere pentru aceasta. Adeseori, nici nu observăm că ne 
delegăm propria răspundere. La fel se întâmplă, uneori, şi cu 
pacienții mei. Astfel, unii dintre ei îşi alimentează aşteptările că 
le-aş putea rezolva eu problemele. Vin la fiecare şedinţă, 
punctual, şi speră că voi face eu ceva cu ei care-i va elibera de 
suferințele lor. Dar nu aşa funcționează lucrurile. În 
psihoterapie, oamenii nu pot fi tratați ca în medicină. Dacă un 
pacient se aşteaptă să fie posibil să participe în mod pasiv la o 
psihoterapie, în sensul că psihoterapeutul face munca, iar el, 
pacientul, beneficiază de ea ca în cazul prestării unui serviciu, 
atunci nu va face progrese. Pacienţii care îşi asumă prea puțin 


răspunderea pentru ei înşişi au, câteodată, în timpul unei 
şedinţe, idei pătrunzătoare, bune, dar nu le pun în practică. 
Alți pacienţi, dimpotrivă, muncesc foarte activ, între şedinţe, la 
problemele lor, observându-se, reflectând, exersând noi 
comportamente etc. Aceştia fac progrese mari, în timp ce primii 
bat pasul pe loc. La fel poţi face şi tu cu această carte: poți 
doar s-o citeşti şi să speri că astfel se va schimba ceva în bine. 
Sau îți poți asuma răspunderea procesului tău de schimbare, 
lucrând în mod activ, cu ajutorul cărții. 

Aş vrea să te rog să te gândeşti în ce domenii ale vieții delegi 
răspunderea: în ce domenii crezi că ar trebui să se schimbe 
altcineva, ca să fie mai bine? În ce măsură eşti dependent şi 
condiționat de situații exterioare? Sau eşti la dispoziția 
capriciilor şi a stărilor tale? Probabil că adultul din tine ştie 
câte ceva despre felul în care ar putea fi îmbunătățită situația 
sau dispoziția lui, dacă şi-ar asuma responsabilitatea pentru 
ele. Adultul ştie, de exemplu, că ar fi mai bine să-ți schimbi 
slujba sau, dacă nu e posibil, să-ți schimbi atitudinea față de 
locul de muncă. Adultul ştie că nu prea are sens să se aştepte 
ca partenerul să se schimbe, ci ar fi mult mai logic să-l ia pe 
partener aşa cum e. Mai ştie că şi-ar putea schimba 
comportamentul față de partener, pentru a îmbunătăți astfel, 
la rândul lui, calitatea relației. Poate că adultul ştie, de 
asemenea, că ar fi mai bine să se despartă de partener. Poate 
că nu ai partener şi speri ca el sau ea să apară brusc la uşa 
ta? Dar, atenţie, aceasta ar fi o speranţă a copilului-umbră. 
Adultul din tine ştie, probabil, că ar trebui să înceapă să caute 
în mod activ. 

Adultul ştie, astfel, de cele mai multe ori, ce e de făcut. 
Copilul-umbră este cel care se teme de schimbare, afectându-i 
astfel adultului capacitatea de acțiune. De obicei, din teama de 
eşec. Deoarece, atunci când îmi asum responsabilitatea pentru 
acțiunile mele, trebuie să mă expun riscului de a suferi un 
eşec. Pentru asta, mă folosesc însă de o anume toleranță la 
frustrare, aceasta fiind capacitatea de a ţine la distanță 
sentimentele negative. 


Aşa cum afirmam la începutul cărţii, există şi lovituri ale 
destinului pentru care nu sunt răspunzători cei loviți, caz în 
care poţi schimba prea puţin, de exemplu, când moare o ființă 
apropiată sau când te îmbolnăveşti grav. Şi oamenii care 
trăiesc în zone de război sau de criză au doar o influență foarte 
mică asupra sorții lor. În aceste cazuri, este evident mult mai 
greu să găseşti o atitudine interioară cu care îți poți stăpâni 
destinul. Însă, chiar şi în cele mai rele condiții de viață, unii 
oameni reuşesc să se echilibreze, astfel încât să-şi accepte 
soarta şi s-o modeleze cumva, chiar şi atunci când trebuie să 
moară. 

Pentru că sper că problemele tale sunt mai puţin dramatice 
decât cele tocmai enunțate, încearcă ai o atitudine potrivită 
astfel încât să fii tu însuţi responsabil pentru fericirea ta - şi 
anume în proporție de 100%. Nu te aştepta să se schimbe 
ceilalți sau să se întâmple „ceva”, ci ia-ți viața în propriile 
mâini şi schimbă ceea ce vrei să schimbi. Următoarele exerciții 
te vor sprijini pe acest drum. 


Exerciţiu. Descoperă-ţi convingerile pozitive 


Acum, vom accepta copilul-lumină din noi. Pentru aceste 
exerciții şi următoarele, foloseşte o nouă coală de hârtie şi 
creioane colorate. 

Desenează încă o dată silueta unui copil pe o coală A4 sau mai 
mare. Spre deosebire de copilul-umbră, acesta trebuie să fie 
foarte colorat, frumos şi vesel. Copilul-lumină va deveni starea pe 
care ţi-o doreşti şi, de aceea, trebuie să fie foarte atrăgător şi din 
punct de vedere vizual. Astfel motivează şi dă chef de noi 
experiențe. Ilustrează deci copilul-umbră atât de frumos, de parcă 
ai vrea să câştigi un concurs de pictură. Pictează-i fața, părul şi 
decorează foaia după gustul şi placul tău (vezi ilustrația de pe 
coperta interioară a cărții). 

Vom descoperi acum convingerile tale pozitive. Vom proceda în 
doi paşi: mai întâi, vom vedea ce convingeri pozitive ai preluat de 
la părinţii tăi sau de la alte persoane care te-au avut în grijă; în al 


doilea rând, vom transforma convingerile principale pe care le-ai 
descoperit la copilul-umbră din tine în contrariul lor pozitiv. 


1. Convingerile pozitive din copilărie 


Dacă relația ta cu părinţii este suficient de bună încât să vrei 
să-i ai pe lângă copilul-lumină din tine, scrie mama şi tata, 
respectiv persoanele care te-au avut în grijă, la stânga şi dreapta 
capului şablonului tău de copil-lumină şi gândeşte-te, în acest 
caz, la ce calități au avut, ce au făcut corect. Te rog să le notezi. 

Dacă nu ai vrea să-i ai pe părinții tăi lângă copilul-lumină din 
tine, pentru că relaţia ta cu ei este/era prea dificilă, fie renunți 
total la această parte a exerciţiului, fie notează calitățile părinţilor 
tăi pe o foaie suplimentară şi scrie, în desenul ce îl reprezintă pe 
copilul-lumină din tine, doar convingerile pozitive pe care le-ai 
preluat de la ei. 

Poate ai şi o bunică iubitoare, o vecină simpatică sau un 
profesor înțelegător, care ţi-a transmis căldură în copilărie? 
Atunci, poţi să notezi acolo numele persoanei respective. 

După ce ai notat calităţile părinţilor tăi sau ale altor persoane 
importante, vezi ce simți — ce convingeri pozitive ai dobândit de la 
ei? Ca să te ajut, iată o listă de convingeri pozitive. 

Convingeri pozitive 

Sunt iubit! 

Sunt valoros! 

Sunt suficient de bun! 

Sunt dorit! 

Sunt împlinit! 

Primesc destul! 

Sunt deştept! 

Sunt frumos! 

Am dreptul la bucurie! 

Am voie să fac greşeli! 

Merit fericirea! 

Viaţa e uşoară! 

Am voie să fiu eu însumi! 

Am voie să fiu, din când în când, povara cuiva! 


Am voie să mă apăr! 

Am voie să am propria mea părere! 

Am voie să simt! 

Am voie să mă definesc! 

Mă descurc! 

Dacă ai găsit mai multe convingeri, alege, dintre ele, cel mult 
două şi notează-le în zona pieptului, în desenul care îl reprezintă 
pe copilul-lumină. Şi aici ne vom limita - la fel ca în cazul 
convingerilor negative —, ca să poți lucra ceva mai uşor cu ele, în 
viața de zi cu zi. 


2. Inversarea principalelor convingeri negative 


Acum, ia-ți în față principalele tale convingeri negative, pe care 
le-ai identificat la paginile 69-72. Pe acestea, le vom transforma în 
corespondentele lor pozitive. Pentru convingeri cum ar fi „sunt 
lipsit de valoare” sau „nu sunt suficient de bun”, negarea e 
simplă: „sunt valoros” sau „sunt suficient de bun”. Există însă şi 
convingeri care sunt mai greu de negat, iar asta se explică prin 
faptul că, în cazurile convingerilor pozitive, nu vrem să avem 
negații, cum ar fi „nu”. Deci, dacă ai, de exemplu, convingeri cum 
ar fi: „Răspund pentru fericirea ta”, negarea nu este „Nu răspund 
pentru fericirea ta”. „Nu” este prea circumstanţial ca să-l 
gândească subconştientul, pentru că e greu să nu te gândeşti la 
ceva. Dacă îți spun că te rog să nu te gândeşti la o mică pisică 
tigrată, te vei gândi automat la ea. Prin urmare, inversul lui: 
„Răspund pentru fericirea ta” ar putea suna: „Am voie să mă 
delimitez!” Sau „Am voie să fac ce vreau!” ori „Dorinţele şi nevoile 
mele sunt la fel de importante!” 

Inversul unei convingeri ca: „Sunt o povară!” ar fi „Am şi eu 
voie, din când în când, să fiu o povară!” De fapt, este inevitabil să 
fim uneori, pentru alții, o povară, de exemplu, atunci când 
suntem bolnavi şi avem nevoie de ajutor. În plus „Am voie să fac 
uneori greşeli!” 

Convingerile pozitive trebuie formulate astfel încât să fie şi 
acceptabile. De exemplu, pentru unii oameni, e prea mult să fie 
nevoiți să accepte, în loc de „Sunt urât!”, convingerea că „Sunt 


frumos!”. Eu aş adăuga „destul de”, în această propoziție: „Sunt 
destul de frumos!” sau „Sunt destul de bun!” 

Ca să fie mai acceptabil pentru tine, poți să şi restrângi 
întrucâtva următoarele convingeri. Dacă ţi se pare, de exemplu, 
exagerat şi imposibil de acceptat convingerea: „Sunt important!”, 
ai putea nota: „Pentru copiii mei/prietenul meu /părinții mei, sunt 
important!” Formulează noile tale convingeri, în care poți crede cu 
adevărat. 

Notează-ţi convingerile tale pozitive principale în desenul ce îl 
reprezintă pe copilul-lumină din tine. 


Exerciţiu. Descoperă-ţi punctele forte şi resursele 


Alături de convingerile pozitive, este important să devii 
conştient de punctele forte şi de resursele tale. În cazul punctelor 
forte, iau în calcul trăsăturile de caracter şi capacităţile care îţi 
sunt adesea de ajutor, cum ar fi umorul, curajul sau abilitatea 
socială. Poţi fi generos cu tine. „Lauda de sine nu miroase a bine” 
este una dintre cele mai nesăbuite zicale inventate vreodată. Dacă 
îți vine greu să spui ceva bun despre tine, imaginează-ți pentru ce 
calități te-ar lăuda prietenii tăi. Sau întreabă-i, pur şi simplu. 

Ca să te ajut să-ți găseşti punctele forte, îți dau câteva exemple 
în cele ce urmează. 

Listă de puncte forte 

Foarte amuzant, sincer, loial, serviabil, inteligent, creativ, 
cugetat, plăcut în societate, simpatic, disciplinat, atrăgător, 
flexibil, tolerant, haios, sportiv, comunicativ, generos, cult, curios, 
echilibrat, temperamental, stabil, atent, întreprinzător etc. 

Trece punctele tale forte în desenul care-l reprezintă pe copilul- 
lumină din tine (vezi ilustraţia de pe coperta interioară a cărții). 

În caseta de Resurse de mai jos, voi aduna sursele tale de 
putere, inclusiv împrejurările care îți oferă putere sau sprijin: 

Listă de resurse 

Prieteni buni, relație impecabilă, familie, copii, slujbă bună, 
destui bani, sănătate, natură, muzică, o locuință frumoasă, 
animal de companie, colegi de serviciu simpatici, călătorii etc. 


Trece resursele tale în desenul ce îl reprezintă pe copilul-lumină 
din tine (vezi ilustrația de pe coperta interioară a cărții). 

După ce ţi-ai identificat resursele, trecem mai departe la valorile 
tale. 


Cum ne pot ajuta valorile 


Multă vreme, s-a considerat că omul nu poate acționa decât 
într-o manieră egoistă şi în folosul lui. Cercetările mai recente 
ale creierului au spulberat această teorie: un om care ar fi 
înclinat exclusiv spre egoism nu ar fi avut şanse de 
supraviețuire prea mari. În schimb, omul e predestinat să 
trăiască în grupuri şi să coopereze. Renumitul autor de lucrări 
ştiinţifice Stefan Klein scrie, în cartea sa Der Sinn des Gebens 
[Păcatul datului], că altruismul produce în creier efecte 
similare cu sexul sau cu mâncatul unei tablete de ciocolată. 
Când avem sentimentul că acțiunile noastre servesc unor 
valori superioare şi, în acest sens, comunității sau doar unui 
singur om, asta ne poate produce o stare de mulțumire în 
adâncul sufletului. Ne dorim ca faptele noastre să aibă sens. 
Exprimat altfel: trăirea inutilității produce depresie. Resimţirea 
lipsei de sens generalizate este unul dintre principalele semne 
ale depresiei. 

Renumitul medic vienez Viktor Frankl a descoperit 
logoterapia, care are aceeaşi importanţă ca terapia de sens. El 
a susținut ideea că oamenii îşi pot învinge fricile personale, 
orientându-şi acţiunile spre scopuri înalte şi făcând lucruri 
utile. Când servim unui sens şi unui scop superior, folosind 
acest fapt ca mecanism de autoapărare, putem deveni mai 
mult decât suntem în prezent. De exemplu, când îmi e foarte 
frică să-i spun superiorului meu părerea mea sinceră, pentru 
că, dacă aş face aşa ceva, m-ar putea ignora atunci când va 
trasa următoarea sarcină, mi-aş putea învinge această teamă 
prin apelul la valori superioare. De exemplu, gândindu-mă că, 
dacă aş vorbi deschis, mi-aş putea apăra un coleg, eventual 
acuzat pe nedrept. 


Valorile superioare „dreptate” şi „curaj”, pe care se sprijină 
această teorie, mă pot întări ca să înving teama de pierdere şi 
devalorizare a copilului-umbră din mine. 

Valorile sunt un extraordinar anxiolitic - aşa se numeşte 
medicamentul care combate fricile. Acțiunile noastre de zi cu zi 
au la bază valori, chiar dacă, de multe ori, nu suntem 
conştienţi de ele. De cele mai multe ori, devenim conştienţi de 
valorile noastre când suntem răniți. De exemplu, dreptatea 
este o asemenea valoare, care poate declanşa o putere 
neobişnuită în noi. De aceea, putem folosi pozitiv şi foarte 
conştient valori superioare, pentru a căpăta putere şi un 
anumit grad de siguranţă. 

Multe mecanisme de autoapărare, pe care copilul-umbră vrea 
să le protejeze, au ca efect o atitudine egocentrică. Suntem atât 
de preocupaţi atunci de propria protecţie, încât pierdem din 
vedere valorile superioare. Să-ţi dau un mic exemplu banal, 
din viața de zi cu zi: 

Sabrina se îndepărtează de prietena ei, Aisha, pentru că 
aceasta din urmă a rănit-o cu o observaţie despre silueta 
Sabrinei. Dar nu vrea să discute cu Aisha despre faptul că a 
rănit-o, pentru că e de părere că astfel s-ar expune prea mult. 
De aceea, preferă să nu intre în contact cu ea. Întrebarea pe 
care şi-ar putea-o pune Sabrina este dacă se poartă corect față 
de Aisha. Corectitudinea ar fi deci o valoare după care Sabrina 
s-ar putea orienta şi ar putea evita copilul-umbră din ea. La fel 
şi prietenia, care este şi ea o valoare - în fond, a trăit multe 
clipe frumoase împreună cu Aisha. Astfel, din cauza retragerii 
Sabrinei, Aisha nu are ocazia de a se explica sau scuza. Ea 
habar nu are de ce se loveşte, mai nou, de un zid, când o caută 
pe Sabrina. Dacă Sabrina i-ar spune care e motivul 
comportamentului ei, discuția ar putea să le apropie din nou. 
Sabrina şi Aisha ar putea rămâne în continuare prietene, dacă 
Sabrina s-ar deschide. Prin urmare, retragerea ei în tăcere le 
distruge prietenia, deoarece tăcerea acesteia o răneşte la 
rândul ei pe Aisha. Sabrina ar putea evita această escaladare, 


dacă s-ar orienta în mod conştient spre valori cum ar fi 
corectitudinea, prietenia, deschiderea sau chiar curajul. 

Probabil te întrebi acum de ce ar trebui să-şi asume Sabrina 
răspunderea pentru problema apărută între ea şi prietena ei, 
dacă Aisha a fost, de fapt, cea care a rănit-o. Atrag din nou 
atenția asupra responsabilității personale: Sabrina este cea 
care se simte rănită şi care este, astfel, răspunzătoare pentru 
acest sentiment. Nici măcar nu ştim dacă observația Aishei a 
fost, într-adevăr, jignitoare sau dacă e vorba despre o rănire 
ipotetică, care provine dintr-o distorsiune perceptivă a 
copilului-umbră din Sabrina. Dacă Sabrina ar avea convingeri 
precum: „Sunt urâtă!”, „Nu sunt suficient de bună!”, „Sunt 
prea grasă!”, atunci e posibil să asocieze cuvintele Aishei cu 
interpretarea unei critici denigratoare. Poate că Aisha a spus 
doar: „Pantalonii tăi negri îmi plac mai mult decât fusta 
scurtă!” Sabrina ar fi putut auzi propoziția cu urechile 
copilului-umbră din ea, astfel: „Ai picioare prea groase ca să 
porți fustă scurtă!” — şi se simte rănită, cu toate că Aisha nu a 
intenționat s-o rănească, şi critica ei poate că s-a referit la 
modelul şi croiala fustei. 

Aşa-zisele insulte au loc frecvent, chiar dacă, de multe ori, 
nu sunt în fapt reale. Cu cât un om se simte mai nesigur, cu 
atât el are o tendință mai mare să interpreteze cuvintele sau 
acțiunile altora ca pe nişte critici sau respingeri. De aceea, ar fi 
în folosul prieteniei celor două ca Sabrina să spună ceea ce o 
deranjează. Ar fi suficient s-o întrebe, pur şi simplu, pe Aisha 
care e motivul afirmației. Atunci, ar putea fi evitată 
neînțelegerea. În afară de asta, aş vrea să te gândeşti că lipsa 
comunicării nu are cum să fie 100% corectă, iar semenii noştri 
nu sunt nici ei perfecţi, aşa cum nu suntem nici noi. Se poate 
întâmpla oricând să-mi rănesc un prieten, fără să vreau. Sau 
chiar să-mi exprim în mod deschis o critică sinceră, pentru 
care partenerul meu de discuţie să se simtă foarte rănit, lucru 
la care nu m-aş fi aşteptat. Nu putem aprecia exact ce efecte 
produc vorbele şi acțiunile noastre în cei din jur. Chiar dacă ne 
străduim să fim foarte civilizaţi şi respectuoşi, nu înseamnă 


neapărat că persoana cu care interacționăm percepe lucrurile 
la fel ca noi. Totuşi, controlăm faptul că vorbim deschis numai 
atunci când e cazul. 

Dacă sesizezi că te retragi, ca urmare a acțiunii unuia dintre 
mecanismele tale de apărare, conştientizează acest lucru şi 
întreabă-te dacă te porți corect față de persoanele în cauză. Cu 
toate considerentele care au de-a face cu autoapărarea ta, 
pune-ți întrebarea dacă este corect ceea ce faci sau facilitezi. 
Încearcă să-ți bazezi acțiunile mai puţin pe întrebarea: „Cum 
pot să mă apăr cel mai bine?”, şi mai mult pe: „Ce e corect şi 
ce e logic?” Dacă transformi această ultimă întrebare într-un 
laitmotiv personal, poți învinge uşor copilul-umbră din tine şi 
temerile acestuia. Ceea ce nu te ajută numai să te descurci 
mai bine, ci te şi transformă într-un om mai bun. 


Exerciţiu. Defineşte-ţi valorile 


Aş vrea să te invit să-ți descoperi valorile personale, care te pot 
ajuta să învingi în mod sănătos sentimentele de teamă şi 
inferioritate ale copilului-umbră din tine. Când începi să te 
gândeşti la ele, poate îți vin în minte mai multe valori importante 
pentru tine, cum ar fi toleranța, dreptatea, bunăvoința. Pentru 
acest exercițiu, nu alege mai mult de trei valori. La fel ca în cazul 
convingerilor, exercițiul se bazează pe faptul că valorile tale pot fi 
evocate rapid în viața cotidiană, ca să poți lucra cu ele cât mai 
eficient. Cel mai bine este să te limitezi la valorile care reprezintă 
un bun remediu pentru mecanismele tale de apărare. Înţeleg prin 
asta că, atunci când printre mecanismele tale de apărare se 
numără retragerea şi dorința de armonie, ai nevoie de valori care- 
ți dau verticalitate, care te ajută să iei mai frecvent atitudine şi să 
lupţi pentru tine (şi pentru alții). Printre acestea, se pot număra 
onestitatea, curajul, moralitatea, corectitudinea, responsabilitatea 
sau decența. 

Dacă însă cauţi perfecțiunea şi vrei să faci totul mereu perfect, 
atunci „contravalori” bune ar putea fi: relaxarea, pofta de viață, 
încrederea în Dumnezeu, modestia sau chiar smerenia. 


Dacă, printre mecanismele tale de autoapărare, se numără o 
sete de putere, te pot ajuta, probabil, valori precum încrederea, 
empatia şi egalitatea, pentru a-ți contrabalansa dorința excesivă 
de putere. 

Caută deci valori care te pot ajuta să învingi fricile şi grijile 
copilului-umbră din tine. 

Pentru a te inspira, ţi-am pregătit o listă de valori. 

Listă de valori 

Corectitudine, imparțialitate, caracter deschis, curaj, 
moralitate, loialitate, onestitate, prietenie, încredere, poftă de 
viață,  blândețe, fiabilitate, atenţie, generozitate, reflecţie, 
disciplină, înțelepciune, cultivare, empatie, decentă, 
disponibilitate de a ajuta, altruism, modestie, transparență, 
democrație, toleranță, capacitate de a intra în pielea altuia, 
înțelegere, caracter paşnic, bunăvoință, comunicativitate, iubire. 

Desenează cu creioane colorate valorile tale, deasupra capului 
copilului-lumină din tine. Amplasarea lor în acest loc 
simbolizează faptul că valorile sunt „în grija creierului”, fiind, în 
principal, punctele forte interioare ale adultului din tine (vezi 
ilustrația de pe coperta interioară a cărții). 


Starea de spirit 


Noile convingeri, valorile înalte, conştientizarea propriilor 
noastre puncte forte şi resurse ar trebui să ne ajute să 
vindecăm copilul-umbră din noi şi să trezim la viață copilul- 
lumină. Ambele procese au mult de-a face cu sentimentele şi 
dispozițiile. Pentru că, în final, toate convingerile bune şi 
valorile superioare ne ajută în sine prea puțin, dacă avem o 
dispoziție proastă. De fapt, putem lua decizii corecte şi strict pe 
baza sentimentului datoriei, dar e mult mai uşor să trăieşti 
având un „moral ridicat” — aşa se exprimă psihologul Jens 
Corssen în cartea lui, Ich und die Anderen |Eu şi ceilalți]. 
Corssen descrie, într-o manieră atrăgătoare, cum ne 
influențează dispoziția gândurile şi aprecierile. Când am un 
moral ridicat, sunt mai prietenoasă, am mai mult umor, sunt 
mai amabilă şi mai binevoitoare. Prin urmare, ne merge mai 


bine nu doar mie, ci şi celor care se află în compania mea. 
Dacă sunt însă prost dispusă, reacționez mai curând agresiv 
sau mă retrag în colțişorul meu şi „strâng rândurile”. 

În esenţă, tot timpul suntem preocupaţi să ne păstrăm, 
cumva, moralul cât mai ridicat. Acest lucru e strâns legat de 
plăcerea pe care o resimțim: vrem să evităm, pe cât posibil, 
neplăcerea şi să obținem cât mai multă plăcere. Altfel spus, ne 
dorim fericirea. Căile spre atingerea fericirii pot fi extrem de 
diverse, dar există câteva lucruri de bază, valabile pentru toți 
oamenii. Asta se ştie încă de pe vremea grecilor antici, care au 
introdus termenul de eudaimonia, tradus literal prin „aflat în 
legătură cu un demon bun”. Eudaimonia se traduce adesea, în 
limba română, prin „fericire” (învățații având opinii diferite în 
legătură cu cea mai potrivită traducere). Eudaimonia, pentru 
greci, nu era ceva ce s-a obținut prin factori externi, ci o stare 
rezultată dintr-un mod de viață corect. Acesta cuprindea, 
printre altele, sentimentul de mulțumire, disciplină şi virtute. 
Eudaimonia trebuie, astfel, deosebită de hedonism - când te 
abandonezi simţurilor. Încântarea simţurilor poate genera în 
noi, pe termen scurt, sentimente extatice, în timp ce „modul de 
viață corect” conduce la o formă de fericire mai potolită, dar 
mai stabilă. Platon şi discipoli lui au avut o minte la fel de 
pătrunzătoare, cum avem noi în prezent, deoarece, de atunci 
încoace, nu am mai descoperit cunoştinţe noi şi revoluționare. 
Cercetarea modernă a creierului confirmă, din păcate, că 
filosofii greci aveau dreptate, în linii mari: fericirea poate fi 
exersată şi depinde extrem de mult de atitudinile noastre față 
de viață. Budiştii privesc altfel lucrurile, ei fiind mai puțin 
atenți la atingerea fericirii şi mai mult la atenuarea 
suferințelor. Şi ei au o imagine foarte clară în privința unei 
vieți corecte — vorbesc despre „calea nobilă spre mântuire”. 

Pentru a demonstra ştiinţific faptul că ne putem antrena 
pentru fericire, neurologul Richard Davidson l-a rugat pe Dalai 
Lama să-i pună la dispoziţie, pentru scopuri de cercetare, opt 
călugări din cercul apropiaților lui. În scopul experimentului, 
aceştia erau nevoiți să se întindă în tubul îngust al unui 


aparat de RMN zgomotos şi acolo să intre într-o stare de 
meditaţie profundă, ceea ce au şi reuşit, în pofida condițiilor 
dificile. Astfel, oamenii de ştiinţă au putut vedea un creier care 
meditează. Descoperirile nu l-au surprins pe Dalai Lama: 
meditaţia activă modifică structura creierului. Activitatea din 
lobul frontal stâng al călugărilor era mult mai intensă decât la 
grupul de control, care cuprindea 150 de persoane care nu 
erau budişti. Această regiune a creierului, respectiv activitatea 
acesteia, corespund stării de bine şi optimismului. Prin 
urmare, optimiştii au un cortex frontal stâng mai activ decât 
oamenii care se simt, de cele mai multe ori, nefericiți. Această 
regiune pare să fie răspunzătoare de un temperament vesel şi 
de încredere, de care dispun naturile fericite şi budiştii bine 
pregătiți. Concluzia finală a experimentului a fost aceea că 
fericirea este o abilitate care poate fi antrenată ca un muşchi. 

Îţi voi mai oferi, în această carte, multe elemente ajutătoare 
şi idei practice legate de creşterea certitudinii, ceea ce 
contribuie la un „mod de viață corect”. În acest scop, nu numai 
că vom găsi, prin intermediul mecanismului de tezaurizare, noi 
comportamente, ci vom şi crea un nou mod de gândire cu 
ajutorul fanteziei noastre şi al memoriei corporale — sentimentul 
de copil-lumină. 


Foloseşte-ţi imaginaţia şi memoria corporală 


Înainte să trezim în tine sentimentul de copil-lumină, îți ofer 
câteva informaţii pentru adultul din tine: după cum am 
precizat deja, creierul nostru nu deosebeşte prea bine 
realitatea de imaginație, motiv pentru care imaginația ne e de 
mare ajutor pe calea schimbării. Pe baza imaginilor, culorilor, 
mirosurilor, sunetelor etc., creierul nostru poate face fulgerător 
asocieri — pozitive şi negative. Trăieşti mereu următoarea 
situație: o imagine, o melodie, un miros pot deschide în tine 
lumi întregi ale imaginaţiei şi sentimentelor. Vom folosi aceste 
capacităţi ale creierului de a face asocieri pozitive extrem de 
bine țintite, care te ajută în viața de zi cu zi să treci rapid sub 


influenţa copilului-lumină. În plus, vom ancora copilul-lumină 
în memoria ta corporală, deoarece corpul are un efect foarte 
mare asupra dispoziției tale. Cercetarea neurobiologică a 
dovedit că nu doar dispoziția influențează atitudinea corporală, 
ci şi reciproc: atitudinea corporală ne influențează dispoziția. 
Când mergem cu spatele drept, ne simțim mai siguri de noi 
decât atunci când alergăm de colo-colo cu umerii aplecați şi cu 
privirea în pământ. Încearcă şi tu. Te poți chiar aşeza, cu 
mâinile deasupra capului, privind spre cer şi încercând, în 
paralel, să fii prost dispus. Invers, poți apleca umerii şi capul, 
privi în pământ şi încerca să te simți vesel în acelaşi timp. 
Ambele încercări vor fi incomode. 

Printre alții, psihologul social american Amy Cuddy a studiat 
cât de mult ne sunt influențate stările de spirit de atitudinile 
corporale. De exemplu, a constatat, prin experimente, că 
femeile şi bărbaţii se descurcă mult mai bine într-o discuţie 
atunci când au adoptat mai înainte, pentru două minute, aşa- 
numita poziție „de putere”. În acest scop, li se cerea să stea 
două minute în picioare, cu picioarele depărtate şi mâinile în 
şolduri. Dacă vrei să afli mai multe pe acest subiect, ascultă 
prezentarea de pe internet oferită de Amy Cuddy. 


Exerciţiu. Însuşeşte-ţi copilul-lumină 


Scopul următorului exercițiu este să îți însuşeşti copilul-lumină 
în sufletul, spiritul şi corpul tău. Poţi considera exercițiul un joc, 
care-i va plăcea mult mai mult copilului-lumină. 

Pentru acest joc, cel mai bine e să stai în picioare. Pune foaia cu 
copilul-lumină în fața ta, pe podea. Conştientizează-ţi corpul — 
cum îl simți? Apoi, îndreaptă-ți atenția înspre interior, asupra 
cavităţii toraco-abdominale — locul sentimentelor. 

1. Citeşte cu voce tare convingerile tale pozitive şi vezi ce simți 
în interiorul ființei tale. Ce senzaţii îți dau când le citeşti în 
şoaptă? 

2. Reaminteşte-ţi o situație din viața ta în care convingerile ți s- 
au dovedit adevărate, respectiv sunt adevărate. Asta se poate 


întâmpla în compania prietenilor, la muncă, pe terenul de sport 
sau în vacanță. Poate şi când asculți muzică sau eşti în natură. Ai 
trăit cel puțin o situație în viața ta în care ți s-a părut că toate 
convingerile tale pozitive sunt corecte şi coerente. 

3. Apoi, îndreaptă-ți gândurile spre resursele tale. Evocă-le cu 
toate simţurile — văz, auz, miros, gust — şi pătrunde adânc în forul 
tău interior, simțind cum acestea îți dau putere. 

4. Apoi, îndreaptă-ți gândurile spre punctele tale forte. Nu e 
suficient să te gândeşti la ele, ci să şi sesizezi ce simţi în corpul 
tău când le rosteşti în şoaptă. Ce senzații declanşează acestea în 
tine? 

5. Concentrează-te asupra valorilor tale. Rosteşte-le şi sesizează 
ce rezonanță, ce senzații declanşează în corpul tău. Observă cum 
îți dau putere sau cum te relaxează. 

6. Simte totul la un loc — cum simte corpul tău şi copilul-lumină 
din tine? 

Plimbă-te prin încăpere, fiind în starea aceasta interioară, şi 
descoperă atitudinea de copil-lumină din tine. Fii atent la felul 
cum se simte corpul tău când eşti în starea respectivă. Trebuie să 
simți foarte conştient cum curge respiraţia ta când eşti în starea 
de copil-lumină. Găseşte un mic gest care exprimă acest 
sentiment de copil-lumină. Lasă-l să izvorască din corpul tău. 
Gestul va servi drept ancoră în viața de zi cu zi, cu ajutorul căreia 
vei evoca această stare bună, ori de câte ori îl faci. O clientă îşi 
deschidea spontan mâna, care lua, prin relaxare, forma unei 
cochilii. Această poziție relaxată a mâinii a devenit gestul ei de 
copil-lumină. 

Scrie sentimentele bune în zona abdomenului din desenul ce îl 
reprezintă pe copilul-lumină din tine. 

În plus: Rămâi în starea interioară bună a copilului-lumină. 
Pornind de la acest sentiment, plăsmuieşte o imagine a acestuia. 
Poate vezi marea, poate un peisaj frumos, un loc de joacă sau o 
căsuță în pădure - permite-i copilului-lumină să-ți ofere această 
imagine. Lasă-te surprins de cadoul pe care ţi-l face. 

Notează în desenul copilului-lumină, printr-un cuvânt-cheie, 
imaginea pe care ai găsit-o. 


Copilul-lumină în viaţa de zi cu zi 


Desenul ce îl reprezintă pe copilul-lumină din tine - sper, 
extrem de colorat — e starea în care vrei să ajungi, în funcție de 
care te poţi orienta şi care-ţi conferă mai întâi o atitudine 
exterioară şi, dacă o exersezi în mod regulat prin joacă, şi 
atitudine interioară. În secțiunea următoare, vom descoperi şi 
mecanismele tale de tezaurizare. 

Dar poți evoca deja, cât mai des posibil, sentimentul tău de 
copil-lumină, aşa cum l-am exersat mai înainte. Când trebuie 
să faci rapid acest lucru, e suficient să rosteşti noile tale 
convingeri şi/sau valori ori să-ți aminteşti de punctele tale 
forte şi de resursele tale. Poţi ajunge, eventual, cel mai rapid în 
starea de copil-lumină şi prin intermediul imaginii închipuite. 
Joacă-te, pur şi simplu, cu toate elementele adunate. În 
funcţie de situaţia în care te afli, adu în prim-plan elementele 
de ancorare în copilul-lumină, pe care le foloseşti cel mai 
frecvent. E foarte important să pătrunzi, pentru scurt timp, în 
adâncul ființei tale, ca să simţi ce rezonanță corporală 
provoacă toate convingerile, valorile, imaginea oferite de 
copilul-lumină şi resursele tale în tine, astfel încât copilul- 
lumină să se ancoreze în corpul tău. 

Nu ai voie să uiţi nici de copilul-umbră din tine, pentru că 
acesta te va acapara în mod repetat: hop, şi iar ai ajuns la 
vechile tale sentimente şi convingeri. Adultul din tine trebuie 
să fie deci foarte vigilent ca să sesizezi la timp când aluneci în 
starea de copil-umbră. Poţi trece, atunci, foarte conştient la 
starea de copil-lumină sau îți poţi încuraja copilul-umbră din 
tine. Poţi trece însă şi direct la eul tău adult, explicându-ți 
foarte clar, cu ajutorul acestuia, că e vorba despre vechi 
sentimente şi proiecţii, care nu corespund realității tale 
prezente. 

În plus, trebuie să-i rezervi copilului-lumină mult spaţiu în 
viața de zi cu zi, ca să se dezvolte. Poţi face acest lucru 
permițându-ţi, pur şi simplu, să te distrezi mult mai mult, să 
te bucuri de viață şi s-o savurezi din plin. E permis tot ce-ţi 


ridică moralul şi nu face rău sănătății tale sau a altora. 
Întreabă-ţi copilul-lumină ce idei are în acest scop - îi vor veni, 
desigur, o mulțime. 

Cel mai bine ar fi să începi ziua cu câteva mici jocuri. Pentru 
următoarele jocuri, vei avea nevoie de maximum cinci minute: 

Râsul ajută foarte mult. Râsul foloseşte chiar şi atunci când 
nu-ți vine să râzi. S-a constatat că până şi râsul artificial are 
un efect pozitiv asupra stării de spirit. Aceasta, în fond, este 
ideea de la care pleacă yoga râsului. Când am povestit de asta 
la unul dintre seminarele mele, un participant a spus: „Râsul îi 
face rău depresiei mele!” Aşa este. Rezervă-ţi deci un minut 
dimineața şi râzi. Râzi, pur şi simplu. Vei fi surprins, când 
râsul tău, care la început va fi unul artificial, se va transforma 
într-unul sincer, poate chiar într-un râs homeric. 

Şi mai poţi adăuga următorul joc: stai cu braţele întinse spre 
cer, priveşte în aceeaşi direcţie şi rosteşte-ți noile tale 
convingeri şi valori. Când vrei, adaugă punctele forte şi 
resursele tale. 

Apoi, sari de câteva ori şi permite-i corpului tău să facă 
mişcări copilăreşti, cum ar fi bălăbănitul brațelor, legănatul, 
grimase etc. 

Poţi face şi un mic antrenament de stare de bine dimineața. 
Dansează, ascultând muzica preferată, ori sari pe o 
trambulină. Ultimul exercițiu, îl fac eu însămi în fiecare 
dimineață (bine, aproape în fiecare dimineață). Mişcările de 
țopăit şi sărit sunt asociate, în mintea noastră, cu buna 
dispoziție. În acest scop, trambulina este un aparat ideal 
pentru antrenamente. Nu costă mult, poate fi pliat rapid şi e 
fantastic de accesibil, pentru că poţi să ţopăi la tine acasă. 

Sentimentul de copil-lumină este o bază minunată pentru 
aplicarea următoarelor mecanisme de tezaurizare. Reciproc, 
mecanismele de tezaurizare ajută la intrarea în starea de copil- 
lumină. 


De la mecanismele de apărare la 
mecanismele de tezaurizare 


În următoarele secțiuni, vreau să-ţi ofer măsuri comode cu 
care îți poți regla percepţia, gândurile şi sentimentele, ca să 
rămâi cât mai mult posibil în starea bună de copil-lumină sau 
în starea adultului interior şi rațional din tine. Va trebui mereu 
să te desprinzi de experiențele şi convingerile tale negative şi 
de proiecţiile şi distorsiunile perceptive aferente, precum şi să 
exersezi mecanisme de apărare logice, care sunt denumite 
mecanisme de tezaurizare. Scopul este să foloseşti, în total, 
mult mai puțin autoapărarea. Cu alte cuvinte: vreau să te ajut 
să te placi (mai mult). Cu cât simți mai mult că e bine ceea ce 
faci, inclusiv copilul-umbră din tine, cu atât trebuie să te 
ascunzi mai puțin de lume şi cu cât îți gestionezi mai autentic 
sinele, cu atât îți poți modela relaţiile într-un mod mai fericit. 
Cu cât eşti mai natural, cu atât te vei împăca mai bine cu tine 
însuți şi cu ceilalți — dar şi ceilalți se vor împăca mai bine cu 
tine. 

Nu-ţi voi arăta prin urmare cum devii mai bun şi mai frumos 
pentru a fi, în sfârşit, împăcat cu tine şi cu lumea, ci cum să te 
accepţi pe tine şi cum te poţi afirma într-un mod raţional, 
pentru a face pace cu tine însuți şi cu copilul-umbră din tine — 
şi cum să-l faci pe copilul-lumină să râdă. 


Fericirea şi nefericirea sunt legate de relaţiile 
noastre 


În viață, aproape totul se învârte în jurul relaţiilor noastre 
interumane. Relaţiile bune te fac fericit, relațiile proaste te fac 
nefericit. Cui îi foloseşte cea mai mare avere, când se simte 
singur? Ce-ţi oferă succesul, dacă nu-ți e nimeni aproape? Un 
profund sentiment de singurătate este cea mai rea stare 


sufletească în care se poate afla un om. Avem o dorință 
puternică de a fi recunoscuți şi de a aparține unei comunități. 
Dorința noastră de apartenenţă este, aşa cum am mai scris, 
existențială. De aceea, mecanismele noastre de apărare vizează 
relațiile interumane în care ne implicăm: ar trebui să ne ajute 
să fim recunoscuți şi plăcuţți şi să împiedice atacarea sau 
respingerea noastră. Întreaga lume funcționează pe principiul 
succesului în ceea ce priveşte recunoaşterea. Cel care vrea 
recunoaştere trebuie să fie mai bun, mai frumos, mai puternic, 
mai bogat sau, pur şi simplu, „cu totul altfel” decât ceilalți. Nu 
are voie să arate slăbiciune şi, ca urmare, mecanismele noastre 
de apărare ne fac să nu fim autentici, să fim poate doar parţial 
autentici. Cu ajutorul mecanismelor de apărare, ne arătăm 
părțile aparent forte şi ne ascundem slăbiciunile aparente. 
Arătăm fațada despre care credem că ne face demni de a fi 
iubiți şi, astfel, mecanismele de apărare mai degrabă ne 
îndepărtează de ceilalți decât să ne apropie. Acest lucru se 
întâmplă deoarece, dacă suntem perfecţi şi admiraţi de ceilalți 
pentru rezultatele noastre, nu avem parte de apropiere. 
Apropierea nu apare nici printr-o falsă dorință de armonie, 
care dă în nesinceritate. Nu apare nici prin agresivitate sau 
atac, nici prin jucatul unor roluri şi nici prin camuflare. 
Adevărata apropiere este produsă doar de naturalete, 
deschidere şi empatie. 

Dacă te opui, spunând că nici nu ai nevoie de prea multă 
apropiere şi te simți cel mai bine atunci când păstrezi o 
distanţă față de ceilalți, te afli sub influența mecanismului tău 
de apărare. Deoarece, pentru a fi fericiți, până şi oamenii 
condiționați genetic să fie introvertiți şi care sunt înconjurați 
într-o mult mai mică măsură de semeni decât cei extrovertiți 
au nevoie de cel puțin un om față de care să se simtă cu 
adevărat apropiați. Adică un om care-i place sau chiar iubeşte, 
aşa cum sunt ei în realitate. Acest lucru ni-l dorim cu toţii. 

De aceea, strategiile de tezaurizare au ca scop îmbunătățirea 
relaţiilor, nu felul în care să ai mai mult succes. Poţi dobândi 
şi mai mult succes când deprinzi noi mecanisme de 


tezaurizare, acesta fiind însă doar un efect secundar al 
împrejurării că te identifici mai bine cu tine însuți şi te poți 
afirma încă şi mai bine. Mecanismele de tezaurizare nu servesc 
sinelui tău ideal, adică imaginii pe care îți doreşti s-o ai despre 
tine, ci servesc sinelui tău real. Te ajută aşadar să fii ceea ce 
eşti şi, de fapt, ştim că sinele real ne apropie mai mult de 
ceilalți oameni decât sinele ideal. Prin urmare, ne simțim cel 
mai bine printre oameni adevăraţi, care nu se tem să-şi arate 
slăbiciunile. În prezența oamenilor care par perfecţi, ne simțim 
inferiori. Prin urmare, ar trebui să-ți explici, de fiecare dată, 
foarte clar, că perfecțiunea noastră poate contribui la faptul 
că-i face pe alții invidioşi pe noi, dar nu ne face să fim cu 
adevărat plăcuțţi: simpatic e cel care spune glume. 

Majoritatea pacienţilor care vin la mine caută ajutor pentru 
că au, într-o formă sau alta, probleme în relaţiile lor 
interpersonale, fie că e vorba de partenerul de cuplu, de colegii 
de serviciu, de prieteni, de familie sau de toţi la un loc. La baza 
conflictelor relaționale este vorba mereu de o problemă în 
privința relaţiei, de fapt o problemă pe care o au cu ei înşişi. 
Acest adevăr e valabil şi pentru problemele care, la prima 
vedere, nu vizează relația cu ceilalți, cum ar fi dispoziţiile 
depresive sau atacurile de panică; în spatele acestora sunt 
ascunse adesea probleme relaționale, cum ar fi exemplul cu 
Babsi, descris deja în secțiunea Exerciţiu. Înţelege-l pe copilul- 
umbră din tine. 

Problemele relaționale apar ca urmare a convingerilor 
copilului-umbră din noi şi a mecanismelor lui de apărare. 
Acest lucru este adevărat în special atunci când celălalt e mai 
vinovat pentru relația dificilă decât persoana în cauză, pentru 
că, de exemplu, este incorect şi intrigant. Deoarece atunci 
trebuie să-ți pui mereu întrebarea de ce te-ai îndrăgostit de 
acest om. Sau de ce nu te poți despărți de el. Sau de ce te tot 
superi pe el. Sau de ce nu te poţi delimita mai bine de el. Deci, 
în orice relaţie, te poţi întreba care e partea ta de vină. Poţi să 
şi înveţi ceva din relație. Înveţi, adesea, cel mai mult de la 
oamenii cu care, tocmai, relația e anevoioasă, pentru că aceştia 


te pot duce la limită. Cunoscutul psiholog Robert Betz 
denumeşte Arschengel- tipul acesta de oameni - expresie pe 
care o consider destul de amuzantă şi de potrivită. El afirmă că 
e vorba de îngerii care numai îngeri nu sunt, pentru că te 
ajută, nu prin calitățile, ci prin defectele lor, să ai mai multă 
încredere în tine. De exemplu, dacă mecanismul nostru de 
apărare este dorința de armonie, putem învăța cu ajutorul 
unui Arschengel să ne exprimăm dorințele. Când ne ieşim din 
pepeni mult prea repede, ne putem antrena, interacționând cu 
el, să ne păstrăm calmul. 

Probabil că ai trăit, cel puţin o dată, situaţia în care ai fost 
judecat absolut incorect şi perceput în mod greşit de un 
Arschengel. O asemenea situație provoacă sentimente de furie 
şi de neputinţă. Când cineva proiectează asupra mea ceva, de 
cele mai multe ori, sunt în ipostaza celui care pierde. 
Asemenea situații nu se pot reflecta, de obicei, nici prin 
comunicare, deoarece „făptaşul”, cel care are „distorsiunea 
perceptivă”, trebuie să se reflecteze pe sine, iar nefăcând astfel 
nu poate scăpa de proiecţiile sale. Dacă el nu e pregătit pentru 
asta şi/sau nu se află în poziția de a face acest lucru, eşti 
neputincios. Situaţiile de acest gen sunt nefaste, când eşti, 
într-un fel, distorsiunea perceptivă, dependentă de persoana în 
cauză fie că este şeful, soția sau unul dintre părinții tăi. Cu cât 
este mai profund încurcată persoana în cauză în propria ei 
distorsiune perceptivă şi cu cât e mai puțin pregătită să-şi 
pună sub semnul întrebării punctele de vedere, cu atât mai 
improbabil este să ajungi să te înţelegi cu ea, singura soluție 
logică fiind, uneori, desprinderea de aceşti oameni, deci 
ruperea legăturii, când devine imposibil să te delimitezi de ei. 

Uneori, suntem însă noi înşine Arschengel pentru altcineva. 
Astfel, suntem cu toţii, în acelaşi timp, agresori şi victime. Ni 
se pare că suntem trataţi extrem de incorect şi, în acelaşi timp, 
le facem altora o nedreptate prin propria noastră distorsiune 
perceptivă. Chiar dacă numai pentru că le ignorăm suferința. 
Dacă vrem prin urmare să ne îmbunătăţim relația, trebuie să 
lucrăm la propria noastră percepţie, care cuprinde, în primul 


rând, introspecția. De îndată ce acționăm din starea copilului- 
umbră, nu ne mai aflăm pe aceeaşi treaptă cu ceilalți. În ochii 
noştri, ei se transformă rapid în atacatori, iar noi ne simțim 
inferiori lor. Sau aceştia devin, în ochii noştri, nişte „idioţi”, 
dacă ne simțim, ipotetic, superiori lor. Percepția este aşadar 
baza realităţii noastre subiective; de aceea ne vom ocupa în 
primul rând de ea - la fel ca în cazul mecanismelor de apărare. 


Conştientizează 


La baza fiecărei schimbări stă conştientizarea situaţiei actuale, 
acceptarea ei, mai întâi, ca fapt. Pot analiza situația actuală 
doar când pun o mică distanţă față de mine însămi, pentru că, 
altfel, nu mă aflu în perspectiva privitorului, ci în perspectiva 
din interior. Din perspectiva din interior, văd lumea de afară, 
dar nu şi pe mine. Din perspectiva privitorului, mă pot vedea 
pe mine însămi din afară. În ceea ce-l priveşte pe copilul- 
umbră, ne aflăm, de cele mai multe ori, în perspectiva din 
interior. Atunci, credem tot ce simțim, vedem şi gândim. 
Percepem gândurile şi sentimentele noastre ca fiind reale. 
Această iluzie a perspectivei de ansamblu funcționează şi când 
ne uităm la un film: cu toate că ştim că e vorba doar de 
ficțiune, suntem speriaţi, tensionațţi, captivaţi sau veseli - în 
funcție de genul filmului la care ne uităm: polițist, dramă sau 
comedie. Cu cât e mai greu, atunci, să ne distanțăm de un film 
decât de ceea ce ne sugerează copilul-umbră? Chiar dacă ştim 
de copilul-umbră din noi şi de convingerile lui, suntem adesea 
captivi în realitatea lui. Asta mi se întâmplă mereu cu pacienții 
mei: de fapt, au la îndemână toate cunoştinţele necesare, pe 
care le folosesc la rezolvarea problemelor lor personale, dar le 
uită aproape mereu. Acest lucru are, în opinia mea, trei cauze: 

1. Adultului din noi nu-i vine să creadă că problema legată 
de copilul-umbră trebuie luată foarte în serios. 

2. În mare măsură, suntem atât de obişnuiţi să vedem lumea 
prin experiențele copilăriei noastre, încât ne vine foarte greu să 
credem într-o altă realitate. 


3. Evităm să ne asumăm răspunderea pentru sentimentele şi 
gândurile noastre; mult mai adesea, stăm şi aşteptăm să se 
întâmple ceva în afara noastră, care să ne elibereze. 


Aşadar, identificarea cu copilul-umbră din noi are loc, de cele 
mai multe ori, automat şi trece astfel neobservată de 
conştientul nostru. Aşa mi-a povestit Christin (33 de ani) 
despre supărarea legată de subinchirierea locuinței sale. 
Pentru asta, proprietarul a însărcinat un agent imobiliar. La 
termenul convenit, agentul a venit cu o jumătate de oră 
întârziere şi cu 15 persoane interesate. Christin era foarte 
nervoasă din cauza întârzierii şi a numărului mare de 
persoane, despre care agentul nu o anunţase că aveau să vină. 
Ea îşi imaginase că aveau să fie mult mai puțini interesați. Cu 
fălcile încleştate de furie, Christin îi conducea pe vizitatori prin 
locuință şi ajunsese, după ce toți aceştia plecaseră, la o ceartă 
nefondată cu agentul. Christin mi-a povestit această situație 
ca pe un exemplu pentru faptul că putea trece foarte uşor de la 
„bună dispoziţie” la „proastă dispoziţie”, după care rămânea 
captivă sentimentelor ei de furie. Deşi lucrase mult cu copilul- 
umbră din ea, în cadrul şedinţelor de psihoterapie, în această 
situație, Christin nu conştientiza faptul că tocmai copilul- 
umbră din ea reacționase atât de furibund. Când am analizat 
întâmplarea, la şedinţa de terapie, în raport cu copilul-umbră 
din ea, şi-a dat seama uimită că acesta fusese implicat în 
accesul de furie. Faptul că agentul întârziase o jumătate de oră 
şi adusese cu el, neanunțat, 15 persoane declanşase o altă 
convingere în Christin, care suna astfel: „Ăsta îşi imaginează 
că poate să-mi facă asta...!” În spatele acestei fraze, se 
ascundeau convingeri precum: „Nu sunt importantă!” şi „Sunt 
neînsemnată!” La ele, Christin reacționase prin mecanismele ei 
de apărare agresivitate şi atac. Deci, nu „situația” declanşase 
acele sentimente şi acțiuni ale lui Christin, ci felul în care 
interpretase ea situaţia, pe baza distorsiunii perceptive a 
copilului-umbră din ea. Dacă nu ar fi luat ca pe o ofensă 


personală comportamentul agentului imobiliar, Christin ar fi 
rămas relaxată. 

Tuturor ni se întâmplă la fel: adesea, nu ne dăm seama că 
suntem captivi în vechile noastre tipare, tocmai pentru că ne 
sunt atât de familiare. Nici măcar nu ne trece prin minte că am 
putea interpreta situaţia şi altfel. Încă un exemplu din practica 
mea pe acest subiect: Leo (24 de ani) mi-a povestit că se 
împăcase cu iubita lui. De data aceasta, voia „să facă totul aşa 
cum trebuie”. L-am întrebat dacă vorbise cu ea deschis despre 
problemele pe care le avuseseră în trecut, ceea ce el a negat. 
Leo avea impresia că ea nu voia să vorbească, doar să se 
bucure de timpul plăcut petrecut alături de el şi să uite de 
problemele dinainte. Acesta nu observa cât de puternic se 
identificase cu copilul-umbră din el. Pornind de la convingerile 
lui, printre care se numărau: „Nu sunt suficient de bun!” şi 
„Nu am voie să fiu eu însumi!”, unul dintre cele mai 
importante mecanisme de apărare ale sale era adaptarea. 
Adică încerca să răspundă tuturor solicitărilor care-i treceau 
prin minte iubitei lui şi, când avea sentimentul că ea nu voia 
să vorbească despre ce probleme avuseseră înainte, nu vorbea 
nici el. Îşi percepea deci iubita exclusiv din perspectiva 
copilului-umbră şi încerca să fie „băiat cuminte” şi să facă 
totul „cum trebuie”. Ca să reuşească, avea antenele interne 
orientate mereu pe recepţie, pentru a ghici intuitiv ce aştepta 
iubita de la el. Teama lui de a fi respins şi felul în care îşi 
vedea iubita erau atât de logice şi de normale pentru el, încât 
adesea nici nu observa când se identifica cu copilul-umbră din 
el. 

De obicei, sentimentele sunt cele care ne arată că 
reacționăm, identificându-ne cu copilul-umbră din noi. La fel 
şi Christin, s-ar fi putut surprinde fiind furioasă, şi Leo, la 
rândul său, simțind teama pierderii. 

Aşadar, fii conştient că, de fapt, copilul-umbră îți determină 
sentimentele, gândirea şi percepția în multe situații, chiar dacă 
aparent banale. Şi, încă o dată: dacă vrei să-ți rezolvi 
problemele şi să te dezvolți în continuare, atunci e foarte 


important să-ți asumi răspunderea pentru tine şi să lucrezi 
activ cu propria persoană, înarmat cu cunoştinţele primite, 
pentru că aceasta e premisa ca să-ți dai seama când te 
identifici din nou cu copilul-umbră din tine. În fond, poţi 
schimba doar un lucru de care eşti conştient. 


Fă deosebire între fapt şi interpretare 


Când te surprinzi aflându-te din nou sub influența copilului- 
umbră şi te simţi deci mizerabil, fă un pas înapoi, analizează 
situația cu detaşare şi întreabă-te care este interpretarea pe 
care o dai acesteia. Întoarce-te prin urmare la eul tău adult şi 
încearcă să recunoşti, cât se poate de conştient, ochelarii prin 
care vezi lumea cu ochii copilului-umbră din tine. Pentru că, 
de regulă, reacționăm la aceste interpretări, nu la „realitatea 
obiectivă”. Acest lucru este valabil şi atunci când percepem 
lumea distorsionată în sens pozitiv. Astfel, putem să ne 
amăgim, pentru a ne proteja de percepțiile dureroase. Făcând 
abstracţie de acestea, şi copilul-lumină şi eul adult pot aprecia 
greşit situația. Adesea, cele mai mari bătăi de cap ni le dă însă 
distorsiunea perceptivă a copilului-umbră din noi, motiv 
pentru care vreau să detaliez mai mult. 

Mulţi oameni nici măcar nu conştientizează cât de subiectivă 
e percepţia lor bazată pe interpretări pe care le preiau mereu în 
mod inconştient. De exemplu, când persoana A gândeşte: „De 
ce rânjeşte ăla prosteşte la mine?”, ea nu ajunge să se întrebe, 
mai apoi, dacă persoana B rânjeşte la ea prosteşte cu adevărat 
(adică râde de ea) sau poate că e vorba de un zâmbet amabil. O 
componentă importantă a muncii mele psihoterapeutice constă 
în faptul că, împreună cu pacienții mei analizăm interpretarea 
subiectivă a realității, în cazul unor situații concrete. Oamenii 
care se identifică adesea cu copilul-umbră din ei, deci care au 
o încredere mai redusă în forțele proprii, prezintă, de regulă, o 
puternică tendinţă de a presupune intenţii rele în cazul altor 
oameni. Chiar dacă li se face un compliment, aceştia cred fie 
că partenerul de interacțiune vrea să-i manipuleze, fie să-i 


„păcălească”. Pur şi simplu, le este imposibil să creadă că un 
alt om îi judecă mult mai pozitiv decât se judecă ei înşişi. Iar, 
dacă pățesc asta o dată, trăiesc apoi cu teama perpetuă de a fi 
descoperiți, adică se tem că, la un moment dat, celălalt ar 
putea observa cum sunt ei în realitate. Un singur lucru nu se 
întâmplă, de regulă: să pună sub semnul întrebării propria 
convingere şi să ajungă la concluzia că ei sunt, de fapt, cei care 
se înşală. 

În orice caz, există şi unii care pot fi consideraţi „naivi” din 
fire şi care percep lumea şi relaţiile lor oarecum diferit. 
Persoanele în cauză au dezvoltat, de cele mai multe ori, ca 
mecanism de apărare reprezentant prin dorința de armonie şi 
au convingeri precum: „Rămân în continuare copil”. Se mint 
frumos, pentru că se tem foarte mult de adevărul care-i aduce 
în situația neplăcută de a fi nevoiţi să se apere, luând 
atitudine. O calitate a oamenilor care iubesc mult armonia nu 
este doar aceea că evită, pe cât posibil, conflictele, ci că uneori 
nici nu percep existența lor. Dacă intri în această categorie, de 
oameni prea naivi şi de bună-credință, gândeşte-te cum ai 
putea interpreta comportamentul partenerului tău de 
interacțiune, apelând la puncte de vedere mai radicale. 
Încearcă să fii deosebit de critic. Cu ajutorul eului adult din 
tine, încearcă să vezi lucrurile cât mai pragmatic cu putință. 
Dă-ţi seama, de îndată, că iar începi să-i cauţi scuze şi să-i dai 
dreptate pe loc celui care te deranjează în mod evident. 


Exerciţiu. Vezi realitatea 


Următorul exercițiu ar trebui să te ajute să surprinzi felul în 
care interpretezi realitatea şi să-l schimbi. În acest scop, iată un 
exercițiu, pe care-l poți face, desigur, înlocuind elementele care se 
aplică în cazul tău. 

Situaţia concretă (declanşatorul) este: Şefa mea îmi atrage 
atenția că am făcut o greşeală. 

Copilul-umbră din mine crede (convingere): Nu sunt suficient de 
bun. Trebuie să fiu perfect! Nu am voie să fac greşeli! 


Interpretarea mea: Şefa mea crede că slujba mă suprasolicită şi 
se gândeşte să mă înlocuiască. 

Sentimentele mele: Mi-e ruşine şi mă tem. 

Mecanismul meu de apărare: Căutarea perfecțiunii şi dorința de 
a deține controlul; mă străduiesc şi mai mult, controlez totul, 
până la cel mai mic detaliu, fac ore suplimentare. 

Copilul-lumină din mine crede (convingeri pozitive): Am voie să 
fac greşeli! Sunt suficient de bun! 

Felul în care interpretez situația: Şefa mea este mulțumită de 
munca mea, deşi uneori mai fac şi greşeli. 

Adultul spune (argumente): Înţelegi mult din domeniul în care 
lucrezi. Te perfecționezi în permanență. Şefa şi colegii tăi fac şi ei 
greşeli uneori. Copilul-umbră reacționează exagerat la critici. 

Sentiment: Rămân relaxat. 

Mecanismul meu de apărare: Învăţ din greşeală şi mă apropii de 
mine şi de alți oameni cu bunăvoință şi înțelegere. 


Găseşte echilibrul dintre reflecţie şi abaterea 
atenţiei 


Am înțeles că felul în care interpretăm realitatea stabileşte în 
mod decisiv ceea ce simțim şi felul în care acționăm. Nu 
întotdeauna reuşim totuşi să ne dăm seama la timp şi să ne 
corectăm distorsiunea perceptivă, trecând de la copilul-umbră 
la copilul-lumină. E posibil să ajungem în stările de spirit 
negative ale copilului-umbră. În mod normal, ne întărim 
mecanismele de apărare conform devizei: tot mai mult. Astfel, 
anvergura problemei creşte: când avem tendința să ne 
retragem, ne îngropăm între cei patru pereți; dacă mecanismul 
nostru de apărare este să trecem de îndată la înțepături, 
devenim agresivi; dacă suntem în căutarea perfecțiunii, ne 
străduim şi mai mult etc. Intrând astfel într-un cerc vicios, 
mergem întotdeauna din rău în mai rău. Atunci, ne identificăm 
atât de mult cu copilul-umbră din noi, încât nu mai găsim 
ieşire. 


Dacă nu reuşeşti să-ți corectezi percepţia, dându-ţi seama la 
timp că eşti pe cale să reintri în vechile tale tipare, atunci te 
poate ajuta să ieşi din această stare un alt mecanism: abaterea 
atenției. Să-ţi abaţi atenția înseamnă să nu-ți îndrepți atenţia 
spre sentimentele şi problemele tale, ci spre lumea din afară. 
Când te concentrezi total asupra muncii sau asupra celor ce se 
petrec în jurul tău, nu te percepi şi uiţi de tine. În această 
stare, nu resimţi suferinţe - nici fizice, nici sufleteşti. De aceea, 
abaterea atenţiei este şi un element central al psihoterapiei, în 
cazul pacienţilor cu dureri cronice — când dansezi cu pasiune, 
nu simți că te dor picioarele. De fiecare dată când atenţia ne e 
captată de altceva, putem ajunge să uităm de noi. Astfel, pot 
dispărea sentimente împovărătoare. Prin abaterea atenției, 
ajungi să ai o dispoziție mai bună, distanțându-te, la nivel 
interior, de problema ta. 

Ai trăit deja, precis, următoarea situație: te superi fără 
măsură pe persoana X, despre care crezi că te tratează nedrept 
şi te înțelege greşit. Gândurile tale se învârt în jurul acestei 
probleme, eşti acaparat din ce în ce mai mult de ele şi devii din 
ce în ce mai furios. Apoi, pentru o vreme, atenţia îți este 
abătută, de exemplu, pentru că trebuie să te concentrezi la 
ceea ce faci. Prin abaterea atenției, furia ta intră pe un plan 
secundar, aşa că te linişteşti. Acum, poți vedea problema ta cu 
X într-o manieră mult mai relaxată. Te-ai detaşat de problemă. 
Prin distanța interpusă şi felul în care interpretezi, situaţia se 
schimbă. Acum, poţi aprecia şi aportul tău la situația creată. 
Poate vei constata că ai făcut din țânțar armăsar. Poate găseşti 
o soluție la problema cu X. Poate că problema nici nu mai este 
atât de importantă pentru tine şi te gândeşti s-o „treci cu 
vederea”. 

E posibil să te întrebi: „Şi acum, ce să fac? Să mă urmăresc 
atent sau să-mi abat atenția?” Răspunsul meu este: e o mare 
diferență între situaţia în care sunt destul de distanțat, încât 
să mă privesc obiectiv şi să-mi pot da seama la timp, eventual, 
şi aceea în care mă afund mereu în gândurile şi sentimentele 
mele şi mă învârt - fără nici un rezultat - în jurul meu. Când 


mă afund în sentimentele mele negative, făcându-le să 
escaladeze, nu pot să trec mai departe. lată de ce este 
important să te observi pe tine însuţi. Totuşi, când eşti în 
pericol să te încâlceşti în convingerile copilului-umbră din tine, 
merită să încerci să-ți abaţi atenţia de la problemă. Pot reflecta 
mai bine la sentimentele şi problemele mele când pun o mică 
distanță între mine şi acestea. 

Sfatul meu: fii în contact cu tine însuți şi simte ce se petrece 
în tine, apoi îndreaptă-ți atenția spre lumea care te înconjoară, 
percepe ceea ce se întâmplă în jurul tău şi concentrează-te pe 
ceea ce faci. Găseşte aşadar un echilibru între atenţia la 
propria persoană şi atenția la lumea dimprejur. Dacă ai o 
problemă foarte gravă, care-ţi necesită mereu atenţia, te 
sfătuiesc să te ocupi de ea foarte activ câte o jumătate de oră 
pe zi, şi anume în scris. Atunci, adultul din tine ştie că, în caz 
de urgență, totul e scris pe hârtie şi se poate ocupa de alte 
lucruri în restul zilei. Ca să te ajute să nu revii mereu cu 
gândurile la problemele tale, îți poţi pune la mână o brățară 
elastică. Ori de câte ori îți aminteşti de problema ta, pişcă-te 
cu elasticul de mână, pentru a-ți abate atenţia. 


Fii sincer cu tine în ceea ce te priveşte 


Împăcarea cu propriul sine nu înseamnă că tot ce ţine de mine 
mi se pare fantastic. Cunoaşterea de sine înseamnă că mă 
accept cu defectele şi calitățile mele. Nu vreau să vorbesc aici 
despre iubirea de sine. lubirea este un cuvânt mare. E 
suficient să mă împac cu mine însămi. Pentru că atunci sunt 
de acord cu existența mea. 

În ce măsură mă pot accepta, depinde de cât de mult mă 
cunosc. În final, pot accepta doar ceea ce percep, lucrurile de 
care sunt conştientă. Dacă însă pot accepta doar ceea ce 
consider că e bun la mine, atunci pot accepta doar o parte din 
mine. Trebuie să ascund cealaltă parte cumva, s-o reprim. 
Mulți oameni fac, de aceea, un mic ocol al cunoaşterii de sine: 
se concentrează asupra defectelor relativ inofensive sau care 


nici nu există, dar pe cele care, la o privire mai atentă, ar 
merita luate în seamă, le împing undeva la marginea 
conştiinţei lor. Am avut o pacientă foarte frumoasă, care a 
plâns sincer la prima şedinţă, timp de o oră întreagă, pentru că 
se considera urâtă. Acesta, într-adevăr, este un exemplu grav 
de distorsiune perceptivă, dar ilustrativ: astfel, defectul 
pacientei în nici un caz nu era aspectul ei, ci pornirea ei 
puternică spre isterie, deci o reacție totalmente exagerată. Şi, 
aşa cum pacienta mea se afla pe o cale total greşită, la fel se 
întâmplă cu noi toți — cu unii mai mult, cu alții mai puțin. 

Când închid ochii de teama să nu văd ceva urât, mă protejez 
de imaginile neplăcute, dar nici nu mă pot dezvolta mai 
departe. De exemplu, dacă nu pot recunoaşte față de mine 
însămi că fug de teama eşecului, când e vorba să iau decizii 
importante, atunci voi bate pasul pe loc. Dacă nu recunosc 
față de mine însămi că sunt îngrozitor de invidioasă pe o 
anumită persoană, nu voi putea scăpa de acest sentiment în 
mod sănătos. Dacă nu recunosc față de mine însămi unde e 
limita capacităţii mele, nu voi fi niciodată mulțumită de 
realizările mele. 

Aş vrea să te incurajez să fii cât se poate de sincer cu tine 
însuți. Te poate ajuta să rogi un bun prieten să-ți dea o părere 
sinceră, pentru că, adesea, nu e uşor să te percepi pe tine 
însuți în mod obiectiv. Cunoaşterea de sine sinceră poate fi 
extrem de eliberatoare, pentru că reduce teama. În clipa în 
care față de mine însămi, de exemplu, recunosc că talentul 
meu nu e, de fapt, cel pe care l-am visat, nu mai am de ce să 
mă tem de această mărturisire. Mă pot relaxa şi-mi pot 
mărturisi: da, aşa este. lar apoi, îmi pot croi planurile de viitor 
mai realiste. 

Undeva însă, în adâncul ființei noastre, lucrează adesea o 
teamă difuză față de anumite realități. Atât timp cât fugim de 
acest adevăr şi ne ferim să-l recunoaştem, teama rămâne şi nu 
ne putem dezvolta în continuare. Dacă fac o pauză şi-mi 
confirm: da, aşa e!, teama se poate spulbera şi se poate 
instaura, eventual, o oarecare tristețe. Astfel, se poate crea 


spaţiu pentru lucruri noi. Fie că le dau direcţii noi dorințelor 
mele, deci că mă dedic unei activități care mi se potriveşte 
poate mai bine, fie că accept, pur şi simplu, că nu sunt destul 
de talentată pentru performanţe de top, dar suficient pentru a 
obține rezultate mulțumitoare. Sau mă hotărăsc să compensez 
lipsa mea de talent prin sârguință. În toate cazurile, îmi pot 
regla  țelurile şi modul de acțiune mai întâi printr-o 
autoevaluare realistă, astfel încât, într-un final, să fiu mult mai 
mulțumită decât să alerg în continuare într-o direcție greşită, 
din teama de a recunoaşte. 

Când ne ocupăm de slăbiciunile noastre, cel mai neplăcut 
este să ne recunoaştem sentimentul de vinovăţie. Vinovăţia 
este aproape insuportabilă. Totodată, poate aduce o 
extraordinară uşurare să recunoşti unde te-ai făcut vinovat. 
Pur şi simplu, să spui: „Da, am dat greş!”, „Da, sunt vinovat de 
asta!”, „Da, nu mai fac aşa niciodată!” Pentru că numai când 
sunt răspunzător pentru faptele mele, îi pot face dreptate 
victimei mele. Doar dacă îmi recunosc greşelile mă pot scuza în 
fața celui păgubit. Nu de puţine ori este vorba de oamenii cei 
mai apropiați de noi. Când ar trebui să-ți dai seama că 
anumite lucruri pe care le-ai spus, făcut sau chiar facilitat au 
făcut rău, gândeşte-te să-ți cer iertare de la cel păgubit. Mulţi 
copii mari se simt uşurați când părinții le spun: „Ne pare rău. 
Am fost extenuați atunci, dar astăzi am acționa cu totul altfel!” 
Adesea, copilul-umbră păstrează răni vechi, pentru că propriii 
părinți nu-şi asumă niciodată vina pentru greşelile lor, ci se 
justifică sau, pur şi simplu, neagă realitatea. Poate că-ți 
doreşti profund ca părinţii sau măcar unul dintre ei să se 
scuze cândva pentru ceva ce a greşit. 

Dacă ai tu însuți copii mari şi, în urma unei oneste 
autocritici, ajungi la concluzia că le-ai greşit cu ceva, cere-le 
iertare pentru asta. O asemenea scuză poate însemna un nou 
început în relația cu ei. Dacă ai copii mai mici, atunci verifică 
implicarea copilului-umbră din tine în educaţia lor şi încearcă 
să acționezi cât mai atent la tine însuți şi mai cumpănit. 


Dar, dacă, privind evenimentele retrospectiv, constaţi că i-ai 
făcut o nedreptate unui prieten sau unui coleg de serviciu, 
cere-ți, pur şi simplu, scuze. Chiar dacă întâmplarea e veche 
de ani de zile. Pentru că şi tu cunoşti, desigur, la rândul tău, 
situații în care ai fost victimă, când cineva te-a nedreptăţit. 
Imaginează-ţi că acel cineva şi-ar cere cândva iertare de la tine. 
Cât de bine te-ai simți! 


Exerciţiu. Acceptă realitatea aşa cum este 


Acest exercițiu, de fapt, este o atitudine interioară, pe care aş 
vrea să te încurajez s-o adopţi. Provine din învățăturile meditației 
budiste, pe care o cunosc relativ superficial. Ştiu însă că o piatră 
de temelie a exerciţiilor de meditaţie o constituie lucrurile care 
sunt de recunoscut şi de acceptat. Cred că poţi integra o 
asemenea idee simplă în viața ta, fără să fii nevoit să aprofundezi 
prea mult învățăturile budiste. Ideea de a spune DA este foarte 
atrăgătoare din punct de vedere psihic. Adică, apărarea față de 
percepțiile dureroase produce o teamă cronică, ascunsă. Apărarea 
față de teamă consumă mai mult din energia ta decât acceptarea 
acestei temeri. La fel se întâmplă cu toate sentimentele negative: 
tristețea, neputinţa, furia, ruşinea - toate se rezolvă cel mai rapid 
atunci când le accepti. 

Când vorbesc de teamă, vorbesc despre copilul-umbră. Când îl 
accept pe copilul-umbră şi accept, astfel, sentimentele de 
inferioritate, ruşinea, tristețea şi neputința mea, copilul-umbră se 
simte înţeles şi se poate linişti, încetul cu încetul. În acest scop, 
este adesea suficient să-ți spui mereu, în viața de zi cu zi: „Da, 
aşa este”. Indiferent dacă mergi la dentist, te gândeşti la un 
conflict cu un prieten, chibzuieşti o problemă, te enervezi pe copii, 
pierzi trenul etc., spune-ți mereu: „Da, aşa este”. Cel mai bine 
este să sincronizezi această propoziție cu respiraţia ta, inspirând 
şi expirând adânc, în timp ce-ţi spui în minte: „Da, aşa este”. 
Repetă această propoziție şi vei vedea cât de mult te linişteşte şi 
ce sentiment de uşurare îți dă. 

Sentimentele sunt mereu lucruri efemere. Când avem 
sentimente de fericire, ne dăm seama de asta. Când ne bucurăm 


profund, ştim încă dinainte că această bucurie nu durează veşnic. 
În cazul sentimentelor neplăcute, credem, dimpotrivă, că nu vor 
trece niciodată, de exemplu, când suferim din dragoste sau ne e 
teamă. 

Îți reamintesc, de aceea, încă o dată, exercițiul pe care l-am 
descris în secțiunea Cum te poți detaşa de sentimentele negative: 
concentrează-te asupra expresiei corporale a sentimentului ce te 
apasă. De exemplu, dacă eşti trist, concentrează-te asupra felului 
în care corpul tău resimte tristețea. Poate simți un nod în gât? 
Sau o apăsare în piept? Concentrează-te exclusiv asupra acestui 
sentiment şi şterge-ți din minte toate imaginile care au de-a face 
cu tristețea respectivă din capul tău. De exemplu, când eşti trist, 
pentru că te-a părăsit iubita sau iubitul, alungă orice imagine a 
ei/lui din mintea ta şi simte doar expresia corporală a 
sentimentului de tristețe care are această cauză. Rămâi în starea 
respectivă. Vei vedea că tristețea se risipeşte rapid. Poţi proceda la 
fel cu toate celelalte sentimente apăsătoare. Acest exercițiu 
provine din Metoda Sedonac a lui Lester Levenson, o teorie extrem 
de pragmatică a gestionării sentimentelor. 


Exersează bunăvoința 


Imperfecțiunea resimțită adesea de copilul-umbră din noi nu 
are doar efecte asupra propriei stări de bine, ci şi asupra 
atitudinii şi comportamentului nostru față de alți oameni. Din 
perspectiva copilului-umbră, omul din fața noastră devine 
rapid duşman. Încă din cartea mea Leben kann auch einfach 
sein! [Viața poate fi şi uşoară!], am afirmat că persoanele care 
nu sunt sigure de sine trăiesc o viață întreagă de cele mai 
multe ori în defensivă, adică îşi fac mereu griji să nu ajungă 
într-o poziție de inferioritate şi să fie atacate. Cel care se ocupă 
însă de autoapărarea lui nu poate resimti, în acelaşi timp, şi 
milă față de atacator. Urmarea este că nu poate resimți 
bunăvoință în relația cu cei pe care-i consideră mai puternici. 
Nu pot resimți bunăvoință decât atunci când sunt pe o poziţie 
de egalitate cu cei din jurul meu. Dacă mă simt mai prejos, 
atunci mă port prea dur nu numai cu mine, ci şi cu celălalt. 


Dacă-i admir pentru anumite calități pe semenii mei, pe care-i 
consider mai puternici, mă manifest extrem de drastic față de 
mine, dar dacă sunt foarte sinceră cu mine, lucrurile nu stau 
chiar aşa. Bucuria pentru răul celuilalt şi invidia sunt defecte 
extrem de omeneşti şi sunt îndreptate împotriva oamenilor pe 
care-i percepem ca fiindu-ne superiori. Copilul-umbră poate 
acționa extrem de meschin şi de suspicios. De aceea îi serveşte 
comunității să mă aflu cât mai des în starea copilului-lumină 
sau a eului adult. Asta îmi ridică moralul şi, în consecință, îmi 
percep semenii mult mai binevoitor. Percepția şi dispoziția 
sunt într-o perpetuă interacțiune. Când sunt binedispus şi-mi 
întâmpin apropiații cu afecțiune, aceştia se simt bine în 
compania mea. Se produce o dinamică pozitivă. Este mult mai 
relaxant să priveşti cu bunăvoință alți oameni, în loc să aştepţi 
în umbră, gata să reacționezi la următorul atac. Cu cât mă 
simt mai tensionată şi mai stresată, cu atât sunt mai înclinată 
să proiectez mai rapid aceste sentimente asupra semenilor mei 
şi, astfel, să declanşez o dinamică negativă. 

Deci, pot manifesta mai uşor bunăvoință față de ceilalți când 
mă aflu sub influența copilului-lumină. Când mă comport 
meschin cu mine însămi şi sunt agresivă față de propria 
persoană, atunci îmi vine cu atât mai greu să fiu generoasă cu 
ceilalți. Iată de ce este foarte important să am grijă de mine şi 
să-mi asum responsabilitatea pentru starea mea de bine. Poţi 
face şi tu asta, manifestând înțelegere pentru copilul-umbră şi 
consolându-l mereu, procedând aşa cum am exersat în 
secțiunea Vindecă-l pe copilul-umbră din tine. În paralel, 
exersează trecerea în mod activ sub influența copilului-lumină. 
Ai grijă să fii binedispus. Consideră că este obligația ta să te 
bucuri cât mai mult posibil de viață şi s-o savurezi. Abordez 
mai detaliat subiectul şi în secțiunea Bucură-te de viață! 

Bunăvoinţa este însă şi o atitudine interioară, asupra căreia 
te poţi decide. Mulţi oameni care se identifică, la un moment 
dat, cu copilul-umbră din ei vorbesc despre apropierea cu 
neîncredere de ceilalți. Suspiciunea şi neîncrederea se numără 
printre mecanismele lor de apărare şi, tocmai pentru că se 


identifică atât de puternic cu copilul-umbră din ei, cred cu 
străşnicie ceea ce percep şi fac presupuneri, precum: lumea şi 
oamenii sunt egoişti şi răi. Pentru a nu crea confuzii, nu afirm 
că oamenii sunt esențialmente buni. O imagine naivă, 
nereflectată a oamenilor produce la fel de multe probleme 
precum suspiciunea patologică. Dar, cu o atitudine 
fundamental neîncrezătoare, lipsită de bunăvoință, facem şi 
noi lumea să devină un pic mai rea. În plus, atitudinea 
neîncrezătoare şi pesimistă că omul este, în esență, egoist nu 
poate fi adeverită nici din punct de vedere ştiinţific, după cum 
am arătat în secțiunea Cum ne pot ajuta valorile. Nu uita: 
cercetarea modernă a creierului a dovedit că oamenii sunt 
orientați spre cooperare şi că, dăruind, ne simțim fericiți. În 
favoarea unei atitudini binevoitoare există prin urmare şi 
argumente logice. 

Când îți dai seama că eşti pe cale să judeci cu răutate un 
prieten, un coleg, o rudă sau pe partenerul tău de cuplu, fă în 
mod conştient un pas înapoi şi încearcă să analizezi aceeaşi 
situație dintr-o perspectivă binevoitoare. Am arătat, în 
secțiunea  Digresiune.  Condiţionarea genetică a proastei 
dispoziţii, că, din păcate, este înscris în genele noastre să 
acordăm mai multă atenție evenimentelor negative şi să le 
considerăm pe acestea mai importante. Reamintesc: o 
interacțiune negativă cu un prieten poate să ne facă să uităm 
100 de interacțiuni pozitive cu acesta. Deci, înainte să ajungi 
la concluzia că persoana X acţionează din răutate, verifică, 
ajutat de eul adult din tine, dacă lucrurile stau într-adevăr aşa 
şi gândeşte-te la cât de multe lucruri bune ai trăit deja cu 
aceasta. Gândeşte-te bine dacă felul în care interpretezi 
situația este just. Adeseori, suntem prea grăbiţi să le imputăm 
altora intenţii rele, chiar dacă e vorba de prieteni de-o viață. O 
zi de naştere uitată, o critică neînsemnată, o reacție „falsă” pot 
declanşa în unii oameni dezamăgiri atât de mari, încât să pună 
prietenia sub semnul întrebării. În schimb, cu o atitudine 
binevoitoare, îi putem aprecia pe alții aşa cum sunt: 

«Din fire vor să facă mai mult bine decât rău şi... 


“Totuşi, uneori fac greşeli. 

eSunt uituci, chiar dacă e vorba de ziua celui mai bun 
prieten. 

«Sunt temători şi, de aceea, nu sunt mereu sinceri. 

“Nu calculează mereu cu exactitate urmările propriilor fapte. 

«Uneori, pur şi simplu, nu au tupeu. 

*Sunt momente în care acționează fără să se gândească. 

“Uneori, sunt prost dispuşi. 

Se află prea frecvent sub influența copilului-umbră. 


Gândeşte-te: oamenii dificili au copii-umbră foarte răniți. 

Nici o relaţie interumană nu e perfectă. Cu toții facem greşeli 
şi ne înşelăm. De aceea, tratează imperfecțiunea ta şi a altora 
cu maximum de generozitate. Agresivitatea şi răutatea îți fac 
rău ţie, în primul rând - îți afectează moralul şi-ţi împovărează 
relațiile interumane. Apropo de dispoziție: umorul ne poate 
ajuta să ne modelăm relațiile într-o manieră mai lejeră şi plină 
de bunăvoință. În acest sens, iată o glumă: nu am defecte, 
sunt doar efecte speciale! 


Laudă-ţi aproapele ca pe tine însuţi 


Bunăvoinţța înseamnă să exprimi, din când în când, laude la 
adresa semenilor tăi, respectiv să le faci complimente. Şi în 
această privință, unii îşi complică viaţa, identificându-se cu 
copilul-umbră din ei. În această stare interioară, au tendința 
să fie invidioşi, ceea ce le permite numai arareori - sau poate 
niciodată — să rostească laude. 

Unii oameni sunt însă prea timizi ca să le vină pe buze o 
laudă. A lăuda sau a fi ei înşişi lăudațţi li se pare penibil. Din 
copilărie nu sunt obişnuiţi cu lauda. Este o zicală — „Dacă nu e 
înlăcrimat, înseamnă că e lăudat destul” — cu care au crescut 
mulți dintre noi. Unii sunt de părere, pe bună dreptate, că au 
ridicat ştacheta foarte sus, atât în ceea ce-i priveşte, cât şi față 
de ceilalți, motiv pentru care exprimă foarte rar laude. 


Indiferent de motivul pentru care unora le vine greu să-i 
laude pe ceilalți sau să rostească un compliment sincer, le 
recomand să exerseze generozitatea. Dacă te simți vizat, 
încearcă să fii mai generos cu tine şi cu ceilalți. Felicită-te mai 
des pentru ceea ce faci bine şi laudă-te singur pentru faptele 
tale bune. Începe ziua cu o laudă de sine, care miroase, de 
fapt, foarte bine. Laudă-te pe tine ori de câte ori e cazul. Astfel, 
îți va creşte moralul şi vei reduce din sentimentul de invidie, 
dacă suferi de el. Poţi încerca şi în materie de recunoştinţă: fii 
recunoscător pentru tot ce merge bine în viața ta şi fii 
recunoscător pentru tot ce ai şi pentru tot ce ți se pare că e de 
la sine înțeles meritat. Exersează şi privitul foarte conştient 
spre lucrurile bune legate de tine şi din viața ta. Plângându-te 
de  pretinsele tale slăbiciuni şi defecte, ajungi să fii 
nerecunoscător. Prin laudă de sine şi recunoştinţă, acumulezi 
recunoaştere pentru tine, iar atunci le poți da mai departe şi 
altora. 

Laudă-ţi soțul/soția, copiii, colegii de serviciu, superiorii, 
prietenii, chiar şi oamenii de pe stradă. Americanii rostesc fără 
probleme laude la adresa unor oameni necunoscuți: de 
exemplu, poţi auzi, de la o casieriță din supermarket: „Îmi 
place rochia ta”. Îmi place şi mie acest stil de comportament 
deschis, amabil. Germanii sunt ceva mai rezervaţi şi tensionați 
în comparaţie cu americanii, deşi, în ultimii ani, şi în 
Germania situația s-a îmbunătăţit. (Şi acum, te rog să nu vii 
cu obiecția că: „Americanii sunt foarte superficiali”. O 
vânzătoare dintr-un supermarket german nu e mai profundă 
dacă nu-i măguleşte pe clienți.) 

Cu toţii ne dorim recunoaştere. În loc să aştepţi pasiv 
laudele, începe, în mod activ, să le împarți. Apropo de 
„impărțit” — nu fi generos doar la recunoaşterea calităților, ci şi 
pe plan financiar. Zgârcenia este o trăsătură îngrozitoare, pe 
care o au, din păcate, prea mulți dintre noi. Dacă te numeri 
printre cei cărora le vine foarte greu să fie generoşi, studiază-ți 
atent convingerile şi analizează-ți zgârcenia ca mecanism de 
apărare. Crede-mă, zgârcenia nici nu te face fericit, nici nu 


aduce mai multă siguranță în viața ta. Dimpotrivă, cu cât 
dăruieşti mai mult, cu atât mai mult vei primi. Vei vedea cum 
se îmbunătățesc dispoziția şi relaţiile tale când îi tratezi cu 
generozitate pe ceilalți. 


Bine înseamnă suficient de bine 


După cum am observat până acum, cei mai mulți oameni 
consumă neobişnuit de multă energie pentru a-l reduce la 
tăcere, sub o formă sau alta, pe copilul-umbră şi convingerile 
lui negative. Mulţi vor să-l facă să tacă, apelând la căutarea 
perfecțiunii. Repet: convingerile sunt iluzorii. Sunt false şi 
spun, în parte, doar câte ceva despre exasperarea din trecut a 
părinților tăi. Dar, prin alegerea mecanismelor tale de apărare, 
faci şi tu greşeli. Când cauţi perfecțiunea, te preocupă prea 
mult întrebarea: ce impresie las? — şi prea puțin întrebarea: ce 
contează, de fapt? 

Pentru a-l întări pe adultul din tine, îți poţi pune câteva 
întrebări autocritice: din ce motiv îmi doresc să fiu perfect? 
Este acesta singurul motiv? Sau e vorba să ofer cât mai puține 
posibilități de atac? Sau vreau să fiu admirat? Fă un pas 
înapoi, te rog, şi priveşte-ți comportamentul din afară. Pentru 
cine altcineva, în afară de tine, este important să munceşti 
perfect, să arăţi perfect sau să fii o gazdă perfectă? În ce 
măsură e vorba exclusiv de tine? Ce-ai putea face cu energia şi 
cu timpul care-ţi rămân, dacă te-ai dezice de pretenţia de 
perfecțiune şi ţi-ar fi de-ajuns să-ți faci treaba, pur şi simplu, 
„bine”? Ce-ai face cu timpul care îți rămâne? Te temi de 
plictiseală sau de amintirile dureroase? Ori, poate, reprimi 
probleme grave, refugiindu-te în muncă? Mulţi oameni fug de 
probleme, găsindu-şi mereu de lucru. De îndată ce se 
reinstaurează liniştea, îi cuprind iar grijile şi temerile. 

Întăreşte-l pe adultul din tine, gândindu-te care sunt 
problemele de care fugi. Întreabă-te dacă mecanismul tău de 
apărare nu cumva îți creează probleme, în loc să le înlăture? 
Perfecționiştii sunt adeseori stresaţi. Nu se împovărează doar 


pe sine cu exigența lor, ci şi relaţiile pe care le au. Gândeşte-te 
că, atunci când ceri mult de la tine, te comporți poate prea 
drastic şi cu apropiații tăi. În plus, din cauza ambițiilor tale, 
pofta de viață îţi este afectată. Fii atent, fiindcă eşti expus unui 
pericol mai mare de a te consuma decât cei care iau lucrurile 
mai lejer. 

Apoi întreabă-te cine ar profita, dacă ai investi mai puţin 
timp în propria perfecțiune. Familia ta, prietenii, vreo 
organizație caritabilă? Sau, pur şi simplu, tu însuți, pentru că 
te-ai bucura mai mult de viață? 

Încearcă să-ţi relativizezi dorința de perfecțiune, întrebându- 
te ce sens are. la-ți copilul-umbră de mânuţă şi explică-i 
mereu, cu dragoste şi răbdare, că e suficient aşa cum e şi că 
are voie să facă şi greşeli şi întăreşte-l pe adultul din tine, 
gândind până la capăt scenariile temerilor tale: ţi-ai pierde 
slujba, într-adevăr, dacă ai munci mai puţin? Dacă răspunsul 
este afirmativ, atunci gândeşte-te dacă tot acest stres merită 
sau dacă e posibil să-ți schimbi profesia. 

Gândeşte-te dacă relațiile tale ar deveni cu adevărat mai 
bune, în cazul în care ai fi prietenul sau iubitul cât mai 
perfect. Şi ce înseamnă perfect, în fond? Gândeşte-te la 
unitățile de măsură ale valorii pe care le foloseşti. N-ar fi mult 
mai „perfect” ca, în loc să fii cea mai frumoasă, cea mai bună şi 
cea mai simpatică persoană, să fii una cât mai sinceră şi mai 
deschisă? Vreau să spun că „perfect” este să te cunoşti şi să te 
poți încrede în tine. Ar fi „super”, dacă n-ai mai acționa în 
funcție de şansele de succes, ci după răspunsul la întrebarea: 
Ce consideri corect? Cum ar fi, dacă ţi-ai propune, în loc să fii 
perfect, să fii tu însuți? Dacă ţi-ai propune să fii, cât mai 
adesea cu putință, sub influența copilului-lumină? Dacă ţi-ai 
propune să fii cât mai relaxat? 

Permite-i părţii adulte din tine să fie conştientă de 
următoarele două lucruri: 

l. Prin ochelarii copilului-umbră, lumea este o proiecție. O 
realitate în sens negativ. 


2. Sunt o mulțime de lucruri pe care are sens să le faci, în 
loc să te străduieşti să fii perfect, cum ar fi să acționezi cu 
decenţă şi să te bucuri de viață. 


Bucură-te de viaţă 


Mulţi oameni care sunt captivi ai mecanismelor de apărare ale 
copilului-umbră nu au curajul să se bucure de viață. Îşi 
permit, pur şi simplu, prea puţin. Se afundă în munca şi în 
obligaţiile lor şi sunt de părere că se pot bucura de viață abia 
după ce au terminat ce aveau de făcut. Dar mereu este câte 
ceva de făcut. Copilul-umbră din ei simte un fel de vinovăție 
fundamentală, respectiv aceea de a „nu fi suficient de bun”. În 
consecință, aceşti oameni sunt convinşi că nu merită să se 
bucure de viaţă şi îşi administrează atât de strict existența, 
încât nu mai rămâne loc de bucurie. Se simt vinovați când nu 
lucrează. În primul rând, celor care au ca mecanisme de 
apărare dorința de control şi căutarea perfecțiunii le vine greu 
să se relaxeze măcar din când în când. 

Din punctul de vedere al eului adult, nu există argument 
logic pentru care să nu se bucure de viață. „Cui i-ar prii viața 
grea?”, întreba mereu tatăl meu, şi ador această vorbă. Te rog 
să te gândeşti că bucuria şi cheful de viață îți aduc starea de 
bine. Scot la iveală copilul-lumină din tine. Ar trebui, de aceea, 
să fie sarcina ta să te preocupi cât mai des cu putință să-ți 
meargă bine şi să te bucuri de viață. Asta presupune şi o bună 
gestionare a timpului. Pentru a savura ceva, îţi trebuie timp. 
Oamenii care tărăgănează mereu lucrurile pot savura viața la 
fel de puţin, adesea, ca maniacii controlului, pentru că, la fel 
ca pe aceştia, îi apasă conştiinţa încărcată. Diferenţa dintre 
cele două categorii este că aceia care tărăgănează lucrurile au 
în mod întemeiat mustrări de conştiinţă, pentru că amână 
treaba care trebuia făcută, în timp ce obsedațţii de control vor 
să rezolve, pe cât se poate perfect, şi sarcinile secundare şi au, 
aşadar, sentimente de vinovăţie inutilă. Găseşti sfaturi utile 


împotriva inerției în secțiunea Exerciţiu. Şapte măsuri împotriva 
tărăgănării, de mai jos. 

O masă bună şi un vin bun te pot face profund fericit. 
Acelaşi lucru este adevărat pentru o plimbare în natură, o 
audiție muzicală sau o partidă bună de sex. Ceea ce se înțelege 
prin savurare sigur are legătură cu preferințele personale. 
Lipsa bucuriei nu este o soluție. Permite-ţi deci să te bucuri de 
viață cât de des poți. 

Unii oameni însă nici nu ştiu cum să se bucure de viață, atât 
de neexperimentați sunt la acest capitol. Se suprasolicită într-o 
manieră de nedescris şi sunt aproape întotdeauna stresaţi şi 
prost dispuşi. Alţii folosesc un motiv „bun”, cum ar fi 
migrenele, pentru a-şi permite câte o mică pauză. Copilul- 
lumină din ei consideră foarte regretabil acest lucru, dar 
nimeni nu-i cere părerea. El ar avea o mulțime de idei 
extraordinare de distracție. E suficient să-l asculți puţin. Ştie, 
probabil, de la început ce l-ar bucura cu adevărat, dacă s-ar 
putea manifesta liber. 

Deci, dacă ai tendința să dai mereu mai mult decât poţi, 
explică-i copilului-umbră din tine următoarele: „Bietul de tine! 
Nu trebuie să ne dăm peste cap mereu, ca să ne simțim 
valoroşi. Eşti valoros chiar dacă te mai şi odihneşti din când în 
când. Ai nevoie de pauze, ca să aduni iar energie. Dacă dăm 
totul din noi şi, la un moment dat, nimic nu mai dă rezultate, 
asta nu ajută nimănui. Avem voie să ne permitem să avem 
timp liber şi să ne relaxăm. Avem voie să ne bucurăm de viață 
şi să ne meargă foarte bine. După ce ne-am încărcat bateriile, 
putem munci din nou”. 

Distracţia şi savurarea clipei au de-a face, de altfel, cu 
crearea de frumusețe. Priveşte împrejur şi întreabă-te dacă, în 
locuința ta sau la serviciu, ai destul spaţiu pentru a-ţi odihni 
privirea. Asigură-te că ai privelişti frumoase, care te fac fericit. 
Dacă, parcurgând această carte, eşti pe punctul să faci o 
renovare interioară, poți face acelaşi lucru în jurul tău. Uneori, 
sunt lucrurile mici care aduc bucurie, cum ar fi o floare 
frumoasă pe masa de lucru. Şi mirosurile pot bucura, de 


exemplu, am lângă mine mereu o sticluță cu ulei de trandafir. 
Când am nevoie de o mică încurajare, mă parfumez cu ea. 
Preia răspunderea stării tale de bine. Ai grijă să te asiguri că 
eşti fericit. 

În clinicile pentru tulburări psihosomatice, există, de câțiva 
ani, terapia savurării, pentru că mulți oameni trebuie să 
reînvețe să se bucure de viață. Savurarea are foarte mult de-a 
face cu conştiinţa. Trebuie să-mi conectez cele cinci simțuri 
când vreau să savurez ceva. Când sunt indiferentă, dimpotrivă, 
nu pot savura. Când înghit mâncarea pe nemestecate, nici nu- 
mi dau bine seama de ceea ce mănânc. În cadrul terapiei 
savurării, oamenilor li se ascut simțurile. Participanţii sunt 
îndemnați să descrie exact ceea ce simt când mănâncă o 
bucată de ciocolată sau când privesc un trandafir. Astfel, 
învață să savureze în mod conştient. Poţi integra foarte uşor 
terapia savurării în viaţa ta cotidiană. În acest scop, trebuie să 
faci două lucruri: 

1. Asigură-te că savurezi viața, făcând mai des ceea ce-ţi face 
bine. 

2. Fii foarte prezent, folosindu-ți atenţia şi cele cinci simțuri. 
Ancorează-te în „acum şi aici”. 


O altă măsură bună, pentru a conştientiza mai bine 
savurarea şi frumusețea, este ca, în cursul plimbărilor, să fii 
foarte atent la lucrurile frumoase. Imaginează-ţi că ai un 
aparat foto la tine sau ia unul cu tine şi caută lucruri 
frumoase. Rămâi atent la mediul înconjurător. Nu e prea uşor 
să fii relaxat, şi e neobişnuit pentru suflet, pentru că, atunci 
când eşti relaxat, nu eşti deloc atent la tine. Îmi antrenez 
adesea, în mod conştient, această capacitate în cursul 
plimbărilor, pentru că mă număr printre cei care alunecă rapid 
în lumea gândurilor lor şi atunci nu mai percep ce se întâmplă 
împrejur. Dar, la vederea florilor frumoase şi a naturii 
minunate, devin foarte fericită. 


Fii tu însuţi, nu un copil ascultător 


Oamenii care au deprins, ca mecanism de apărare, dorința de 
armonie vor să facă totul aşa cum trebuie. S-au antrenat încă 
din copilărie în această privință, pentru a beneficia de 
recunoaşterea părinților sau măcar pentru a nu fi pedepsiți. 
Nu se delimitează de dorințele şi nevoile semenilor lor şi se 
simt responsabili pentru bunăstarea acestora. Când partenerul 
lor de discuţii e prost dispus, ei se întreabă, simțindu-se 
vinovați, ce au făcut greşit, respectiv ce ar putea face pentru a 
le merge mai bine celorlalți. Prin atenția perpetuă la 
presupusele sau realele nevoi ale semenilor, îşi neglijează 
propriile dorințe. Pe termen lung, sigur că asta nu poate duce 
spre bine, pentru că, în fond, propriile nevoi vor ieşi la 
suprafață. Pentru că-şi exprimă rar dorințele, şi atunci fără 
hotărâre, au mereu sentimentul că nu vor izbuti. Asta îi 
condamnă la eşec şi pe ei, şi pe partenerii lor de interacțiune, 
considerați dominatori, după cum am scris deja în secțiunea 
Căutarea armoniei şi conformarea excesivă. Deoarece se 
străduiesc mereu să ghicească tot ce ar dori celălalt, aşteaptă 
la rândul lor, de la celălalt, să le îndeplinească la fel dorințele. 
Dacă nu există reciprocitate, se simt imediat răniți. 

Iubitorii de armonie îşi asumă prea puţin din răspunderea 
față de ei înşişi, pentru că sunt mereu preocupați de 
bunăstarea partenerului de interacțiune. Vor să facă totul cum 
trebuie şi să nu rănească pe nimeni. Dacă sunt însă foarte 
sinceri cu ci înşişi, atunci nu este atât vorba de celălalt, cât de 
copilul-umbră, care se teme să nu fie respins. Dacă şi-ar 
susține mai sincer nevoile, ar putea scandaliza. Ca să evite 
asta, îşi asumă presupusele aşteptări ale partenerului de 
interacţiune şi speră ca el să le „mulțumească”. Adică, să le 
ghicească, la rându-i, nevoile. 

Dacă intri în categoria celor despre care am scris în 
paragraful anterior, atunci, la primul pas, identifică-te cu 
adultul din tine şi conştientizează, cu ajutorul lui, că eşti 
captiv în filmul copilăriei tale. Ca să le placi părinţilor tăi, te-ai 


adaptat cât mai bine, poate pentru că erau foarte drastici sau 
chiar distanţi cu tine. Poate că erau însă hiperprotectori sau 
erau ei înşişi iubitori de armonie şi urau conflictele. Astfel, nu 
ai avut un model bun despre cum să te afirmi. 

Fiind copil, depindeai de părinţi, bineînțeles. Explică-i cu 
dragoste copilului-umbră din tine că au trecut acele vremuri şi 
că acum sunteți singurii responsabili pentru fericirea voastră. 
Învață să ai mult mai multă grijă de tine. Asumăcţi 
răspunderea pentru starea ta de bine. Spune ce vrei şi ce nu 
vrei. Asta nu înseamnă să devii egoist — în nici un caz. 
Dimpotrivă, când te exprimi deschis şi-ţi exprimi deschis 
dorințele, celălalt ştie cum să te abordeze, şi puteţi negocia în 
mod corect. Aşa e mult mai bine decât dacă bombăni mereu că 
partenerul nu ţi-a ghicit dorințele. Conştientizează mereu 
faptul că partenerii tăi de discuţie nu trebuie să-şi spargă 
capul lor, ci pe al tău, dacă vor să ştie ce gândeşti şi ce vrei. Pe 
termen lung, asta e foarte solicitant pentru ceilalți. În plus, au 
sentimentul că nu ştiu exact cum să se apropie de tine. Le-ai 
lua o povară de pe umeri, dacă ţi-ai susține cauza deschis şi 
sincer. Asumându-ți răspunderea pentru tine însuți, ei nu mai 
sunt siliți să facă acest lucru, interesându-se mereu, 
îngrijorați, dacă este într-adevăr OK din punctul tău de vedere 
să se realizeze un lucru astfel, şi nu altcumva. 

La fel de important este să-ți spui părerea mai des. Dacă vrei 
să nu superi pe nimeni, în final, nu faci pe placul nimănui, 
pentru că nu susţii cu adevărat nici o părere şi nimeni nu se 
poate baza pe tine. Nu trebuie să fii „preferatul tuturor”; e mai 
important să-ți întăreşti coloana vertebrală şi să înoți uneori şi 
împotriva curentului, când e vorba de un lucru important şi de 
valorile în care crezi. Conştientizează faptul că verticalitatea, 
curajul şi dreptatea sunt, în caz de îndoială, mai importante 
decât grija ta că s-ar putea să nu mai fii iubit. Poate că unii 
oameni nu te consideră prea simpatic, dacă-ți exprimi opinia, 
dar nu le vei deveni mai simpatic nici dacă nu-ţi susții cauza. 
Nu ştiu nici cum să te ia şi te consideră şi puțin cam plicticos. 
Într-o privință însă te poţi relaxa - oricum nu vei putea 


vreodată să le dai dreptate tuturor. Formează-ţi deci un punct 
de vedere propriu şi stabileşte unități de măsură proprii. 
Conştientizează mereu că nu e vorba să te faci iubit, ci să 
acționezi corect, respectându-ţi valorile. 

Poate gândeşti: „Aşa, oricum nu ajung nicăieri!” Aceasta e 
replica preferată a celor care se tem de conflict. Dar, în primul 
rând, faptul că-ţi susţii opiniile îți aduce adesea mai mult 
decât ai crede. În al doilea rând, n-ar trebui să acționezi doar 
în funcție de şansele de succes pe care le ai. Dacă-i atragi, de 
exemplu, atenţia unui prieten bun că te-a rănit foarte tare 
printr-un anumit comportament, atunci le dai o şansă şi lui, şi 
prieteniei voastre. Respectiv, şansa de a vă reapropia, în urma 
unei discuții clarificatoare. Astfel, ai făcut tot ce ţinea de tine 
pentru a îmbunătăți relația. Şi tocmai despre asta e vorba. 
Cum reacționează celălalt nu mai e răspunderea ta. 

Poate că nu ştii prea bine ce vrei şi ce gândeşti? Poate că eşti 
atât de obişnuit să le acorzi atenţie altora, încât firul care te 
leagă de viața ta interioară este atrofiat? Atunci, ascultă-ți 
inima şi întreabă-te: „Ce simt?” şi „Care e părerea mea?” Poţi 
să exersezi exprimarea propriei păreri discutând cu un 
interlocutor imaginar şi făcând schimb de argumente. Poţi face 
acelaşi exercițiu, desigur, şi în viața reală. Dă-ţi seama când 
eşti din nou, din reflex, pe cale să-ți ascunzi punctul de vedere 
şi/sau să-ți reprimi nevoile, pentru a fi agreat. Apoi, ascultă-l 
pe copilul-lumină şi vorbeşte. Te vei mira de cât de simplă va 
deveni viața ta, când vei fi mai sincer şi mai deschis. Relaţiile 
tale vor deveni, astfel, mult mai lipsite de complicaţii. Pentru 
că abia când devii autentic şi-ţi asumi răspunderea pentru tine 
însuți, pot să apară armonia şi apropierea adevărate. 


Pregăteşte-te să faci faţă conflictelor şi modelează-ţi 
relaţiile 

Oamenii care-l protejează pe copilul-umbră din ei adaptându- 
se şi dorindu-şi armonie se lasă conduşi mai degrabă de 
întâmplare şi hazard, în loc să-şi stabilească obiective şi să 


îndepărteze din cale obstacolele. Pentru a-şi stabili țeluri, au 
nevoie de o viziune clară, care le lipseşte adesea, pentru că s- 
au luat, o viață întreagă, după alții, nu după ei înşişi. Un alt 
motiv al pasivităţii lor, în privința modelării vieţii şi a relaţiilor, 
este oroarea lor de conflicte. Aceştia trăiesc în iluzia copilului- 
umbră din ei, că relaţiile trebuie lăsate să evolueze de la sine, 
în loc să încerce să le influențeze. Ei nu acţionează, ci 
reacționează. Adaptarea lor are loc în detrimentul afirmării 
sinelui — al afirmării sănătoase a sinelui. Adesea, persoanele în 
cauză sunt atât de obişnuite să se adapteze cuminţi 
partenerului de interacțiune, încât nici nu le trece prin minte că 
şi-ar putea exprima propriile puncte de vedere sau nevoi. Mă 
minunez întotdeauna de ce imbold redus resimt unii oameni 
de a se apăra. După cum am scris deja în secțiunea Căutarea 
armoniei şi conformarea excesivă, afirmarea sinelui celor ce se 
tem de conflicte constă adesea într-o rezistență pasivă, care de 
multe ori duce la retragere, la refugiu sau la ruperea 
legăturilor. 

Mai există însă un motiv pentru care persoanele afectate 
sunt atât de ezitante când e vorba să se exprime în beneficiul 
propriu: nu sunt sigure dacă au dreptul la propriile opinii şi 
dorințe. Nu au prea multă experiență în argumentare. Pentru 
că-i percep pe ceilalți ca fiindu-le superiori, le acordă, ca atare, 
mai multe drepturi şi o competență mai mare decât a lor. 
Trebuie deci neapărat să lucreze la încrederea în propriul punct 
de vedere. 

Mulţi oameni nu au încredere să argumenteze pentru că-şi 
fac griji să nu ajungă într-o poziție de inferioritate şi atunci 
preferă să-şi ţină gura. Mulţi gândesc în termeni de „câştig- 
pierdere” şi „superior-inferior”. Mecanismele lor de apărare 
sunt defensive şi au, ipotetic, scopul de ocrotire a copilului- 
umbră din ei. Teama de a nu ajunge într-o poziție de 
inferioritate nu-i conduce doar pe cei doritori de armonie, ci şi 
pe cei care zeflemisesc, a căror strategie este „agresivitatea şi 
atacul”. Ei practică, din păcate, refugierea, dar prin înaintare, 
trăgând adesea cu tunul în vrăbii. 


Dacă ai o natură relativ conflictuală, priveşte problema din 
punctul de vedere al adultului din tine. Conştientizează deci că 
nu e vorba de a câştiga sau pierde. Nu ajungi într-o poziţie de 
subordonare când un partener de discuție are argumente mai 
bune. Spune, pur şi simplu: „Ai dreptate”, şi astfel rămâi total 
stăpân pe situație. Compune-ți o atitudine interioară prin 
raport la problema în cauză, nu la prestaţia ta. În primul rând, 
identifică-te cu adultul din tine şi conştientizează faptul că e 
foarte normal să spui ce vrei sau ce părere ai. În majoritatea 
cazurilor, nici nu se ajunge la conflict. În majoritatea cazurilor, 
nimeni nu te condamnă, chiar dacă spui, pur şi simplu, „Nu”, 
dar ajungi la acest răspuns mai târziu. Mai întâi, vreau să-ți 
pun la dispoziție câteva reguli de rezolvare a conflictelor. 


Exerciţiu. Pregătire pentru situaţii conflictuale 


Pentru acest exercițiu, gândeşte-te la un conflict latent, pe care- 
l ai cu o persoană - fie pentru că v-aţi mai certat din acest motiv, 
fie pentru că nu ai avut încredere să-i spui respectivei persoane 
deschis părerea ta, până acum. 

1. Treci, extrem de conştient, în starea copilului-lumină din 
tine. Ia în fața ta convingerile, punctele forte şi valorile tale şi 
conştientizează senzațiile plăcute pe care acestea le declanşează 
în tine. Încearcă deci să intri într-o dispoziţie cât mai bună. Dacă 
nu ai succes în această încercare, identifică-te cu adultul din tine, 
pentru a privi situația cât mai lipsit de emoţii. 

2. Conştientizează faptul că şi persoana cu care ai conflictul are 
un copil-umbră în ea şi că vă aflaţi, astfel, pe aceeaşi treaptă. 
Încearcă să manifeşti bunăvoință pentru el sau ea. 

3. Testează sincer, față de tine, relația cu persoana cu care ai 
conflictul: te simți inferior acesteia? Sau o priveşti de sus? 
Verifică dacă o percepi distorsionat în sens negativ, din motive ce 
țin strict în tine. Încearcă deci, fiind extrem de atent la tine, să 
recunoşti aportul tău la situaţia creată. În acest moment, poate fi 
extrem de important să mai faci o dată exercițiul Vezi realitatea de 
la p. 182 şi/sau exercițiul Cele trei ipostaze ale percepţiei, de la p. 
148. 


4. Rămâi în starea interioară a copilului-lumină sau a adultului 
din tine şi gândeşte-te — cel mai bine în scris — la ce argumente 
sunt în favoarea punctului tău de vedere. Gândeşte-te şi la 
argumentele pe care le are partenerul tău de conflict. Poţi încerca 
să te sfătuieşti acum şi cu un terț. Ce argumente îi trec prin 
minte în favoarea unuia sau altuia dintre voi? După ce ai adunat 
toate argumentele, vezi dacă nu cumva persoana cu care eşti în 
conflict are dreptate. În caz afirmativ, spune-i acest lucru şi pune 
capăt conflictului. Dacă nu, treci la pasul 5. 

5. Creează în mod activ o situaţie în care să discuţi despre 
subiectul tău cu persoana cu care eşti în conflict. Nu aştepta ca 
situația „să apară de la sine”. Prezintă-i subiectul tău într-un mod 
prietenos şi raportează-te la argumentele tale. 

6. Ascultă cu atenție ce are de spus despre acest subiect. Fii 
atent la argumentele ei, ia-le în serios. Trebuie să fii foarte 
conştient că nu e vorba de câştig sau pierdere, ci de problema în 
cauză. Dacă partenerul tău de discuţie are argumente mai bune, 
care te lămuresc spontan, atunci spune-i, pur şi simplu, că are 
dreptate. Astfel, rămâi total stăpân pe situație, şi problema 
voastră e rezolvată. Dacă nu are argumente mai bune, poți 
rămâne la punctul tău de vedere sau, şi mai bine, să negociați 
împreună un compromis. 

Nu trebuie să respecţi cu strictețe această ordine; e doar un 
exemplu de pregătire pentru o discuţie lămuritoare sau o 
confruntare verbală. Îţi voi arăta, pe baza unui exemplu concret, 
cum se poate transpune acest algoritm în viața de zi cu zi. 

Gândeşte-te mereu la faptul că totul, chiar şi problemele dificile, 
poate fi rezolvat când ai starea de bine a copilului-lumină. Nici 
informațiile nu se pierd, dacă le formulezi prietenos. Dacă 
manifeşti bunăvoință şi un respect fundamental față de 
partenerul de discuție, poţi discuta despre orice. Reţine, pentru 
orice situație: dacă-i dai dreptate celuilalt, atunci când are 
dreptate, devii superior şi simpatic. Dacă insişti cu încăpățânare, 
folosind o argumentaţie lacunară, nu eşti nici superior, nici 
simpatic. Argumentele, bunăvoința şi percepția sunt principiile 
fundamentale ale unei comunicări eficiente. 


lată un exemplu de încheiere cu succes a unui conflict: Lara şi 
Jörg sunt colegi de serviciu. Larei i se pare că Jörg o contrazice 
prea des în şedinţe. Însă pentru că este timidă şi se fereşte de 
conflicte, ea nu se apără în mod spontan: dar, când a fost 
întreruptă din nou, Lara a simțit că trebuie să procedeze cumva. 
S-a săturat. 

l. Pentru a se linişti mai întâi, ea încearcă să-şi abată atenţia. 
Începe să lucreze la ceva care-i cere multă concentrare. Astfel, 
reuşeşte să se distanțeze suficient de mult de situație, pentru a fi 
una cu adultul din ea (teoretic, s-ar putea afla şi sub influența 
copilului-lumină, dar, în acest caz, furia ei este prea mare). 

2. După ce s-a liniştit, analizează aportul ei la situația creată: e 
de acord că-l lasă prea uşor pe Jörg să acapareze discuția pentru 
că ea nu se apără şi, în acest sens, îşi asumă prea puţin 
răspunderea pentru ea însăşi. Realizează că se identifică prea 
mult cu copilul-umbră din ea, când Jörg o întrerupe, şi 
convingerile ei sunt, atunci: „Nu sunt deşteaptă”, „Nu sunt 
suficient de bună” şi „Trebuie să fiu cuminte”. Ea reflectă că i se 
pare, pe baza convingerilor ei, că Jörg nu o ia în serios şi că nu 
are respect față de ea. 

3. Lara s-a liniştit suficient de mult încât să poată trece în mod 
conştient în starea copilului-lumină. Sub influența copilului- 
lumină, încearcă să analizeze cu bunăvoință comportamentul lui 
Jörg. Acum, devine conştientă de faptul că Jörg nu o întrerupe 
doar pe ea, ci şi pe alţi colegi şi colege. Se gândeşte că, în rest, 
Jörg este un coleg simpatic. Astfel, ajunge la concluzia că Jörg nu 
se comportă față de ea cu lipsă de respect, ci este doar impulsiv şi 
temperamental. Nu mai raportează comportamentul lui la ea şi la 
pretinsa ei inferioritate, ci îl asociază cu el (interpretare nouă şi 
pozitivă a realității). 

4. Prin aceste concluzii, este acum pe aceeaşi treaptă cu Jörg. 
Acum, Lara se întreabă dacă are dreptul să-l abordeze pe Jörg, ca 
să vorbească despre comportamentul lui, sau dacă asta ar fi 
răutăcios şi pedant din partea ei. În fond, el poate că nici nu e rău 
intenționat. Ea ar putea deveni, pur şi simplu, mai curajoasă şi 
să afirme, plină de energie, că ar vrea să termine mai întâi ce are 


de spus. Dar, se gândeşte ea, bine ar fi să vorbească o dată cu 
Jörg pe această temă. 

5. Prin urmare, găseşte argumente pro şi contra pentru o 
discuție deschisă. Pro: e bine să fac schimb de impresii cu Jörg, 
pentru că numai aşa pot afla cum vede el lucrurile; e corect față 
de Jörg să-i atrag atenția că, prin comportamentul lui, 
scandalizează - şi poate nu numai pe mine; cu cât deschid mai 
repede subiectul, cu atât pot rămâne mai liniştită şi mai relaxată. 
Contra: Jörg mi-ar putea reproşa critica; poate că nu-şi dă seama 
de faptul că nu are un comportament OK. Pro: îmi pot justifica 
punctul de vedere prin exemple concrete; dacă Jörg le contestă, 
are o problemă cu criticile la adresa lui. Atunci, nu e greşeala mea 
şi a meritat încercarea. 

6. Lara decide prin urmare să discute cu Jörg şi-l întreabă, a 
doua zi, dacă ar vrea să petreacă pauza de prânz cu ea, ceea ce el 
acceptă bucuros. La masă, Lara îi explică lui Jörg, prieteneşte, 
cum se simte ea atunci când o întrerupe în şedinţe. Jörg îi 
înțelege critica, îşi cere scuze şi promite o îmbunătățire. El spune 
că-şi cunoaşte această slăbiciune, dar este, uneori, pur şi simplu, 
prea impulsiv, deşi nu are intenţii rele şi nu vrea să fie lipsit de 
respect. Promite să se stăpânească mai mult. Convin amândoi ca, 
în cazul în care Jörg mai e luat de val vreodată, Lara să continue, 
pur şi simplu, să vorbească. 

Un schimb de argumente nu a mai fost necesar, datorită 
percepției spontane a lui Jörg. Pentru că Lara a contextualizat 
problema, Jörg a avut ocazia să-şi spună punctul de vedere şi a 
putut, astfel, confirma presupunerea Larei, că se bagă în vorbă, 
pentru că are un temperament vulcanic, nu din lipsă de respect. 
Discuţia i-a făcut aşadar să devină mai apropiați. 

Conflictul potenţial care s-ar fi putut ivi între Lara şi Jörg a fost 
evitat, datorită prudenţei şi autoreflectării Larei şi autocriticii 
deschise a lui Jörg. Dacă însă unul dintre partenerii de dialog nu 
trece situația prin filtrul gândirii şi rămâne puternic prins în 
mecanismele lui de apărare, atunci discuția va eşua, probabil. 
Despre asta e vorba în secțiunea următoare. 


Dă-ţi seama când trebuie să renunţi 


Din păcate, există şi situații în care nu ajungi nicăieri cu 
argumentele tale bune, chiar dacă celălalt nu are nici el 
argumente mai bune. Astfel, inițiativa ta e sortită eşecului 
atunci când partenerul de discuţie aruncă distorsiunea 
perceptivă şi proiecţiile lui asupra ta. Tocmai de aceea, este 
important să exersezi gândirea argumentată, ca să poți deosebi 
mai bine care dintre voi doi a luat-o razna. Adesea, problema 
constă în faptul că nu eşti sigur dacă apreciezi corect situația. 
Foloseşte, prin urmare, o perspectivă clară, ca să nu pierzi 
timpul inutil cu un Arschengel, deoarece, în asemenea cazuri, 
nici nu are sens să vorbeşti. În acest caz, ajută doar o 
delimitare exterioară - sau, cel puţin, interioară. Poţi realiza 
acest lucru cu uşurinţă când ai moralul ridicat. Aici, aş dori 
să-l mai citez o dată pe Jens Corssen, care a propus 
următoarea formulare pentru o despărțire: „Eşti ca o stea 
luminoasă, dar, de vreme ce comportamentul tău e nesănătos 
şi pentru că te agăți, din păcate, de comportamentul tău, 
trebuie să mă despart acum de tine”. 

Dar o delimitare prietenească poate reuşi doar dacă apreciezi 
corect situația - deci, dacă recunoşti când sunt inutile 
argumentele. Probabil că te întrebi cum poţi recunoaşte asta. 
Un criteriu important este măsura în care este înclinat 
partenerul de discuții să-ți accepte argumentele. Te ascultă cu 
adevărat? Oare te simți înțeles? Şi, foarte important, cât de 
concrete sunt argumentele partenerului tău de conflict? De 
exemplu, dacă te critică, trebuie să fie şi în stare să dea 
exemple concrete. Dacă-ţi reproşează că eşti mereu dominator, 
trebuie să-ți justifice această apreciere cu exemple. E posibil 
ca, din cauza propriilor sale sentimente de inferioritate, să 
proiecteze în tine o anumită dominare. lar tu nu trebuie să-ți 
însuşeşti această critică. Dacă partenerul tău de discuție nu 
poate să-şi bazeze critica pe exemple concrete şi 
comprehensibile, atunci e nedrept, pentru că nu vine cu 
exemple clare atunci când te critică. Dacă are dreptate, în 


schimb, atunci, în mod normal, vei şti şi singur. Există o 
singură cale: cere-ți scuze şi promite să nu mai faci! Cel mai 
neinspirat lucru pe care-l poţi face este să combațţi o critică 
întemeiată. În acest caz, partenerul tău de discuţie ar putea 
ajunge la concluzia că nu prea are sens să discute deschis cu 
tine, pentru că nu faci față criticilor. Conştientizează mereu că 
o greşeală nu este un păcat. Păcat e să te cerți, susținând că ai 
dreptate când nu ai. 

Este însă posibil ca partenerul tău de discuţie să vină cu 
argumente în favoarea criticii sale, bazate nu pe fapte, ci pe 
felul subiectiv în care interpretează acesta realitatea. Aşadar, e 
foarte important să separi interpretarea de fapte. Vreau să 
explic asta pe baza exemplului cu Lara şi Jörg: fapt este că 
Jörg a întrerupt-o frecvent pe Lara şi a intervenit neinvitat în 
discuție. Aici era vorba despre un comportament concret, 
observat şi de terți. Interpretarea Larei ar fi putut fi: Jörg e 
lipsit de respect şi un macho. Asta a fost, de altfel, şi prima ei 
impresie. Dacă Lara nu s-ar fi gândit mai bine, i-ar fi putut 
reproşa lui Jörg acest comportament - fie tare şi răspicat, în 
care caz, el ar fi avut măcar ocazia să-şi spună punctul de 
vedere, fie Lara ar fi ținut supărarea în ea, iar Jörg nu ar fi 
avut ocazia să lămurească lucrurile. În acest ultim caz, Lara s- 
ar fi distanțat de Jörg şi, poate, şi-ar fi mărturisit, față de 
colegi, supărarea pe el. Interpretarea Larei şi teama ei de 
conflict ar fi putut duce, în ultimă instanţă, la începerea unei 
campanii de mobbing — de hărțuire a individului de către grup. 
Astfel, Jörg, presupusul „agresor dominator”, ar fi ajuns 
victimă. 

Dacă partenerul tău de discuție nu e capabil să-ți dea 
argumente comprehensibile, care depăşesc insinuările, adică 
interpretarea lui subiectivă a presupusei realități, atunci e ceva 
suspect, în special atunci când partenerul tău de discuţie 
insistă asupra punctului său de vedere. Dacă Jörg ar fi 
asigurat-o pe Lara, într-o discuție deschisă, că nu a vrut 
nicidecum să manifeste lipsă de respect faţă de ea, ci, pur şi 
simplu, era „gură mare”, atunci ar fi fost bine ca Lara să-l 


creadă, mai ales atât timp cât ea nu putea să aducă alte fapte 
în favoarea interpretării ei. Fii deci mereu atent față de 
propriile tale interpretări, precum şi față de cele ale 
partenerului tău de discuții. 

În pofida zicalei din popor, nu sunt mereu doi vinovaţi dacă o 
relație nu funcționează. De exemplu, când un om sănătos 
psihic - vorbind la figurat — se însoţeşte cu un om eminamente 
narcisist, relația va eşua. Este o lege a naturii în psihologie. 
Cel sănătos psihic nu poate salva relația — el eşuează în 
distorsiunea  perceptivă a  narcisistului. În acest caz, 
posibilitatea comunicării dintre doi profani ai psihologiei este 
puternic supraestimată: când unul dintre participanţii la 
discuţie se află captiv într-o puternică distorsiune a realității, 
care ţine de copilul-umbră din el, nu ajută nici cele mai blânde 
cuvinte. În fața oamenilor cu putere, poţi să te protejezi doar 
evitându-i pe cât posibil — sau pornind o revoluție. 

Dacă partenerul tău de interacțiune te înțelege greşit nu pe 
baza unor fapte concrete, ci doar aşa, după o impresie 
pasageră, şi dacă insistă asupra acestei percepții, atunci ştii că 
nu are dreptate. Poți încerca să-i explici acest lucru. Dar, te 
rog, nu prea des. Evită o suprasaturare de justificări. Pune 
punct, la un moment dat. Exact aceasta e situația în care, din 
cauza încăpățânării şi a lipsei capacității de reflexie a 
partenerului de discuţii, eforturile tale sunt sortite eşecului. 
Partenerul îl protejează, probabil, pe copilul-umbră din el prin 
setea de putere, ceea ce înseamnă că trebuie să aibă dreptate 
şi în interacțiunea cu tine şi nu se poate abandona într-atât 
încât să te asculte cu adevărat. Empatia lui este limitată de 
mecanismul lui de apărare - cel puţin, în situaţia ta, iar asta 
ne aduce la unul dintre cele mai valoroase mecanisme de 
tezaurizare ale conviețuirii umane: empatia. 


Exersează empatia 


Empatia înseamnă să poţi rezona cu alți oameni. Dacă eşti 
însă puternic preocupat de tine şi de problemele tale, pierzi din 


vedere nevoile celui de lângă tine. Cu toții cunoaştem situația: 
atunci când ai suferințe fizice sau sufleteşti, îți vine greu să te 
concentrezi pe altceva. Întregul organism îţi cere ca mai întâi 
să-ți fie atenuată suferința. Prin urmare, putem fi empatici față 
de semeni doar atunci când propriile noastre nevoi sunt 
satisfăcute în aşa măsură, încât să nu ne mai solicite atenţia. 
Unii parteneri de cuplu ajung, de aceea, într-un blocaj de 
durată: aşteaptă de la celălalt să le satisfacă mai întâi lor înşile 
nevoia de atenție şi înțelegere, înainte ca ei să poată manifesta 
empatie pentru nevoile acestuia. În lupta pentru înţelegere față 
de propria persoană, se pierde empatia pentru partener şi 
acesta e, de altfel, un argument bun pentru adultul din tine ca 
să ai grijă de propria persoană: cu cât îți asumi propria fericire 
mai mult, cu atât mai relaxat poţi să te întorci spre partenerul 
tău şi spre alți oameni. 

E deosebit de greu să simți empatie pentru un agresor 
potenţial sau efectiv. Acest lucru este reglat de la natură: când 
trebuie să-mi apăr viața, nu am voie să manifest milă față de 
duşman. Problema este că nu presupusul agresor ne atacă 
întotdeauna. Uneori, e vorba chiar de partenerul de cuplu. 
După cum ai aflat deja, când ne e teamă şi suntem nesiguri, 
deci când ne identificăm cu copilul-umbră, ne imaginăm 
adesea duşmani acolo unde nu sunt. Empatia are deci succes 
cel mai mult atunci când te simți sigur pe tine. Având 
încredere în tine, te poţi deschide față de partenerul tău de 
discuții şi poți empatiza cu el. 

După cum am scris deja în secțiunea Digresiune. Oameni 
care-şi reprimă problemele sau care simt prea puţin, mai există 
un motiv pentru care unora dintre oameni le vine greu să 
empatizeze cu alții: au o legătură slabă cu propriile sentimente. 
Adesea, e vorba despre bărbaţi puternic ancorați în gândirea 
rațională. Atât timp cât un om nu foarte empatic îşi întâmpină 
semenii cu bunăvoință şi cu interes față de ei, poate avea loc o 
discuție constructivă, deoarece el poate înțelege, măcar la nivel 
rațional, ce simte celălalt. Un partener de discuție binevoitor, 


dar cu o empatie redusă poate fi, uneori, de ajutor tocmai prin 
demersul său logic. 

Mult mai problematic decât un partener de discuție atent, 
dar superior este primul caz, când un om, identificându-se cu 
copilul-umbră din el, se percepe ca fiind presupusa victimă a 
unui om presupus mai puternic. Această distorsiune 
perceptivă poate conduce la o anumită cruzime, în care 
presupusa victimă îşi manifestă mila doar față de ea însăşi. 

Deosebit de pregnant se observă acest fenomen în cazul 
conflictelor în cuplu. Să dau un exemplu din practica mea: 
Linda şi Jonathan formau de 20 de ani un cuplu atunci când 
au venit la mine la o consultaţie. Îmi cereau sfatul pentru 
probleme sexuale. Jonathan nu mai avea chef de mulți ani să 
facă dragoste cu Linda, fapt care pe ea o rănea. Şi în primii 
ani, viața lor sexuală fusese marcată de faze lungi de lipsă de 
apetit sexual din partea lui Jonathan. În cursul discuţiilor 
psihoterapeutice, am constatat că, de îndată ce se aborda 
acest subiect, Jonathan aluneca total în copilul-umbră din el. 
De îndată ce venea vorba de lipsa lui de libido, Linda devenea, 
în câteva milisecunde, în ochii lui Jonathan, duşmana lui, 
moment în care el se crispa şi o respingea. Distorsiunea 
perceptivă care o transforma pe Linda în duşman rezulta din 
convingerile lui: „Sunt responsabil pentru fericirea ta”, „Sunt 
vinovat” şi „Trebuie să-ți satisfac nevoile”. Copilul-umbră din el 
o percepea pe Linda ca fiindu-i superioară. El o proiecta în 
Linda pe mama lui distantă, care-l respingea. În consecință, 
Jonathan simțea o presiune uriaşă, pentru că trebuia s-o facă 
fericită pe Linda pe acest plan. La asta, Jonathan adăuga 
faptul că spusese adesea Da, deşi în mintea lui era Nu. 
Mecanismul lui de apărare era căutarea armoniei, adaptarea şi 
jocul de roluri. În consecință, în cadrul relaţiei, el îşi asuma 
prea puțin răspunderea pentru propria bunăstare. Nevoile lui 
nu erau satisfăcute. Pentru că se întâmpla des, îi reproşa soției 
lui asta, ea fiind aparent mai puternică decât el. Pentru asta, o 
pedepsea pasiv-agresiv, prin retragere şi abstinență sexuală. 
Atitudinea defensivă subiacentă (inconştientă) suna astfel: „Cel 


puţin în pat fac ce vreau!” Copilul-umbră din el refuza să 
satisfacă (şi) nevoile erotice ale Lindei. Relaţiile sexuale cu 
soția lui ar fi fost doar o altă obligație. Tocmai pentru că se 
considera răspunzător pentru bunăstarea soției, îi refuza 
îndeplinirea dorințelor - un paradox adesea constatat. Când 
Linda voia să se apropie de el, Jonathan nu vedea nevoia ei de 
apropiere, ci o considera o femeie pretențioasă, invazivă şi 
acaparatoare. Pentru nevoile Lindei de apropiere şi acceptare, 
lui Jonathan îi lipsea empatia. De aceea, nici nu putea să-şi 
dea seama că refuzul lui o rănea pe Linda. El nu voia să 
recunoască că soția lui era neputincioasă: ea nu avea nici o 
şansă să se apropie de el, indiferent de ce făcea. La acest 
capitol, Jonathan nu avea milă. Abia când şi-a schimbat 
punctul de vedere şi a ieşit din atitudinea de victimă, a reuşit 
să manifeste empatie pentru Linda. Astfel, cei doi au reuşit să 
se apropie din nou, ceea ce a avut un efect pozitiv asupra vieții 
lor sexuale. 

Când sesizezi aşadar că eşti captivul modului în care priveşti 
problemele tale cu alții, încearcă să te distanțezi conştient de 
sentimentele tale şi să te identifici cu adultul din tine. Intră în 
ipostaza de observator - pentru asta, îți poţi imagina că vezi 
evenimentele desfăşurându-se pe o scenă de teatru (respectiv, 
fă exercițiul Cele trei ipostaze ale percepției, de la p. 148). 
Încearcă să înţelegi, prin această distanțare, dinamica 
problemei voastre. Despre ce e vorba? Foarte adesea, e vorba 
despre tema recunoaşterii (fiecare se simte prea puțin apreciat 
de celălalt), a dreptăţii (fiecare se simte tratat incorect de 
celălalt) şi, ca urmare, a rănirii. Încearcă deci să simţi, la un 
moment dat nu doar faptul că eşti rănit, ci şi faptul că 
partenerul tău e rănit. Intră în pielea lui şi simte ceea ce simte 
el în relația cu tine. Ce griji, ce temeri, ce răni provoacă în el 
comportamentul tău? Încearcă să-l înţelegi pe copilul-umbră 
din el. Prin acest act de înțelegere empatică, poţi ajunge la o 
nouă interpretare a problemei voastre. 

Gândeşte-te mereu: pot schimba doar ceea ce se află sub 
controlul meu. Pe celălalt însă nu. Deci, când vezi o şansă de a 


te apropia pe calea empatiei, n-o rata. Nu-l aştepta pe celălalt 
să facă primul pas. Venirea în întâmpinarea celuilalt este 
mereu un semn de măreție, nu de slăbiciune. 


Ascultă cu adevărat 


Una dintre cele mai mari virtuți este capacitatea de a-l asculta 
cu adevărat pe altul. Ascultarea este puntea spre empatie. 
Multor oameni le vine însă greu să asculte. Ei alunecă rapid în 
gândurile lor şi se refugiază în ei înşişi. În plus, am impresia 
că, de fapt, cultura ascultatului se pierde în epoca noastră. În 
generația părinţilor mei, oamenii mai puteau purta uşor o 
discuţie în jurul unei mese cu 12 persoane. Astăzi, numărul se 
reduce adesea la patru persoane, pentru că se pălăvrăgeşte pe 
alături, încep discuții în paralel sau cei aflați la masă se joacă 
pe telefonul mobil. 

Te poţi educa să asculți, practicând ascultarea activă. Nu e 
vorba doar de o tehnică de conversație, ci şi de o atitudine 
interioară. Interesează-te cu adevărat de ceea ce spune celălalt. 
Pentru a fi apt să receptezi, e necesar ca, la primul pas, să laşi 
deoparte propriile gânduri şi griji pentru o vreme. În acest 
scop, îți poţi imagina că le pui pe acestea, pur şi simplu, într- 
un cufăr pe care-l încui. Pentru că eşti chiar tu deținătorul 
cheii, ai siguranța că-l poți descuia oricând. Gândurile şi grijile 
care te privesc sunt prin urmare depozitate în siguranță acolo. 
Îți reamintesc faptul că perpetua concentrare asupra propriei 
persoane îți va distrage atenţia de la discuţie. Când propriile 
probleme rămân în siguranţă în cufăr, pe durata ascultării, te 
poți relaxa şi-ţi poți îndrepta toată atenția spre interlocutor. 
Concentrarea asupra partenerului de discuție te poate aduce şi 
într-o stare a vindecătoarei uitări de sine. 

Majoritatea oamenilor au tendința să revină cu atenția la ei 
înşişi când aud anumite cuvinte-cheie - fie în gând, fie în 
realitate. Regula nr. 1 este: rămâi cu atenția concentrată 
asupra interlocutorului. Dacă îţi vin în minte gânduri legate de 
tine, alungă-le rapid la loc în cufăr şi îndreaptă-ți atenţia din 


nou spre partenerul de discuție. Mulţi oameni ajung extrem de 
rapid să vorbească despre ei înşişi: cineva vrea să povestească 
despre călătoria sa recentă în Italia şi, hop, a luat cuvântul 
celălalt şi se pierde în amintirile lui de călătorie. Asta 
enervează, nu-i aşa? (Doar un mic sfat marginal: chiar şi în 
situații neimportante, poţi începe să povesteşti despre tine, 
cerând cuvântul şi atenția celuilalt. Spune cu calm: „Acum, 
ascultă-mă şi pe mine! Voiam să-ți povestesc ceva!”) 

La pasul al doilea, încearcă să repeţi cu vorbele tale cele 
rostite de celălalt. Astfel, te asiguri că ai înţeles, la rândul tău, 
cu adevărat ceea ce a vrut să spună acesta. Procesul se 
numeşte reformulare — formulezi cu propriile cuvinte ceea ce s- 
a spus. De exemplu: 

Anita: „În ultimul timp, nu ştiu... mă simt adesea la pământ. 
Dimineața, la slujbă, seara vin copiii cu pretenţiile lor. Nu am 
pe nimeni să mă ajute. Iar şeful meu pune tot timpul presiune 
pe mine. Sunt adesea iritată şi mă descarc pe copii şi pe 
oricine-mi iese în cale. Am nevoie, pur şi simplu, de un 
concediu”. 

Bernd: „Adică eşti într-adevăr epuizată”. 

Anita: „Da, total”. 

Prin această reformulare, Anita se simte înțeleasă cu 
adevărat şi încurajată să continue. În plus, apare şansa unei 
lămuriri directe, dacă Bernd a înţeles-o greşit pe Anita. Poate 
că ţi se pare destul de normal s-o înţeleagă, numai că rațiunea 
noastră dă greş, chiar şi când e vorba să reformuleze lucruri 
mai simple. Gândeşte-te mereu că avem tendința să 
interpretăm de îndată cele spuse şi, astfel, putem înțelege 
greşit, în special când ascultăm cu urechile copilului-umbră 
din noi. Dacă, de exemplu, Bernd nu ar fi un prieten bun sau 
coleg bun al Anitei, ci partenerul ei de viață, el ar putea 
percepe cuvintele ei ca pe o critică personală. Atunci, probabil, 
ar „auzi”: „Nu fac destul pentru ea!” 

În cel mai bun caz, şi-ar verifica interpretarea, întrebând-o 
prieteneşte pe Anita: „Vrei să spui c-ar trebui să te ajut mai 
mult?” Prin această întrebare, Anita ar avea ocazia fie să 


confirme interpretarea lui Bernd, fie să-l corecteze. Înainte de 
toate însă, ea ar fi informată că, în mod indirect, Bernd se 
simte criticat de ea şi ar putea reacționa în mod corespunzător. 
Într-un caz nefericit, Bernd ar păstra interpretarea pentru sine 
şi ar porni direct contraatacul, de exemplu, enumerând toate 
câte le are el de făcut şi care-l copleşesc. În consecință, Anita 
s-ar putea simți criticată şi ignorată, iar atunci ar putea începe 
cearta. 

E simplu şi totuşi complicat să reformulezi ce spune altul. 
Simplu, pentru că, prin această metodă uşor de înțeles, se 
poate îmbunătăţi calitatea comunicării. Complicat, pentru că 
nu e uşor să exprimi exact ce s-a spus. lată un alt exemplu: 

Jana: „Recent, Sandra mi-a trimis un e-mail, pentru că voia 
să ştie cine a asigurat cateringul de ziua mea de naştere. Am 
întrebat-o dacă intenționează să dea o petrecere, ceea ce a 
negat. Azi, mă întreabă Peter dacă sunt invitată la petrecerea 
de vară a Sandrei”. 

Richard: „Şi te simţi, pe bună dreptate, trasă în piept!” 

Jana: „Exact!” 

Reformulările care prind exact ideea îl conduc pe vorbitor un 
pas mai departe. Astfel, prin cuvintele lui Richard, Janei i-a 
devenit clar că se simte „trasă în piept” de tacticile Sandrei. 
Dar şi reformulările care nimeresc pe-alături îl pot conduce un 
pas mai departe pe partenerul de conversație. Deoarece, chiar 
şi în cazul unei reformulări greşite, vorbitorul trebuie să se 
gândească puţin la ce voia, de fapt, să spună, ceea ce poate 
conduce la o clarificare a gândurilor şi sentimentelor sale. În 
orice caz, vorbitorul are sentimentul că partenerul său de 
discuție vrea, într-adevăr, să-l înțeleagă. 

Pentru asta este şi o introducere: „Dacă înțeleg corect...” — 
extrem de utilă. De exemplu: „Dacă înțeleg bine, problema X te 
calcă puternic pe nervi?” Prin această introducere, vorbitorul 
se simte mereu invitat să-l corecteze pe ascultător, dacă e 
cazul, atunci când se simte înţeles greşit. În plus, accentuează 
sentimentul participării celuilalt cu seriozitate la discuție. 


Categoric ți s-a întâmplat, şi nu doar o singură dată, să te 
simți înţeles complet greşit, pentru că partenerul tău de 
discuție insistă asupra felului în care vedea el lucrurile. Poate 
că te-ai luptat îngrozitor şi inutil, atunci, să-i explici punctul 
tău de vedere. Reformulările, în primul rând însoţite de 
introducerea „Dacă înțeleg bine...”, deschid calea tocmai spre 
contrariul acestor confruntări de forțe verbale, distrugătoare de 
nervi. 

Reformularea, de fapt, este o metodă din psihoterapia 
centrată pe client, al cărei fondator a fost psihoterapeutul 
american Carl Rogers. Eu însămi am absolvit un curs de 
psihoterapie centrată pe client, şi o parte importantă a muncii 
mele constă în reformulări. Poţi exersa reformularea în toate 
conversațiile pe care le porți. Pentru a nu depăşi cadrul cărții, 
am intrat foarte puțin în acest subiect. Dacă vrei să-ți 
aprofundezi cunoştinţele legate de „ascultarea activă”, există 
câteva lucrări foarte bune în acest sens. 


Delimitează-te de ceilalţi în mod sănătos 


Oamenii care aspiră spre armonie şi se adaptează în mod 
excesiv nevoilor semenilor lor sunt adesea şi dispuşi să ajute. 
Dacă prezintă însă ca mecanism de apărare sindromul 
salvatorului, atunci ies cu mult din granițele lor fizice şi 
sufleteşti pentru a-i elibera de suferință pe alții. Uneori, le 
impun celorlalți ajutorul lor. Au nevoie de persoana aflată 
(aparent) la nevoie pentru a-şi stabiliza sentimentul de 
încredere în forțele proprii. Astfel, îşi ignoră propriile nevoi. În 
loc să aibă grijă de ei înşişi, au grijă mai degrabă de ceilalți. 
Speră ca, prin reciprocitate, să aibă parte de recunoştinţa şi de 
recunoaşterea celorlalți. Copilul-umbră din ei crede că a 
meritat recunoaşterea doar când s-a făcut util. 

Dacă ai zburat cu avionul, ştii că, înaintea decolării, ţi se 
prezintă instrucțiuni de siguranță în caz de urgență. Dacă 
apare vreo urgență, când scade presiunea în cabină, din tavan 
cade masca de oxigen. Cui să-i pui primul o mască de oxigen? 


Exact: ţie însuți! Deoarece, doar dacă ai destul aer să respiri, 
te poți ocupa de alți călători. Nu-ţi poţi asuma răspunderea 
pentru alții, dacă nu ai destulă grijă de tine. 

Dacă suferi de sindromul salvatorului, ar trebui să-l anunți 
pe copilul-umbră din tine că nu trebuie să se sacrifice pentru 
alții, ca să-i crească lui însuşi valoarea. Adultul din tine ar 
trebui să-şi asume răspunderea pentru sentimentele şi nevoile 
tale, ocupându-se în mod activ să-ți fie satisfăcute. Nu aştepta 
ca semenii tăi, respectiv cei care beneficiază de ajutorul tău, 
să-şi facă griji în ceea ce te priveşte. Este important să-ți acorzi 
singur mai multă atenție. Asta nu înseamnă să devii egoist şi 
fără scrupule. Desigur, dorința ta de a ajuta este o calitate 
minunată. Poţi s-o manifeşti în continuare. Însă, cu cât devii 
mai sigur pe tine, cu atât mai bine poți deosebi între cei care 
au nevoie de ajutorul tău şi cei care nu au nevoie. 

Ai grijă ca echilibrul dintre grija față de propria persoană şi 
grija față de străini să se îmbunătățească. În acest scop, 
pentru început, este important să îți recunoşti dreptul de a 
avea grijă de tine şi de a te afirma. Subliniez acest aspect 
deoarece mulți oameni nesiguri se îndoiesc mereu de 
„drepturile lor”. Ia-l pe copilul-umbră pe genunchi şi explică-i 
că eşti foarte fericit că e prezent. Spune-i că nu trebuie să 
lupte ca să fie dorit. Explică-i, în mod repetat, că ați crescut şi 
că lumea care te înconjoară nu e ca mama şi tata. Explică-i că 
adultul din tine va avea mai mare grijă de el şi va prelua 
conducerea. 

Poate că nici măcar tu însuţi nu ştii exact ce vrei, pentru că 
ai fost mereu mai preocupat de dorințele altora decât de 
propriile dorințe. Învață să-ți satisfaci nevoile, exersând 
secțiunea Ce pot face dacă nu simt prea mult? Concentrează-te 
mai puternic asupra percepţiei tale. Fii atent la semnalele pe 
care ți le transmite corpul tău. Mulți oameni al căror copil- 
umbră e nesigur s-au obişnuit chiar să nu se mai simtă pe ei 
înşişi, observaţie valabilă şi pentru perceperea propriului corp. 
Într-o secțiune dintre cele ce urmează, îți voi prezenta exerciții 
concrete la nivel fizic. 


Încearcă să devii conştient, în cursul contactului cu alți 
oameni, de ceea ce simți față de ei. Stăpâneşte-ți impulsul de 
a-i ghici dorințele şi nevoile celui de lângă tine şi, înainte de 
orice, spune ceea ce vrei şi ceea ce nu vrei! Asumă-ţi 
răspunderea pentru tine însuți. Nu-l pune pe partenerul tău de 
conversație să-ți ghicească gândurile. 

Dacă te simți captiv într-o relaţie de care eşti dependent, cu o 
persoană care nu se schimbă, oricât de mult ai încerca s-o 
ajuţi, conştientizează faptul că e vorba doar în aparență de 
celălalt. El este o suprafață de proiecție pentru copilul-umbră 
din tine, care vrea neapărat să obțină recunoaştere! Vrea să-şi 
dovedească neapărat, prin aceşti oameni, că totuşi valorează 
ceva. Gândeşte-te că valoarea ta nu e determinată de 
comportamentul partenerului tău.  Eliberează-te din 
condiționarea „stimei de sine oglindite” de care dai dovadă şi 
pe care am descris-o mai sus. Dacă alergi de mai multă vreme 
după recunoaşterea partenerului tău, renunță, într-un târziu, 
la speranța că acesta se va schimba şi începe să-ți recunoşti 
singur valoarea. Pentru asta, gândeşte-te la cum poți avea 
împliniri la nivel individual, independent de relaţie. E foarte 
important să-ţi iei fericirea în propriile mâini. Descoperă-ţi o 
nouă pasiune sau aprofundează una pe care o ai de mai 
demult. Întâlneşte-te mai des cu prietenii tăi. Schimbă-ți 
specializarea profesională. Savurează starea de bine. Fă totul 
ca să fii mai fericit şi mai mulțumit şi nu aştepta ca partenerul 
tău să se schimbe. 

E posibil să suferi de teama de acaparare. Asta înseamnă că- 
ți cauţi mereu parteneri care nu se bazează cu adevărat pe tine 
sau, atunci când fac lucrul acesta, nu-i mai consideri la fel de 
interesanți. Deci, ocupă-te şi de această temă. Cărți pe acest 
subiect găseşti în bibliografie sau pe pagina mea 
www.bindungsangst.com. Îndreaptă-ți energia şi atenția spre 
tine. Astfel, vei interpune o distanță sănătoasă față de relația 
ta nefericită şi te vei ocupa de singura persoană pe care o poți 
influenţa direct. În esență, adultul din tine are nevoie să-şi 
îndrepte disponibilitatea neobişnuită de a ajuta doar către el 


însuşi, deci către copilul-umbră din tine. Cu cât ai mai multă 
grijă de tine, cu atât ţi se încarcă mai mult bateriile. Ca efect 
ultim, astfel te vei putea integra mult mai bine în această 
lume. 


Digresiune. Copilul-umbră şi fenomenul epuizării 


Fenomenul epuizării - burnout - poate apărea mereu atunci 
când un om face eforturi prea mari, iar succesul se lasă 
aşteptat. Succesul neatins poate lua forma lipsei de respect din 
partea superiorului sau a colegilor şi/sau a faptului că 
propriile eforturi nu conduc la rezultatul dorit. De aceea, 
meseriile cu caracter social sunt extrem de expuse 
fenomenului de epuizare. De exemplu, oamenii care au meserii 
din domeniul asistenței medicale respectă un orar mult prea 
strict şi, cu toate strădaniile, au întruna sentimentul că nu 
reuşesc să le facă față pacienților lor. Dar şi managerii, 
sportivii, angajații şi studenții declară că au din ce în ce mai 
des sentimentul că sunt complet epuizați. Faptul că 
diagnosticul de epuizare este pus din ce în ce mai frecvent are, 
categoric, legătură cu faptul că medicii şi psihologii au devenit 
mai sensibili la simptomele acestuia. Însă şi presiunea muncii 
a crescut enorm în ultimele decenii. În multe ramuri de 
activitate, munca trebuie desfăşurată într-un timp mult mai 
scurt. 

Epuizarea este o formă de depresie - aşa-numita depresie de 
epuizare. Conceptul de burnout este denumirea consacrată. 
Bolnavului îi vine mai uşor să se considere un suferind de 
epuizare decât un depresiv. Depresia este asociată, în mintea 
celor mai mulți oameni, cu „bolnav psihic” şi „eşec personal”. 
Epuizare sună aparent mai bine. 

În afară de condiţiile grele de muncă, există şi premise 
personale care favorizează epuizarea. De exemplu, copiii- 
umbră din cei afectați de epuizare au adeseori, ca mecanism 
de apărare, „căutarea perfecțiunii”. Deşi vor să-şi facă treaba 
nu numai bine, ci perfect, sunt înclinați să se piardă în detalii. 


Candidaţii la epuizare, nu de puţine ori, sunt obsedați de 
muncă. Un simptom tipic al obsedatului de muncă este acela 
că nu mai poate face deosebirea dintre ce este important şi ce 
este neimportant: la un moment dat, în ochii lui, ajunge să fie 
la fel de important să-şi pregătească seara hainele pentru a 
doua zi, precum întocmirea raportului anual de activitate. 
Aceşti oameni vor, pur şi simplu, să aibă totul sub control. 
Reamintesc faptul că aspiraţia spre perfecţiune şi dorința de a 
deține controlul sunt strâns înrudite. 

Oamenii care ajung la epuizare nu prezintă doar combinația 
dintre condițiile grele de muncă şi căutarea perfecțiunii, ci au 
alte două trăsături care-i predestinează la această suferință: 
mai întâi, nu prea sesizează limita împovărării personale şi, în 
al doilea rând, nu se delimitează de solicitările din mediul 
înconjurător. 

Copilul-umbră din cei care suferă de epuizare este captiv 
total în autoapărarea prin adaptare. Asta înseamnă că se 
străduieşte atât de puternic să facă totul corect şi bine, pentru 
a primi laude şi recunoaştere, sau, cel puţin, pentru a evita 
pedeapsa, încât, în final, nu mai are nici un sentiment pentru 
sine însuşi. O componentă extrem de importantă a 
psihoterapiei pacienţilor care suferă de epuizare este să 
înceapă din nou să se simtă pe ei înşişi. Acest lucru se 
realizează prin exerciții prin care sunt stimulați să-şi acorde 
atenție. După cum am subliniat deja de mai multe ori, oamenii 
a căror autoapărare cuprinde, în principal, mecanisme de 
adaptare, sunt concentrați prea puternic asupra nevoilor celor 
care-i înconjoară şi îşi pierd astfel din vedere nevoile personale. 
De aceea, este foarte important ca suferindul să învețe să-şi 
perceapă nevoile. În acest scop, poate fi de ajutor exercițiul din 
secțiunea următoare. 

Al doilea pas îl reprezintă asumarea răspunderii pentru 
propriile nevoi, pacienții învățând să aibă suficientă grijă de ei 
înşişi. Ca să facă acest lucru, trebuie să înveţe să se afirme. N- 
ar suferi de epuizare, dacă ar mai şi respinge sarcinile trasate. 
La locul de muncă, la fel ca în viața particulară, au dreptul să 


spună „Nu”. Voi reveni la acest subiect în secțiunea Învață să 
spui „Nu”. 

Prin urmare, dacă vrei să eviți fenomenul de epuizare, 
exersează atenţia față de tine, dezvoltă sentimentul limitei 
împovărării tale şi învață să te afirmi singur. În acest scop, 
multe exerciții din această carte îți vor fi de ajutor. În plus, 
verifică şi apreciază în mod raţional, critic şi matur condiţiile 
tale de muncă. Întreabă-te pentru ce te dai de ceasul morții 
într-un asemenea mod. Întreabă-te dacă este într-adevăr 
nevoie de acest efort. Întreabă-te dacă, în caz de urgenţă, nu ar 
fi mai bine să-ți schimbi locul de muncă. E foarte important să 
pui o mică distanță între copilul-umbră din tine şi 
mecanismele lui de apărare şi să priveşti situația din afară. 
După cum ştii, sunt o mare fană a argumentelor. Încearcă deci 
să gândeşti întreaga situație prin argumente raționale. Fă-ţi o 
imagine cât mai realistă a calității muncii prestate de tine — 
analizează-ți punctele forte şi slăbiciunile mai în detaliu. 
Înțelege, cu argumente logice, când ai ajuns la limita 
volumului de muncă. Pentru asta, poate fi extrem de util să 
discuți cu colegii sau chiar cu superiorii, despre cererile 
obiective şi propria prestație. Analizează-ţi, de asemenea, în 
amănunt motivele interioare: ce te îmboldeşte în halul acesta? 
E vorba, într-adevăr, doar de cereri formulate de alte persoane 
sau, în mare măsură, este implicat copilul-umbră din tine, cu 
temerile sale de a da greş şi de a fi respins? Probabil că este 
implicat şi el. 

După ce ai încheiat analiza rațională, ia-l pe copilul-umbră 
din tine pe genunchi şi explică-i lucrurile cam aşa: „Vai, bietul 
de tine, te străduieşti mereu atât de mult să faci totul corect şi 
bine. În curând, nu vei mai putea face față. Dar, uite, e 
suficient să-ți faci bine treaba. Nu trebuie să demonstrezi 
mereu câte ceva. Nu ţi-a fost uşor cu părinții tăi. Ţi-ai dat 
mereu osteneala să-i faci fericiți şi mândri de tine. Acum, acele 
vremuri au trecut. Am crescut şi putem avea singuri grijă de 
noi. Şi tu eşti suficient de bun! Eşti perfect aşa cum eşti. Te 
poți odihni în fine şi te poţi bucura de momentele de respiro. 


Drumul nostru nu depinde de ceea ce facem la serviciu. În 
plus, vom spune mai des nu şi vom accepta să lucrăm doar 
atât cât putem stăpâni. Eu, adultul interior, îmi voi asuma, de 
acum înainte, răspunderea pentru tine. Te voi ocroti, ca să nu 
te suprasoliciți, pentru că nu voi mai accepta să fac tot ce mi 
se dă de făcut. Nici nu-i foloseşte cuiva să mă distrug. Şi 
gândeşte-te, bietul de tine, că avem voie şi noi să ne odihnim, 
ca să nu cădem laţi. Este chiar datoria noastră să avem grijă 
să ne meargă bine. Pentru că numai aşa suntem în continuare 
acceptați de firma şi familia noastră...” 

Următorul exercițiu ar trebui să te ajute să te simți mai 
puternic. Totuşi, nu este adecvat pentru cei aproape de 
epuizare, ci pentru cei care vor să acorde mai multă atenţie 
propriului corp. 


Exerciţiu. Clarificarea sentimentelor 


Poţi face acest exercițiu stând în picioare, aşezat sau întins. 
Într-o formă uşor modificată, este împrumutat din Metoda 
Sedonaec de Levenson. 

1. Închide ochii şi vezi cum te simţi acum... Sesizează cum îţi 
simți corpul... Acordă atenţie respirației tale... Parcurge atent 
întregul tău corp... Pur şi simplu, constată ce simți peste tot... 
Sesizează unde simţi tensiuni... Îndreaptă-ţi atenţia asupra acelor 
zone ale corpului pe care le simți tensionate şi încordate... 
Detensionează-le,  îndreptându-ți într-acolo respirația şi 
relaxându-te conştient. 

2. Gândeşte-te la problema de care vrei să scapi... Vezi cum o 
simți în corpul tău... Te apasă? Te presează? Inima-ți bate mai 
puternic? Respirația ți se opreşte? Dă-ți seama de ce simți şi 
spune-ți că este o senzație dorită. 

3. Accentuează felul în care-ţi resimți problema, imaginându-ți 
că-ți întăreşti mecanismul de apărare. Dacă mecanismul tău de 
apărare este căutarea perfecțiunii, atunci imaginează-ţi că faci 
totul mai bine, perfect... Dacă reacționezi la problema ta prin 
reprimare şi retragere, atunci imaginează-ți cum te retragi total şi 
nu mai faci nimic... Dacă-ţi rezolvi problema prin agresivitate şi 


atac, imaginează-ți că devii şi mai agresiv... Vezi cum îţi simți 
corpul când îți întăreşti mecanismul de apărare. Devine apărarea 
mai puternică la nivelul pieptului? Te trage mai rău în regiunea 
stomacului? Începi să transpiri? 

4. Acum, respiră acest sentiment şi lasă imaginile care sunt 
legate de problema ta să-ţi iasă din cap. Alungă-le. Percepe doar 
ceea ce simţi în corp. Respiră, cu atenția îndreptată spre zonele 
din corp unde ai senzațiile respective, până când acestea dispar, 
una câte una. Vezi cum simţi dispariţia lor. În viaţa cotidiană, fii 
atent la corpul tău - simte când intră din nou sub influența 
copilului-umbră, respectiv când este condus de problemă. Respiră 
cu atenția îndreptată spre acele zone şi scapă de senzațiile 
respective pe plan exclusiv fizic. Pe urmă, poți comuta în mod 
conştient la copilul-lumină, aşa cum am învățat din secțiunea 
Exerciţiu. Însuşeşte-ți copilul-lumină. 


Învață să spui „Nu!” 


Una dintre cele mai mari probleme ale oamenilor al căror copil- 
umbră crede că nu e suficient este aceea că nu pot spune 
„Nu”. Se tem să nu-i dezamăgească pe cei care au aşteptări de 
la ei. Vor să le facă pe plac tuturor. Teama copilului-umbră din 
ei de a fi respins le determină acţiunile. Copilul-umbră crede 
că, dacă face totul cum trebuie, atunci poate că e suficient. 
Problema este că, la fel ca în cazul tuturor mecanismelor de 
adaptare, aprecierea a ceea ce e bine şi ce nu e bine nu este 
ajustată în funcție de argumentele chibzuite ale eului adult, ci 
în funcție de ceea ce cred ceilalți despre tine. 

Aş vrea să revin încă o dată la proiecția care are loc adesea în 
aceste cazuri: îmi imaginez dezamăgirea din mintea celor din 
jur, care s-ar instala, în opinia mea, dacă aş spune „Nu”. Ca să 
împiedic lucrul acesta, spun dinainte un „Da” cuminte, când e 
vorba, de exemplu, de o sarcină care trebuie preluată în mod 
voluntar. Aşa că mă ofer atunci când trebuie să preia cineva o 
sarcină voluntară în comunitate, la slujbă sau la şcoală şi fac 
asta, chiar dacă programul meu e deja plin. Întregul efort e 
depus pentru a-l linişti pe bietul copil-umbră. Problema este 


că, în realitatea copilului-umbră, „Nu” duce la sancțiuni sau 
chiar la excluderea din societate. Acest lucru nu este adevărat. 
Pacienţii care învață să spună mai frecvent „Nu”, îmi povestesc 
apoi, regulat, cu o anumită uluire, că semenii lor nu au 
absolut nici o problemă când ei nu fac lucrul respectiv sau 
când nu se oferă voluntar să realizeze o sarcină. În plus, îmi 
povestesc că nivelul energiei lor s-a îmbunătăţit cu mult, de 
când îşi asumă ceva mai multă răspundere pentru dorințele 
lor, refuzând câte o sarcină din când în când. Asta duce, pe de 
altă parte -— cine ar fi crezut? —, la o dispoziție mai bună. Şi, aşa 
cum am învăţat, buna dispoziție este cea mai bună premisă 
pentru a fi un om bun. Când eşti binedispus şi ai energie 
suficientă, atunci, cu un sentiment bun, le poţi face o plăcere 
şi altora. Vreau să mai subliniez o dată că nu e vorba să devii 
mai egoist, ci să ai mai multă grijă de tine. Mulţi oameni 
captivi în autoapărarea lor sunt, de cele mai multe ori, stresaţi, 
epuizați şi prost dispuşi. Asta înseamnă că nu pot spune nici 
da, nici nu cu inima uşoară. 

Deci, dacă eşti adesea nesigur de faptul că ai dreptate să 
refuzi o rugăminte, respectiv te temi că persoana care îţi 
adresează rugămintea va fi foarte dezamăgită dacă o refuzi, 
încearcă, ajutat de adultul din tine, să gândeşti în argumente 
raționale. Mai gândeşte-te o dată cu ce drept ar putea fi 
supărată sau dezamăgită persoana care te roagă ceva, în loc să 
întorci pe toate fețele întrebarea dacă ai tu dreptul să spui 
„Nu”. Deci, când te roagă vecina să aduci o prăjitură pentru 
grătar şi nu ai timp sau nu ai nici un chef s-o coci, spune-i 
deschis şi întreab-o dacă nu poţi face altceva. Cu ce drept ar 
putea ea să-ți reproşeze asta, ce argumente i-ar susține o 
asemenea atitudine? Şi ce drept are partenerul sau partenera 
ta să se supere pe tine, dacă îţi exprimi dorințele şi nevoile mai 
frecvent? Gândeşte-te la faptul că o plăcere făcută scrâşnind 
din dinți te face să învinovățeşti persoana care îți cere serviciul 
şi afectează relația cu ea, mai degrabă decât dacă spui un 
sincer „Nu”. Gândeşte-te că poți negocia, eventual, un 


compromis. Gândeşte astfel: azi eşti mare şi poți participa la 
modelarea relațiilor tale! 


Încrede-te în tine însuţi şi în viaţă 


Controlul este reacția la teamă, iar pentru că teama este 
fundamentală pentru supraviețuire, avem cu toţii o nevoie 
accentuată de control asupra noastră şi asupra mediului 
înconjurător. În cazul unora dintre noi, nevoia de control este 
însă deosebit de marcantă - ei controlează pentru a se simți în 
siguranță. Copilul-umbră din ei crede că e neputincios şi 
vulnerabil. El are o teamă cumplită să se relaxeze şi să se 
încreadă în alții, pentru că nu are încredere în el însuşi. Dacă 
te simți vizat, atunci adultul din tine ar trebui să-şi pună 
întrebarea: ce se poate întâmpla, în fond, în cel mai rău caz? 
Pentru că, adesea, gândul acesta nu e dus până la capăt, ci 
copilul-umbră acționează dintr-o teamă difuză. Întreabă-te ce 
se poate întâmpla în cazul în care te relaxezi mai mult şi te 
încrezi mai mult în tine şi în cursul vieţii. Gândeşte până la 
capăt scenariul care te înspăimântă atât de mult. Mergi până 
la limitele fanteziei tale şi întreabă-te mereu: şi-atunci? 
Priveşte în ochi cel mai rău coşmar şi întreabă-te dacă 
lucrurile stau într-adevăr atât de rău sau dacă nu s-ar mai 
putea face nimic în această situație. 

După ce ai simțit şi gândit până la capăt întregul scenariu de 
groază, distanțează-te conştient de copilul-umbră temător din 
tine şi explică-i, din poziția adultului, în mod logic (folosind 
particularitățile situației în care te afli) următoarele: „Of, biet 
copil, eşti complet tulburat, şi asta de multă vreme. Cu mama 
şi cu tata nu ţi-a fost uşor - nu aveai nici o şansă de afirmare 
şi aveai mereu sentimentul că nu eşti suficient de bun. Dar 
astăzi suntem mari, şi toate lucrurile de care te temi sunt 
foarte improbabile. Acum, putem cere ajutor. În plus, ne 
putem apăra şi am învățat multe şi putem multe. Gândeşte-te 
mereu că suntem liberi acum şi avem voie să avem propria 
noastră voință. Ce ni se poate întâmpla, oare, atât de grav? În 


cel mai rău caz, vom trăi din ajutorul de şomaj şi, chiar şi aşa, 
vom face asta mai bine decât mulți oameni din lume. În cel mai 
rău caz, ne părăseşte [numele partenerei/partenerului], dar 
vom supraviețui chiar şi atunci”. 

Gândeşte-te mereu că temerile tale sunt proiecţii. Majoritatea 
lucrurilor de care ne temem nu se petrec niciodată. Sau, când 
se petrec, suntem deja pregătiți. Oamenii al căror copil-umbră 
e bântuit puternic de frici trebuie neapărat să se 
dezobişnuiască să creadă tot ce gândesc. De câte ori te-au 
indus în eroare temerile tale? De câte ori s-au aranjat lucrurile 
mult mai bine decât te aşteptai? Ori au ieşit mult mai prost 
decât te-ai aşteptat? Dacă vocea fricii, deci copilul-umbră din 
tine, ar fi ajuns consilieră la firma ta, ai fi concediat-o pe loc 
din cauza previziunilor ei greşite. Ideea este că, pur şi simplu, 
nu putem controla multe lucruri din viață, iar prognozele 
noastre - în bine sau în rău - adesea nu se confirmă. În acest 
sens, explică-ţi, de fiecare dată, clar, că lucrurile importante 
oricum nu se află sub controlul tău. Cu cât te cramponezi mai 
mult şi vrei să controlezi lucrurile, cu atât e mai solicitant 
pentru tine şi pentru cei din jurul tău. 

Oamenii care au, ca mecanism de apărare, dorința de a 
deține controlul au adeseori un simț exacerbat al datoriei. Într- 
o formă exagerată, aceasta poate conduce la schimbări forțate 
sau la gânduri bolnăvicioase. Într-o formă mai uşoară, 
persoanele afectate au rutine extrem de disciplinate, de pe 
urma cărora suferă ei înşişi. E greu să renunți la control, 
deoarece ar trebui să faci exact ceea ce poţi cel mai puţin - să 
ai încredere. 

Dar cum înveți să ai încredere? Dacă nu eşti prea credincios 
şi nu-ți pui soarta în mâinile Domnului, atunci foloseşte o 
încredere sănătoasă în tine însuţi, pentru a te considera 
suficient de matur să faci față vieții. Eu, cu cât mă încred mai 
mult în mine însămi, cu atât mai multă certitudine interioară 
am că voi depăşi loviturile sorții şi le voi putea supraviețui. 
Dorinţa mea de a deţine controlul ar trebui, în fond, să mă 
apere de sentimentele negative care se înfiripă atunci când fac 


o greşeală. Deci, dacă vreau să mă relaxez mai mult, trebuie să 
învăţ să evit sentimentele negative. Toleranța la frustrare, 
anterior pomenită, este adusă din nou în discuţie. Abia când 
am încredere să tolerez o frustrare, mintea mea e liberă pentru 
gândurile că voi avea, probabil, succes, respectiv că probabil 
nimic nu mi se va întâmpla. 

Teama e rezultatul înmulţirii dintre „probabilitatea apariţiei 
unei situații şi factorul catastrofic”. Oamenii care suferă, de 
exemplu, de teama de a zbura cu avionul ştiu că, de fapt, 
probabilitatea unui accident aviatic este foarte mică, dar, 
pentru că factorul catastrofic este atât de mare în cazul unei 
prăbugşiri, zborul cu avionul le produce o teamă cumplită. 
Când un om se teme să nu sufere un eşec, atunci consideră că 
şi probabilitatea apariției, şi factorul catastrofic au valori mari. 
Copilul-umbră interior crede, în primul rând, că i se refuză 
şansa şi, în al doilea rând, că nu va supraviețui. În ambele 
cazuri, poate fi sfătuit să facă rost de ajutor: pentru asta, 
adultul interior foloseşte încurajarea şi sprijinul în cazul 
convingerilor lui negative. Ca întotdeauna, trebuie să renunțe 
la proiecții. Am învățat deja cum se face asta. Încurajează-l pe 
copilul-umbră interior şi explică-i lumea. În plus, întăreşte-i şi 
pe copilul-lumină, şi pe adultul din tine. Acesta din urmă 
poate fi întărit, ca întotdeauna, prin argumente. 

Un argument important pentru adultul din tine ar fi, în acest 
context, să nu te consideri prea important. Când ne 
abandonăm temerilor noastre de eşec, ne considerăm adesea 
mult prea importanți. Totuşi, când eul adult se distanțează 
puţin de copilul-umbră, intrând în a treia ipostază de 
percepţie, el va constata că propriul eşec e total lipsit de 
importanţă în raport cu ceea ce se întâmplă pe plan mondial. 
Problema, de fapt, este că fricile noastre ne fac să ne 
considerăm buricul-pământului. Poate că sună paradoxal, dar 
tocmai propriile frici trebuie să ne facă modeşti şi rezervaţi. 
Acest lucru este adevărat, într-o anumită măsură, dar teama 
pentru propria ființă te face egocentric — te concentrezi exclusiv 


asupra ta. De aceea, poate fi foarte relaxant şi tămăduitor să 
relativizezi mereu importanța ta şi a potențialului tău eşec. 

Poate că dorința ta de control merge până acolo încât ai şi o 
mare sete de putere. Poate că trebuie să ai mereu avantajul şi 
să ai mereu dreptate. Atunci, întreabă-te care sunt motivele 
care stau la baza acţiunilor tale: ce te interesează cu adevărat? 
Explică-ți că nu e vorba mereu să pierzi sau să câştigi — 
adeseori, sunt mai importante valori precum înţelegerea, 
cooperarea, prietenia sau respectul. Apropo de respect: acesta 
ar putea fi atributul-minune, în cazul tău. Întreabă-te dacă nu 
cumva ceri mai mult respect din partea celorlalți decât acorzi 
tu însuți. E posibil să pretinzi să fii tratat cu mult respect şi să 
nu observi cât de mult îi constrângi astfel pe ceilalți să se 
adapteze închipuirilor tale. Conştientizează faptul că, prin 
pretenţiile tale, îi faci pe ceilalți să se orienteze mereu după 
tine şi, pentru asta, le datorezi respectul pe care-l ceri pentru 
tine. Ai grijă să rămâi pe aceeaşi treaptă cu cei din jurul tău. 
De îndată ce te agăți de copilul-umbră din tine, nu mai eşti pe 
aceeaşi treaptă cu cei cu care interacționezi, ajungi să lupţi cu 
atât mai mult pentru drepturile tale şi vrei neapărat să ajungi 
într-o poziție de superioritate. Atunci, conştientizează, cu 
ajutorul rațiunii adulte, că astăzi eşti mare, iar lumea de afară 
nu este „mama şi tata”. Eşti liber, şi nimeni nu are vreo putere 
asupra ta. Luptele tale pentru putere îți creează mai degrabă 
probleme cu cei din jur decât să te ajute. Astăzi ai crescut şi 
eşti liber. De aceea, poți să te relaxezi şi să renunțţi la control. 
De fapt, şi tu tânjeşti să laşi lucrurile în voia lor şi să ai 
încredere. 

Pentru a învăţa să fii încrezător şi să laşi frâiele, poate fi, de 
asemenea, de ajutor să înveți exerciții de relaxare şi de 
meditație. Fii însă răbdător cu tine însuţi, dacă trebuie să 
exersezi mai mult timp, deoarece pretenţiile mari pe care le ai 
față de persoana ta te conduc adesea la nerăbdare atunci când 
nu reuşeşti ceva din start. Exerciţiile de „relaxare vigilentă” 
izvorăsc din învățăturile budiste despre meditație. Îți 


recomand, dacă te interesează, să cumperi o carte sau un CD, 
cu ajutorul cărora poți aprofunda această tematică. 


Adaptează-ţi sentimentele 


Când suntem captivi în copilul-umbră interior, nu convingerile 
în sine sunt cele care ne dau de lucru, ci sentimentele 
dureroase care însoțesc această stare. În cazul majorităţii, în 
prim-plan este un anumit sentiment care apare mereu şi care 
este, dacă se poate spune aşa, tema lor. La unii, e vorba de 
sentimentul abandonului şi al singurătăţii. La alții, de 
nesiguranță şi ruşine. Unii suferă din cauza unor sentimente 
de ruşine exagerată, alții — de stări de teamă. Unii sunt afectați 
de gelozie, alții — de inerție. Nu puţini sunt cei cuprinşi de stări 
depresive. 

Când aceste sentimente şi dispoziții au ajuns într-o fază 
acută, e greu să le mai reglezi. În neuroştiințe s-a descoperit că 
toate stările de excitație masivă, indiferent dacă e vorba de 
sentimente bune sau rele, blochează accesul la informațiile 
care ajută la soluționarea problemei. De aceea este atât de 
important să recunoşti, într-un stadiu cât mai timpuriu, când 
trebuie să intervină adultul din tine. Aş vrea să ilustrez acest 
lucru, încă o dată, pe baza practicii mele: 

Susi (32 de ani) suferă de o puternică nesiguranţă şi îndoială 
de sine. Într-una dintre şedinţe mi-a povestit că o seară 
întreagă privise cum dansa iubitul ei cu altă femeie. Ca 
urmare, petrecuse întregul sfârşit de săptămână în pat, în 
plină depresie. Când e cuprinsă de acest sentiment, nu găseşte 
ieşire, spune Susi. Faptul că iubitul ei a lăsat-o baltă, în acea 
seară, şi a preferat să danseze cu alta i-a răscolit puternic 
încrederea în sine, declanşându-i depresia. Susi ar fi putut 
evita o asemenea cădere nervoasă dacă ar fi avut grijă de ea 
însăşi atunci când a avut o clipă de libertate. Ar fi reuşit acest 
lucru dacă şi-ar fi dat seama la timp că era captivă în copilul- 
umbră interior, ale cărui convingeri erau, printre altele: „Sunt 
vinovată!” şi „Sunt anostă!” Atunci, l-ar fi putut încuraja pe 


copilul-umbră din ea şi ar fi putut să-i explice că valoarea lui 
este intactă, indiferent cu cine dansează acel bărbat. Adulta 
din ea ar fi putut să-i explice copilului-umbră că e prins în 
capcana „stimei de sine oglindite” (vezi mai sus). În plus, 
adulta din ea ar fi trebuit să-i spună copilului-umbră că se 
uită mereu după bărbați dificili şi capricioşi (are, desigur, un 
istoric în acest sens), iar pentru acest tip de oameni, pur şi 
simplu, nu merită să-şi strice seara. În final, adulta din ea fie 
ar fi trebuit să se distreze în acea seară cu alți dansatori, fie să 
părăsească localul şi să facă rapid altceva. Poate s-ar fi întâlnit 
chiar atunci cu o prietenă sau ar fi mers la localul unde merge, 
de obicei, pentru a-şi abate gândurile şi a se înveseli, 
pălăvrăgind cu vechi cunoştinţe. Problema era prin urmare că 
Susi nu a observat (din nou) la timp că, în acea seară, se 
identificase complet cu copilul-umbră din ea şi lăsase întreaga 
situație să evolueze de la sine, în loc să ia măsuri şi să aibă 
grijă de ea. 

Când vrei să-ți reglezi sentimentele sau să eviți anumite 
sentimente, trebuie să ai grijă din timp de tine. Când copilul- 
umbră interior, de exemplu, tinde să se lase cuprins de 
sentimente de abandon şi de singurătate şi eşti chiar atunci 
fără partener, ai grijă să eviți anumiți declanşatori ai acestor 
sentimente, de exemplu, asigurându-te că duminică ai un 
program suficient de plin, pentru a nu cădea în capcana 
singurătăţii. 

Dacă înclini să fii gelos, ai grijă de tine, concepe în mod 
conştient strategii, cu ajutorul cărora poţi reduce acest 
sentiment. De exemplu, când eşti invitat la o petrecere 
împreună cu partenerul, înarmează-l anticipat pe copilul- 
umbră din tine pentru situaţii în care te-ar putea cuprinde 
gelozia. Gândeşte-te cum poate prelua conducerea adultul din 
tine. Identifică dinainte declanşatorul care ar putea apărea şi 
pregăteşte-ți strategii comportamentale. 

De cele mai multe ori, alunecăm în stări de spirit dureroase, 
pentru că nu ne pregătim pentru situaţii critice şi/sau nu ne 
dăm seama la timp când preia frâiele copilul-umbră din noi. 


Unele stări de spirit pot fi ajustate cu succes, recunoscându-le 
declanşatorul şi evitându-l, de exemplu, când vreau să scap de 
o dependență şi am prin urmare grijă să nu intru, pe cât 
posibil, în contact cu substanța respectivă. Pentru majoritatea 
stărilor de spirit însă, e mai logic să nu eviți declanşatorul, 
ceea ce de multe nici nu e posibil, ci să concepi strategii prin 
care să-i faci față. Aş dori să explic asta în cele ce urmează, pe 
baza unui exemplu cu oameni al căror mecanism de apărare 
este „agresivitate şi atac”, fiindcă aceştia au adeseori tendința 
de a se lăsa cuprinşi de sentimente de furie aparent 
incontrolabile. 


Digresiune. Copilul-umbră impulsiv 


În cazul oamenilor cu tendinţe impulsive, acționează cu 
rapiditate o înlănțuire stimul-reacţie. Asta înseamnă că 
intervalul de timp dintre declanşatorul furiei şi reacţie e foarte 
scurt. Îți aminteşti, desigur, de Michael de la începutul cărții, 
care era cuprins de furie din cauza faptului că Sabine, prietena 
lui, fusese la cumpărături şi uitase de ciocolata lui preferată. 
Este un exemplu tipic de om cu acest mecanism de apărare. 
Când ţi se întâmplă şi ţie aproape la fel ca lui Michael, 
identifică adevărații declanşatori ai furiei tale. În realitate, furia 
lui Michael a fost declanşată de sentimentul de suferință al 
copilului-umbră din el, care avea convingeri precum: „Nu sunt 
suficient de bun” şi „Dorinţele mele nu sunt luate în seamă”. 
Furia lui Michael izvora deci din felul în care el interpreta 
realitatea. Când eşti înclinat spre explozii de furie impulsive, 
deosebit de important este să-ți cunoşti declanşatorii, pentru 
că aici trebuie să acționeze prevenţia. Furia trebuie surprinsă 
încă din stadiu incipient sau chiar nici nu trebuie lăsată să 
izbucnească. Dacă ai ajuns să vezi roşu în fața ochilor, nu prea 
mai e drum de întoarcere. Dacă eşti însă pregătit, pentru că-ți 
cunoşti declanşatorii, atunci adultul interior are cele mai mari 
şanse să reacționeze precaut. Deci, dacă ştii că părinții, colegii 
sau copiii tăi aflați la vârsta pubertățţii te aduc în pragul unei 


crize de nervi, atunci poți să profiți, explicându-ţi clar, cu 
ajutorul adultului din tine, pe ce „butoane apasă ei în cazul 
tău” şi poţi să te gândeşti dinainte în ce fel vrei să reacționezi. 
Pentru a-ți descoperi declanşatorii, e bine să faci încă o dată 
exercițiul intitulat Îți construieşti singur realitatea de la pagina 
132. Conştientizează înlănțuirea dintre întâmplările obiective şi 
percepția ta. Se presupune că poți atenua diverse situații care 
te-au înfuriat şi rănile copilului-umbră interior cu ajutorul 
convingerilor constructive şi raționale. 

Un studiu de caz: Markus (32 de ani) a avut o copilărie foarte 
grea. Părinţii lui erau amândoi alcoolici şi violenţi. În pofida 
copilăriei dificile, s-a descurcat foarte bine în viață. Avea însă, 
în mod repetat, probleme cu impulsivitatea. Copilul-umbră din 
el reacționa deosebit de vehement atunci când i se părea că nu 
e respectat îndeajuns. Pentru asta, era suficientă o privire 
(presupus) piezişă, la cârciumă. Markus se simțea imediat 
provocat şi credea că se râdea de el. Atunci, trecea direct la un 
limbaj violent, care nu rareori ducea la scurte păruieli. Când a 
făcut cunoştinţă cu copilul-umbră din el, Markus a identificat 
o mulțime de convingeri negative. Una dintre cele mai 
importante era: „Sunt neputincios!” Din sentimentele de 
neputinţă şi neajutorare se hrănea furia lui impulsivă. Acesta, 
de altfel, e cazul multor oameni înclinați spre „agresivitate şi 
atac”.  Agresivitatea are sensul de eliberare de starea 
respectivă. 

Pentru a-şi regla furia, Markus a fost nevoit să învețe să-l 
abordeze cu dragoste pe copilul-umbră interior, să-l ia de 
mânuțţă şi să se identifice cu adultul din el, rămânând la 
acelaşi nivel cu ipoteticul provocator. În acest scop, îl ajutau 
patru exerciții pe care ţi le-am prezentat deja în această carte. 
În mod deosebit l-a ajutat exersarea strategiilor de răspuns, pe 
care le voi prezenta detaliat într-o secțiune ce urmează. 
Strategiile de răspuns reduc sentimentul de neputinţă 
subiectivă şi pot ajuta persoana respectivă să ajungă să fie cât 
de cât relaxată. Apropo de relaxare: nu devii furios doar dintr- 
un sentiment de inferioritate, ci poți da frâu liber agresivității 


chiar şi aflându-te pe o poziție de superioritate. Astfel, 
superiorii îşi manifestă intens frustrarea în fața subalternilor, 
părinţii în fața copiilor, profesorii în fața elevilor etc. şi, 
bineînţeles, fac schimb de lovituri cu oamenii cu care se simt 
pe aceeaşi treaptă. Furia apare când lucrurile nu se petrec aşa 
cum ne-ar plăcea nouă. Pentru asta, e suficient să ne simțim 
prost înţeleşi de partener sau ca acesta să fi uitat să ducă la 
bun sfârşit o sarcină minoră, de exemplu, să scoată farfuriile 
din maşina de spălat vase. Furia este o reacţie la pierderea 
controlului. În acest caz, nerăbdarea joacă, de asemenea, un 
rol important - ea este sora mai mică a furiei. Oamenii care 
sunt  impulsivi sunt, de regulă, şi nerăbdători. Dar 
impulsivitatea nu e total întâmplătoare, nu este o lege a 
naturii, nici o lovitură a sorții. Poţi, categoric, să-ți stăpâneşti 
impulsivitatea, şi orice om ar trebui să-şi recunoască, prin 
autocritică, această predispoziție. Înainte de fiecare acces de 
furie, există un moment extrem de scurt în care poți decide 
liber. Acesta e şi motivul pentru care se presupune că un cap 
înfierbântat sigur se poate aduna în fața şefului, a familiei, dar 
alege să nu facă asta. De fapt, o pacientă mi-a povestit cândva 
că a reuşit să-şi controleze accesele de furie printr-o singură 
frază, care mi-a scăpat mie la un moment dat (neştiind nimic 
despre efectul ei extraordinar): „Haide s-o lăsăm cum a căzut!” 


Meditaţia vacii 


Furia se disipează remarcabil de uşor prin umor. În acest sens, 
aş vrea să-ți spun următoarea scurtă povestire: împreună cu 
prietena mea Helena, de asemenea psihoterapeut, am ţinut 
unul dintre seminarele mele, unde m-a ajutat în calitate de 
coantrenoare. Seara, eram aşezate comod împreună, când mi-a 
cerut din senin să mă uit ca vaca. l-am spus: „Pe asta n-o fac!” 
A insistat: „Ba da, ba da!” Ei bine, privirea tâmpă mi-a reuşit 
pentru câteva clipe, după care am început să râd. Helena, care 
profesează în Frislanda de Est, m-a lămurit că făcea uneori, cu 
pacienţii ei, „meditaţia vacii”. Localnicii reuşeau să obțină 


multe rezultate folosind-o, pentru că în zonă sunt mai multe 
vaci decât localnici, spunea Helena. Când pacientul ei privea 
ca vaca, Helena îl imita, după care-l ruga să se enerveze 
cumplit. Clientul spunea: „Nu merge!” lar ea: „Păi, asta şi este 
ideea!”, nu poți privi ca o vacă, fiind în acelaşi timp furios, 
explica Helena. Vacile privesc totalmente relaxate şi într-un 
mod cu adevărat tâmp - ori asta se bate cap în cap cu furia. 
De aceea, Helena le recomandă clienţilor care sunt adesea 
iritați şi prost dispuşi să realizeze zilnic meditaţia vacii, care 
durează zece minute. Aş dori să-i susțin recomandarea. 

De reținut de către adultul din tine: atitudinea corporală şi 
mimica noastră au o influență asupra dispoziției. O expresie 
total relaxată a feței (privirea vacii) nu se leagă deloc, pe plan 
psihologic, cu furia. 


Exerciţiu. O mică lecţie de prezenţă de spirit 


Dacă nu stăpâneşti încă suficient de bine meditaţia vacii încât 
să poți trece, profund relaxat, neatins de orice tensiune provenită 
din exterior, strategiile de răspuns te pot ajuta să rămâi stăpân pe 
situație. E vorba de răspunsuri dinainte pregătite şi potrivite, cât 
de cât, în orice situație. Matthias N6lke scrie, în cartea sa 
intitulată  Schlagfertigkeit [Disponibilitatea de luptă], despre 
propoziţii instant, făcând trimitere la supa instant sau cafeaua 
instant. Propoziția este pregătită dinainte şi poate fi folosită pe loc 
- efortul spiritual se apropie de zero. Dacă ar trebui să inventezi 
pe loc un răspuns inspirat, de multe ori ți se întâmplă să ratezi 
momentul. 

În linii mari, există două situații în care e oportun un răspuns 
inspirat: 

1. Înţepături mici, dar nu rostite cu ură, între prieteni sau 
colegi. Acestea sunt inofensive şi pot fi depăşite râzând. 

2. Atacuri agresive directe sau ascunse, mult mai supărătoare 
şi/sau care rănesc mai mult. 

Cu următoarele propoziții instant pot fi întâmpinate toate 
răutățile, reale sau imaginare: 

e Ai spus ceva? 


e Vrei să repeţi asta de la coadă la cap? 

e Mă adaptez cu plăcere mediului în care mă aflu. 

e Când voi dori să-ți aud părerea, ţi-o voi cere. 

e |-auzi ce spune domnul/doamna Perfecțiune. 

e Asta e o replică prea rotundă pentru capul meu pătrat. 

Ultimul răspuns, potrivit lui Nolke, se numără printre 
propoziţiile absurde. Acestea sunt răspunsuri care nu au nici un 
sens şi, de aceea, îl fac pe atacator să-i fugă pământul de sub 
picioare. El este obligat să se gândească o clipă şi să constate că a 
fost păcălit. La fel va reacționa la propoziţii nule. Acestea nu au 
sens în contextul discuţiei şi fac atacul absurd. Nâlke vorbeşte şi 
despre teatrul absurdului. Pentru asta, important este să rămâi 
foarte serios şi, aparent, să crezi în ceea ce spui, după care să 
rosteşti ceva total aberant, de exemplu: „Primăvara, țăranii au 
recoltat sparanghelul!” Sau „Pe barba prostului învață bărbierul 
meserie”. Ultima dintre ele este una dintre replicile fără sens, pe 
care o poţi folosi ca pe un şablon. În acest scop, poţi nega zicale 
existente, de exemplu: „Urciorul merge la apă până se sparge”. 
Aceste propoziţii produc dezorientare şi, astfel, se întrerupe 
obişnuita spirală atac - contraatac. În cel mai bun caz, încep 
amândoi să râdă. 

O tehnică bună de atenuare a agresivității atacului şi a insera 
umorul în situația dată este exagerarea celor spuse. Dacă ţi se 
reproşează deci că o faci pe prostul, trebuie să răspunzi doar atât: 
„Pot să fiu mult mai prost de-atât”. Sau „ştiu şi să gătesc prost!” 

Imaginează-ţi situații care sunt dificil de gestionat de către tine 
şi concepe, în linişte, câteva răspunsuri de-a gata, pe care le poți 
scoate apoi ca din joben. Ştiind că ai răspunsul corect în caz de 
îndoială, te simți mai puternic şi ți se reduce nesiguranța. 

O propoziție instant extrem de bună este şi: „Aici ai dreptate!” 
Ea se potriveşte şi în cazul afronturilor, pentru că-i dau de înţeles 
interlocutorului agresiv că eşti foarte stăpân pe situație. Atât de 
stăpân, încât nici măcar nu iei în serios atacul lui. 


Ai voie să dezamăgeşti 


Oamenii printre ale căror mecanisme de apărare se numără 
infantilizarea nu au încredere să preia răspunderea pentru 
deciziile de viață. Grijile pe care şi le fac să nu greşească sunt 
însoțite, pe de-o parte, de faptul că, în cel mai bun caz, au 
păreri neclare legate de ceea ce vor. S-au antrenat o viață 
întreagă să se adapteze şi prin urmare dezvoltarea capacităților 
lor autonome, cum ar fi luarea liberă a deciziilor, nu a mai 
avut loc. Nu au experiența necesară pentru a sta pe propriile 
picioare. Copilul-umbră din ei crede că are nevoie de o mână 
forte, care să-l ducă prin viață. Adultul din ei nu ajunge să ia 
suficient de des cuvântul şi trebuie să devină mai puternic. 
Copilul-umbră e foarte dependent de recunoaşterea părinților 
lui şi a altor oameni. Ar prefera să corespundă aşteptărilor 
tuturor. Se teme să nu dezamăgească. Dar soluţia este: Am 
voie să dezamăgesc! 

Pentru a te elibera de părinţi, foloseşte propriile unități de 
măsură pentru ceea ce e corect, respectiv incorect. Trebuie să 
ai încredere în propriile decizii şi să ţi le aperi. Dar asta 
înseamnă şi să răspunzi, atunci când iei o decizie greşită. 
Pentru a suporta situația, foloseşte toleranța la frustrare, 
despre care am scris deja câte ceva în secțiunea Încrede-te în 
tine însuți şi în viață. E vorba să poți suporta un eşec. Acesta e 
prețul libertății de decizie. Când îți delegi deciziile părinților 
sau partenerului, de teama permanentă a unui eventual eşec 
al deciziilor tale, rămâi dependent. 

Dacă te simţi vizat, fii bun şi explică-i copilului-umbră 
interior că va supraviețui despărțirii şi că sentimentele 
negative vor trece. Despărțirea face parte din viață. Explică-i 
copilului-umbră că este însă mult mai probabil să aibă succes 
pe drumul lui. Singurul eşec adevărat ar fi să nu încerce şi să 
rămână în continuare dependent. la-l pe copilul-umbră pe 
genunchi şi spune-i că e normal să greşească. Greşelile sunt 
cel mai bun învățător al nostru. Ne dezvoltăm în continuare 
atunci când avem o anumită suferință emoţională. Atât timp 


cât totul ne merge bine, nu există nici un motiv pentru care să 
te gândeşti la tine şi să schimbi ceva. În rest, explică-i 
copilului-umbră, prin intermediul adultului din tine, că asupra 
celor mai multe decizii se poate reveni. Dacă o decizie se 
dovedeşte greşită, o poţi schimba, iar aici este importantă 
întrebarea: ce s-ar putea întâmpla în cel mai rău caz? Poate să 
te ajute ideea că tot ce trebuie să faci este să suporţi nişte 
sentimente negative atunci când ajungi în situația respectivă. 

Explică-i copilului-umbră interior, de asemenea, că are voie 
să dezamăgească. Spune-i că părinții lui sunt deja mari şi pot 
să aibă singuri grijă de ei. Se poate desprinde de ei. Asta nu 
înseamnă să nu-ți mai iubeşti părinţii, ci doar să-ți modelezi 
viața după propriile tale concepţii. Ai dreptul, de asemenea, să 
te desparți de partenerul tău, dacă ţi se pare necesar. 

După cum am scris deja în secțiunea Regresia afectivă, unii 
oameni suferă şi pentru că părinţii şi/sau partenerul vor 
mereu să-i conducă, uneori chiar prin constrângere. Dacă te 
numeri printre aceşti oameni, nu te mai autoamăgi. Nu mai 
reprima gravitatea situaţiei. Poate trăieşti cu speranța 
constantă că, la un moment dat, părinții sau partenerul se vor 
schimba? Cu ajutorul adultului din tine, fă o evaluare 
pragmatică a situației şi o prognoză realistă privind şansele de 
îmbunătățire. Poate că nici nu eşti sigur dacă nu cumva eşti tu 
însuți de vină pentru relaţia dificilă cu partenerul tău de 
cuplu? Nu cumva el spune asta mereu? Atunci, verifică-i 
punctul de vedere pe baza argumentelor logice. În acest scop, 
te pot ajuta paragrafele legate de capacitarea de a face față 
conflictelor, de la pagina 203. 

Nu trebuie să faci toți paşii deodată. Important este să 
porneşti pe drumul tău. Înainte să te desparți radical de 
partener, poţi exersa să-l contrazici mai des şi să-ți susţii 
propriul punct de vedere. Te poate ajuta să iei mai întâi decizii 
mici în mod independent, pe care să le şi pui în practică. 


Digresiune. Mecanisme de tezaurizare împotriva 
dependenţei 


După cum am învățat, tiparele obişnuite de gândire şi 
comportament creează sinapse neuronale, care ne permit 
adeseori să acționăm automat, inconştient. Acest automatism 
este, în sine, foarte logic şi economic. Varianta alternativă ar fi 
ca, pentru multe activităţi de zi cu zi, cum ar fi spălatul pe 
dinți, condusul maşinii sau apelarea telefonică a cuiva, 
creierul să folosească mereu toată atenția noastră. Viața 
noastră ar fi, atunci, foarte solicitantă. Dezavantajul este că şi 
obiceiurile proaste ni se întipăresc adânc în creier. Când un 
obicei devine aproape o necesitate, vorbim de dependență. 

Dependenţa este un câmp foarte întins, şi există multe 
îndrumări pentru diverse dependențe şi pentru felul în care ne 
putem elibera de ele. lată de ce aş vrea să mă limitez aici la 
câteva mecanisme de tezaurizare, prin care poți să depăşeşti 
dependența de care suferi. 

Dependențele ne strâng atât de puternic în pumn pentru că 
ne determină sentimentele. Astfel, consumul unui anumit drog 
sau un comportament dependent ne dă, într-o primă fază, 
senzații plăcute. Sau împiedică apariția senzațţiilor neplăcute 
de mare intensitate, de exemplu, a sevrajului. În timp ce, la 
senzațiile de plăcere, şi copilul-umbră poate avea, cu înclinația 
lui spre aroganță şi exces, un anumit aport, senzațiile 
neplăcute se localizează în mod precumpănitor în copilul- 
umbră. Închipuindu-ţi că ai renunța la drog, declanşezi teama 
- cel puţin subliminal. Copilul-umbră se teme că, fără drogul 
preferat, îşi va pierde atitudinea interioară. Dependențele orale, 
în primul rând, precum băutul, fumatul şi mâncatul, au o 
puternică legătură cu nevoile copilului-umbră de ocrotire şi 
siguranță. Consumul pe cale orală este legat pe un plan 
profund, inconştient, de senzația hrănirii şi a grijii umane. 
Copilul-umbră are nevoie de încurajare şi ajutor. Drogul îi 
reduce, pe termen scurt, suferințele. 


Pe lângă dorinţele arzătoare ale copilului-umbră, o depen- 
dență mai poate să fie influențată şi de o predispoziție condi- 
ționată de un schimb de substanțe. Astfel, la unii oameni, 
circuitul dopaminei este mai expus la dependențe decât la alții. 
În plus, recent s-a constatat că există oameni al căror 
organism descompune, rapid sau lent, nicotina. Primii sunt 
mai expuşi dependenței de ţigări decât cei din a doua 
categorie. Dependența nu e doar un prilej de manifestare 
pentru copiii-umbră trişti, ci are de-a face cu mulți factori. 
Printre aceştia, se numără, în primul rând, oportunitatea şi 
obişnuința. 

Pentru a te elibera de o dependenţă, foloseşte-ți voința. Asta 
înseamnă că adultul din tine trebuie să fie puternic, deoarece 
voința este domeniul lui de acţiune. Pentru că voința 
dependenţilor e dictată, de cele mai multe ori, de dependența 
lor, în acest caz, pisica îşi muşcă propria coadă. Întrebarea ce 
se pune este: cum poate influența adultul din tine voința? 
Trăim propria noastră voință ca pe un fel de hazard. De 
exemplu, ne trezim dimineața şi decidem: „Gata, s-a terminat!” 
(gata cu mâncatul, fumatul, băutul, partenerul etc.). Dar de 
unde vine această voință dintr-odată? Şi de ce nu s-a impus 
mai devreme? O întrebare şi mai grea: cât de mult va dura? 
Răspunsul la ultima întrebare a fost dat în urma numeroaselor 
studii de psihologie, care demonstrează că voința funcționează 
ca un fel de muşchi - ea se poate şi epuiza de la o prea 
puternică împovărare. Asta înseamnă că puterea voinței 
oboseşte, dar trebuie folosită mai frecvent. Deci, dacă te-ai 
obişnuit să stai toată ziua în abstinență şi amânând 
recompensa, spre seară scade voința. De aceea, majoritatea 
lucrurilor bune, pe care ţi le propui, sunt încălcate seara, aşa 
cum ştie oricine a ținut vreodată regim. 

După cum am scris deja în secțiunea Caz special. Refugiul în 
dependență, dependența este un comportament controlat prin 
consecințele sale. Faptul că prețul continuării depăşeşte cu 
mult prețul renunțării la ea alimentează voința de a înceta 
comportamentul, iar exact aici poate intra în joc schimbarea. 


Dependenţa funcționează astfel printr-o intensificare a 
reprimării. Adultul interior ştie că dependența lui e 
dăunătoare, dar nu lasă această informaţie să-i pătrundă în 
suflet. Asta înseamnă că reprimă teama pe care i-o produce 
propriul comportament. Reuşeşte relativ uşor acest lucru, 
deoarece urmările pentru sănătate ale unei dependențe apar, 
de cele mai multe ori, pe termen lung şi astfel pot fi împinse 
undeva departe, în viitor. În paralel, senzaţia de plăcere pe 
termen scurt este resimțită direct. Când îmi aprind o ţigară 
sau gust dintr-o bucată de ciocolată, am pe loc o senzație 
plăcută. La simpla imaginare teoretică a urmărilor pe termen 
lung ale comportamentului meu, nu simt nimic. 

De simțuri ţine şi senzaţia de împlinire şi, în acest sens, 
fiecărei dependențe i se asociază senzaţia că trăieşti, care-i 
place dependentului. Cu cât o dependență se prelungeşte, cu 
atât se înmulțesc mai tare conexiunile neuronale cu acest 
sentiment că trăieşti. Pentru un comportament alternativ, 
creierul dependentului abia dacă are conexiuni neuronale. 
Dacă, pentru comportamentul dependent, e construită în 
creier o uriaşă autostradă a datelor, pentru comportamentul 
nedependent ai, poate, cel mult o cărăruie la dispoziție. De 
aceea, dependentul nici măcar nu-şi poate imagina să trăiască 
fără drogul lui. 

Ceea ce îngreunează şi mai mult renunțarea la dependență 
este ideea că trebuie să te laşi de un anumit comportament. E 
mult mai greu să renunți la ceva decât să faci ceva, deoarece, 
de practicat ceva, pot practica 24 de ore pe zi şi şapte zile pe 
săptămână. Dar, ca să nu fac ceva, consum mult mai multă 
putere a voinței decât ca să fac ceva. Când îmi propun să alerg 
o jumătate de oră pe zi, am nevoie de puterea voinței doar 
această jumătate de oră, plus cinci minute, ca să-mi schimb 
înainte hainele. Renunțarea la ceva mă poate costa puterea 
voinţei pentru întreaga zi. 

Când vreau prin urmare să mă las de o dependenţă, trebuie 
să creez pârghii în mai multe locuri: trebuie să-mi liniştesc 
fricile mai profunde, adică să-l încurajez pe copilul-umbră din 


mine, să-mi schimb concepţia de viață cu ajutorul copilului- 
umbră şi al copilului-lumină din mine şi, odată cu acestea, să 
întăresc voința eului adult. Următoarele măsuri ajută la 
transformarea potecii într-o autostradă: 

1. Intrând în pielea lui, întreabă-l pe copilul-umbră din tine 
la ce foloseşte el dependența. Cum s-ar spune, dependenţa are 
mult de-a face cu încurajarea şi ocrotirea, respectiv cu teama — 
teama de eşec, de abandon, de moarte. Vezi care convingeri 
negative joacă un rol important, în cazul dependenţelor tale. 
Printre acestea, nu se numără doar cele pe care le-ai 
descoperit deja, cum ar fi: „Nu sunt de bun” sau „Sunt lipsit de 
valoare”, ci şi cele care au legătură directă cu dependența, cum 
ar fi: „Nu voi reuşi niciodată asta”, „Nu pot fi fericit, fără să 
fumez”, „Trebuie să mănânc dulciuri”. Observă cum simți toate 
aceste propoziții în interiorul tău. Identifică sentimentul 
negativ, care te împinge spre drog. Notează tot ce descoperi 
despre dependență şi despre copilul-umbră. 

2. Apoi, ia-l pe copilul-umbră interior pe genunchi şi 
încurajează-l. Explică-i că tu îi înţelegi temerile, dar că ele nu 
se vor diminua, dacă mâncaţi, beţi, fumaţi prea mult sau dacă 
vă refugiați în muncă. Explică-i că tu, adultul iubitor din tine, 
eşti lângă el şi nu-l vei lăsa niciodată la greu. Dă-i curaj că veți 
reuşi împreună. Explică-i cât de mândru şi de fericit va fi, când 
va reuşi să renunțe la dependenţă. Arată-i viața frumoasă pe 
care o va avea atunci. 

3. Permite să apară frica de ce se va întâmpla dacă vei 
continua. Priveşte realitatea în ochi. Fii conştient de faptul că 
ai un comportament care-ţi va face cu adevărat rău. Intră în 
spaţiul ce îți găzduieşte fricile şi scoate de acolo toate imaginile 
de groază despre efectele dependenței tale, pe care le reprimi, 
în mod normal. Permite fricii să intre în tine. Frica are funcția 
de a ne avertiza. În acest caz, are importanţa ei. 

Conştientizează, de asemenea, că există mereu un „mâine” şi 
că poți amâna renunțarea până la moarte: „Mă las mâine, 
săptămâna viitoare, anul viitor...” 


4. Întreabă-l pe copilul-lumină din tine de ce-i place depen- 
dența. Copilului-lumină îi place să se joace, să se distreze, să 
petreacă şi-i plac excesele. lubeşte sentimentul că trăieşte. Vezi 
cum anume gestionezi acest sentiment pozitiv că trăieşti, 
asociat dependenței, şi unde-l poți resimţi în corp. Gândeşte-te 
şi la convingerile pozitive care au legătură cu dependența, cum 
ar fi: „Sunt indestructibil”, „Viața înseamnă frenezie”, „Mă pot 
lăsa mai târziu”. Scrie tot ce descoperi despre copilul-lumină 
din tine şi despre dependență. 

5. Caută o nouă concepție de viață, care le place şi copilului- 
umbră, şi copilului-lumină din tine. De exemplu, dacă 
mănânci prea mult şi-i transmiți astfel copilului-umbră multă 
ocrotire şi confort, atunci creează-ți în minte un cu totul alt 
film. Imaginează-ţi că trăieşti pe o insulă dintr-o mare tropicală 
şi că te hrăneşti doar cu fructe, legume şi peşte proaspăt. 
Percepe cu toate simțurile ce poftă de viață îți creează căldura, 
culorile şi mâncarea uşoară. Vezi cum te simți, fiind mai uşor 
şi mai mobil. Fantezia ta nu are limite. Creează-ţi cu totul alte 
imagini în minte, care includ şi noul tău comportament 
alimentar. Şi, foarte important, simte ce senzații plăcute vei 
avea. Afundă-te în crearea, în imaginație, a unei noi concepții 
de viață. Îţi reamintesc: în creierul nostru, nu prea se face 
diferența dintre realitate şi imaginaţie. Când îţi instalezi în 
minte un cinematograf minunat, pentru a te afunda într-o 
nouă concepție de viață, se va pune prima piatră a noii tale 
magistrale de date. 

Dacă vrei să te laşi de fumat, îți poți imagina, eventual, că te- 
ai oprit într-o pădure minunată. Eşti total contopit cu ea. 
Respiri aerul curat. O închipuire frumoasă este şi că ai înotat 
îndelung în mare şi stai pe plajă fără suflu, adunându-ţi forțele 
pe nisip. Ţi-ai pierdut într-atât răsuflarea, încât fumatul nu 
are ce căuta în acest tablou imaginar. Închipuie-ți, în 
continuare, cât de curat şi de frumos e să nu-ți mai aprinzi 
ţigara. Simte în tine un miros plăcut, dacă nu mai fumezi. 


Îţi poţi imagina însă şi un alt loc al liniştii şi relaxării 
profunde, pe care-l poţi evoca mereu din forul tău interior când 
foloseşti anume acest sentiment. 

Imaginile potolesc temerile copilului-umbră din tine şi-i 
îndeplinesc dorințele copilului-lumină. 

6. Creează convingeri noi şi utile, care se potrivesc noii tale 
concepţii de viață şi țese-le în tabloul tău imaginar. Vezi, de 
asemenea, cum simţi aceste propoziţii la nivel fizic, în corpul 
tău. Pictează-le în culorile tale preferate pe o foaie de hârtie şi 
atârnă-le pe perete în locuința ta. Spune-ţi-le de cel puţin 15 
ori pe zi şi simte-le. 

7. E greu să nu faci ceva. De aceea, gândeşte-te la ce vei face 
în schimb. Descoperă nu doar în imaginație, ci şi în 
comportament, un contra-program. În cazul dependenţelor, cel 
mai bun răspuns e sportul, care poate ajuta şi la apariția unei 
noi concepții de viață. Îți recomand cu insistență să practici 
regulat un sport, dacă nu faci asta deja. 

Gândeşte-te la tot binele pe care-l poţi face, pentru a umple 
golul aparent pe care-l lasă renunțarea la un drog. Poţi să îţi 
descoperi o nouă pasiune, să-ți schimbi meseria sau să faci o 
specializare. Practică tot ce-ţi face bine, ce te umple de poftă de 
viață şi-ţi dă sens şi stabileşte-ți recompense pentru mai multe 
etape în care izbuteşti să nu revii la dependență. 

8. Ori de câte ori simți nevoia drogului tău, apelează la noua 
ta concepție de viață şi abate-ţi atenția. Nu reintra în senzația 
pe care ţi-o dă dependența - distragerea atenției înseamnă 
totul, în acest caz. Deci, e de-a dreptul inutil să mai spunem: 
pe cât posibil, evită ispitele. 


În rest, e utilă o bună organizare a zilei, pentru a nu lăsa loc 
presiunii dependenței. Cele mai multe reveniri au loc fie în 
condiții de stres, fie pentru că ai prea mult timp la dispoziție. 
Cu o împărțire bună, evită atât una, cât şi alta. La asta, voi 
reveni în secțiunea următoare. 


Învinge-ţi inerția 


Inerţia este unul dintre cele mai mari obstacole ale noastre 
atunci când e vorba să ne modelăm viața şi să ne impunem 
schimbări. La fel ca multe dintre calitățile noastre, inerția are 
şi ea o componentă genetică: pe lângă sistemul de activități, 
dispunem şi de un program de economisire a energiei. Acesta 
are ca obiectiv să ne menajeze puterile şi să nu ne epuizăm în 
mod inutil. Stările de lene şi de inerție ne aparțin, de 
asemenea, tot aşa cum ne aparțin cele de activitate şi 
determinare. Probabil că ai trăit deja experiența potrivit căreia, 
cu cât devii mai inert, cu atât te odihneşti mai mult şi cu cât 
devii mai activ, cu atât mai multe faci. Ambele stări au un efect 
care se accentuează de la sine. El are legătură cu legea inerției, 
şi anume: „Un corp aflat în repaus rămâne în repaus dacă nu 
există o cauză care să-l mişte, iar un corp aflat în mişcare 
continuă să se mişte dacă nu apare o cauză care-i schimbă 
direcția ori viteza sau îl opreşte”. 

Am trăit odată, pe când eram studentă, extrem de puternic, 
efectele acestei legi: vacanța universitară, pe care o aşteptasem 
cu bucurie de multă vreme, începuse. Aveam pe lista mea o 
mie de lucruri de rezolvat, cărora mă puteam dedica, în fine, 
după ce trecuseră examenele. Astfel, primele trei săptămâni de 
vacanță au trecut cu diverse activități. După aceea, lista mea 
cu lucruri de făcut se cam golise. Acum, aveam mult timp 
liber. Prea mult. Pentru că nu aveam un motiv serios ca să mă 
trezesc de dimineaţă, luam cafeaua în pat şi stăteam lungită 
ore în şir, citind romane. Astfel, ritmul meu de viață nu intra 
în viteză. Spre prânz, eram atât de obosită de lipsa mea de 
mişcare, încât adormeam din nou. Când mă trezeam, după- 
amiaza, din punct de vedere fizic, eram la pământ. Mă simțeam 
rău, beam din nou o cafea şi mă apucam să fac ordine prin 
casă, dar uneori nici măcar atât. Seara, priveam retrospectiv o 
zi în care nu făcusem nimic. Asta mă făcea să mă simt extrem 
de nemulțumită. Ştiam foarte bine cum să reprim această 
nemulțumire seara, când mergeam la club sau la o petrecere 


cu studenții. Cu cât aveam mai puţine de făcut, cu atât mai 
leneşă deveneam. La sfârşitul vacanței universitare, nivelul 
meu de activitate scăzuse atât de mult, încât îmi era deja prea 
greu să spăl un rând de rufe la maşina de spălat, chiar dacă, 
în restul zilei, nu aveam nimic de făcut. În final, am fost foarte 
bucuroasă când au reînceput cursurile universitare, care îmi 
ofereau o structură fixă a zilei. Într-o clipă, am intrat în viteză 
şi am reuşit, deja stresată fiind, să spăl şi câte trei rânduri de 
rufe, pe lângă celelalte munci, fără să mă plâng. 

Nu numai eu, ci majoritatea oamenilor se bazează pe cereri 
exterioare şi pe o structură fixă a zilei pentru a funcționa. E cel 
mai uşor să rămânem activi, când nu întrerupem deloc munca. 
Lunea nu e cea mai rea zi din săptămână pentru că ne 
pregăteşte solicitări mai mari, ci pentru că e foarte mare 
contrastul cu sfârşitul de săptămână. Folosim, pentru a depăşi 
ziua de luni, mult mai multă forță de tracțiune decât martea. 
Munca ni se pare şi mai simplă miercurea, iar vinerea nici nu 
ne mai putem imagina de ce ne-am simţit atât de rău luni. La 
fel pățim cu toate celelalte activități, cel puţin atunci când e 
nevoie de depăşire şi strădanie. Cu cât le practicăm mai 
regulat, cu atât ne vine mai uşor să le desfăşurăm. 

De aceea, o structură clară a zilei este cea mai bună 
prevenție împotriva inerției. Întocmeşte-ți planuri zilnice şi 
săptămânale, în care să incluzi şi timpul tău liber. Eu însămi 
funcţionez destul de exact „după plan” şi, de aceea, am mai 
mult timp liber decât ceilalți oameni. Dimineața, înainte de 
micul dejun, fac puţin sport. Înainte de prânz, scriu la un 
manuscris. În pauza de prânz, mă relaxez puțin şi exersez la 
pian. După-amiază, lucrez ca psihoterapeut. La ora 18, am 
terminat programul de lucru. Totalmente rigid, însă eficient. 
Acesta este, ca să zic aşa, rezultatul experienței mele din 
studenție. Gândeşte-te bine prin urmare la ce vrei şi ce este 
important pentru tine şi fă-ţi, pentru asta, planuri zilnice şi 
săptămânale. Acestea ajută enorm, la fel ca lista cu sarcini de 
îndeplinit, pentru reglementarea activității. Te ajută şi să eviți 
suprasolicitarea, care e la fel de rea ca subsolicitarea. Oamenii 


care îşi gestionează ineficient timpul sunt adesea stresaţi şi 
suprasolicitați. Ei rezolvă multe în ultima clipă, de aceea sunt 
mereu grăbiţi şi sub presiune. 

Motivul pentru care sunt atât de importante, pentru noi, 
structurile fixe este acela că nu trebuie să hotărâm iar şi iar să 
le adoptăm. Voința şi capacitatea luării deciziilor sunt strâns 
legate, şi ambele se pot epuiza total, când sunt suprasolicitate. 
Acest lucru a fost dovedit prin diverse experimente psihologice. 
Într-unul dintre ele a fost studiat comportamentul de luare a 
deciziilor de către conducătorii auto, care îşi pot alege la 
calculator caracteristicile noii lor maşini. Culoarea, dotarea 
interioară, motorizarea — cu cât cumpărătorii erau nevoiţi să ia 
mai multe decizii, cu atât se simțeau mai copleșiți şi alegeau 
modele standard, chiar dacă, în medie, acestea costau cu 1 
500 de euro mai mult. Când ai un program clar, trebuie să iei 
o singură decizie, şi anume s-o respecţi. Asta nu exclude, 
bineînțeles, excepţiile. Sigur că nici eu nu sunt chiar atât de 
consecventă, cum am scris mai sus. Dar, pentru că 
metaplanul e neschimbat, revin mereu la vechile mele rutine. 

Cea mai mare problemă este, adesea, doar să mă urnesc. 
Pentru asta, e necesară, eventual, o mare forță de tracțiune. 
După aceea, lucrurile merg mai uşor, în primul rând când 
respect programul - şi fac asta în mod regulat. Cum spun 
englezii: If you don't do it, you lose it (Ce nu faci, pierzi). E 
valabil şi pentru sex - cel puţin în relaţiile longevive, în care 
pasiunea s-a redus. 

Apropo de pasiune, se spune că ar fi varianta alternativă a 
disciplinei. Eu însă nu cunosc oameni care fac totul din 
pasiune. Până şi artiştii se obligă, în mod normal, la perioade 
de lucru consecvente. Fiecare activitate şi dobândirea fiecărei 
competenţe au, astfel, perioadele lor dificile. Iar pentru asta, se 
foloseşte limita de toleranță. Oamenii care nu au o toleranță 
considerabilă se apucă de o mulțime de lucruri şi duc puţine 
până la capăt. Astfel, cunoaşterea şi putinţa rămân 
superficiale. Ei nu se afundă într-un domeniu. Pe termen lung, 
asta îi face să fie nefericiți. Nu au nici o activitate căreia să i se 


dedice cu dăruire. A te dedica unei activități şi a studia din ce 
în ce mai aprofundat un anumit domeniu ne pot împlini pe un 
plan profund şi ne pot crea bună dispoziție. Ele ne sporesc 
încrederea în noi înşine într-o manieră sănătoasă. Voi mai 
reveni la acest subiect în următoarea secțiune. 

Când vreau să-mi înving inerția, se pune deci întrebarea: 
cum îmi pot spori forța de tracțiune şi rezistența. Acest lucru e 
valabil, în special, pentru oamenii care au tendința să 
tărăgăneze lucrurile la nesfârşit. Cel care suferă de acest 
sindrom suferă nu numai din cauza efectelor programului său 
de economisire a energiei, ci şi din cauza puternicelor îndoieli 
ale  copilului-umbră din el. Copilul-umbră din cei care 
tărăgănează lucrurile este adeseori afectat de frica de eşec. 
Teama secretă a unor asemenea oameni este că nu sunt 
suficient de maturi pentru a rezolva o problemă, că n-o vor 
rezolva, şi conduce la amânarea din ce în ce mai mult a 
rezolvării problemei. Ca de multe ori, adultul din ei are, poate, 
o părere diferită. Lui, de exemplu, îi e clar că va reuşi, 
bineînţeles, să completeze formularul de declarare a veniturilor 
sau să facă puțină curățenie în pivniță. Dar copilul-umbră, cu 
temerile lui difuze de eşec, se opune. Convingerile lui pot fi: 
„Nu voi reuşi!”, „Sunt slab!”, „Sunt prost!” Inerţia este deci o 
particularitate aparte a mecanismului de apărare, care implică 
refugiul şi evitarea. În cazul în care copilul-umbră are un 
aport, persoana în cauză e prinsă în capcana inerției. În acest 
caz, ajută şi sfaturile pe care le dau în secțiunea următoare. 

În unele cazuri, copilul-umbră al celor cu inerție mare este şi 
încăpățânat. Atunci, îi vine greu să răspundă aşteptărilor altor 
oameni. Celor care sunt prinşi în conflictul dintre autonomie- 
dependență (vezi pagina 38), le place să respingă solicitările 
pentru că le percep ca pe o îngrădire a libertăţii lor. Ei nu fac 
tocmai lucrul pe care se aşteaptă de la ei să-l facă. În spatele 
inerției, se poate deci afla şi mecanismul de apărare manifestat 
prin agresivitatea pasivă. Asupra acestui amănunt voi mai 
reveni într-o secțiune următoare. În continuare, vreau să-ți 


mai dau câteva sfaturi pentru învingerea impulsului de a 
tărăgăna lucrurile. 


Exerciţiu. Şapte măsuri împotriva tărăgănării 


1. Întreabă-l pe copilul-umbră din tine ce-l face să se apuce atât 
de greu de un lucru. E vorba de frica de eşec? Vrea să se revolte, 
oare, împotriva aşteptărilor sau este, pur şi simplu, leneş? 
Identifică acele convingeri care te paralizează. De exemplu: „Nu 
voi reuşi să fac asta!” Sau „Nici măcar asta nu pot face”. Apoi, 
încearcă să simți cum va fi dacă vei ceda în continuare în fața 
paraliziei şi/sau rezistenţei tale acerbe. Încearcă să simţi ceea ce 
vei simți diseară, mâine, săptămâna viitoare, luna viitoare, dacă 
vei continua să tărăgănezi lucrurile. Probabil că vor apărea 
puternice sentimente de vinovăţie, poate chiar teamă. Lasă-te 
cuprins de aceste sentimente. 

2. Separă conştient copilul-umbră de adultul din tine şi 
lucrează cu amândoi, aşa cum ai învățat din această carte. Astfel, 
îl poţi încuraja pe copilul-umbră din tine şi îl poţi întări pe 
adultul din tine cu argumente, îți poți rezolva proiecţiile etc. 

3. Transformă-ţi convingerile negative în convingeri pozitive, 
procedând cum ai învățat în secțiunea Exercițiu. Descoperă-ţi 
convingerile pozitive. Dacă ai, de exemplu, convingerea: „Nu voi 
reuşi să fac asta!”, transform-o în „Voi reuşi asta!” Notează-ți 
această nouă convingere, dacă nu ţi-ai notat-o deja,folosind 
culorile tale preferate, în şablonul copilului-lumină din tine sau 
pe un bilețel suplimentar. 

4. Sentimentul vizat: când amâni o sarcină, pentru care ai 
stabilit un termen, cum ar fi depunerea declarației de venit, simte 
cu toate simțurile tale cum te vei simţi, după ce vei fi rezolvat 
problema. Când amâni să te apuci de o activitate constantă, cum 
ar fi un sport, percepe, cu toate simțurile, ceea ce vei simți când 
vei fi depăşit cu mult debutul acesteia şi deja vei face sport cu 
regularitate. Treci aşadar la sentimentul plăcut - activează-l pe 
copilul-lumină din tine. 

5. Dacă sarcina ți se pare prea complexă, stabileşte-ți țeluri 
intermediare. Dacă vrei, de exemplu, să începi să faci jogging, îţi 


poți propune mai întâi să mergi şi să alergi, alternativ, câte o 
jumătate de oră. Nu e prea solicitant şi, astfel, povara începutului 
se reduce. Sau, când vrei să faci ordine în pivniță, nu trebuie să 
iroseşti o săptămână de concediu pentru asta. Făcând în 
permanență planuri, probabil că nu vei transpune în practică 
niciodată ce ţi-ai propus. Propune-ţi, în schimb, ca în fiecare zi, 
după încheierea programului zilei, să faci ordine câte o oră. 
Stabileşte-ți prin urmare țeluri realiste, care pot fi puse bine în 
practică. 

6. Scrie ceea ce ţi-ai propus în programul zilnic sau 
săptămânal. 

7. Planifică-ţi recompense: dacă ai reuşit, de exemplu, ca, timp 
de o săptămână, să faci ordine în pivniţă, atunci îți poţi îndeplini 
o dorință. Sau recompensează-te singur. De exemplu, după ce ai 
făcut totul singur, menajându-ți partenerul, i-ai putea cere apoi 
să îți facă o favoare. 

Gândeşte-te mereu că energia investită în amânare te poate 
costa 24 de ore pe zi şi şapte zile pe săptămână. Energia necesară 
mentalităţii „la haide să termin eu cu asta!” consumă mult mai 
puţin timp şi putere. 


Învinge-ţi rezistenţa 


Există incredibil de mulți oameni al căror copil-umbră este 
captivul propriei încăpățânări. În secțiunile  Digresiune. 
Conflictul dintre autonomie şi dependență şi  Exerciţiu. 
Descoperă-ți propriile mecanisme de apărare: Setea de putere, 
am scris câte ceva despre aceia al căror copil-umbră manifestă 
o dorință exagerată să acționeze, pe cât posibil, autonom şi 
independent, de cele mai multe ori ca reacție la un control 
excesiv exercitat de părinți asupra lui în copilărie. Copilul- 
umbră din ei a rămas blocat în faza încăpățânării. Aşteptările 
pe care le au aceşti oameni de la ei înşişi determină din reflex o 
rezistență în ei. Pentru a-şi dovedi autonomia, refuză să facă 
exact ceea ce se aşteaptă de la ei. Astfel, îşi boicotează nu 
numai relațiile, ci, înainte de toate, pe ei înşişi. Refuzând să 
răspundă cererilor şi aşteptărilor celor care-i înconjoară, fac 


ocoluri şi opriri inutile. Nu sunt puțini aceia care rămân cu 
mult sub posibilitățile lor pe plan profesional, deoarece copilul- 
umbră din ei refuză să confirme speranțele părinților săi. Mulți 
dintre ei suferă şi de teama de acaparare, pentru că apropierea 
caracteristică unui parteneriat strâns le ameninţă prea mult 
nevoia de autonomie. În relaţiile strânse, ei se simt ca în 
închisoare şi tânjesc după libertatea lor personală. Copilul- 
umbră din ei crede că trebuie să se supună aşteptărilor 
partenerului pentru a fi iubit. Astfel, la contactul nemijlocit cu 
alți oameni, apare în ei repede sentimentul că se pierd pe ei 
înşişi. De aceea, după momente de apropiere, caută mereu să 
pună la loc distanța. Doar când sunt singuri, au sentimentul 
că sunt ei înşişi. 

Dacă te simţi vizat, ar trebui să-i explici în mod repetat 
copilului-umbră din tine că de-acum ați crescut şi sunteți 
mari. Nu trebuie să-ți dovedeşti în mod repetat că ai forță, 
refuzându-i pe ceilalți. Analizează-ţi rezistența pe baza unor 
situații extrem de concrete, în care copilul-umbră din tine 
apare mereu. Sesizează care sunt convingerile lui ce stau la 
baza acestor situaţii. Adeseori, se ascund în spatele acestui 
tipar convingeri precum: „Sunt responsabil pentru fericirea 
ta!”, „Trebuie să fiu mereu aici pentru tine!”, „Trebuie să mă 
adaptez!”, „Nu am voie să mă apăr!”, „Nu am voie să fiu eu 
însumi!”  Copilul-umbră din tine compensează aceste 
convingeri prin faptul că se opune printr-o rezistență activă şi 
pasivă. Explică-ţi, cu ajutorul adultului din tine, că eşti la fel 
de dependent, ca atunci când ai îndeplini toate aşteptările. 
Când trebuie să ştii mereu ce vrea celălalt, pentru a decide 
apoi ceea ce nu vrei, nu înseamnă că eşti mai stăpân. 

Problema ta este că ţi-e greu să te delimitezi de aşteptările 
celor din jur şi că, de multe ori, nici nu ştii foarte clar ce vrei. 
Pentru că te afirmi nepotrivit, te delimitezi cu atât mai radical 
de aşteptările adevărate sau presupuse ale semenilor tăi. 
Cauţi, ca să spun aşa, refugiul în direcția înainte. Când vrei să 
scapi de acest tipar, copilul-umbră din tine trebuie să înțeleagă 
- şi asta e foarte important - că astăzi eşti un om liber şi ai 


crescut. Copilul-umbră este încă puternic prins în realitatea de 
demult, de pe vremea când ultimul cuvânt îl aveau părinții. 

Abia când simţi pe un plan profund că eşti, în prezent, un 
om liber poţi decide, pe o bază total autonomă, ceea ce vrei şi 
ceea ce nu vrei. Atunci poți spune şi cu sufletul uşor „Da”, 
pentru că atunci simţi că tu eşti acela care vrea asta şi nu te 
mai simți condiționat de aşteptările celor din jurul tău. Pentru 
tine este deci foarte important ca, într-o primă fază, să-ți 
cunoşti mai bine dorințele şi nevoile şi, în cea de-a doua, să 
înveți să te afirmi într-o măsură rezonabilă, ca să nu rămâi 
blocat într-o rezistență sfidătoare. 

Încearcă să intri, în mod repetat, în adâncul propriei ființe şi 
întreabă-te cum îți merge şi ce ţi-ar plăcea să spui sau să faci 
atunci când intri în contact cu alți oameni. Sesizează, de 
asemenea, conştient, cât eşti de înclinat să le dai dreptate 
celorlalți, la întâlnirea cu ei. Acesta e motivul rezistenței tale. 
Copilul-umbră din tine e tot timpul îngrijorat să nu ajungă 
într-o poziție subordonată. De aceea solicită atât de mult 
spaţiu liber, independenţă şi, în cele din urmă, putere pentru 
sine. Când sesizezi că te cuprinde încăpățânarea, intră foarte 
conştient în pielea adultului din tine şi analizează situaţia cu 
mintea limpede. Trebuie să-ți explici, aproape mereu, că te afli 
pe aceeaşi treaptă cu interlocutorul. Ai aceleaşi drepturi şi eşti 
liber. Atunci, gândeşte-te dacă este, într-adevăr, drept şi corect 
să boicotezi dorințele partenerului tău de interacțiune. Uneori, 
eşti atât de preocupat să-ți protejezi granițele, încât îți pierzi 
empatia pentru celălalt. Când te identifici cu copilul-umbră 
încăpățânat din tine, celălalt devine imediat duşmanul tău. 
Exersează cât de des poți verificarea şi corectarea percepţiei. În 
acest sens, te ajută multe exerciții din această carte. 


Cultivă-ţi pasiunile şi acordă atenţie domeniilor tale 
de interes 


Munca şi activitatea aduc fericire. Inerția aduce, dimpotrivă, 
tristețe - asta ştia deja Toma de Aquino, care ne-a lăsat 


această cugetare. Activitatea are efect antidepresiv şi ne poate 
aduce în starea de uitare de sine, atât de eliberatoare pentru 
viața sufletească. Aceasta au descoperit cercetările 
cuprinzătoare asupra sentimentului fericirii. Vârf de lance a 
fost, în această privință, un psiholog cu numele imposibil de 
rostit, Csikszentmihalyi, care a inventat conceptul de flux. 
Fluxul se referă la curgere şi descrie o stare interioară, în care 
mă las total absorbită de activitatea mea. În starea de flux, uit 
de mine. În această stare, pot ajunge să grădinăresc, să schiez, 
să lucrez cu mâinile sau să fac muzică - acea activitate căreia 
mă dedic, totodată concentrându-mă asupra ei. Această 
dedicare unei activități necesită aplicarea competențelor 
noastre şi ne dă sentimentul împlinirii. Atunci suntem în 
starea copilului-lumină. 

Dacă nu ai multe interese şi nu cultivi vreo pasiune, îţi 
recomand stăruitor să dezvolți această latură în viața ta. 
Gândeşte-te la ce-ţi face plăcere şi începe să faci lucrul acela. 
Nu te gândi niciodată că eşti prea bătrân pentru ceva. Multe 
lucruri se învaţă foarte bine la o vârstă mai înaintată, deoarece 
atunci ai strategii de învățare mai bune decât în copilărie. 
Astfel — împotriva opiniei generale —, adulții învață, de exemplu, 
mai repede să cânte la un instrument decât copiii. Eu însămi 
am început să cânt la pian abia la 42 de ani şi am făcut foarte 
rapid progrese. 

Pasiunile şi interesele te ajută să-ți îndrepți atenția asupra 
unor lucruri din afara ta. Astfel, atenția ţi se abate de la grijile 
legate de tine însuți şi te umpli de bucurie şi mândrie atunci 
când reuşeşti din ce în ce mai bine să faci diverse lucruri 
şi/sau să dobândeşti din ce în ce mai multe cunoştinţe. Astfel, 
îți poți întări sentimentul propriei valori într-un mod sănătos. 
Dacă te dedici cu concentrare şi zel unei activități, copilul- 
umbră din tine e liniştit, iar copilul-lumină este extrem de 
bucuros. 

Pasiunile şi interesele te ajută să fii împlinit. Modelarea 
intereselor tale stă în puterea ta. Nu trebuie să aştepţi să te 
facă altul fericit sau să facă altul ceva, ca să-ți meargă ție mai 


bine. Gândeşte-te că fiecare competență dobândită poate avea 
şi momente dificile. Dacă te numeri printre cei care se apucă 
de multe, dar duc puţine până la capăt, reia secțiunea Învinge- 
ti inerția. 

Cultivând pasiuni şi interese, îți asumi răspunderea să-ți 
meargă bine. Acest lucru e adevărat, desigur, şi pentru 
activități pe care nu le desfăşori în mod regulat. De exemplu, 
să-ți inviți prietenii la masă, ori să mergi la cinema, ori să 
mergi vara la piscină. Nu aştepta să se întâmple ceva din afară, 
ci modelează-ți viața singur, în toate privinţele. 

Acestea au fost pe scurt cele mai importante mecanisme de 
tezaurizare. Pe unele dintre ele poate că le practici de multă 
vreme, iar altele, poate îți sunt mai puțin familiare. După cum 
am afirmat deja, în final e vorba mereu de a modela relațiile 
dintre noi. Ele devin cu atât mai fericite, cu cât e mai bună 
relația cu noi înşine. Cu cât îl supraveghez mai precis pe 
copilul-umbră din mine, cu atât sunt mai puţin înclinat să-mi 
proiectez propriile temeri şi imperfecțiuni asupra altor oameni 
şi cu atât recurg mai puțin la mecanisme de protecție, care mai 
degrabă îngreunează decât uşurează relația mea cu ceilalți. Cu 
cât sunt mai des în pielea copilului-lumină, cu atât îmi vine 
mai uşor să mă întâmpin cu bunăvoință - pe mine şi pe 
ceilalți. 

După cum am descris la început, în secțiunea Cele patru 
nevoi psihice fundamentale, în viața noastră sunt puține teme: 
apartenenţă versus afirmare, control versus încredere, plăcere 
şi neplăcere şi încrederea în forțele proprii. Totodată, cred că 
încrederea în forțele proprii stă la baza tuturor lucrurilor. Aici 
se decide cât de bine pot echilibra, pe de-o parte, nevoile mele 
de apartenenţă şi, pe de altă parte, pe cele de afirmare a 
sinelui. Din sentimentul încrederii în forțele proprii rezultă şi 
măsura în care îmi exercit controlul, ca să mă simt în 
siguranță şi capacitatea de a mă încrede în mine şi în alții. 
Încrederea în forțele proprii are şi o influență asupra nevoilor 
de satisfacere a plăcerii şi evitare a neplăcerii: un om cu 
încrederea intactă în forțele proprii îşi poate reflecta mai bine 


dorința de plăcere şi cea de evitare a neplăcerii, față de un om 
cu încredere puţină în forțele proprii. Acesta din urmă nu 
trebuie nici să se disciplineze într-o manieră compulsivă, nici 
să se lase pradă lipsei de măsură. 

Copilul-umbră şi copilul-lumină sunt metaforele 
sentimentului nostru de încredere în forțele proprii, cu părțile 
lui slabe şi problematice şi cu părțile lui sănătoase şi 
puternice. După cum ai înțeles de multă vreme, trebuie să-l 
accepţi pe  copilul-umbră din tine, fără să-i laşi însă 
conducerea. Să întăreşti părțile copilului-lumină şi să-i oferi 
un spațiu mult mai mare acestuia, în propria viață. Totodată, 
temele care ne preocupă în mod deosebit sunt diferite de la un 
om la altul. De aceea, le-am oferit îndrumare copilului-umbră 
şi copilului-lumină, astfel încât fiecare cititor sau cititoare să-l 
poată umple cu particularităţile lui sau ei. La pasul următor, 
poţi nota mecanismele de tezaurizare, care sunt deosebit de 
importante pentru tine şi pe care vrei neapărat să le cultivi şi 
să le aplici în viaţa ta de zi cu zi. 


Exerciţiu. Descoperă-ţi strategiile personale de 
tezaurizare 


Alege, te rog, dintre acele mecanisme de tezaurizare prezentate, 
pe cele care ar fi deosebit de utile pentru tine. La fel ca în cazul 
mecanismelor de apărare, poți adăuga, bineînțeles, şi 
mecanismele de tezaurizare pe care nu le-am numit explicit şi poți 
formula mecanisme de tezaurizare foarte personale. Astfel, poate 
că vei nota: „Învăţ să cânt la saxofon”, „Rămân cu soțul meu la 
acelaşi nivel”, „Mă bucur, în fiecare dimineață, de sentimentul 
copilului-lumină”, „Îmi caut o slujbă nouă”, „Mă joc zilnic, timp de 
o jumătate de oră, cu copiii mei (reali)”. Notează-ți mecanismele 
de tezaurizare în interiorul picioarele desenului ce îl reprezintă pe 
copilul-lumină din tine (vezi ilustraţia de pe coperta interioară a 
cărții). 

Acum, copilul-lumină se află în fața ta, cu întregul său 
potențial. Acest potențial poate ajunge la o dezvoltare completă, 


doar dacă te joci în mod regulat cu copilul-lumină din tine şi 
trăieşti conform noilor tale convingeri, valorilor şi mecanismelor 
tale de tezaurizare, adică îți foloseşti noile cunoştinţe în viața de zi 
cu zi. Sesizezi, cât mai frecvent posibil, când eşti din nou sub 
influența copilului-umbră. Separi copilul-umbră de eul tău adult 
şi ai un efect liniştitor asupra copilului-umbră interior. Mai 
departe, ori de câte ori e posibil, intri în pielea copilului-lumină 
sau a adultului din tine. Pentru asta, îți conştientizezi, în mod 
repetat, convingerile. Gândeşte-te şi la valorile tale, transpune-le 
în acțiune ori de câte ori e posibil şi exersează-ți mecanismele de 
tezaurizare. În primul rând, realizează de mai multe ori exerciţiile 
pe care ți le-am prezentat. Preia răspunderea dezvoltării tale 
personale. 

Ca să-ți aminteşti mereu, în viața de zi cu zi, de noile tale 
cunoştinţe, îți recomand să nu pui desenul cu copilul-lumină în 
sertar, ci să-l agăţi pe perete, în locuinţa ta. În plus, fotografiază-l 
cu telefonul, ca să-l ai mereu cu tine când eşti pe drum. 


Exerciţiu. Integrarea copilului-umbră şi a copilului- 
lumină 


Exercițiul următor are scopul de a te ajuta să legi copilul-umbră 
de copilul-lumină din tine şi să-i integrezi pe amândoi în 
personalitatea ta. Aşa-numitul „mers în opt” a fost dezvoltat de 
psihologul şi cercetătorul american Deborah Sunbeck. Acest 
proces necesită conlucrarea celor două emisfere cerebrale şi este 
o metodă de formare a unor rețele neuronale din ce în ce mai 
complexe. Următorul exercițiu, care a fost conceput asemănător 
cu originalul creat de prietena mea şi coantrenoarea, Julia 
Tomuschat, permite o integrare chinestezică a celor două stări de 
conştiinţă ale copilului-lumină şi copilului-umbră. Practic acest 
exercițiu în mod regulat în cadrul seminariilor mele şi de fiecare 
dată sunt impresionată de efectul lui extraordinar. Scopul 
exerciţiului este să recunoşti şi să integrezi copilul-umbră şi 
copilul-lumină în tine şi să simți încă o dată, foarte clar, că poţi 
alege tu însuți una dintre cele două stări. 


Ideal ar fi să ai două ajutoare pentru acest exercițiu, dar îl poți 
practica şi singur. 

1. Notează-ți convingerile negative şi sentimentele copilului- 
umbră din tine pe o fişă sau pe o bucată de hârtie. Dacă vrei, poți 
adăuga o culoare care, după tine, să corespundă acestei stări, de 
exemplu, gri. Poţi alege însă şi „sumbru” sau chiar o stare mai 
plăcută. Culorile şi lumina au asocieri profunde în noi şi 
adoptarea lor este utilă pentru acest exercițiu. 

În mod corespunzător, notează-ţi cu o culoare pe o a doua fişă 
convingerile pozitive principale, sentimentele, cuvântul-cheie al 
imaginii tale interioare (de exemplu, marea) şi valorile copilului- 
lumină din tine. 

2. Pune pe jos şabloanele reprezentându-i pe copilul-umbră şi 
copilul-lumină, astfel încât să le poţi înconjura pe amândouă, 
urmând contururile cifrei opt. Copilul-umbră se află deci în 
interiorul unui cerc al cifrei, iar copilul-lumină - în celălalt cerc. 

3. Dacă ai două ajutoare, trebuie să se poziționeze astfel încât 
fiecare dintre ele să se afle în câte un cerc al cifrei opt. A ia 
cartonul pentru copilul-umbră şi B pe cel al copilului-lumină. 

4. Te poziționezi în mijlocul optului imaginar şi începi să-l 
parcurgi. De fiecare dată când parcurgi primul cerc, ajutorul A, 
care stă în acest cerc, citeşte cu voce tare ce scrie pe cartonaşul 
lui. De îndată ce ajungi în punctul de tangenţă al celor două 
cercuri şi intri în al doilea cerc al optului, ajutorul B continuă cu 
conținutul celui de-al doilea cartonaş. De îndată ce ajungi din 
nou în punctul de tangenţă, ajutorul A continuă ş.a.m.d. Dacă nu 
ai ajutoare, citeşte singur când un cartonaş, când pe celălalt sau 
realizează o înregistrare cu textul de pe ambele cartonaşe, pe care 
le citeşti de vreo zece ori unul după altul şi, foarte important, într- 
un tempo care corespunde ritmului de mers, adică parcurgerea 
unui cerc şi trecerea în celălalt. 

5. Parcurgi cifra opt de aproximativ zece ori, în timp ce tu sau 
ajutoarele tale citiți alternativ cartonaşele. La final, rămâi exact la 
mijlocul cifrei şi încearcă să-ți dai seama ce s-a schimbat în tine — 
de care dintre stări te simți mai atras. Dacă te simţi, după aceea, 
în continuare mai atras de copilul-umbră decât de copilul-lumină, 
repetă exercițiul până ce simți totul bine şi coerent. 


Poţi face acest exercițiu pentru toate domeniile tematice posibile 
din viața ta. El ajută mereu atunci când contravin două stări 
motivaţionale şi ale nevoilor. Ajută deci în cazul tuturor 
conflictelor decizionale. Scrie apoi, pe fiecare cartonaş, avantajele, 
respectiv dezavantajele. Dacă vrei să afli mai mult din „Mersul în 
opt”, îți recomand cartea cu acelaşi titlu.“ 

Ajung la ultima secțiune a cărții de față. Şi aici e vorba despre 
un mecanism de tezaurizare, care este însă atât de fundamental 
şi de cuprinzător, încât ar putea fi considerat scopul acestei cărți, 
motiv pentru care îl şi adaug la sfârşitul ei. 


Permite-ţi să fii tu însuţi 


Aşa cum subliniez mereu, toate strategiile noastre de apărare 
au scopul de a ne proteja de atacuri şi de a ne ajuta să 
obținem cât mai multă recunoaştere. Îți reamintesc că nu e 
vorba doar despre o experiență negativă din copilărie care ne-a 
marcat, ci şi de un program genetic: suntem condiționați să 
aparținem unei comunități. De aceea, genele noastre ne 
condiționează, prin presiunea exercitată de sentimentul de 
ruşine, să ne comportăm, pe cât posibil, astfel încât să ne 
descurcăm în plan social. Sentimentele de ruşine au rolul de a 
ne integra într-o comunitate. O jenă profundă însă poate fi de- 
a dreptul traumatizantă. Ruşinea este un sentiment foarte 
puternic şi extrem de împovărător. În orice caz, laitmotivul 
ruşinii e foarte diferit de la un individ la altul. Oamenii al căror 
copil-umbră prezintă multe convingeri negative, care le reduc 
încrederea în sine, se ruşinează mult mai repede, spre 
deosebire de oamenii care dispun de convingeri preponderent 
pozitive. Multora le e ruşine de nesiguranța lor de sine. Nu este 
însă rău să fii nesigur. Cu toţii suntem mai mult sau mai puțin 
nesiguri, în funcție de situație şi de ocazie. E normal, e 
omenesc. 

Când îmi compensez însă sentimentele de inferioritate, când 
nu-mi exprim părerea şi dorințele, fiind agresiv sau lăsându-l 


pe celălalt să acumuleze frustrări, când mă retrag din relație 
sau când subapreciez alți oameni, atunci nu e în regulă. 

Dacă vrem să învăţăm să ne impunem mai mult, pentru că 
aceasta e premisa libertăţii noastre personale şi a relaţiilor de 
succes, trebuie să acceptăm că putem fi răniți. Trebuie să 
acceptăm că facem greşeli, că avem slăbiciuni şi că suntem 
vulnerabili. Când credem că putem trece prin viață fiind 
perfecţi şi cu o absolută siguranță de sine, ratăm multe şanse 
şi relații. 

Nu este important să fii frumos, perfect sau puternic. 
Important e să fii împăcat cu tine. Cu cât copilul-umbră şi 
copilul-lumină din tine găsesc un sălaş ocrotitor, cu atât mai 
profundă va fi pacea din tine şi cu atât mai larg te deschizi 
celorlalți. Sălaşul tău este acolo unde te poți simți tu însuți. 
Sălaşul înseamnă familiaritate, ocrotire şi siguranță. Sălaş 
înseamnă să aparții acelui loc. Când sălăşluiesc în mine 
însămi, aparțin acelui loc, sunt în legătură cu mine şi cu alții. 
Şi despre asta e vorba în viață. 

„Marele filosof’ Popeye Marinarul spunea: „Sunt ceea ce 
sunt, şi asta e tot ce sunt!” Această propoziție ar putea deveni 
mantra ta interioară. Acceptarea de sine nu exclude, în fond, 
continuarea dezvoltării tale. Dimpotrivă, abia când îmi 
mărturisesc imperfecțiunile pot lucra la ele. Optimizarea n-ar 
trebui să se axeze pe şlefuirea mecanismelor de autoapărare, ci 
pe acel comportament care face să-ți meargă din ce în ce mai 
bine cu tine însuți şi cu alții. Fii deci pur şi simplu mândru şi 
mulțumit de tine când: 

*manifeşti înțelegere pentru copilul-umbră din tine; 

“iei atitudine pentru tine însuți, în pofida fricii; 

“iei atitudine pentru altcineva, în pofida fricii; 

ereuşeşti să faci diferența dintre fapte şi interpretare; 

escapi de proiecţiile tale; 

“iți susții argumentele atunci când nu ți se dau altele mai 

bune; 

ele dai celorlalți dreptate atunci când au; 

“rezolvi în mod deschis şi corect un conflict; 


“îți susții convingerile şi valorile; 

“îți asumi răspunderea pentru sentimentele 
comportamentul tău; 

eintâmpini un om dificil cu bunăvoință; 

“reuşeşti să scapi de sentimentul invidiei; 

*asculți cu adevărat pe cineva; 

*accepţi o cerere pe care ai fi respins-o mai demult; 

ete bucuri de viață; 

“eşti deschis şi sincer; 

“trăieşti, respectându-ţi valorile; 

“iți faci zilnic exerciţiile; 

faci doar eforturi rezonabile; 

“trăieşti prin prisma copilului-lumină. 


Eşti ceea ce eşti, şi asta e tot ce eşti — şi e bine aşa! 


şi 

CUPRINS 

1. Copilul din tine trebuie să-şi găsească adăpostul 
Modele de personalitate 
Copilul-umbră şi copilul-lumină 
Cum se dezvoltă copilul din noi 
Digresiune. O pledoarie în favoarea conştiinţei de sine 
La ce trebuie să fie atenți părinţii 


isi A > oge A E 


Cele patru nevoi psihice fundamentale 


1. Nevoia de apartenenţă 
2. Nevoia de autonomie şi de siguranță 


3. Digresiune. Conflictul dintre autonomie şi 
dependență 


4. Nevoia de satisfacere a plăcerii 

5. Nevoia de încredere în sine şi de recunoaştere 
8. Cum ne-a marcat comportamentul copilăria 

1. Mama mă înţelege! Empatia părintească 


2. De la genetică la caracter. Alţi factori care 
influenţează copilul din noi 


3. Copilul-umbră şi convingerile sale 

4. Copilul-umbră răsfățat 

5. Să-ţi critici părinţii? Nu e deloc simplu! 
9. Digresiune. Condiţionarea genetică a proastei dispoziții 
10.Cum ne influenţează convingerile percepţia 


11.Credem aproape nestrămutat în experienţele noastre din 
copilărie 


12. Copilul-umbră şi convingerile lui Sentimentele neplăcute 
apar fulgerător 


13. Copilul-umbră, adultul şi încrederea în propria valoare 
14. Descoperă copilul-umbră din tine 

l. Exerciţiu. Află care sunt convingerile tale 

2. Exercitiu. Simte copilul-umbră din tine 


Descoperă-ţi convingerea principală 
Cum te poţi detaşa de sentimentele negative 


Exercitiu. Puntea sentimentelor 

Digresiune. Oameni care-şi reprimă problemele sau 
care simt prea puţin 


7. Ce pot face dacă nu simt prea mult? 

8. Proiecţia noastră e realitatea noastră 
15. Mecanisme de apărare ale copilului-umbră 

1. Negarea realității 

2. Proiecţie şi victimizare 


3. Căutarea perfecțiunii, obsesia faţă de frumuseţe. şi 
dependenţa de recunoaştere 


. Căutarea armoniei şi conformarea excesivă 


. Sindromul salvatorului 


. Dorinţa de a deţine controlul 


. Agresivitatea şi atacul 
. Regresia afectivă 
10. Refugiu, retragere şi evitare 


11.Digresiune. Teama de apropiere şi acaparare a 
copilului-umbră 


12.Un caz special. Refugiul în dependență 

6. Rezistenţa 

13. Narcisismul 


14.Camuflajul, jocul de roluri şi minciunile 


15. Exercițiu. _Descoperă-ţi propriile mecanisme _de 
apărare 


16. Copilul-umbră e mereu prezent 

17. Îţi construieşti singur realitatea 
16. Vindecă-l pe copilul-umbră din tine 

l. Exerciţiu. Găseşte ajutor în tine însuţi 
Exerciţiu. Întăreşte-ţi eul adult 
Exercitiu. Acceptă-l pe copilul-umbră din tine 
Exercițiu. Adultul îl încurajează pe copilul-umbră 
Exercițiu. Suprascrierea vechilor amintiri 


Exercitiu. Apartenență şi siguranță pentru 
copilul-umbră 

7. Exercițiu. Scrie-i o scrisoare copilului-umbră din 


tine 

8. Exerciţiu. Înţelege-l pe copilul-umbră din tine 

9. Exercitiu. Cele trei ipostaze ale percepţiei 
17.Descoperă-l pe copilul-lumină din tine 

1. Esti răspunzător pentru fericirea ta 

2. Exerciţiu. Descoperă-ţi convingerile pozitive 

3. 1. Convingerile pozitive din copilărie 

4. 2. Inversarea principalelor convingeri negative 

5. Exerciţiu. Descoperă-ţi punctele forte şi resursele 


. Cum ne pot ajuta valorile 


6 
7. Exerciţiu. Defineşte-ţi valorile 
8. 
9 


Starea de spirit 


. Foloseşte-ți imaginaţia şi memoria corporală 


10.Exerciţiu. Însuşeşte-ţi copilul-lumină 


11.Copilul-lumină în viaţa de zi cu zi 


18.De__la mecanismele de apărare la mecanismele de 


tezaurizare 
l. Fericirea şi nefericirea sunt legate de relaţiile 

noastre 


Conştientizează 

Fă deosebire între fapt şi interpretare 

Exerciţiu. Vezi realitatea 

Găseşte echilibrul dintre reflecţie şi abaterea atenţiei 
Fii sincer cu tine în ceea ce te priveşte 

Exercițiu. Acceptă realitatea aşa cum este 


Exersează bunăvoința 


Laudă-ţi aproapele ca pe tine însuți 


10. Bine înseamnă suficient de bine 


11. Bucură-te de viaţă 


12. Fii tu însuţi, nu un copil ascultător 


13. Pregăteşte-te să faci față conflictelor şi modelează-ți 


relaţiile 


14.Exerciţiu. Pregătire pentru situaţii conflictuale 


15. Dă-ţi seama când trebuie să renunţi 

16. Exersează empatia 

17. Ascultă cu adevărat 

18. Delimitează-te de ceilalți în mod sănătos 

19. Digresiune. Copilul-umbră şi fenomenul epuizării 
20. Exercitiu. Clarificarea sentimentelor 
21.Învaţă să spui „Nu!“ 

22. Încrede-te în tine însuţi şi în viaţă 

23. Adaptează-ţi sentimentele 

24. Digresiune. Copilul-umbră impulsiv 

25. Meditaţia vacii 

26. Exercitiu. O mică lecţie de prezenţă de spirit 
27. Ai voie să dezamăgeşti 


28. Digresiune. Mecanisme de _tezaurizare împotriva 
dependenței 


29. Învinge-ți inerția 


30. Exercitiu. Sapte măsuri împotriva tărăgănării 


31. Învinge-ţi rezistența 
32. Cultivă-ţi pasiunile şi acordă atenţie domeniilor tale 


de interes 


33. Exercitiu. _Descoperă-ţi strategiile personale de 


tezaurizare 


34. Exercitiu. Integrarea copilului-umbră şi a 
copilului-lumină 


35. Permite-ţi să fii tu însuţi 


19. Bibliografie 


